
Arz e Naashir 


Sahaba Sahabi ki jama' hai,Sahabi us khush naseeb shaks 
ko kahte hain jis ne Nabi (Sallallahu Alaihi Wa Sallam)ko eiman ki 
halat mein dekha aur eiman par hi uski wafaat hui. 

Sahaba woh log the jinhein Allah ta'ala ne apne aakhri Nabi 
(Sallallahu Alaihi Wa Sallam) ki sohbat ke liye chuna,unhon ne Nabi 
(Sallallahu Alaihi Wa Sallam) ki sohbat mein rah kar aap se zindagi 
ka saleeqa seekha aur apne ba'd waalon ke liye nabawi hida- 
yaat wa ta'leemat ko ilmi taur par bhi aur 'amali taur par bhi 
pahunchaya,unki zindagiyan dar asl Islam ki chalti phirti 
tasweer thin.Isliye unki seerat aur zindagi ka mutal'ah 
haqeeqat mein amali Islam ka mutal'ah hai.jis shaks ki bhi 
khwahish ho ke woh Islam ko apne liye rahnuma banaye aur 
waisi zindagi guzare jaisi Allah ta'ala aur uske Rasool (Salla- 
Ilahu Alaihi Wa Sallam) ko matloob aur mahboob hai use laazmi 
taur par Sahaba e kiram ki zindagiyon ka mutal'ah karna 
chahiye. 

Maktaba Al Faizi Hyderabad Roman urdu mien is kitab ko 
pesh karte huye badi khushi mahsoos kar raha hai,is 
ummeed par ke in sha Allah ye koshish bahut se logon ki 
islah aur un ki eimani tarbiyat ka zari'ah banegi. 

Allah ta'ala se dili du'a hai ke wo is koshish ko qabool 
farmaye aur kitab ke muallif ke saath is shakl mein pesh 
karne mein hissedaar banne waale tamam logon ki deen wa 
dunya ki sa'adat wa khushi ka sabab banaye.aameen. 

wassalaam 

Hafiz Muhammad Sajid Usaid Nadwi 

Maktaba Al Faizi ,Hyderbad. 

28.01.2021 

Arz e muallif 


Rasool e Akram(sallallahu Alaihi Wa Sallam)ke zuhoor se pahle har 
taraf Iraniyon,Romiyon aur Misriyon ki tahzeeb wa taraqqi 
ke sikke chal rahe the,unke muqabie mein Arab ke dehati be 
had khawar ,pasmanda aur qallash the,unhein koi qabil e 
tawajjoh nahi samajhta tha,lekin junhi unhon ne kufr w 
shirk ki zindagi tark ki aur Islam qabool karke Allah aur 
uske Rasool ki ita'at ke manshoor ko apne fikr wa 'amal ka 
mehwar banaya un ke liye ghalbe aur kamyabiyon ki rahen 
khul gayin. 

Allah ke Rasool(Sallallahu Alaihi Wa Sallam) ke jan nisar Sahaba e 
kiram jinhen Allah ne izzat bakhshi ye bade baland paaya 
log the ‚ye apne aqeede, manhaj aur deen mein bade pukhta 
aur pur 'azm the,Islam ki sarbalandi ke liye aur ke liye aur 
usko dunya ke kone kone mein phailane ke liye unhon ne 
apni zindagiyan khapa din. 

dauran e mutala'a main ne jab seerat e sahaba padhi,unke 
kirdar ,a'maal aur Allah se unke ta'alluq par nigah padi Allah 
ki raah main unki qurbaniyan dekhin to hairat mein pad 
gaya ke Allah Alaah!aise bhi log dunya mein maujood the. 

Main ne koshish ki hai ke is kitaab ka usloob bahut sada 
aur 'awami rahe,mushkil alfaz se jaan boojh kar ijtenab kiya 
hai taake 'aam log is se faida uthayen.meri mukhatab khas 
taur par naujawan nasl hai jo schoolon,collegon aur univer- 
citiyon mein padh rahi hai. 

Meri dili khwahish hai ke woh apne liye Ideal un Sahaba e 
kiram ko banyen jihon ne 'aqeeda e tauheed ki aabyari ki,us 
ki isha'at aur kalima e tauheed ki balandi ke liye din raat 
mehnat ki. 

Abdul Malik Mujahid 
Riyadh,Saudi Arab 
November 2010.Zee qa'da 1431h 

SAYYEDUNA ABUBAKR SIDDIQUE 


(RADHIYALLAHU ANHU) 
Nabi e Kareem (Sallallahu Alaihi Wa Sallam) ne farmaya: 
"Agar main kisi ko khaleel banata to Abubakr hi ko banata" 
(Sahih Al Bukhari:3657) 

Ahl e Sunnat wal Jama't ka aqeeda hai ke Ambiya e kiram 
ke baad puri insaniyat mein Sayyeduna Abubakr Siddique 
(Radhiyallahu Anhu) ka martaba buland tareen hai. Kaun sa 
aisa musalman hai jis ne unka naam nahi suna hoga,aur un 
ki aali(buland)martabat shakhsiyat ke baare mein kuch na 
kuch janta na hoga,Yaar -e- Ghaar ka lafz sunte hi Sayyeduna 
Siddiq e Akbar (Radhiyallahu Anhu) ka tasawwur zehen mein aa 
jata hai. Aap ke beshumaar manaqib aur fazail hain, Quran e 
kareem mein be shumaar maqamaat par un ka tazkirah 
hai,Hadeeth e Nabawi mein unki baatein aur ahwal wa 
manaqib maujood hain,tareekh e Islam ki baqaida futuhaat 
ka aghaaz unke shandar daur-e-khilafat se hota hai.Aayiye 
unke baare mukhtasar si kuch batein janne ki koshish karte 
hain. 

Un ka asal naam Abdullah tha,Walid ka naam Uthman Bin 
Amr tha,aap ka ta-alluq Quraish ke aala Khandaan se tha. 
Quraish ke das muazzaz tareen gharanon mein se ek Banu 
Taim Bin Murrah se aap ka hasab wa nasab hai,aap (Radhi 
yallahu Anhu) ki walidah mohtarma ka naam Salma Bint 
Sakhr aur kunniyat Umm Ul Khair thi. Ye aapke walid ki 
chachazaad behen thin,unka silsila nasab nanihal aur 
dadihal donon taraf se chati (6) pusht par jakar Allah ke 
Rasool (Sallallahu Alaihi Wa Sallam) ke silsile nasab se mil 
jata hai,aap ka ek azeem aezaz ye bhi hai ke aap ke walid aur 
walidah donon Rasoolullah (Sallahallahu Alaihi Wa Sallam) 
ke sahaba mein shamil hain,aap ki ek numaya khususiat ye 
hai ke aap ki chaar pushton ne Allah ke Rasool (Sallallahu 

Alaihi Wa Sallam) ke Mubarak daur ka mushahada kiya aur 
un sab ko sahabiyat ka sharf naseed huwa. Aayiye in chaar 
pushton ki tafseel dekhte hain,aap ke walid e mohtaram 
hijrat ke baad Islam qabool karke sahabiyat ka sharf hasil 
karte hain,Sayyeduna Siddique Akbar (RadhiyaAllahu Anhu) 
bazaat e khud Islam qabool karne waale aur sharf e sahabiat 
se sarfaraz hone wale mardon mein sab se pehle number 
par hain,Siddiq e Akbar (Radhiyallahu Anhu) ke sahabzade 
Muhammad aur Abdur Rahmaan (Radhiyallahu Anhu) bhi 
sahabi hain aur unke bete Muhammad Bin Abdur Rahman 
Bin Abubakr(Radhiyallahu Anhum) bhi sahabi e Rasool hain. 
Goya ke charon:Dada ,Baap,Beta aur Pota sab sahabi e Ras- 
ool the. Islami tareekh mein ghaliban ye munfarid sharf aur 
izzat kisi aur ke hisse mein nahi aayi,un ki walidah mohtar- 
mah Umm UI Khair to qadimuL Islam hain,Unhone DaruL 
Arqam mein Islam qabool kiya tha.( 1) Sayyeduna Abubakr 
(Radhiyallahu Anhu) ka laqab Siddique tha,aur iss laqab ke 
ata hone ka sabab ye tha ke Sahih Bukhari ki riwayat ke 
mutabiq Rasoolullah(Sallallahu Alaihi Wa Sallam) ne ek 
mauge par logon se mukhatib hokar farmaya tha: "Allah ne 
mujhe tumhari taraf Rasool banakar bheja lekin tumne 
mujhe jhutla diya, albatta Abubakr ne meri tasdeeq ki aur 
phir apni jaan aur apne maal ke saath meri gham khwari ki". 

Ibn e Saad ki riwayat ke mutabiq waqey Meraj ke moqe par 
bhi aap ko Siddique ka laqab mila, chunache ahd e sahaba hi 
mein aap ka naam Siddique mashhoor ho gaya tha.[2] Aap 
umar mein Allah ke Rasool (Salla Allahu Alaihi Wa Sallam) 
se dhayi baras (2.5) chote the aur Aam Al Feel ke teen baras 
baad paida huwe the. Wo Nabi e Kareem (Sallallahu Alaihi 
Wa Sallam) ke aelan e nubuwwat se qabl hi aap (Sallallahu 
Alaihi Wa Sallam)ke qareebi dost the,Unn ki shakhsiyat 
mein akhlaq e Muhammad (Sallallahu Alaihi Wa Sallam) ka 
partau(aks)nazar aata hai, chunache Sayyeduna Khadija Al 
Kubra (Radhiyallahu Anha) ne Allah ke Rasool (Sallallahu 
Alaihi Wa Sallam) ke jo akhlaq bayan kiye aur jin khubiyon 

ka zikr kiya wahi akhlaq wa awsaaf Ibn e Dughunna ne 
Ouraish Makkah ke saamne Sayyeduna Abubakr Siddigue 
(Radhiyallahu Anhu) ke baare mein bayan kiye. Ye uss wagt 
ki baat hai jab gaum ke mazalim se tung aakar Siddiq e 
Akbar (Radhiyallahu Anhu) ne Makkah se nikal kar Habshah 
ki taraf hijrat karne ka faisla kiya tha, Ye raaste hi mein the 
ke Qabeela e Qaarah ke sardar Ibn e Dughunna in se mile. 
Pucha: Abubakr! Kahan ka irada hai? Kaha: Tumhari gaum 
ke log Makkah mein rehne nahi dete. Ibn Dugunna ne kaha: 
Abubakr! Bhala tumhare jaise mohsin aur nafees insaan ko 
bhii koi gaum apne yahan se nikal sakti hai? Aao mere saath 
wapas chalo. Aur phir Ibn e Dugunna ne Ouraish ke saamne 
Sayyudna Abubakr Siddigue (Radhiyallahu Anhu) ke jo 
awsaaf bayan kiye wo makarim e akhlaq ki bahut aala misal 
hai. Uss ne kaha: Ye shakhs to bekason ki madad karta hai. 
Masayeb, mushkilaat musibaton aur pareshaniyon mein hag 
ki himayat karta hai. Bhala aise shakhs ko bhi kisi basti se 
nikala jata hai? [3] 

Sharab noshi Islam mein haraam hai lekin Arab mein 
jahiliyat ke daur mein bhi baaz aise saleemul fitrat log 
maujood the jinhone sharaab noshi ko apne upar haraam 
qaraar de rakha tha,Sayyeduna Abubakr (Radhiyallahu 
Anhu)bhi unhi logon mein se the jinhone sharaab zamana-e- 
jahiliyat hi mein apne upar haraam karli thi. 

Allah ke Rasool (Sallallahu Alaihi Wa Sallam) se un ka 
dostana talluq Nabuwwat se qabl hi paida ho gaya tha. 
Aadat wa atwaar ki munasabat se bahami talluqat is qadar 
badha diye the ke aap (Sallallahu Alaihi Wa Sallam) hafte 
bhar mein kayi martaba un ke makaan par tashreef le jaate 
the. Quraish ke deegar logon ki tarah Sayyeduna Abubakr 
(Radhiyallahu Anhu) bhi tijarat karte the. Allah Taala ne uss 
mein barkat de rakhi thi. Aap Makkah ke mashhoor zi Asar 
aur bade tajiron mein se ek the. Kapde ka karobar karte the. 
Aap ki amanat wa diyanat aur husn e muamla ki door door 
tak shohrat thi. Jab Allah ke Rasool (Sallallahu Alaihi Wa 

Sallam)ne aelaan e nubuwwat farmaya to un ke paas chalees 
hazaar dirham the. 

Sayyadna Abubakar Siddigue (Radhiyallahu Anhu) ke 
Islam lane ke baare mein jo baath sab ko malum hai wo ye 
hai ke jab unn ko Allah ke Rasool (Salla Allahu Alaihi Wa 
Sallam) ne Islam ki dawat di to unhone bila chun wa chara 
Islam khubool kar liya. Raha ye sawal ke inhone sharf 
sahabiyat kab khubool kiya aur kitne log unn se khabl 
musalman ho chuke the aur wo kaun log the? Iss baare mein 
mukhtalif riwayat hai, magar ehl-e-ilm ne unn mein tatbeeq 
iss tarah paida ki hai ke badi umr ke logo mein Sayyadna 
Abubakar (Radhiyallahu Anhu) aurton mein Umm AL 
Momineen Sayyadah Khadija (Radhi Allahu Anha) bachchon 
mein Sayyadna Ali Bin Abi Talib (Radhiyallahu Anhu) aur 
ghulamo mein Sayyadna Zaid Bin Harith ( Radhiyallahu Anhu) 
ne sab se pehle khubool Islam ki sa'adat hasil ki. 

Chunke Siddiqu e Akbar (Radhiyallahu Anhu)Makkah 
Mukarrama ki ba asar aur mumtaaz shaksiat the, is liye 
Islam ko un ki zaat se akhlaaqi aur maaddi(maali)donon ae- 
tebaar se bahut madad mili Unki tableegh ke nateeje mein 
Hazrat Uthman Bin Affan, Zubair Bin Awam, Talha Bin 
Ubaidullah Abdur Rahman Bin Aawf, Saad Bin Abi Waqqas, 
Abu Ubaidah Bin Jarrah, Uthman Bin Mazmoon, Abu Salama 
Bin Abdul Asad aur Khalid Bin Saeed Bin Aas (Radhiyallahu 
Anhum ajmayeem)jaise buland paya shakhsiyaat ne Islam 
qaubol kiya,agar aap upar ki fahrist ko dekhein to ashrah 
mubashshrah mein se che(6)shasiyaat aisi hain jo mehez 
aap ki dawat se mutassir hokar halqa bagosh e Islam huwi. 
In sab ne Islam ki taraqqi aur tarweej mein jo kirdaar ada 
kiya hai wo bila shuba tareekh ka nehayat taabnaak baab 
hai, Unhone apne ghar ke afraad ko bhi bharpoor tareeqe se 
dawat di,chunache un ki Sahebzaadi Asma, unn ka beta 
Abdullah, unki walidah UmmuL Khair aur unka ghulam 
Amir Bin Fuhairah (Radhiyallahu Anhum ajmeyeen)nehayat 
awwaleen musalman hain. Ummul Momineen Sayyedah 

Aisha(Radhiyallahu Anha)ne to musalman maan baap hi ki 
aaghosh mein aankh kholi.[4] Sayyeduna Abubakr SIddique 
(Radhiyallahu Anhu)Allah ke Rasool (Sallallahu Alaihi Wa 
Sallam)se shadeed mahabbat karte the. Aap ko zara si bhi 
takleef mein dekhte to tadap uthte, aaiye seerat e paak ke 
hawale se ek waqeya padhte hain. 

Sahih Bukhari mein riwayat hai ke Sayyedna Siddiq e 
Akbar(Radhiyallahu Anhu)ke nawase Hazrat Urwah Bin 
Zubair ne ek martaba Abdullah Bin Amr Bin Aas (Radhi 
yallahu Anhu) se kaha ke mushrikeen-e-Makkah ne Rasool 
ullah (Sallallahu Alaihi Wa Sallam) ke saath jo sab se zyadah 
bad sulooki ki thi, usi ki tafseel batayen.Unhone bataya ke 
Allah ke Rasool(Sallallahu Alaihi Wa Sallam)ek martaba 
Hateem ke paas namaz padh rahe the ke Uqba Bin Abi Muait 
aagaya,us ne aate hi apna kapda Allah ke Rasool (Sallallahu 
Alaihi Wa Sallam) ki garden mein daal kar nehayat sakhti ke 
saath aap ka gala ghotna shuru kar diya. Kisi ne ye khabar 
Sayyeduna Siddiqu e Akbar (Radhiyallahu Anhu) ko 
pahuncha di. Wo daudhte huwe aaye,Uqba ke donon kandhe 
pakad kar use dhakka diya aur use Allah ke Rasool(Salla- 
llahu Alaihi Wa Sallam) se door dhakelte huwe farmaya: 

"Kiya tum log ek shakhs ki jaan ke is liye dar pe hoke wo 
Allah ko apna Rabb manta hai?” 

Sayyeduna Asma Bint e Abubakr(Radhiyallahu Anhu) is 
waqey mein yun izafa karti hain ke walid e mohataram ghar 
par the ke kisi ne cheekh kar kaha:apne sathi ko bachao. Wo 
hamare paas se uthkar chal diye, un ke sar par balon ki 
chaar chotiyan thin,Woh keh rahe the: Kya tum ek aadmi ko 
is liye qatl karna chahte ho ke wo kehta hai:Mera Rabb Allah 
hai? Phir unhon ne aap (Sallallahu Alaihi Wa Sallam) ka difa 
kiya aur Uqba Bin Abi Mu'ait ko piche dakhel diya. Ye surat e 
haal dekh kar mushrikeen Allah ke Rasool (Sallallahu Alaihi 
Wa Sallam)ko chodh kar Abubakr Siddique( Radhiyallahu 
Anhu) par pil pade. Unko is qadar mara ke jab wo wapas 
aaye to hum unki chotiyon ka jo baal bhi chute the wo 

hamari chutki ke saath hi bahar nikla chala aata tha. [5] 

Is baat mein koi shuba nahi ke Quraish e Makkah ne Islam 
ki dawat ko rokne ke liye tamam harbe aazma daale. Allah 
ke Rasool (Sallallahu Alaihi Wa Sallam) ko har tarah se tung 
kiya giya,magar yahan Sahaba e kiraam (Radhiyallahu 
Anhum) aur bataur e khaas Siddiqu e Akbar (Radhiyallahu 
Anhu) ka kirdar bhi dekhiye ke wo dil ki gehrayion se aap ke 
liye hubb e sadiq ke bade rasikh jazbaat rakhte the,Un ki 
mahabbat wa fida kari, jaan nisari aur aisar wa qurbani ka 
ye aalam tha ke unhein ye bhi gawarah na tha ke Rasool 
ullah (Sallallahu Alaihi Wa Sallam) ke paun mein koi kaanta 
chubh jaaye. 

Ek din aisa huwa ke Sayyeduna Siddiqu e Akbar (Radhi 
yallahu Anhu) ne haram mein khade hokar ek zordar khutba 
dena shuru kiya aur logon ko Islam ki dawat di. Quraish un 
par toot pade. Unhone aap ko buri tarah mara. Utba Bin 
Rabi'ah(ye ghazwa e Badr mein wasil e Jahannam huwa)ne 
un ke qareeb aakar unhein paiwand lage huwe do juton se 
marna shuru kar diya. Is badbakht ne Siddiqu e Akbar(Ra- 
dhiyallahu Anhu)ke chehre ko bataur e khaas nishaana 
banaya, phir wo aapke peeth par chadh baitha. Phir aap ko 
is qadar mara gaya ke munh aur naak sooj kar ek ho gaye. 
Makkah mein kohram mach gaya. In ke qabile Banu Taim ke 
logon ko maloom huwa to wo bhage bhage aaye aur unhein 
ek kapde mein daal kar ghar le aaye. qabeele walon ko 
yaqeen tha ke ab ye bach nahi sakenge. Chunache aelan kar 
diya gaya ke agar Abubakr ko kuch ho gaya to Banu Taim 
Utba ko zinda nahi chodeinge. Siddqu e Akbar (Radhiyallahu 
Anhu)sham tak behosh rahe. qabile wale un ka ilaaj mualaja 
karte rahe aur un ke paas muntazir baithe rahe ke unhein 
kab hosh aata hai. Shaam ka waqt huwa to un ki zubaan khul 
gayi. Ab zara ulfat ki shaan dekhiye. Mahabbat isi ko kehte 
hain ke zubaan khulte hi jo sab se pehle sawaal kia, wo ye 
tha ke Allah ke Rasool (Sallallahu Alaihi Wa Sallam) ka kya 
haal hai? Is par Banu Taim ke log bahut naraz huwe ke jis ki 

khatir ye haal huwa, phir usi ka naam le ziba hain. Wo sab 
khafa hokar chal diye aur Siddigu e Akbar (Radhiyallahu 
Anhu) ke ghar walon se keh gaye ke unhein kuch khila pila 
dena. Jab log chale gaye to walida ne khaane peene le liye 
israr kiya magar un ke baar baar bus ek sawal tha: Mujhe 
Allah ke Rasool( Sallallahu Alaihi Wa Sallam)ka haal batlao. 
Maan ne jawab diya. Beta! Mujhe un ke baare mein kuch 
khabar nahi, Makkah ki fiza un dinon musalmanon ke liye 
gat'an saazgaar na thi Siddigu e Akbar (Radhiyallahu Anhu) 
ne apni Walidah se kaha: AmmajJaan! Aap Umm e Jameel 
Bint e Khattab (Radhiyallahu Anha) ke paas jaiye aur unn se 
daryaft karein. Ye Umm e Jameel (Radhiyallahu Anha) 
musalman ho chuki thin magar ta haal apne Islam ka izahar 
na kiya tha. Jab Ummul Khair Umm e Jameel (radhiyallahu 
Anha)ke paas gayin aur un se kaha ke mera beta Abubakr 
tum se Muhammad Bin Abdullah ke baare mein daryaft 
karta hai, to Umm e JAmeel (Radhiyallahu Anha) kehne 
lagein: Main na Abubakr ko janti hun na Muhammad ko. ISs 
khatoon ki zahanat aur hikmat ki daad dijiye ke Ummul 
Khair se kehne lagin: Agar tum pasand karo to main 
tumhare saath tumhare bête ke paas jaa sakti hun. 
Raazdaari ka taqaza yehi tha ke Allah ke Rasool (Sallallahu 
Alaihi Wa Sallam)ka thikana Ummul Khair ko bhi na bataya 
jaye. Ummul Khair kehne lagin: bahut achcha. Aao tum mere 
saath chalo.Is ke baad Umm e Jameel (Radhiyallahu Anha) 
seedha Abubakr Siddique(Radhiyallahu Anhu)ke ghar aati 
hai. dekha ke Abubakr(Radhi Allahu Anhu)intehayi khasta 
aur nidhaal halat mein pade huwe hain,Unko is halat mein 
dekha to wo sadme ke mare cheekh uthi aur mushrikeen ko 
bad dua dene lagin. Kehne lagin: Jis qaum ne aap jaise bhale 
aadmi se ye sulook kiya hai wo yakheenan badi bad qimash 
aur kafir qaum hai. Mujhe umeed hai Allah Taala un se aap 
ka badla lekar rahega. 

Sayyeduna Siddiqu e Akbar(Radhiyallahu Anhu) ne unn se 
Rasoolullah(Sallallahu Alaihi Wa Sallam)ke baare mein 

pucha ke mujhe un ka haal bataiye? Umm e Jameel (Radhi 
yallahu Anhu) ne kaha: Aap ki walidah hamari baatein sun 
rahi hain, Unhon ne kaha:Un se chupane ki zarurat nahi, 
Umm e Jameel (Radhiyallahu Anha) ne kaha: Allah ke fazl wa 
karam se wo sahih salim hain. Pucha: Kaha hain? Kaha: Wo 
Darul Argam mein hain. 

Ab Siddig e Akbar (Radhiyallahu Anhu)ne gasam khali ke 
us wagt tak kuch khayenge na piyenge jab tak ke aap (Salla 
Ilahu Alaihi Wa Sallam)ke chehra e anwar ki ziyarat na 
karlen,chunache thodi der tak intezar kiya. Jab logon ki 
aamad wa raft band ho gayi aur galiyon mein sannata cha 
gaya to ye donon khawateen Hazrat Abubakr (Radhiyallahu 
Anhu) ko saath lekar Daarul Argam pahunchi. Nabi e Kareen 
(Sallallahu Alaihi Wa Sallam) ne apne saathi ko dekha, unke 
zakhmon aur halat e zaar ka mushahada farmaya to aap 
(Sallallahu Alaihi Wa Sallam)par riggat taari ho gayi. Allah 
ke Rasool(Sallahllahu Alaihi Wa Sallam)jhuke aur apne dost 
ko mahabbat aur shafqat se bosa diya,Abubakr Siddique 
(Radhiyallahu Anhu) ne arz kiya: Mere maan baap aap par 
qurbaan hon! Mujhe ziyadah takleed nahi hai. Bas is fasiq 
Utba ne mere chehre hi ko ziyadah nishana banaya hai, phir 
apni walidah ki taraf ishara karke kahne lage: Ya Rasool 
allah! Ye meri walidah hain. Mujhe in se aur inhein mujhse 
mahabbat hai,Aap barkat wale Nabi hain,in ke liye dua 
farmayen ke ye musalman ho jayein aur Allah Taala inko 
naar-e-jahannam se najaat ata farma de. Allah ke Rasool 
(Sallahllahu Alaihi Wa Sallam)ne apne barkat wale haath 
dua ke liye utha diye aur Allah ki bargah mein darkhwast ki 
ke unhein rah e haq ki hidayat naseeb farma. Aap (Salla 
llahu Alaihi Wa Sallam) ki dua qabool huwi aur Ummul Khair 
ne kalima padh kar Islam qabool kar liya. 

Qareaeen e kiraam! Iss waqey se andazah karein ke 
Siddiqu e Akbar ko Nabi e Kareem (Sallallahu Alaihi Wa 
Sallam)se kitni be paya mahabbat thi,Allama Iqbal ne kiya 
khoob kaha hai: 

Parwane ko chirag hai bulbul ko phool bas 
Siddique ke liye hai khuda ke Rasool bas. 

Sayyeduna Abubakr Siddique (Radhiyallahu Anhu) ki 
zindagi ke be shumar raushan pehlu hain,agle auraaq mein 
un ka mutal'aa farmayein. 

Hawashi: 

[1]Musnad Ahmed: 349/6, Al Isteaab, Sad: 411-427. 

[2] Sahih AL Bukhari, Hadeeth:3661- 3675, Al Ista Wal 
Meraj Lil AL Bani:47. 

[3]Sahih Bukhari, Hadeeth: 2297. 

[4] Sahih Bukhari. Hadeeth: 476. 

[5] Sahih AL Bukhari, Hadeeth:3856, Fath Al Baari:213/7. 
Tafseel ke liye dekhiye: Al Tabqaat saad:169/3-173, wa Al 
isabah: 145/4 wa 386/8, wa Tareekh Al Islam LilZahbi: 
114/3,wa Al raheekh Al Makhtoom , Sad 75-76, wa Al 
Bidayah wa Al Nahayah: 29/3, 30. 


SAYYEDUNA ABUBAKR SIDDIQUE 
(RADHIYALLAHU ANHU) KI NUMAYA 


KHUBIYAN AUR KHIDMAAT. 


Sayyeduna Siddiqu e Akbar (Radhiyallahu Anhu) ki hayaat 
e mubarak ke be shumaar raushan pehlu hain,Unnko bahut 
se aizazaat mile jo kisi aur sahabi ke hisse mein nahi aaye. 
Masalan: 

“Wo Ummat e Muhammadiya mein sab se pehle shakhs 
hain jinhon ne Islam qabool kiya. 

WXWo Ummat Muhammadiya mein sabse pehle shakhs 
hain jinhon ne Allah ki rah mein maar khayi. 

XX Wo Ummat e Muhammadiya mein sab se pehle shakhs 
hain jinhon ne Rasoolullah(Sallallahu Alaihi Wa Sallam)ka 
difa' kiya. 

WWo Ummat Muhammadiya mein sab se pehle shakhs 
hain jinhon ne logon ko Allah ki taraf dawat di. 

Wo Ummat e Muhammadiya mein sab se pehle shakhs 
hain jinhone Islam ki nusrat ke liye apna maal faraakh dili se 
kharch kiya,mufassireen e kiraam is amr par muttafiq hain 
ke Surah Layl ki ye aayaat Siddiq e Akbar(Radhiyallahu 
Anhu) hi ke haq mein nazil huwi hai: 

(Tarjuma)"Wo bahut muttaqi shakhs is naar e 
jahannam se bacha liya jaayega jo pakeezgi hasil karne 
ke liye apna maal rah e haq mein kharch karta hai. Aur 
us par kisi ka koi ehsaan nahi hai jis ka use badla dena 
ho.” (Layl 92 : 17-19) 

“Wo Ummat e Muhammadiya mein sab se pehle shakhs 
hain jinhein Ameer-e-Hajj banakar bheja gaya. 

WWo Ummat e Muhammadiya mein sab se pehle shakhs 
hain jinhon ne Quran e majeed ke mutafarriq(juda juda) au- 
raaq ko jama karke use ek kitaab ki shakl di. 

WWoh Ummat e Muhammadiya mein se sab se pehle 
shakhs hain jinhon ne Rasoolullah (Sallallahu Alaihi Wa 
Sallam)ki khilafat sambhali aur nihayat nazuk waqt mein 
Islam ki dolti kashti ko sahara diya. 

“Wo Ummat e Muhammadiya mein sab se pehle shakhs 
hain jinhon ne munkireen e khatm e nubuwwat aur 
munkireen e zakat ke khilaaf baqayeda jung ladi. 

Wo un kibaar(bade)sahaba e kiram(Radhiyallahu 
Anhum) mein se hani jinhon ne pura Quran majeed kar hifz 
liya tha. 

Xr Unhon ne Allah ki raah mein sataye jaane waale saat (7) 
ghulamon ko apna maal kharch karke kuffar ke changul se 
azaad karaya,un mein Sayyeduna Bilal, Amir Bin Fuhaira, 
Zinneerah, Nahdiya, un ki beti, Banu Muwammal ki ek 
laundi aur Umm e Ubais(Radhiyallahu Anha)shamil hain.[1] 

Yr Siddiqu e Akbar (Radhiyallahu Anhu) akhlaaq e kareema 
aur khasaail e hameeda ka paikar the,Sahih Muslim ki 
riwayat hai ke ek baar Rasoolullah(Sallallahu Alaihi Wa 
Sallam) ne Sahaba e kiram se sawal kiya: 

"Kaun hai jis ne aaj Allah ki khatir nafli roza rakha hai? 

Siddiqu e Akbar (Radhiyallahu Anhu)ne arz kiya: Aye 

Allah ke Rasool! Main ne roza rakha hai,phir aap (Salla- 

Ilahu Alaihi Wa Sallam) ne suwal kiya: Kaun hai jis ne aaj 

kisi musalman ke janaze mein shirkat ki ho? Siddiqu e 

Akbar(Radhiyallahu Anhu)ne arz kiya:Aye Allah ke 

Rasool! Maine janaze mein shirkat ki hai, phir aap ne 

pucha: Kaun hai jisne aaj kisi miskeen ko khana khilaya 

ho? Siddiqu e Akbar (Radhiyallahu Anhu)ne arz kiya: Aye 

Allah ke Rasool!Main ne khana khilaya hai, phir aap 

(Sallallahu Alaihi Wa Sallam)ne sawaal kiya:Kaun hai jis 
ne aaj kisi mareez ki e'yaadat ki ho? Siddiqu e Akbar 

(Radhiyallahu Anhu) ne arz kiya: Aye Allah ke Rasool! 

Main ne eyadat ki hai,Aap(Sallallahu Alaihi Wa Sallam) 

ne farmaya:Ye chaaron khubiyan jis shakhs mein jama ho 

jayen wo jannati hai." [2] 

Siddiqu e Akbar(Radhiyallahu Anhu)ka ek bahut bada 
aezaz ye hai ke aap Allah ke Rasool (Sallallahu Alaihi Wa 
Sallam) ke safar-e-hijrat mein rafeeq the,Ye safar behad pur 
khatar aur dushwaar tha,Isi safar se Sayyeduna Siddiqu e 
Akbar(Radhiyallahu Anhu)ke fazayel wa manaqib ka sab se 
ziyadah darkhashan(raushan)baab shuru hota hai. Hijrat ke 
safar ka programme ek deeni aur maali raaz tha jise makhfi 
rakhna bahut zaruri tha taake kuffar wa mushrikeen is 
programme se bekhabar rahen,Siddiqu e Akbar (Radhiya- 
llahu Anhu)khud aur un ka pura ghar unke is programme se 
aagaah tha magar un ki mahabbat e Rasool, eisaar, wafadari 
aur razdaari ko daad dijiye ke duniya ka koi bade se bada 
khauf ya lalach un se ye raaz afsha nahi kara saka. Hatta ke 
unn ke ghar ka ghulam Amir Bin Fuhaira (Radhiyallahu 
Anhu) bhi is muhim mein mukammil raazdari aur jur-aat wa 
shuja'at se apni khidmaat faraham karta hai. Aur aap (Salla - 
llahu Alaihi Wa Sallam) ke thikane ka kisi ko ilm nahi hone 
deta,Sayyedah Ayesha aur Asma (Radhiyallahu Anhuma) ne 
is mauqe par girya wa zari ki bajaye apne walid e grami aur 

rehmat-e-alam (Sallallahu Alaihi Wa Sallam)ka tosha e safar 
badi mehnat aur tawajju se tayyar kiya.Sayyeduna Asma 
(Radhiyallahu Anha) ne mujahedana kirdar ada karte huwe 
apna kamar band phaad kar do hisson mein tagseem kiya. 
Ek hisse se in azeem musafiron ke us toshe daan ka dahana 
bandha jo unhone unke liya tayyar kar rakha tha aur dusre 
hisse ko kamar se bandh liya. Is azeem fidwiyana kirdar par 
unhon ne zuban e risalat m-aab se "Zaatunnita gain" ka 
laqab paya.[3] Jab ye girami qadr musafir rawana ho gaye 
aur kuffar wa mushrikeen ko talwaron ki chaun mein Rasool 
e Kareem(Sallallahu Alaihi Wa Sallam)ke bistar letne waale 
Sayyeduna Ali Bin Abi Talib (Radhiyallahu Anhu)se aap 
(Sallallahu Alaihi Wa Sallam)ka koi pata na mila to wo 
bad-e-zach huwe, hanpte kanpte seedhe Siddiqu e Akbar 
(Radhiyallahu Anhu)ke ghar pahunche aur seedha Asma 
(Radhiyallahu Anha)se tafteesh shuru kardi,Pucha: Tumhare 
walid kahan hain? Unhon ne kaha: Wallah! Mujhe kuch 
malum nahi ke wo kahan hain. Ye jawab paa kar us 
badbakht tole ke mal'aun sarghana Abu Jahl ne Sayyeduna 
Asma (Radhiyallahu Anha) ko ek zannate daar thappad 
raseed kiya jis se un ke kaan ki baali gir gayi.Siddiqu e 
Akbar(Radhiyallahu Anhu) ke sahab zaade Abdullah (Radhi 
yallahu Anhu) bhi badi gehri soch aur soojh boojh waale 
zaheen naujawaan the,Unhen bhi rah e hijrat ke azeemul 
martabat musafiron ke thikane ka bakhoobi ilm tha ke wo 
teen raton se ghhaar e Thaur ki tariki mein ruposh hain. 
Abdullah (Radhiyallahu Anhu) har shab ghaar mein inn bar 
ghuzeedah hastiyon ki mayiyat mein guzaarte aur seher 
hone se qabl hi Quraish e Makkah ke saath yun subah karte 
ke goya raat ko wo Makkah hi mein the, phir sara din 
Quraish ki baatein sunte aur unke napaak iradon ke baare 
mein jo baat bhi palle padhti use zahen nasheen kar lete aur 
jab sham gehri ho jati to khamoshi se jaakar ghaar ke 
panaah ghuzeenon ko saari tafaseel se aagah kar dete,Jur-at 
wa himmat ki ye dastaan to Siddiqu e Akbar(Radhiyallahu 

Anhu)ke afraad-e-khana ki hai. Ab unki bakriyan charane 
waale ghulam Amir Bin Fuhaira(Radhiyallahu Anhu) ka 
raushan kirdar bhi mulahaza farmayen ke ye saara din 
bakriyan charate aur raat ka ek hissa guzar jaane ke baad 
bakriyan lekar un buzurgon ki khidmat mein pahunch jaate 
taake ye aasooda ho kar doodh pi lein. Deegar ashiyaye 
zaruriyaat(cheezen)bhi ye un ko pahuncha diya karte the. 
Aur phir subah hone se pehle hi bakriyan hank kar Makkah 
ki taraf chal dete. Qiyam e ghaar ki teenon raaton mein 
unhon ne musalsal yehi khidmat anjaam di, Is ke alawa ye 
rawangi aur wapas ke safar mein ek nehayat samajhdari ka 
kaam ye karte the ke bakriyon ko Abdullah Bin Abubakr 
(Radhiyallahu Anhu) ke nishanaat e gadam ke upar chalate 
the taake un ki aamad ke aasar mit jaayein.[4] 

Sayyeduna Ayesha Siddiqua (Radhiyallahu Anha) ne hijrat 
ke is tareekhi safar ki tafseel bayan ki hai jo Sahih Bukhari 
aur tareekh wa seerat ki kitaabon mein mehfooz hain,Jab 
Allah ke Rasool (Sallallahu Alaihi Wa Sallam)ne Siddiqu e 
Akbar(Radhiyallahu Anhu) ko ye khabar sunayi ke mujhe 
Makkah chodne aur safar karne ki ijazat mil chuki hai to 
Siddiqu e Akbar(Radhiyallahu Anhu) ne fart e mahabbat se 
beqaraar hokar sab se pehle sawaal ye pucha: Aye Allah ke 
Rasool! Kya is safar mein mujhe bhi aap ki hamrahi ki 
sa'adat naseeb ho sakegi? Allah ke Rasool (Sallallahu Alaihi 
Wa Sallam) par hamare maan baap qurban hon, App (Salla- 
llahu Alaihi Wa Sallam)ne kamal e shafqat se irshad farnaya: 
Han! Abubakr!Tum mere saath rahoge, phir jab Allah ke 
habeeb(Sallallahu Alaihi Wa Sallam)kafiron ke saron par 
khaak daalte huwe hijrat ki raat apne ghar se nikle to sidhe 
Abubakr Siddique(Radhiyallahu Anhu) ke ghar tashreef le 
aaye. Siddiqu e Akbar (Radhiyallahu Anhu) ne arz kiya: Aye 
Allah ke Rasool! Main ne ye do umdah ountniyan safar ke 
liye tayyar kar rakhi hain in mein se ek aap ke liye hai. 
Magar sakht namuwafig fiza, jaan lewa halaat aur intehayi 
shadeed zarurat ke is mauqe par rehmat e aalam (Sallallahu 

Alaihi Wa Sallam)ka jawab mulahaza farmaiye. Aap (Salla 
llahu Alaihi Wa Sallam) ne farmaya Abubakr! Main sawari 
zarur lunga magar qeemat ada karke lunga, muft mein nahi. 
Ye ountni qaswa ke naam se maaruf huwi aur aap (Salla- 
llahu Alaihi Wa Sallam)ki khaas ountni kehlayi. Siddiqu e 
Akbar(Radhiyallahu Anhu)ne ise aath sau (800)dirham 
mein khareeda. Nabi e Kareem (Sallallahu Alaihi Wa Sallam) 
ne farmaya,Ye aath sau (800)dirham mein meri huwi,Aap 
(Sallallahu Alaihi Wa Sallam)ke is tarz e amal se ye sabaq 
ujagar hota hai ke dosti aur talluqat apni jagah magar insaan 
ka har mumkin had tak dusre saathi par apna bhojh dalne se 
gurez karna chahiye,un donon ountniyon ko munasib 
tayyari ke baad Makkah hi ke shakhs Abdullah Bin Uraiqit 
Laisi ke hawale kar diya gaya. Is se ye pehle hi tay pa chuka 
tha ke wo teen roz baad jab kuffar thak haar kar thande pad 
jaayenge, ye donon oontniyan lekar ghaar e Thaur ke qareeb 
pahunch jayega,Wo agarche kafir tha magar baath ka pakka 
tha aur sehrayi wa bayabani raaston ka mahir tha, us se 
ujrat par ye muamla tay huwa ke wo Madina pahunchne tak 
in musafiron ki rehnumayi karta rahega, chunache us ne 
apni zimmedari poori ki aur bahut ghoom ghaam kar ghair 
maaruf raaston se unhein Madina pahuncha diya.[5] 

Raah e haq ke ye donon musafir Siddiqu e Akbar(Radhiya- 
llahu Anhu)ke makaan ki pichli khidhki se nikalte hain aur 
bazahir Yemen ka rukh ikhtiyar karte hain taake peecha 
karne waale nakaam rahen,aur junoob ki samat chand mile 
ki masafat par waaqe Jabal e Thaur ke ek ghaar tak pahunch 
jaate hain, Ye nehayat buland aur badi pur pech mushkil 
chadhayi wala pahad hai,Yahan paththar badi kasrat se hai. 
Rasool e Kareem(Sallallahu Alaihi Wa Sallam)ke khubsoorat 
nazuk paun is chadhayi ke dauran zakhmi ho gaye,aur ye bhi 
kaha jata hai ke aap az raah e ehtiyat panjon ke bal chalte 
rahe,taake aap(Sallallahu Alaihi Wa Sallam)ke Mubarak 
gadmon ke nishaan farsh e zameen par sabit na hone paye. 
Isi wajah se aap(Sallallahu Alaihi Wa Sallam)ke paun zakhmi 

huwe, phir Siddigu e Akbar (Radhiyallahu Anhu) ki gismat 
ke kiya kehne ke unhon ne pahad ke daman mein pahunch 
kar aap (Sallallahu ALahi Wa Sallam)ko apne kandhon par 
utha liya aur pahad ki choti par ek ghaar ke paas jaa 
pahunche jo tareekh mein ghaar e Thaur ke naam se maroof 
hai. 

Yahan pahunch kar wafoor-e-mahabbat se be-garaar ho 
kar arz karte hain. Aaga! Allah ke liye darkhast karta hun ke 
abhi aap is ghaar mein dakhil na hon,Pehle main ghaar mein 
jaata hun aur ye dekh kar wapas aata hun ke wahan koi 
takleef dene waali cheez ya moozi janwar maujood na ho. 
Agar aisi koi muzir cheez ho aur mujhe us se nugsaan 
pahunch jaye to mujhe ye nugsaan basad shukr gawara 
hoga magar aapko koi takleef pahunche to ye naqabil e talafi 
nugsaan hoga jo mujhe hargiz gawara nahi,chunache 
Siddigu e Akbar(Radhiyallahu anhu)andar dakhil huwe. 
Ghaar ko rehmat e alam(Sallallahu Alaihi Wa Sallam) ke liye 
saaf kiya aur dekha ke ek taraf chand suraakh hain.unhon ne 
apni chadar phaad kar us ke tukde se suraakh band kiye 
magar do suraakh bagi bach gaye,un par unhon ne apne 
donon paun rakh kar unhein band kar diya aur awaaz di ke 
ab tashreef le aayen, Clearance milne ke baad aap (Salla- 
Ilahu Alaihi Wa Sallam) andar tashreef le gaye aur Siddigu e 
Akbar(Radhiyallahu Anhu)ki aagosh(god)mein sar rakh kar 
so gaye,idhar Abubaar(Radhiyallahu Anhu) ke paun par kisi 
moozi janwar ne das liya magar wo is ehtiyat ki wajah se na 
hile ke Allah ke Rasool(Sallallahu Alaihi Wa Sallam) ki neend 
mein khalal na padh jaye. Lekin shiddat-e-takleef se jab 
Siddiqu e Akbar (Radhiyallahu Anhu) ki aankhon se aansu 
nikal kar Rasool e Kareem(Sallallahu Alaihi Wa Sallam)ke 
chehra e anwar par gire to aap(Sallallahu Alaihi Wa Sallam) 
ki aankh khul gayi,Daryaft farmaya: Abubakr!Tumhein kiya 
huwa? Arz kiya,Mere maan baap aap par qurbaan hon, 
mujhe kisi muzi janwar ne das liya hai, Aap (Sallallahu 
Alaihi Wa Sallam)ne Siddiqu e Akbar(Radhillahu Anhu)ki 

aedhi par apna luab-e-dehen lagaya to un ki takleef jaati 
rahi. 

Quraish ne Rasool(Sallallahu Alaihi Wa Sallam)aur Siddiqu e 
Akbar(Radhiyallahu Anhu)donon ko ya donon mein se kisi 
ek ko zinda ya faut shuda haalat mein giraftar karne waale 
ke liye sau ount (100) inaam dene ka aelan kar diya,Aur 
Makkah ke tamaam raaston pe sakht pehra bitha diya, 
chunache inaam ki lalach mein bahut se log in muqaddas 
musafiron ki talash mein nikal padhe,Sahih Bukhari mein 
Hazrat Anas (Radhiyallahu Anhu) se marwi riwayat mein 
hai ke Abubakr(Radhiyallahu Anhu)bayan karte hain:Main 
ghaar mein aap (Sallallahu Alaihi Wa Sallam) ke saath tha,Jab main 
ne sar utha kar dekha to mujhe un logon ke paun nazar aaye 
jo hamare ta'aqub mein nikal aaye the,main ne arz kiya: 
Allah ke Rasool! Mere maan baap aap par qurbaan hon ye 
log to sar par aa pahunche,Agar un mein se koi niche jhaank 
le to hamein dekh lega.Aap (Sallallahu Alaihi Wa Sallam) ne farmaya: 

"Abubakr! Un do shakhson ke baare mein tumhara kiya 
khayal hai jin ka teesra(saathi)Allah hai?"f6)J 

Yaani jinhein Allah Taala ki mayiyat(sath)hasil ho tumhara 
kya khayal hai, kya unhein koi nuqsaan pahunch sakta hai? 
Allah Taala ne apni kitaab e muqaddas ki Surah Tauba mein 
bhi apne Rasool (Sallallahu Alaihi Wa Sallamjaur un ke yaar e ghaar 
ki kaifiyat ka tazkerah yun farmaya hai: 

"Jab wo dono ghaar(Thaur)mein the. To Nabi(Salla- 
llahu Alaihi Wa Sallam)apne saathi (Abubakr)se keh rahe 
the:Gham na karo,yaqeenan Allah hamare saath hai."[7] 

Ghaar se nikal kar safar ka agla marhela shuru huwa to 
kuffar wa mushrikeen mein se kayi log ab bhi in donon ke 
ta'aqub mein the taake unhein pakad kar inaam hasil kar 
sakein.,In halaat mein siddiqu e Akbar(Radhi Allahu Anhu) 
ko apni zaat ki fikr kum aur Allah ke Rasool(Sallallahu Alaihi 
Wa Sallam) ki fikr zyada thi. Hijrat ke is safar mein ye donon 
musafir apni manzil ki taraf jaa rahe the to raaste mein 
deegar rahgiron se bhi mulaqat ho rahi thi. Arab qabayel ke 

log ziyadah tar Abubakr (Radhiyallahu Anhu) hi ko jaante 
the,Wo puchte: Abubakr! Ye tumhare aage kaun jaa raha 
hai? To Sayyeduna Abubakar(Radhiyallahu Anhu)aisa 
jawaab dete ke Rasool e Kareem (Sallallahu Alaihi Wa Sallam) ki 
pehchan bhi na ho sake aur daman e siddigue par galat 
bayani ka dhabba bhi na lagne paaye,Aap farmate: Ye wo 
shaksiyat hai jo mujhe rasta dikhlati hai,Chunke Arab mein 
safar ke dauran rehnumayi ke liye raston ke mahireen ko 
hamrah rakhne ka riwaaj aam tha, is liye log is jawab se 
mutmayin ho jate magar Siddigu e Akbar (Radhiyallahu 
ANhu) ki muraad ye thi ke ye wo shasiyat hai jo mujhe hag 
ka rasta dikhati hai. 

Sayyeduna Abubakr(Radhiyallahu Anhu)bayan karte hain. 
Hum ghaar se nikle,Poori raat aur agle din do pahar tak 
chalte rahe. Jab garmi ki shiddat ke baa-is logon ki aamad 
wa raft ka khatra tal gaya to hum ek chattan ke ssaye mein 
aaram ki gharz se ruk gaye,maine dekha ke ek charwaha 
bakriyan liye hamari taraf hi chala aa raha hai,Maine us ki 
ijazat se ek bakri ka doodh nikala aur use Nabi(Sallallahu Alaihi 
Wa Sallam)ki khidmat mein pesh karne ke liye le aaya. Aap so 
rahe the main ne jagana munasib na samjha.Aap (Sallallahu Alaihi 
Wa Sallam) ke jagne ka intezar karne laga. Jab aap bedar huwe 
to main ne doodh pesh kiya. Aap ne khoob sair hokar piya 
hatta ke main khush ho gaya,Ab Aap(sallallahu Alaihi Wa Sallam) ne 
farmaya: Kooch karna chahiye,Main ne arz kiya: Ji Han! 
Zaroor kooch karna chahiye. Phir humchal diye.[8]Raaste 
mein Buraiah Bin Husaib ASlami inaam ki lalach mein Aap 
(Sallallahu Alaihi Wa Sallam) ko aur Abubakr Siddique(Radhi- 
yallahu Anhu) ko talaash karte huwe mile. Lekin jab rehmat 
e aalam se aamna saamna huwa aur guftagu ka mauqa mila 
to mukhalafat ke saare mansoobe dhare reh gaye aur ye 
apni Qaum ke assi (80) aadmiyon samet musalman ho gaye. 
Isi safar mein aap ko Hazrat Zubair Bin Awam (Radhiyallah 
Anhu) mile,unhone Rasoolullah (Sallallahu Alaihi Wa Sallam) aur 
Abubakr(Radhiyallahu Anhu) ki khidmat mein safaid kapde 

bataur hadya pesh kiya. [9] 

Ab is eemaann afroz, rooh parwar aur tareekh saaz safar e 
hijrat ki jumla tafseelat agle auraaq mein mulahaza 
farmaiye. 

Hawashi 

[1] Sahih Muslim, Hadeeth:1028.[2] Sahih Bukhari, 
Hadeeth 4986, 6924, wa Fath Al Baari, 213/7 wa 14/9 wa 
18, wa al bidayah wa an naharah 29/3, 30.[3] Sahih Al 
Bukhari, Hadeeth:3905 [4] Sahih Al Bukhari, Hadeeth: 
3905. [5] Sahih Al Bukhari, Hadeeth: 3905, wa Al seerah Ibn 
Katheer: 208-209. [6] Sahih Al Bukhari, Hadeeth: 3653. {7} 
Al Taubah 9:40. [8] Sahih Al Bukhari, Hadeeth: 3615, 3911. 
[9] Sahih Al Bukhari, Hadeeth: 3906. Tafseel ke liye dekhiye: 
Al Seerah Ibn Hishaam: 483/2 - 487, wa mukhtasar seerah 
Al Rasool: 220, 221, wa Jame Al usool: 442/9. Hadeeth:6416, 
wa Usud al ghabah: 203/1 wa 21/3 wa 33. 


SAYYEDUNA ABUBAKR SIDDIQUE (RAD- 
HIYALLAHU ANHU) MURTADDEEN AUR 
JHOOTE MUDDAIYAAN E NUBUWWAT KE 
KHILAAF NANGI TALWAAR. 


Hijrat ka ye tareekhi safar aahista aahista apne ikhtetaam 
ki taraf badh raha tha,Safar ke tamam waqeyat ka tizkirah 
karein to baat bahut taweel ho jayegi,maqsood sirf Hazrat 
Siddiq e Akbar (Radhiyallahu Anhu)ke kirdar ko ujagar 
karna hai,Madina ke logon ne aap (Sallallahu Alaihi Wa 
Sallam)ki Makkah se rawangi ki khabar sun rakhi thi, 
chunanche wo har roz Harrah ki taraf nikal kar dhoop mein 
shiddat paida hone tak aap ka intezaar karte rehte aur phir 
gharon ko laut jaate. Ek roz jab wo thak haar kar wapas jaa 
rahe the, ke ek tile par khadhe Yahoodi ki nigah un safed 
posh muqaddas musafiron par padh gayi, us ne zor se pukar 

kar kaha: Aye Madina walo! Jiss mehmaan ka tum intezaar 
kar rahe the wo aa pahunche hain,Ye sunte hi musallah 
(hathyar band) afraad ke jhaththe aap (Sallallahu Alaihi Wa 
Sallam) ke isteqbaal ke liye lapke,Allah ke Rasool (Sallallahu 
Alahi Wa Sallam)27 Safar ko Makkah se rawana hokar 8 
Rabi ul Awwal ko barah din ke safar ke baad baroz somwar 
(Peer)Madina Tayyaba pahunche,Logon ko ye malum nahi 
tha ke unn donon shakhsiyaton mein se Rasool e Kareem 
(Sallallahu Alaihi Wa Sallam)kaun hai aur Abubakr Siddique 
(Radhillahu ANhu)kaun? Chunke Abubakr(Radhiyallahu 
Anhu)logon ke isteqbaal ka jawab dene ke liye khade the 
aur Allah ke Rasool(Sallallahu Alaihi Wa Sallam)baithe the, 
lehaza wo Siddiq e Akbar(Radhiyallahu Anhu)hi ko aa aakar 
salaam karte rahe,magar jab Rasool e Kareem (Sallallahu 
Alaihi Wa Sallam)par dhoop padhne lagi aur Siddiq e Akbar 
(Radhiyallahu Anhu)ne ek khadim-e-Rasool ki haisiyat se 
apni chadar utar kar use risalat maab (Sallallahu Alaihi Wa 
Sallam)ke upar taan diya, tab logon ko pata chala ke ye jo 
chadar ke zer saya tashreef farma hain, ye Allah ke Rasool 
(Sallallahu Alaihi Wa Sallam) hai. [1] 

Sayyedah Ayesha (Radhiyallahu Anha)ka bayan hai ke jab 
Rasoolullah(Sallallahu Alaihi Wa Sallam)Madina tashreef 
laye to Madina mein bukhar ki waba aam thi. Ek baar Hazrat 
Bilal aur Hazrat Abubakr (Radhiyallahu Anhuma)ko bhi 
bukhaar aa gaya,Jab un donon buzorgo ne Makkah ki maha- 
bbat waale ash'aar padhe to main ne Allah ke Rasool(Salla 
-llahu ALahi Wa Sallam)ki khidmat mein ye surat e haal arz 
ki. Aap ne nubuwwat waale haath dua ke liye utha diye aur 
Allah Rabbul izzat ki bargah mein arz kiya: 

"Aye Allah! Hamein Madina utna hi mahboob karde jiss 
qadar Makkah mahboob tha balke uss se bhi ziyadah aur 
Madina ki aab o hawa ko sehat baksh banaade, Iss ke 
ghalla napne ke payamanon mein barkat de aur iss ka 
bukhaar yahan se muntaqil kar ke Johfa pahuncha de.” 

Allah ne aap (Sallallahu Alaihi Wa Sallam) ki dua ko 

sharf e qabuliyat baksha aur Madina ki fiza wabayi 
bimariyon se paak ho gayti. [2] 

Tamaam fazilaton ki buniyad ilm par hai aur Ahl e ilm ka is 
amr par ittefaq hai ke Hazrat Abubakr Siddique (Radhiy- 
allahu Anhu)puri ummat mein sab se ziyadah sharayi 
masayel ko janne waale aur tamam sahaba (Radhiyallahu 
Anhum ajmayeen)mein sab se badhkar zaheen wa fateen 
the,Aap Madani zindagi mein Nabi e Kareem (Sallallahu 
Alaihi Wa Sallam)ki maujudgi mein fatwe dete the aur Nabi 
e Kareem(Sallallahu Alaihi Wa Sallam)unke fatwon ki 
tauseeq farmate the,Ye aezaz unn ke siwa aur kisi ko hasil 
nahi huwa.[3]Sayyeduna Abubakr Siddigue(Radhiyallahu 
Anhu)katebeen e wa'hi mein bhi shamil hain,Is silsile mein 
tareekh ne jinn shasiyaat ke naam mahfooz kiye hain un 
mein Siddiqu e Akbar, Umar Bin Khattab, Uthman Bin Affan, 
Ali Bin Abu Talib,Zaid Bin sabit,Amir Bin Fuhaira,Abdullah 
Bin Arqam, Ubay Bin Ka'ab, Sabit Bin qais, Khalid Bin Sayeed 
Bin Aas, Hanzhla Bin Rabi Asadi, Muawiya Bin Abu Sufiyan 
aur Shurhabeel Bin Hasana(Radhiyallahu Anhum) shamil 
hain. 

Rasoolullah(Sallallahu Alaihi Wa Sallam)ke baad Siddiq e 
Akbar(Radhiyallahu Anhu)hi sab se ziyadah bahadur 
shasiyat hain,Rasoolullah(Sallallahu Alaihi Wa Sallam)jitne 
ghazwaat(jungon)mein nikle,Siddiq e Akbar(Radhiyallahu 
Anhu) un mein se kisi ek mein bhi ghair hazir nahi rahe, jin 
muamlat mein wa'hi nazil nahi hoti thi un mein Allah ke 
Rasool(Sallallahu Alaihi Wa Sallam)Hazrat Abubakar 
Siddique aur Hazrat Umar(Radhiyallahu Anhu) se mash- 
werah karte the. In donon ko Allah ke Rasool(Sallallahu 
Alaihi Wa Sallam)ne Anbiyae Sabeqeen se tashbeeh di. Jab 
Badr ke qaidiyon ka muamla pesh aaya to Sayyeduna 
Abubakr(Radhiyallahu ANhu)ne fidya lekar chodhne ka 
mashwarah diya Sayyeduna Umar (Radhi Allahu Anhu) ne 
un sab ko qatl karne ki baat ki to Allah ke Rasool (Sallallahu 
Alaihi Wa Sallam)ne farmaya:Aye Abubakr!Tum Hazrat 

Ibrahim aur HAzrat Esa (Alaihis Salaam) ki tarah ho jinhon 
ne kaha tha: 

"((Aye Allah!) Jo meri itteba kare wo to mera hai aur jo 
meri nafarmani kare to beshak tu bahut bakhashne wala 
meharban hai.” (Ibrahim 14-36)) 

Eisa farmayenge: 

"Agar tu unhein azaab de to beshak wo tere bande hain, aur 
agar tu unhein bakhsh de to beshak tu hi ghalib hai, badi 
hikmat wala hai." (Al Maida 5:118) 

Phir aap(Sallallahu Alaihi Wa Sallam)ne Sayyeduna Umar 
(Radhiyallahu Anhu)se farmaya:Tum hazrat Nu'h(Alaihis 
Salaam) ki tarah ho jinhone kaha tha: 

"Aye mere Rabb! Ruye zameen par kafiron ka ek gharana 
baaqi na rahne de." (Nuh 71:26) [4] 

Sayyeduna Siddiq e Akbar (Radhiyallahu Anhu) ki shakh- 
' siyat ka ek giranaqadr pehlu ye bhi hai ke aap nehayat 
faseeh wa baleegh khateeb the. Rasool e Kareem (Sallallahu 
Alaihi Wa Sallm)ki mayiyat mein wufood se milte waqt 
unhein Islam ka nuqta e nazar samjhane ka kaam Abubakr 
Siddique(Radhiyallahu Anhu)bahut khush usloobi se kiya 
karte the.Jab Hijrat ka safar kar ke ye muqaddas muhajireen 
Madina pahunche to wo Sayyeduna Abubakr Siddique 
(Radhiyallahu Anhu)hi the jinhone Rasool e Kareem (Salla 
llahu Alaihi Wa Sallam)ki tarjumani karte huwe Madina 
walon se khitaab kiya aur Rasool e Kareem (Sallallahu Alaihi 
Wa Sallam)khamoshi se tashreef farma rahe. Aa (Sallallahu 
Alaihi Wa Sallam) ki wafat ke mauqe par jab HAzrat Umar 
aur baaz deegar Sahaba (Radhiyallahu Anhum ajmayeen) ko 
uon khayal huwa ke Allah ke Rasool faut nahi huwe to iss 
mauqe par Siddiq e Akbar (Radhiyallahu Anhu) ne ek faseeh 
wa baleegh khutba irshaad farmaya,Intekhaab e khaleefa ke 
waqt mein saqeefa e bani Saa'yedah mein bhi aap ka khutba 
bahut zor daar aur muassir tha.,Isi tarah khilafat sambhalne 
ke baad aap ne jo pehle khutba diya wo bhi fasahat wa 
balaghat ka shahakar hai,Jab Arab ke baaz qabayel Islam se 

dastbardaar ho kar murtad ho gaye to aap ne khatm e nu- 
buwwat ki azmat wa ahmiyat aur murtaddeen se ladayi 
karne ki zarurat par ek shandar khutba irshad farmaya,Jab 
un ke ahd e khilafat mein sham par hamla karne ke liye 
faujen ikhatta ki gayein to Sayyeduna Siddiq e Akbar (Radhi 
yallahu Anhu) ne un ke saamne bhi nehayat baleegh wa 
muassar khutba irshaad farmaya. Aap (Sallallahu Alaihi Wa 
Sallam) ke Ahad ke numayan tareen khutaba mein Siddique 
Akbar(Radhiyallahu Anhu) ke alawa Ali Bin Abu Talib, Umar 
Bin Khattab aur Sabit Bin Qais Bin Shammas (Radhiyallahu 
Anhu)shamil the,Jaisa ke aap(Sallallahu Alaihi Wa Sallam) ke 
sho'ara mein Hassan Bin Sabit ,Ka'ab Bin Malik aur Abdullah 
Bin Rawaha(Radhiyallahu Anhum)numayan the.[5]Ek 
munfarid aezaz Hazrat Abubakr Siddique (Radhiyallahu 
Anhu)ko ye hasil huwa ke Rasoolullah(Sallallahu Alaihi Wa 
Sallam)ne unhein apni zindagi hi mein apne musalle par 
musalmano ki imamat ke liye khada kar diya,Aur aap ne 
Rasool e Kareem(Sallallahu Alaihi Wa Sallam)ki hayaat e Mubarak 
hi mein satrah (17) namazon mein imamat karayi. Aap (Salla- 
Ilahu Alaihi Wa Sallam) ne farmaya: Allah bhi yehi chahta hai aur 
momineen bhi yehi chahte hain ke Abubakr hi imam banen. 
Sayyeduna Abubakr(Radhiyallahu Anhu)ki ye munfarid shaan 
bhi hai ke unhein jannat ke aathon (8)darwazon se dakhil 
hone ki dawat di jayegi,jaisa ki Sahihain(Bukhari wa 
Muslim)mein Hazrat Abubakr(Radhiyallahu Anhu)se marwi hai. 
Rasool e Kareem(sallallahu Alaihi Wa Sallam)ki wafaat ke baad 
Siddiqu e Akbar(Radhiyallahu Anhu)ki zindagi ka nehayat 
taabnak aur aakhri daur shuru hota hai jis mein unhone 
ummat e musilma ko mut'addid khatarnak bohranon ke 
girdaab se nikala aur deen e Islam ki dagmagati kashti ko 
apni be missal zahanat,shuja'at ‚ilmi us'at wa gehrayi, Allah 
par gehra tawakkul aur Rasool e Kareem (Sallallahu Alaihi Wa 
Sallam) se sachchi muhabbat ke sahare kinare par legaya, 
Unhone khilafat sambhalte hi logon ke samne jo khutba 
irshad farmaya,us mein aapne qayamat tak aane waale 

hukmaranon ke liye rehnuma usool bayan kar diye. Aur 
khud apni khilafat ke ahed mein un usoolon par sakhti se 
amal kiya,Aap ne farmmaya:"Logo! Mujhe tum par khaleefa 
bana diya gaya hai,haalanke tum logon mein mujhse ziyadah 
qabil log bhi maujood the",Aap ke is irshaad se malum hota 
hai ke aap khilafat ke khwahish mand na the magar ummat 
ke ijtemayi mafaad ke pesh e nazar aap ne ye nazuk zimm- 
edaari qabool karli.Dusri baat ye ke hukmaraan ko khud ko 
aql-e-kul nahi samajhna chahiye balke danishmand aur 
durust ray rakhne waale hazraat ke mashwere se umoor e 
mam-lakat chalana chahiye,us ke baad aap ne farmaya: 
"Agar main durust kaam karun to meri madad karo lekin 
agar main galat raasta ikhtiyar karun to mujhe seedha kar 
do" yaani Islami riyasat ke hukumraan ko chahiye ke wo 
khudh ko ehtesaab se baala(uncha)na samjhe balke har 
waqt apni islah par aamadah rahe aur apni galti ko faraakh 
dili se tasleem kare. us ke baad aap ne farmaya: "Har kaam 
mein sadaqat ka daman pakadna amanat hai aur jhoot ka 
sahara lena khayanat hai", yaani umoor e mamlakat mein 
apne ma tehton ke saath saaf goyi aur amanat daari ke 
taqazon ko malhooz rakhna ek islami hukmraan ki 
awwaleen zimm- edari hai,Apni qaum ko dhoka dena aur un 
se haqayeq chupana ek islami hukmraan ki shaan ke khilaaf 
hai, phir aap ne farmaya: "Tumhara kamzor aadmi mere 
nazdeek taqatwar hai yahan tak ke main uski hajat puri 
kardun aur tumhara taqatwar shakhs mere nazdeek kamzor 
hai yahan tak ke main us se mazloom ka haq cheen lun", 
yaani ek achche hukmran ki khoobi ye hai ke uski hukumat 
mein kamzor aur pise huwe tabqaat ko insaaf unki dahleez 
par mile. Aur bade bade maldaron,jagirdaron aur ba-asar 
logon ko nn ki had ke andar rakha jaye take unhein kisi 
ghareeb par zulm ki jurrat na hone paye. us ke baad is 
tareekhi khutbe mein aap ne farmaya ke koi qaum jab Allah 
ki raah mein jihad karna chodh deti hai to Allah Taala us par 
zillat musallat kar deta hai. Aur jab kisi qaum mein be 

hayayi riwaaj paa leti hai to Allah Taala us ko masayeb mein 
mubtala kar deta hai, yani hukmaran ki zimmedari hai ke 
wo Islam aur muslamanon ke dushmano ki sazishon se 
bakhabar rahe aur us ke hamlon aur ziyadatiyon ka muassir 
jawab dene ke liye har daur ke tagaazon ke mutabig 
matlooba asliha aur harb wa zarb ki deegar zarooriyat ki 
tayyari se kabhi ghafil na rahe. Neez apni gaum ko zehni aur 
shu'auri taur par jihad ke liye tayyar kare.Wo is baat ka bhi 
khayal rakhe ke qaum akhlagi buraiyon aur kirdar ki 
kamzoriyon se paak rahe warna un mein buzdili aur 
mut'addi bemariyan phail jayengi.us ke baad aapne 
farmaya: "Main jab Allah aur us ke Rasool ki itaat karun tab 
tak meri itaat karo aur jab main Allah aur us ke Rasool (Sallall- 
ahu Alaihi Wa Sallam)ki nafarmani karun tab tum par meri koi 
itaat lagu nahi",Ye hukmarani ka ek nehayat sunehra aur 
qeemati usool hai ke ahl e iqtedaar ki ita'at sirf maruf(bha- 
layi)mein hogi. Deen ki khilaaf warzi mein un ki itaat karna 
jayez nahi balke azrah e naseehat unko samjhana ahl e ilm 
wa Danish ka farz hai,Aur ye bhi malum huwa ke khaleefa 
ri'aaya par apna hukm nahi chaalayega balke unhein Allah 
ke hukm ke tabe' reh kar hidayaat dega. 

Khilafat sambhalne ke baad iss azeem shaksiyat ne ek aur 
la zawaal aur shandaar misaal qayam ki. Siddiqu e Akbar 
(Radhiyallahu Anhu)apna bahut saa maal Allah ki raah mein 
sadqa kar chuke to khilafat ki zimmedari unn ke khandhon 
par aan padhi. Aap duniya se be intehayi be-raghbati rakhne 
waale shakhs the. Khaleefa bante hi bazaar ki taraf chal diye 
take kuch khareed wa farokht kar ke apna aur baal bachch- 
on ka pet paal sakein,Raaste mein Sayyeduna Umar Bin 
Khattab aur Sayyeduna Ali Bin Abu Talib(Radhiyallahu Anh- 
uma) ne unhein rok kar pucha: Kidhar? Aye khaleefa e Rasool 
Allah (Sallallahu Alaihi Wa Sallam)!Kaha: Bachchon ke liye rozi 
kamane jaa raha hun.Tab unhein badi tashweesh lahiq huwi 
ke jiss shakhs par puri ummat ke masayel ka bhojh hai use 
fikr-e-ma'aash se aazad karna to hum logon ki zimmedari 

banti hai chunache unhone is muamle ko Hazrat Abu 
Ubaydah(Radhiyallahu Anhu)aur deegar muhajireen ke 
saamne pesh kiya aur is amr par ittefaaq huwa ke unhein 
Baitul Maal se rozana do Dirham ada kiye jayenge,chunache 
iss muamle ke baad Sayyeduna Abubakar(Radhiyallahu Anhu) 
ne apna baaqi maanda maal Baitul Maal hi mein jama kar 
diya. Jab maut ka waqt aaya to unhone Sayyeda Ayesha 
(Radhiyallahu Anha) se kaha: Meri wafaat ke baad ghar mein jo 
kuch maujood hai wo Baitul Maal mein jama kara diya jaye. 
Sayyeda ne dekha ke ek chadar jo paanch dirham se kam ki 
qeemat mein thi ,ek habshiya laundi jo unn ke bachche ko 
doddh pilati thi,ek kala ghulam aur ek paani laadne wala 
ount ghar mein maujood tha. Yehi unki kayenat thi. Ummul 
Momineen(Radhiyallahu Anha) ne ye saara saaman naye 
khalifa Umar Bin Khattab (Radhiyallahu Anhu)ki khidmat mein 
bhijwa diya.Hazrat Umar(Radhiyallahu Anhu)ne iss saaman ki 
qeemat Baitul Maal ko bazaat-e-khud ada kardi aur saman 
ahl e khana ko wapas bhijwa diya.Aur saath hi kaha: 
Abubakr!Allah tum par rehem kare, tum ne apne baad aane 
waale hukmranon ko sakht imtehaan mein daal diya. 
Khilafat sambhalne ke baad aap ne sab se pehla kaam ye 
kiya ke lashkar-e-Usamah ko us ki manzil ki taraf rawana 
kar diya.Logon ne mashwera diya ke choonke Rasoolullah 
(Sallallahu Alaihi Wa Sallam)ki wafaat ke baad Madina ke halaat 
pur khatar hain aur fauj ki Madina mein sakht zarurat hai, 
iss liye fil haal ye lashkar na irsaal karein magar aap ne ye 
mashwerah mustarad kar diya aur farmaya:Abu Quhafa ke 
bête ki ye majal kahan ke jis lashkar ko Allah ke Rasool 
(Sallallahu Alaihi Wa Sallam) ne rawangi ka hukum diya ho,use 
woh rok de. Teen hazzar ki ta'daad mein ye lashkar Rasool 
ullah(Sallallahu Alaihi Wa Sallam)ne Muta ki taraf rawana 
farmaya tha aur Uthama Bin Zaid (Radhiyallahu Anhu) ko uss 
ka ameer muqarrar farmaya tha.Aap (Sallallahu Alaihi Wa 
Sallam) ne unhein takeed farmayi. Tum wahin pahunch kar 
hamla karna jahan tumhare waalid Zaid Bin Harith aur Jafar 

Bin Abi Talib shaheed huwe the.Sayyeduna Usama (Radhiya- 
Ilahu Anhu) ne aap (Sallallahu Alaihi Wa Sallam) ki beemari aur 
kamzor halat ke pesh nazar aap(Sallallahu Alaihi Wa Sallam) se 
chand roz ki takheer ki ijazat leli thi. Magar Siddigu e Akbar 
ne igtedaar sambhalte hi unhein rawana kar diya aur khaasi 
door tak Ameer-e-lashkar ki sawari ki mahaar thaam kar un 
ke saath paidal chalet rahe,Is lashkar ko bahut si kamiyab- 
iyan naseeb huwin.HAzrat Zaid (Radhiyallahu Anhu) ka qatil 
iss muhim mein qatl huwa aur musalman fauj bahut sa maal 
e ghancemat lekar MAdina lauti. Ird gird ke logon par is ka 
nehayat umdah asar huwa ke musalman apne nabi ki wafaat 
ke baad bhi hasb e saadiq pur azm hain,Khaleefa e Rasool ne 
gham se nidhaal sahaba ko ek naya hausla ata kiya.,Hazrat 
Anas(Radhiyallahu Anhu) kehte hani: Hum wafaat e Rasool 
(Sallallahu Alaihi Wa Sallam) ke zabardast sadme se neem jaan 
padhe huwe the ke Siddiqu e Akbar (Radhiyallahu Anhu) ke 
khutbe ne humein nayi rooh phoonk di aur hum shair ban 
kar uth khade huwe. Ye unki kamyaab qayadat ka samrah 
tha ke ahl e MAdina mein se koi ek shakhs bhi murtad nahi 
huwa.is ke baad khaleefa e Rasool ne murtaddeen aur jhute 
mudda'aiyan nubuwwat ke khilaaf bade zordar marke barpa 
kiye.Musailima Kazzab lanati wasil e jahannam huwa. Aur us 
ke qabeele Banu Haneefa ko zabardast hazeemat uthani 
padhi. Halanke unki tadaad ek laakh se zyadah thi. Issi tarah 
aap ne Tulaihah Asadi se jung ki aur us ke muttabeaeen 
Banu Asad aur Ghatfaan ko shikast e faash di. Isi tarah ek 
aurat Sajah bhi nubuwwat ki dawedar banker khadi ho gayi. 
Us ne Musailima Kazzab se shaadi bhi karli. Iss ko bhi 
khilafat-e-Siddique hi mein shikasat di gayi,agla marhala 
munkereen e zakaat ke khilaaf zakaat ka tha,unke khilaaf 
ladne mien ba'z musalman mutaraddid the,magar Siddique 
Akbar(Radhiyallahu Anhu)ne fatwa diya ke jo ount ki ek rassi 
bhi dene se inkaar karega,us se bbhi ladayi ki jayegi, 
chunache is mission mein bhi Allah ne unhein kamyabi 
naseeb farmayi.Anduruni masayel se nimatne aur riyasat ko 

istekhaam bakhashne ke baad aapne kuffar wa mushrikeen 
ki taraf tawajjoh farmayi aur Rome wa Faris ki hukumaton 
par hamle kiye. Aap ke ahd e Mubarak mein Shaam, Iraq, 
maghrib aur Khurasaan aur bahut se deegar ilaqe fatah 
huwe,bil aakhir ye azeem shakhsiyat do saal chaar maah 
hukumat karne ke baad tiresath (63) baras ki umr paakar 
san terah (13) hijri ke Jumdal Aakhir mein iss daar e faani se 
ruksat hogayi. Allah Taala ne wafat ke baad bhi unhein ye 
aezaz bakhsha ke wo jiss tarah zindagi mein Rasoolullah 
(Sallallahu Alaihi Wa Sallam) ke saath the, wafaat ke baad bhi 
rauza e Rasool mein unhi ke saath hain. Allah unpar apni be 
shummar rehmatein barsaye aur hamara hashr bhi unn ke 
saath kare. 

Hawashi 

[1]Sahih Bukhari, Hadeeth 3906. [2] Sahih Bukhari, 
Hadeeth: 1889. [3]Sahih Bukhari, Hadeeth:3654,4321,7046. 
[4]Musnad Ahmed 383/1. [5] Sahih Bukhari, Hadeeth: 
3668. Tafseel ke liye dekhiye:Al Bidayah Wal Nihayah: 29/3, 
295/5, 307, wa Usud al Ghabah:31/3, Wa Al tabqaat Ibn 
Saad:177/3, 178, Wa Al Raheeq Al Makhtoom: 184, 191, 194. 

Ç Seerat e Sahaba (Raz) ) C34 
SAYYEDUNA UMAR FAROOQ 


(RADHIYALLAHU ANHU) 

Nabi Kareem (Sallallahu Alaihi Wa Sallam) ne farmaya: 

"Jiss raaste par Umar chalte hain shaitan uss raaste se 
hat jata hai." (Sahih Bukhari:3683) 

Musalmanon ke dusre khalifa,ameerul Momineen Sayyedu- 
na Umar Bin Khattab (Radhiyallahu Anhu) Quraish ki ek shaakh 
Banu Adi se talluq rakhte the. Aamul Feel ke 13 saal baad 
Makkah Mukarrama mein paida huwe,walidah ka naam 
Hantamah bint e Hashim Makhzumiya tha.unki rangat gori 
thi,qad lamba tha,Laheem shaheem aadmi the,Daudte hue 
ghode par uchak kar baith jaya karte the,Zamana e jaheliyat 
mein Okaz ke mele mein dangal mein kushti bhi lada karte 
the,Nehayat taqatwar the, Ek martaba logon ne un ki taqat 
ki aazmayesh ka faisla kiya, Is maqsad ke liye unhon ne 
chamde ko geela karke un ke paun ke niche rakh diya. Ab 
saat aadmiyon ne mil kar Hazrat Umar(Radhiyallahu Anhu) ke 
paun tale se chamda kheenchna shuru kiya. Chamda niche 
se phat gaya lekin Sayyeduna Umar Farooq (Radhiyallahu 
Anhu)ke paun ke niche se bahar nahi nikal saka.Itne lambe 
the ke agar logon ke majma' mein baithe hote to aisa mah- 
soos hota ke aap khade hain,Isi tarah agar log sawari par aur 
aap paidal hote tab bhi aap sawaron se ounche hi nazar aate 
the,Aap intehayi bahadur the,Arab ke nehayat samajhdaar 
aur zaheen logon mein unka shumaar hota tha. Agar kisi 
jagah safarat bhijhwate to unhi ko bheja jata tha. Quraish ki 
tarah wo bhi taajir pesha the aur Sham ke ilaaqe mein 
bagarz e tijarat jaya karte the. in ke walid bade sakht mizaaj 
the,Aap bachpan mein ount bhi charaya karte the. 

Ek din Sayyeduna Umar Farooq(Radhiyallahu Anhu)ke ek 
saathi ne aap se kaha: Umar! Islam laane se pehle main ne 
aap se pucha tha ke aap ki sab se badi aarzu kya hai to aap 
ne kaha tha ke meri sab se badi khwahish ye hai ke mere 

ountniyon ka doodh piyun,unki oun se kheme banaun aur 
aaram ki zindagi guzarun... Aaj aap musalmanon ke khalifa 
hain,Ameerul Momineen hain,aaj aap ki sab se badi tamanna 
kya hai? Irshad farmaya: Aaj meri sab se badi aarzu ye hai ki 
kayenat ka koi hissa ais baaqi na rahe jahan Muhammad 
(Sallallahu Alaihi Wa Sallam)ka parcham na lahra raha ho. Aur 
duniya mein koi ek aisi jagah baaqi na rahe jahan aap ka 
deen na pahunch jaye. 

Sayyeduna Umar Farooq (Radhiyallahu Anhu)bade 
mutawaze' aur bahut kam hansne waale the,Wo apni tund 
mizaji aur sakht goyi ke liye mashoor the,Sayyeduna Umar 
(Radhiyallahu Anhu)ki angothi par KAFAA BILMAUT WA'IZAN 
YA UMAR(naseehat ke liye maut kaafi hai)ke alfaz naqsh the. 
Aap ka shumar ashra e mubashsharah mein hota hai. Aap ko 
muta'adid mauqhon par Allah ke Rasool (Salla Laahu Alaihi 
Wa Sallam) ne jannat ki basharat sunayi. 

Rasool Allah (Salla Allahu Alaihi Wa Sallam) ka irshad e Muba- 
rak hai: 

"Agar mere baad koi Nabi hota to wo Umar Bin Khattab 
hota." (1) ' 

Jab Allah ke Rasool (Sallallahu Alaihi Wa Sallam) ne nubu- 
wwat ka dawa kiya to jin logon ne Islam ki shadeed 
mukhalafat ki un mein Umar bhi shamil the,Wo musalma- 
non aur Allah ke Rasool(Sallallahu Alaihi Wa Sallam)ke sakht 
dushman the,Agar kisi ke baare mein khabar milti ke wo 
musalman ho gaya hai to use khoob maarte,un ke qabeele 
Banu Adi ki ek laundi musalman ho gayi,use is qadar maarte 
the ke maarte maarte thak jaate aur us laundi se kehte: Main 
ne tujhe muroowat ki wajah se nahi chodha balke sirf thak 
jaane ki wajah se chodha hai. Musalmanon ne taweel arse 
tak un ke haaton tarah tarah ki sakhtiyan jheli thin. Wo aaba 
wa ajdad ki ijaad kardah rasmon ka bada ehteraam karte 
the,balanoshi(sharab)aur lahw wa l'aib ke dildada the, baaz 
auqaat un ka dil narm bhi padh jata tha. Unki kaifiyat dum 
mein masha dum mein tola ki si thi ke abhi bhadke aur abhi 

dhile padh gaye. 

Un ke Islam laane ka waqi'a bada mashhoor hai,ek din 
unhon ne apni talwaar li aur (Ma'az Allah)Allah ke Rasool 
(Sallallahu Alaihi Wa Sallam)ka khatima karne ki niyyat se 
chal padhe,abhi raaste hi mein the ke unki mulaqaat Banu 
Adi ya Banu Zahra ke ek shakhs se ho gayi,Seerat nigaron ne 
unka naam Nayeem Bin Abdullah Adwi likha hai,us ne Umar 
ke tewar dekh kar pucha ke Umar!Kidhar ka iradah hai? 
Jawab diya ke Muhammad (Sallallahu Alaihi Wa Sallam) ki taraf 
jaa raha hun,wo Quraish ke mabudon ko bura bhala kehta 
hai,aaj main us ka khatima karne ka irada rekhta hun. Us ne 
kaha ke Muhammad (Sallallahu Alaihi Wa Sallam) ko qatl karke 
tum Banu Hashim aur Banu Zahra se kaise bach sakoge? 
Umar ne kaha: lagta hai ke tum bhi apna pichla deen chodh 
kar be-deen ho chuke ho. 

Us ne kaha:Umar! Main tumhein ek tajjub ki baat na batau? 
tumhare bahnoyi Sayeed aur behen Fatimah ne bhi apne 
aaba o ajdaad ke deen ko chodh diya hai? 

Umar ye sunkar ghusse se beqabu ho gaye,ab un ka rukh 
apni behen ke ghar ki taraf ho gaya,unhon ne darwaze par 
badi zor ki dastak di. andar se awaaz aayi kaun hai? Unhon 
ne ghusse se jawab diya:Ibn e Khattab... Ghar ke andar 
behnoi aur behen Sayyeduna Khabab Bin Art (Radhiyallahu 
Anhu)se Quran padh rahe the,Umar ki awaaz suni to Khab- 
bab (Radhiyallahu Anhu)ghar ke andar chup gaye. Behen ne 
uth ke darwaza khola,Umar ne sakht ghusse ke alam mein 
kaha: apni jaan ke dushman!... main ne suna hai ke tum saa- 
bi ban gayi ho. 

Umar Quran ki tilawat ki dheemi dheemi awaaz sun chuke 
the. Pucha: Ye awaaz kaisi thi jo main ne ghar ke bahar suni? 
Unhon ne kaha ke khaas baath nahi. Bas aapas mein baatein 
kar rahe the. 

Kehne lage: Mujhe maloom huwa ke tum donon be-deen 
ho chuke ho. bahnoyi Sayeed(Radhiyallahu Anhu)ne kaha: 
Umar! Ye batao, agar haq tumhare deen ke bajaye kisi aur 
deen mein ho to phir?... bas in alfaaz ka sunna tha ke aao 


CamScanner 


C Séöřöta Sahaba (Raz) > (37 ka Maktaba Al Faizi,Hyd > 
dekha na tao Jhat bahnoi ko marna shuru kar diya,behen 
aage badhi.us ne apne khawind ko chudane ki koshish ki to 
use bhi thappad maar diya,us ka chehra khoon aalood ho 
gaya,Ibn e Ishaq(muarrikh) ke mutabiq sar mein chot aayi. 

Behen ne rote huwe kaha: Aye Ibn e Khattab! Jo jee chahe 
karlo. Main musalman ho gayi hun. Han Han! Main ne Islam 
qabool kar liya hai,aur phir apne khawind wale alfaaz 
dohrate huwe kaha:((IN KANAL HAQQU FI GHAIRI 
DEENIKA)) agar tumhare deen ke bajaye dusra deen hi 
barhaq ho to phir...? 

Han main kehti hun:((ASH HADU ALLAA ILAAHA ILLA 
ALLAHU WA ASH HADU ANNA MUHAMMADAN ABDUHU 
WA RASOOLUH))kitne pakeezah hain ye kalimat! In ke 
andar kitni zabardast kashish aur kitni quwwat hai,roti 
huwi behen jis ke chehre se khoon beh raha tha, aur wo kis 
azm, kaise walwale, kaise hausle aur kitne yaqeen ke saath 
kalma e haq, kalma e tayyeba padh rahi thi,behen ki ye jur-at 
wa salabat dekh kar yaka yek bhai ka dil paseej gaya. Sara 
gham wa gussa maand padh gaya,behen ke khoon aalood 
chehre par nazar padhi to sharm mahsoos huwi,ab wo baith 
gaye,Kehne lage:Achcha ye kitaab jo tumhare paas hai zara 
mujhe bhi padhne ke liye do. 

Behen ne jawab diya:Umar! Tum napak ho,Tum ise padhne 
ke qabil nahi.((LA YAMASSUHU ILLAL MUTAHHAROON)) 
"Iss kitaab ko to sirf paak log hi chu sakte hain." Utho ghusl 
karo ya wuzu karo,Umar uthe, wuzu kiya, sahifa thama aur 
use padhne lage. Is kitaab ka pehle kalima BISMILLA HIR 
RAHMAANIR RAHEEM tha,ise padha to be-ikhtiyar kehne 
lage ye to bade pakeezah naam hain. Ab un ki nigah in 
aasmani alfaaz ki sair karne lagi:((TAHA. MAA ANZALNA ...)) 
Hatta ki wo is aayat ((INNANI ANALLAHU LAA ILAAHA 
ILLA ANA FA'BUDNI WA AQIMIS SALAATA LIZIKRI.))tak 
padhte chale gaye,[2]Ye Surah Taha ki aayat thi,Jo haal hi 
mein nazil huwi thi,Ye aayat padhne ke baad unke dil ki 
halat badalti chali gayi,wo pehle bhi musalmanon ko apne 
eimaan aur aqeede par pakka dekh kar khushgawar hairat 

aur masarrat ke mile jule jazbaat mahsoos karte the,ab 
behen ka zakhmi hona,unka bhai ko nehayat jur-at aur 
istegamat se jawab dena aur phir Ouran ki aayat ki tilawat 
karna in tamam baton ka mila jula asar un par is tarah cha 
gaya ke unhon ne hathyar daal diye. be-ikhteyar bol uthe:Ye 
to bada umdah aur pakeezah kalaam hai,mujhe Muhammad 
(Sallallahu Alaihi Wa Sallam) ka pata batao,is dauran ghar ke 
andar chupe huwe Khabbab Bin Art (Radhiyallahu Anhu)bhi 
bahar nikal aa gaye,Unhon ne aakar khush khabri sunayi ke 
abhi chand din pehle hi Allah ke Rasool (Sallallahu Alaihi Wa 
Sallam)ne dua ki thi: ((ALLAHUMMA! AYYIDIL ISLAMA BI- 
AHABBIR RAJULAINI ILAIKA UMARAB NIL KHATTAB AW 
AMR IBN HISHAM)) "Aye Allah! Tere nazdeek Umar Bin 
Khattab ya Amr Bin Hisham mein se jo ziyadah mahboob hai 
us ke zariye Islam ko quwwat pahuncha." 

Main ummeed karta hun ke tum hi Allah ke Rasool (Salla 
Ilahu Alaihi Wa Sallam)ki dua ke misdaaq ho. Jab unhein is 
baath ka yaqeen ho gaya ke Umar ke dil ki halat badal chuki 
hai aur wo Islam qabool karne ke liye tayyar hain to unhon 
ne Rasoolullah (Sallallahu Alaihi Wa Sallam)ka pata diya. 

Safa pahadhi ke daman mein Arqam Bin Abi Arqam (Radhi 
yallahu Anhu)ke makan mein Allah ke Rasool (Sallallahu Alaihi 
Wa Sallam) apne sahaba ke saath muqeem the. Banu 
Makhzoom se talluq rekhne waale Arqam (Radhiyallahu 
Anhu)Islam ke liye bade mukhlis the. wo wahan Allah ke 
Rasool (sallallahu Alaihi Wa Sallam)ki sohbat aur sahaba e kiram ki 
mayiyat mein reh kar deen seekhte aur Allah ke sath har 
lehza apna talluq badhate the.ab Umar ka rukh Dar Ul 
Arqam ki taraf tha. Unhon ne darwaze par dastak di. ek 
sahabi ne darwaze se jhaank kar dekha to Umar shamsheer 
se musallah nazar aaye,Allah ke Rasool (Sallallahu Alaihi Wa 
Sallam) ko itella di gayi,sab log simat kar yekja ho gaye. 
Chand din pehle hi Sayyedush Shohada Ameer Hamza 
(Radhiyallahu Anhu)ne Islam qabool kiya tha,Ye bhi bade 
namwar aur bahadur general the,Sahaba ko taraddud tha ke 
mubada Umar bure irade se aaya ho kyunke un ke gale mein 

talwar latak rahi thi. 

Sayyeduna Ameer Hamza (Radhiyallahu Anhu) ne sathiyon ko 
tasalli di aur kaha:Darwaza khol do agar Umar khair ki 
niyyat se aaya hai to ham use khair ata karenge aur agar koi 
bura irada le kar aaya hai to usi ki talwar se us ka kaam 
tamam kar denge. 

Allah ke Rasool (Sallallahu Alaihi Wa Sallam)ne farmaya: 
Darwaza khol do!Umar andar dakhil huwe to Allah ke 
Rasool (Sallallahu Alaihi Wa Sallam)ne unke kapde ko pakad kar 
apni taraf kheencha aur irshad farmaya: Umar! Kya tum us 
waqt tak baaz nahi aaoge jab tak Allah Taala tum par bhi 
waisi hi zillat wa ruswayi aur ibratnaak saza nazil na 
farmade jaisi Waleed Bin Mugheera par nazil huwe hai... 
Phir farmaya: 

"Ya Alalh! Ye Umar Bin Kahttab hai. Ya Allah! Islam ko 
Umar Bin Khattab ke zariye quwwat wa izzat ata farma." 

Umar Farooq(Radhiyallahu Anhu)ne be-ikhtiyaar ba-awaaz e 
buland kaha: ASH HADU ALLAA ILAAHA ILLA ALLAHU WA 
ASH HADU ANNAKA RASOOLUALLAH...[3] 

Ye sun kar musalmanon ne itni zor se takbeer kahi ke use 
Masjid e Haram aur chaurahon par maujood logon ne bhi 
suna. Ab Allah ke Rasool (Sallallahu Alaihi Wa Sallam) ne un ki 
isteqamat ke liye duayein farmayin. 

Sayyeduna Umar (Radhiyallahu Anhu) ke Islam laane se kuffar 
ki safon mein kohram mach gaya,Musalmanon ko izzat wa 
tauqeer mili.Islam ki shaan wa shaukat mein izafa huwa, 
Sayyeduna Abdullah Bin Masood (Radhiyallahu Anhu) kaha 
karte the: 

"Jab se Umar (Radhiyallahu Anhu)ne Islam qabool kiya 
hum musalsal izzat wa tauqeer ke saath rahe"[4] 

Sayyeduna Umar Farooq(Radhiyallahu Anhu)bayan karte 
hain ke jab main ne Islam qabool kiya to dil mein soncha ke 
Allah ke rasool (Sallallahu Alaihi Wa Sallam) ka sab se bada 
dushman kaun hai? Soncha aur gaur kiya to dil ne kaha ke 
wo Abu Jahl hai, main fauran us ke ghar gaya,darwaza 
khatkhataya. Wo bahar aaya,mujhe dekh kar kehne laga: 

MARHABA WA AHLAN Kaise aana huwa? 

Main ne kaha ke "main tujhe ye batane aaya hun ke main 
Allah aur us ke Rasool (Sallallahu Alaihi Wa Sallam) par eimaan 
laa chuka hun aur wo jo kuch lekar aaye hain us ki tasdeeq 
kar chuka hun ... Jab us ne ye suna to taish mein aa gaya aur 
ye keh ke zor se darwaza band kar diya ke Allah tera bura 
kare aur jo kuch tu lekar aaya hai us ka bhi bura kare" 

Ab un ka rukh Jameel Bin M'amar Jumahi ke ghar ki taraf 
tha,Ye shakhs propaganda ka mahir tha,Kisi khabar ko 
phailane mein is ka koi saani na tha.Pure Quraish mein kisi 
baat ka dhol peetne mein sab se aage tha,use Sayyeduna 
Umar (Radhiyallahu Anhu)ne bataya:Main Musalman ho gaya 
hun. 

Jameel ne ye sunte hi nehayat buland awaaz se cheekh kar 
kaha ke Khattab ka beta saabi (be-deen) ho gaya hai. Wo ye 
elan karta jaa raha tha aur Sayyeduna Umar (Radhiyallahu 
Anhu)uske piche piche ye kehte jaa rahe the ke ye jhoot 
kehta hai,main musalman ho gaya hun. 

Quraish ke liye khabar kisi dhamake se kum na thi,wo 
ikhatte ho gaye aur Umar Farooq(Radhiyallahu Anhu) par toot 
pade,maar peet shuru ho gayi,Log unko maar rahe the aur 
wo logon ko maar rahe the,ye maar peet, ladayi jhagda jaari 
raha hatta ke suraj sar par aa gaya,aur Sayyedna Umar 
(Radhiyallahu Anhu) thak kar baith gaye. 

Islam laane ke kuch der baad Sayyeduna Umar(Radhiyallahu 
Anhu)Allah ke Rasool (Radhiyallahu Anhu)ke rubaru baithe 
guftagu kar rahe the: 

"Aye Allah ke Rasool! Kya hum haq par nahi hain,chahe 
zinda rahen ya maren?” 

Irshad farmaya: Kyon nahi,us zaat ki qasam jis ke haath 
mein meri jaan hai! Hum log haq par hain chahe zinda raho 
ya maut se humkinar ho jao. 

Sayyeduna Umar(Radhiyallahu Anhu)kehne lage:To phir Aye 
Allah ke Rasool! Chupna kaisa?"Uss zaat ki qasam jis ne aap 
ko haq ke saath bheja hai!Hum zaroor bahar niklenge." 
Chunache musalman do safon mein Allah ke Rasool 


CamScanner 


c Seerat e Sahaba (Raz) > {41 3 C Maktaba Al Faizi,Hyd E 


(Sallallahu Alaihi Wa Sallam)ke sath bahar nikle. Ek saff mein 
Sayyeduna Hamza(Radhiyallahu Anhu)the aur dusre saff mein 
Sayyeduna Umar (Radhiyallahu Anhu)the.Ye log Masjid e Hara- 
am mein dakhil huwe,Jab Quraish ne Sayyeduna Umar aur 
Hamza (Radhiyallahu Anhuma)ko dekha to un ke dilon par aisi 
chot padi ke ab se pehle kabhi na padi thi,Rasoolullah (Salla- 
llahu Alaihi Wa Sallam)ne us din Sayyeduna Umar(Radhiyallahu 
Anhu)ka laqab "Farooq" rakh diya. 

Baqaul Sayyeduna Abdullah Bin Masood(Radhiyallahu 
Anhu)Umar (Radhiyallahu Anhu)ke Islam qabool karne se pehle 
hum Baitullah ke paas namaaz padhne se qasir the.[5] 

Sayyeduna Suhaib Roomi (Radhiyallahu Anhu)kehte hain ke 
jab Umar (Radhiyallahu Anhu)ne Islam qabool kiya to Islam 
pardah se bahar aa gaya,uski 'alaniyan dawat di gayi. Hum 
halqe laga kar Baitullah ke gird baithe,Baitullah ka tawaaf 
kiya,Jis ne ham par sakhti ki us se inteqaam liya aur us ke 
baaz mazalim ka jawab diya. 

Musalmanon ki bhaari akasariyyat Allah ke Rasool (Salla 
llahu Alaihi Wa Sallam)ke hukm aur ijazat se Madina ki taraf 
hijrat kar rahi thi, Ye log Quraish se chup chupa kar jaa rahe 
the,halaat hi aise the aur hikmat ka taqaza bhi yehi tha,Kaun 
Quraish ki mukhalafat mol leta,magar Sayyeduna Umar 
Farooq(Radhiyallahu Anhu)ki shaan hi nirali thi,Jab unhon ne 
hijrat ka iradah kiya to Baitullah shareef mein tashreef laye, 
Tawaf kiya. Maqaam e Ibrahim par nafl ada kiye. Quraish ke 
akabir halqe banaye sahan mein baithe the. Sayyeduna 
Umar Farooq (Radhiyallahu Anhu) ne un ko mukhatab karke 
challenge diya. 

"Jo chahta hai ke us ki maan use gum paye, jo apne bachche 
yateem aur biwi ko bewa karna chahta hai to wo mujh se is 
wadi ke piche mile." 

Is khule challenge ke bawajood Quraish mein se kisi mayi 
ke laal ko un ka peecha karne ki jur-at na huwi.Is tarah 
Sayyeduna Umar Farooq (Radhiyallahu Anhu)hijrat karke 
Madina Tayyaba pahunch gaye. 

Unn ki zindagi ke be-shumaar raushan pehlu hain.ek 


CamScanner 


4 Seerat o Sahoba (Raz) > (42) 4 Maktaba Al Faizi, Hyd ) 
martaba Allah ke Rasool (Sallallahu Alaihi Wa Sallam) ne namaz 
e fajr ke baad sahaba e kiram (Radhiyallahu Anhum) se farmay: 
Main ne raat ek khwaab dekha ke ek bahut bada khet hai,us 
mein tarah tarah ke phal aur sabziyan ugi huwi hain,us khet 
ko paani ki zarurat hai ke koi aaye aur khet ko paani se 
sairaab kare. 

Main ne dekha ke Abubakr aaye,apne kuwein se paani ke 
dol nikal kar khet mein dalne shuru kiye taake khet ko 
sairab kiya jaye,dol(buccet)bahut bada hai aur aap nikaalne 
mein diqqat mehsoos kar rahe hain, phir Abubakr ne apni 
bisaat ki had tak kuwein se paani nikala, khet mein dala 
magar khet sairab nahi huwa. 

Phir Umar aaye,main ne dekha ke wo itni tezi se paani 
nikal rahe hain. Jaise unhein paani nikaalne mein koi diqqat 
hi nahi mehsoos ho rahi. 

Main ne zindagi bhar kuwein se is qadar tezi se paani 
nikaalte huwe kisi ko nahi dekha,[6]Itni tezi se paani nikal 
rahe hain ke khet paani se bhar gaya,Lekin Umar ke dol 
nikalne mein koi kami nahi aayi,balke paani khet ke 
manderon se bahar chalakne laga,us ke baad meri aankh 
khul gayi. 

Sahaba e kiram (Radhiyallahu Anhum) ne arz kiya ke Allah ke 
Rasool! iski tabeer bhi bayan kar dijiye. 

Irshad huwa iski tabeer ye hai ke Umar mere deen ko 
duniya ke kinare tak pahunchayenge,aur us mein koi 
kamzori,quwwat mein koi kami aur deen ki khidmat mein 
koi naqs paida nahi hoga,Abubakr bhi deen ki khidmat 
karenge magar thode waqt ke liye,deen agar phailega to 
mere Umar Farooq ke daur mein phailega. 

Allah ke Rasool (Sallallahu Alaihi Wa Sallam)ka ye khwab aur 
pesh goyi is tarah puri huwi ke ahd e Farooqui mein do 
super powers Rome aur Iran dam todh gaye. 

Sayyeduna Umar Farooq (Radhiyallahu Anhu)ne hijrat ke 
baad saari zindagi Allah ke Rasool (Sallallahu Alaihi Wa Sallam) 
ke saath Madina mein guzari,Aap ne tamam ghazwat mein 
shirkat farmayi. Wo bade durust ray waale,buland nazar aur 


CamScanner 


C Seerat e Sahaba (Raz) ) ý , 43 F a Maktaba Al Faizi, Hyd > 


aali himmat the,Allah ke Rasool(Sallallahu Alaihi Wa Sallam)ke 
saath be-had mahabbat karne waale the,Ghazwa e Badr ke 
baad qaidiyon ke mas-ale mein jab un se raye talab ki gayi to 
un ki raye Sayyeduna Abubakr Siddique (Radhiyallahu Anhu) 
ke bar-'aks thi,Sayyeduna Abubakr(Radhiyallahu Anhu)ka 
mashwirah tha ke kuffar se fidya lekar unhein chodh diya 
jaye,magar Sayyeduna Umar Farooq(Radhiyallahu Anhu)ne 
kaha:Wallah! Meri wo raye nahi jo Abubakr(Radhiyallahu 
Anhu)ki hai,meri raye ye hai ke aap fulan ko jo mera qareebi 
rishtedaar hai mere hawale karein taake main us ki garden 
maar dun,Aqeel Bin Abu Talib ko Sayyeduna Ali(Radhiyallahu 
Anhu)ke hawale karein taake wo us ki garden maarden aur 
Abbas jo Sayyeduna Hamza(Radhiyallahu Anhu)ka bhai hai use 
Hamza(Radhiyallahu Anhu)ke hawale karein taake wo us ski 
garden maar dein yahan tak ke Allah ko malum ho jaye ke 
hamare dilon mein mushrikeen ke liye koi narm gosha 
nahi.[7] 

Quran e Kareem ki Surah Al Anfal mein Allah Rabbul izzat 
ne Umar Farooq (Radhiyallahu Anhu)ki baat ki tayeed farmayi, 
Seerat ki kitabon aur tafseeron mein ye waqi'ah tafseel se 
maujood hai. 

Ghazwa e Uhud mein bhi unhon ne shirkat ki. Wo un jan- 
baaz sahaba mein se the jo Allah ke Rasool (Salla Allahu Alaihi 
Wa Sallam) ke saath sabit qadam rahe. Jung ke aakhir mein 
jab mushrikeen ne wapasi ki tayyariyan mukammal karlin 
to Abu Sufiyan Jabl-e-Uhud par namoodar huwe aur ba-awa- 
az-e-buland bola ke tum mein Muhammad (Salla Allahu Alahi 
Wa Sallam) hain? Logon ne koi jawab na diya,Uss ne phir 
pucha: Kya tum mein Abu Quhafa ke bête Abubakr(Radhiya- 
llahu Anhu) hai? Logon ne phir koi jawab na diya. Uss ne phir 
sawal kiya ke kyat um mein Umar Bin Khattab (Radhi Allahu 
Anhu)hai?Logon ne iss martaba bhi koi jawab na diya, 
kyonke Allah ke Rasool(Salla Allahu Alaihi Wa Sallam) ne jawab 
dene se mana farmaya tha. 

Abu Sufiyan ne inn teen ke siwa kisi aur ke mutalliq na 

pucha, kyonke use malum tha ke Islam ka q qayam un teenon 
ke zariye hai. 

Jab use koi jawab na mila to us ne kaha: Chalo in tenon se 
chutti mili. 

Ye sunn kar Sayyeduna Umar Farooq (Radhiyallahu Anhu) be 
qabu ho gaye aur bole: Aye Allah ke dushman! Jinn ka toone 
naam liya hai wo sab zinda hai aur abhi Allah ne teri ruswayi 
ka saman baaqi raha hai. 

Is ke baad Abu Sufiyan ne kaha:Tumhare maqtuleen ka 
musla huwa hai lekin main ne na us ka hukm diya tha,na us 
ka bura manaya hai, phir nara lagaya: ((OU'LU HUBAL)) 
"Hubal buland ho." 

Nabi(Salla Allahu Alaihi Wa Sallam)ne farmaya: Tum log jawab 
kyon nahi dete?Sahaba ne arz kiya: Kya jawab dein? Aap 
(Salla Allahu Alaihi Wa Sallam)ne farmaya: Kaho: ((ALLAHU 
A'ALA WA AJAL)) "Allah aala aur bartar hai." 

Abu Sufiyan ne nara lagaya: ((LANAL UZZA WALA UZZA 
LAKUM)) "Hamare liye Uzza hai aur tumhare liye Uzza nahi." 

Nabi(Salla Allahu Alaihi Wa Sallam)ne farmaya:Jawab kyon 
nahi dete,Sahaba ne daryaft kiya: Kya jawab dein? Aap (Salla 
Allahu Alaihi Wa Sallam)ne farmaya kaho: ((ALLAHU MAULANA 
WALA MAULA LAKUM))"Allah hamara maula hai aur tumhara 
koi maula nahi." [8] 

Is ke baad Abu Sufiyan ne kaha: Kitna achcha karnama 
raha. Aaj ka din jung e Badr ke din ka badla hai. 

HAzrat e Umar (Radhiyallahu Anhu)ne jawab mein kaha: 
Barabar ka muamla nahi, Hamare maqtuleen jannat mein 
hain aur tumhare maqtuleen jahannam ke sho'lon mein 
hain. 

Is ke baad Abu Sufiyan ne kaha: Umar! Mere qareeb aao. 
Rasooolullah(Salla Allahu Alaihi Wa Sallam)ne farmaya: Jao, 
dekho kiya kehta hai? Wo qareeb gaye to Abu Sufiyan ne 
kaha: Umar! Main Allah ka wasta dekar puchta hun kya hum 
ne Muhammad (Salla Allahu Alaihi Wa Sallam) ko qatl kar diya 
hai? Sayyeduna Umar (Radhiyallahu Anhu)ne kaha: Wallah! Iss 

wagt wo tumhari baatein sun rahe hain.Abu Sufiyan ne 
kaha:Tum mere nazdeek Ibn e gamia se ziyada sachche aur 
raast baaz ho. 

Sayyeduna Umar Faroog (Radhiyallahu Anhu)ki zindagi ka 
jayeza lein to malum hota hai ke wo kafiron ke baare mein 
bada sakht rawayya rakhte the aur musalmanon se un ka 
rawayya bada narm tha, Suleh Hudaibiyah ke mauge par 
Allah ke Rasool (Salla Allahu Alaihi Wa Sallam) ke saath unki 
guftagu khaasi sakht hai. Is par wo saari zindagi Allah Taala 
se muafi mangte rahe. Nawafil padhte aur sadga wa khairat 
karte rahe,Magar jinn halaat mein aur jinn sharayet par 
sulah huwi un par Umar Faroooq (Radhiyallahu Anhu)jaisi 
shasiyat ka radd-e-amal fitri taqaza tha. Aayiye un ka 
radd-e-amal padhte hai. 

Sayyeduna Umar Farooq(Radhiyallahu Anhu)Allah ke 
Rasool(Salla Allahu Alaihi Wa Sallam)ki khidmat mein hazir 
huwe aur arz kiya: Ya Rasoolallah! Kya hum log haq par aur 
wo batil par nahi hain? Aap (Salla Allahu Alaihi Wa Sallam) ne 
farmaya: Kyon nahi? Unhone kaha: Kya hamare maqtuleen 
jannat mein aur unn ke maqtuleen jahannam mein nahi 
hain? Aap (Salla Allahu Alaihi Wa Sallam) ne farmaya: Kyon 
nahi?Umar (Radhiyallahu Anhu)ne kaha: To phir kyon ham 
apne deen ke baare mien dabao qabool karen aur aisie 
haalat mein paltein ke abhi Allah ne hamare aur un ke 
darmiyan faisla nahi kiya? Aap (Salla Allahu Alaihi Wa Sallam) 
ne farmaya: Khattab ke bete! Main Allah ka Rasool hun. Main 
Allah ki na farmani nahi kar sakta.Wo meri madad karega 
aur mujhe hargiz zaye' nahi karega.Sayyeduna Umar(Radhi 
Allahu Anhu) ne kaha: Kya aap ne ham se ye nahi farmaya tha 
ke hum Baitullah ki ziyarat karenge aur us ka tawaaf kare- 
nge? Aap (Salla Allahu Alaihi Wa Sallam)ne farmaya: Kyon nahi? 
Lekin main ne ye bhi kaha tha ke hum isi saal karenge? 
Sayyeduna Umar(Radhiyallahu Anhu)ne kaha:Nahi. 

Aap(Salla Allahu Alaihi Wa Sallam) ne farmaya: to baharhaal 
tum Baitullah pahunchoge aur us ka tawaaf karoge. 

Sayyeduna Umar(Radhiyallahu Anhu) naraaz hokar Sayyedu- 
na Abubakr(Radhiyallahu Anhu)ke paas pahunche aur unse bhi 
wahi baatein kin jo Rasoolullah (Salla Allahu Alaihi Wa Sallam) 
se kahi thin aur unhon ne bhi theek wahi jawaab diya jo 
Rasoolullah(Salla Allahu Alaihi WA Sallam)ne diya tha,Lekin 
aakhir mein itna izafa kiya ke Rasoolullah(Sallallahu Alaihi Wa 
Sallam)ki rekaab thaame raho yahan tak ke maut aajaye 
kyonke Alalh ki qasam!Aap(Salla Allahu Alaihi Wa Sallam) haq 
par hai. 

Is ke baad((INNA FATAHNA LAKA FATHAM MUBEENA)) (AL 
Fath 48:1)Aayat nazil huwi jis mein is suleh ko fath e mube- 
en qarar diya gaya.Is ka nuzool huwa to Rasoolullah(Salla 
Allahu Alaihi Wa Sallam)ne Sayyeduna Umar(Radhiyallahu Anhu) 
ko bulaya aur iss aayat ki tilawat karke sunayi.Wo kehne 
lage: Ya Rasool Allah! Ye fath hai. Aap (Salla Allahu Alaihi Wa 
Sallam)ne farmaya:Han!Is se un ke dil ko sukoon ho gaya aur 
wo wapas chale gaye. [9] 

Hazrat e Umar(Radhiyallahu Anhu)ko apni galti ka badi shid- 
dat se ehsaas huwa aur wo is par sakht nadim huwe. Khud 
bayan karte hain ke main ne us roz jo galti ki thi aur jo baat 
kahi thi us ke khauf se bahut se amal kiye. Barabar Sadqa wa 
khairat karta raha. Roze rakhta aur namaz padhta raha aur 
ghulam azaad karta raha yahan tak ke ab mujhe khair ki 
ummeed hai. 

Sayyeduna Umar Farooq(Radhiyallahu Anhu)fath e Makkah 
par bhi Allah ke Rasool (Sallallahu Alaihi Wa Sallam) ke saath 
saath the,Aur MarruzZahran(Wadi-e-Fatima)mein Aap (Salla 
llahu Alaihi Wa Sallam) ne padhao kiya,Udhar Abu Sufiyan ko 
Sayyeduna Abbas(Radhiyallahu Anhu)ne amaan di aur apne 
khachchar par bitha kar saath le aaye,Ab zara dekhiye 
Sayyeduna Umar Farooq (Radhiyallahu Anhu)ki gairat aur 
Islam ke dushmanon ke saath un ka rawayya kaisa tha. 

Sayyeduna Abbas(Radhiyallahu Anhu)farmate hain ke main 
Abu Sufiyan ko lekar chala.Jab kisi alaw se guzarta to log 
kehte:Kaun hai? Magar jab dekhte ke Rasoolullah(Salla Allahu 

Alaihi Wa Sallam) ka khachchar hai aur main us par sawar hun 
to kehte ke Rasoolullah (Sallallahu Alaihi Wa Sallam) ke chacha 
hain aur aap (Sallallahu Alaihi Wa Sallam) us khachchar par 
sawaar hain,Yahan tak ke main Umar Faroog(Radhiyallahu 
Anhu)ke alaaw ke ghareeb se guzra. Unhon ne pucha: Kaun 
hai? Aur lapak kar meri taraf aaye, jab piche Abu Sufiyan ko 
dekha to kehne lage: Acha! To Abu Sufiyan hai! Allah ka 
dushman! Allah ki hamd hai ke usne baghair kisi ahd wa 
paiman ke tujhe hamare gaabu mein de diya,is ke baad Abu 
Sufiyan bhaagh kar Rasoolullah (Sallallahu Alaihi Wa Sallam) ke 
paas jaa ghuse,Piche piche Umar Bin Khattab(Radhiyallahu 
Anhu) bhi andar dakhil ho gaye aur kehne lage: Aye Allah ke 
Rasool! Ye Abu Sufiyan hai. Mujhe ijazat dijiye main iski 
garden mardun. Sayyeduna Abbas(Radhiyallahu Anhu)ne 
kaha:Ya Rasoolallah! Main ne ise panah di hai, phir Sayyedu- 
na Abbas (Radhiyallahu Anhu)ne Rasoolullah (Salla Ilahu Alaihi 
Wa Sallam) ke paas baith kar aap (Salla Allahu Alaihi Wa Sallam) 
ka sar e mubarak pakad liya aur kaha:Allah ki qasam!Aaj 
raat mere siwa koi aur aap se sargoshi nahi karega. Jab Abu 
Sufiyan ke baare mein Sayyeduna Umar (Radhiyallahu Anhu) 
ne baar baar kaha to Sayyeduna Abbas(Radhiyallahu Anhu) ne 
kaha: Umar! Thaher jao!Allah ki qasam! Agar ye Bani Adi Bin 
Ka'b ka aadmi hota to Aap aisi baat na kehte. Sayyeduna 
Umar(Radhiyallahu Anhu)ne kaha: Abbas! Thahar jao! Allah ki 
qasam!Tumhara Islam lana mere nazdeek apne walid ke 
Islam lane se (agar wo Islam le aate)ziyadah pasandidah hai 
aur uski wajah sirf ye hai ke Rasoolullah (Salla Allahu ALihi Wa 
Sallam)ke nazdeek tumhara Islam lana Khattab ke Islam lane 
se ziyada pasandidah hai. 

Sayyeduna Umar Farooq(Radhiyallahu Anhu)ki bahut si 
baton ko Allah Rabbul izzat ne pura farmaya aur kayi baar 
un ki ray ki muwafaqat farmayi. 

Ek martaba unhon ne Allah ke Rasool (Salla Allahu Alaihi Wa 
Sallam) se arz kiya"Agar aap maqaam e Ibrahim ko namaz 
ada karne ke liye khaas karlein..." 

((WATTA KHIZU MIN MAQAMI IBRAHEEMA MUSALLA)) 
"Aur tum maqaam e Ibraheem ko jaye namaaz banao." 
(Surah Baqara 2:125) (10) 

Hazrat e Umar (Radhiyallahu Anhu)ne Allah ke Rasool (Salla 
Ilahu LAihi Wa Sallam)se arz kiya: 

"Aye Allah ke Rasool! Aap ke ghar (Khawateen ke paas) 
achche bure har qism ke log aate hain, Agar aap munasib 
samjhein to unhein hijab ka hukm saadir farmayen." 

Allah Rabbul izzat ne Quran mein hukm nazil farma diya: 

"Aye Emaan walo! Jab tak tumhein ijazat na di jaye Nabi 
(Sallallahu Alaihi Wa Sallam) ke gharon mein na jaya karo, 
khane ke liye bhi ijazat ke baad jao, ye nahi ke pehle se jakar 
baith gaye aur khana pakne ka intezar karte rahe,balke jab 
bulaya jaye jao aur jab kha chuko nikal khade ho,wahin bat- 
on mein mashgool na ho jaya karo,Nabi (Sallallahu Alaihi Wa 
Sallam) ko tumhari ye harkat na gawaar guzarti hai,lekin wo 
lehaz kar jate hain aur Allah bayan e haq mein kisi ka lehaz 
nahi karta.Jab tum Nabi (Sallallahu Alaihi Wa Sallam) ki 
biwiyon se koi cheez talab karo to parde ke piche se talab 
karo. Tumhare aur un ke dilon ki kamil pakeezgi yehi hai,na 
tum- hein ye jayez hai ke tum Rasoolullah(Sallallahu Alaihi 
Wa Sallam)ko takleef do aur na tumhein ye halal hai ke aap 
ke baad kisi waqt bhi aap ki biwi se nikah karo. Beshak 
tumhara ye('amal) Allah ke nazdeek bahut bada gunah hai." 

(Al Ahzab 33:53) 

Sharab ke mutalliq un ki khwahish thi ke ye haraam ho 
jaye, is liye unn ki dua thi: 

"Aye Allah! Sharab ke baare mein wazeh aur shafi 
ahkam nazil farma." [11] 

Is par Allah Ta'ala ne Surah Al Mayedah mein irshad 
farmaya: 

"Aye Eimaan Walo! Baat yehi hai ke sharab,juwa aur than 
(buton ki puja ki jagah)aur faal ke teer ye sab gandi baatein 

aur shaitani kaam hain,un se bilkul alag raho taake tum 

falah yaab ho jao,Shaitan to chahta hai ke sharab aur juye ke 
zariye tumhare darmiyan adawat aur bughz paida karde aur 
Allah ki yaad aur namaz se tum ko baaz rakhe, phir kiya tum 
baaz aane waale ho." (Al Mayedah 5: 90,91) 

Sayyeduna Umar Farooq(Radhiyallahu Anhu)ki Mubarak 
zindagi ke itne yaadgar waqe'aat hain ke un ko mukhtasa- 
ran bhi bayan kiya jaye to puri kitaab ban jaye,Subhanallah! 
Unki zahanat wa fatanat ke kya kehne ke har mauqe par 
unhon ne apni baseerat ko baru e kaar lakar musalmanon ki 
khair khwahi ki. 

Allah ke Rasool (Sallallahu Alaihi Wa Sallam) ki wafat ke 
baad sab se ehem masla aap ke khalifa ka inteqaab tha. 
Musalmanon ki itni badi saltanat ko baghair Khalifa ke khali 
chodhna bada khatarnak tha,Ansaar ki badi shakhsiyat 
sageefa Bani Sa'aida mein jama thi,Sayyeduna Umar(Radhi- 
yallahu Anhu) ko itella mili to Sayyeduna Abubakr(Radhiyallahu 
Anhu) ke saath wahan pahunch gaye,Unhon ne jis hikmat e 
amali aur zahanat se Sayyeduna Abubakr (Radhiyallahu 
Anhu)ke haath par bai'ath ki us ne ummat ko ek bade fitne se 
bacha liya.[12] 

Fitna e irtedaad ke zamane mein wo khalifa e waqt ke sath 
khade the,Musalmanon mein mukammal ittehad aur yekjah- 
ti ki zarurat thi,baaz logon ne zakaat dene se inkaar kar diya 
tha,Jahan Sayyeduna Abubakr Siddique(Radhiyallahu Anhu)ki 
isteqamat ne iss fitne ka safaya kiya wahan hum dekhte hain 
ke Sayyeduna Umar Farooq(Radhiyallahu Anhu)jaise jawan 
himmat bhi un ke shana ba shana khade hain,musailima 
Kazzab ke khilaf jung mein bahut se huffaz aur Qari-e-Quran 
shaheed ho gaye,is par Sayyeduna Farooq (Radhiyallahu Anhu) 
ne Quran e Kareem ko jama karne ka mashwarah diya. 
Sayyeduna Abubakr Siddique(Radhiyallahu Anhu)shuru mein 
hichkichaye magar phir mutmayin ho gaye aur katib e wa'hi 
Sayyeduna Zaid Bin Sabit (Radhiyallahu Anhu) aur unke rufaqa 
(sathiyon)ko us ki takmeel ka hukm diya.[13] Aur apni 
khilafat ke daur mein Quran ki tarweej aur taleem ke liye 

wazayef ata farmaye. : 

Wo khilafat e Siddique mein Madina ke qazi bane magar 
logon ke akhlaaq itne achche the ke mahinon guzar jate 
magar unki adalat mein ek muqaddama bhi pesh na hota. 
Wo Sayyeduna Abubakr Siddique(Radhiyallahu Anhu)ke dast e 
raast(dahina hath)aur mosheer e khaas bhi the,Jab unhon ne 
khilafat sambhali to hukumat badi mazboot thi,Musalmanon 
ki fauj do badi taqaton ke khilaaf barsar e paikar thi,Khilafat 
e Siddique mein ibtedayi futuhaat se lashkar Islam ke hausle 
badh chuke the,chunache un ke daur mein Iraq, Iran , Turki- 
stan,Seestan (Afghanistan)aur Makraan(Pakistan)tak dusri 
taraf Shaam, Arminia, Misr aur Libya tak Islami hukumat ki 
sarhadein phail gayin,Musalman jahan gaye wahan adl wa 
insaaf qayam kiya,Wahan ki ri'aaya ko Islami futuhat par 
badi khushi huwi kyonke unhein apne jabir badshahon ke 
zulm wa sitam se najaat mil gayi aur unhon ne Islam ke be 
laag nizaam e adl ke zer e saaya nehayat amn aur rahat se 
zindagi basar ki,Yun sadiyon tak musalmanon ke maftooha 
ilaaqon ke logon ko kabhi baghawat ka khayal tak na aaya. 

Sayyeduna Umar Farooq(Radhiyallahu Anhu)ki islami 
tarbiyat itni mukammal thi ke unhon ne apne daur e hukum- 
at mein nasli wa qabayeli ta'ssubaat ko kabhi nahi ubharne 
diya,unke faisle haq wa sadaqat aur haqeeqat shanasi par 
mabni hote the. 

Unhon ne apne daur-e-hukumat mein la-tadaad aise kaam 
kiye jin ki aaj bhi misaal di jati hai,Unhon ne Islami hukumat 
ke tool wa arz mein chauniyan qayam kin,Mahkama e 
maaliyaat ke zariye wazife jaari kiye,jiss se har har sipahi ko 
yaqeen ho gaya ke agar wo apna rozgaar band karke fauji 
khidmat ke liye chala jayega to us ke ahl wa ayaal bhooke 
nahi marenge. 

Mahkama e maliyat se ghair musalmanon ko bhi wazayef 
diye gaye taake wo musalnamon ke wafadar rahein. Unhon 
ne Ummahatul Momineen ke liye bhi wazife muqarrar kiye. 
Sayyedna Ayesha (Radhiyallahu Anhu)ko ziyada wazifa diya 

aur Sayyedah Safiya(Radhiyallahu Anhu)ko is bina par dusron 
se kum dena chaha ke wo azaad laundiyan hain,Lekin dee- 
gar Ummahatul Momineen ne kaha ke Rasoolullah (Salla 
Allahu Alaihi Wa Sallam)hamaare darmiyan kabhi farq nahi 
karte the,Is par unhon ne sab ke liye barabar wazifa 
muqarrar kar diya,Sab se ziyada wazifa Sayyeduna Abbas 
(Radhiyallahu Anhu)ka muqarrar kiya aur Ghaziyan-e-Badr ki 
khidmat e islami ko khaas taur par malhuz e khatir rakha. 
Wo pehle Islami hukumran the jinhon ne naumaulood bach- 
che ka bhi wazeefa jaari kiya jo umr ki raftaar ke saath saath 
badhta rehta tha. 

Sahaba e kiram(Radhiyallahu Anhum ajmayeen) ke wazife ki 
miqdaar muqarrar karte waqt is ka bhi khayal rakha ke 
Allah ke Rasool (Salla Allahu Alaihi Wa Sallam)un ke saath kis 
qadar mahabbat karte the, maslan: Sayyeduna Usama Bin 
Zaid(Radhiyallahu Anhu)ka wazifa 5 hazaar dirham muqarrar 
kiya aur apne bête Abdullah (Radhiyallahu Anhu)ka chaar 
hazar ya ek riwayat ke mutabiq do hazaar dirham muqarrar 
kiya,Bete ne arz kiya:Abbaajaan!Main Usama(Radhiyallahu 
Anhu) se kisi tarah kum nahi hun. Jitni jungein unhon ne 
ladin main ne bhi ladin. Jahan wo gaye aur bhalayi ke kaam 
kiye, main bhi piche nahi raha. 

Sayyeduna Umar Farooq (Radhiyallahu Anhu)ne farmaya: 
Beta! Tumhari baath theek hai magar yaad rakho ke Usama 
(Radhiyallahu Anhu)jitna Allah ke Rasool (Sallallahu Alaihi Wa 
Sallam)ko mahboob tha utne tum nahi the. Aur isi tarah jitna 
us ka baap (Zaid (Radhiyallahu Anhu))Allah ke Rasool 
(Sallallahu Alaihi Wa Sallam) ko mahboob tha utna tumhara 
baap Allah ke Rasool (Sallallahu Alaihi Wa Sallam) ko mahboob 
na tha. 

Sayyeduna Umar Farooq (Radhiyallahu Anhu)ne apni zindagi 
intehayi saadgi se basar ki,Baitul Maal se kabhi ek payi bhi 
na-jayez nahi li. Unke salana akhrajat bilkul aam sipahi ke 
barabar the. Shaam ke daure par gaye to sirf ek ount tha, Jis 

Aur ye ajeeb ittefaaq tha ke jab manzil e maqsood par 
pahunche to ount par ghulam baitha tha,Us ne guzarish ki ke 
log isteqbal ke liye aaye hain,ab aap sawaar ho jayein,Main 
mahaar thaam leta hun magar unhon ne qabool na kiya. 

Sayyeduna Umm e Kulsum(Radhiyallahu Anha)ne ek martaba 
Istambul jaane waale safeer ko chupke se ek tohfa diya ke 
meri taraf se Hiracle ki biwi ko pahuncha dena,Usne wapasi 
par ek qeemti haar tohfa mein arsaal kiya. Sayyeduna Umar 
Farooq (Radhiyallahu Anhu)ko itella mili to masjid mein 
sar-e-aam ye waqi'ah bayan kiya aur logon ki raye maloom 
ki,Sab ne kaha ke tohfa ke badle tohfa,Is mein koi haraj nahi. 
Bilkul jayez hai.Unhon ne kaha ke nahi niji tohfa sarkari 
karinde ke hath bheja gaya,phir biwi se ma'loom kiya ke us 
ke apne bheje huwe tohfe ki kya qeemat thi, phir utni raqam 
sarkari khazane se dilayi aur Romi tohfa Baitul Maal mein 
jama kara diya. 

Un ki zindagi ka bada mashoor waqi'ah hai ke ek din 
dopahar ke waqt Madina se bahar daurah kar rahe the,is 
dauran neend ka galba huwa. Ek darakht ke niche kuch 
bichaye bagair late gaye aur phir so gaye. Ittefaq se Qaiser e 
Rome ka safeer aa pahuncha,Un ko Daarul Imarah mein na 
paya to puchte puchte wahan pahunch gaya jahan aap 
aaram farma rahe the. Be sakhta us ki zubaan se nikla: Mera 
aaqa zulm karta hai, iss liye dar ke maare pehre ke baghair 
kahin nahi reh sakta,"Magar aye Umar! Tum ne adal wa insaf 
kiya, is liye itmeenan se so rahe ho. Tumhein kisi muhafiz ki 
zarurat nahi." 

Unhon ne Baitul Maal ka ek shoba Qarz e hasna ke liye 
mukhatas kiya. Baghair sood ke qarz diye jate the. Is tarah 
unhon ne sood khoron par kaari zarb lagayi. 

Sayyeduna Umar Farooq(Radhiyallahu Anhu)ne mukhtalif 
ilaqon mein muta'addid naye shaher bhi aabad kiye,Unke 
naqshe khud apni nigrani mein tayyar karaye. Faujiyon ki 
chauniyan qayam karayin aur un mein zindagi ki tamam 

Hawashi: 

(1|Jame' Tirmidhi, Hadeeth:3686. (2JAl Musdatrak lil 
Hakim:59/4. [3] Umdatul qari sharh Sahih Bukhari, 
Hadeeth:46/25. [4]Sahih Bukhari, Hadeeth: 3684. [5] Al 
Musdatrak lil Hakim:84/3. [6]Sahih Bukhari, Hadeeth:3682, 
Sahih Muslim, Hadeeth : 2392.[7]Sahih Muslim, 
Hadeeth:1763, Tafseer Al tabri, Al Anfal 8:67. [8] Sahih 
Bukhari, Hadeeth:4043. [9] Sahih Muslim, Hadeeth:1785. 
[10]Sahih Bukhari, Hadeeth: 4483. [11] Jame' Al Tirmidhi, 
Hadeeth:3049. [12]Sahih Bukhari, Hadeeth:6830.[13]Sahih 
Bukhari, Hadeeth: 4986. 

Tafseel Ke Liye Dekhiye:Al bidayah wan nihayah:137/7 
wa 138, wa tareekh dimshaq:24/47/49 wa 36 wa 50, wa 
Altabqaat ibn e Saad: 256/8 wa 269/3 wa 365 ,wa dalailu- 
nnubuwah:219/2 wa 34/5,wa fazayel Al Sahabah:282/1, 
284 wa 285,wa Hilyatulawaliyah':76/1,wa Usud al 
ghaabah:320/2 wa 145/4 wa mausu'atud difa' an Rasool 
Allah (Sallallahu Alaihi Wa Sallam) : 105/10. 


SAYYEDUNA UMAR FAROOQ (radhiyallahu 
anhu) KI ZINDAGI KE AAKHRI AYYAM. 


15 Hijri mein khilafat e Farooq ke zamane mein Baitul 
Muqaddas musalmanon ke haaton fatah huwa,Ameerul 
Momineen Umar Bin Khattab (Radhiyallahu Anhu)Baitul 
Muqaddas ki kunjiyan hasil karne ke liye nikle to aap ki 
deed ke mushtaq log gharon se nikal aaye,Lashkar e islami 
apne 4 sipah salaron ki qayadat mein Sayyedna Abu Ubaid- 
ah Bin Jarrah (Radhiyallahu Anhu)ke jhande tale Ameerul 
Momineen(Radhiyallahu Anhu)ke isteqbaal ke liye muqaam 
jabiya tak aa pahuncha,Jab Ameerul Momineen Umar Bin 
Khattab (Radhiyallahu Anhu)wahan pahunche to farmaya:" LA 
ILAHA ILLA ALLAH, Hum aisi qaum the jis ko Allah Taala ne 
Islam ke zariye izzat bakhshi. Agar hum ne Islam ke alawah 

kisi aur zariye se izzat chahi to phir Allah Taala hamein 

zaleel wa ruswa kardega." Phir aap ne faujiyon ko hukm 
diya ke wo muntashir ho jayein. uske baad aap intehayi 
towazo' aur sukoon ke saath chalne lage. Jab Umara aap ke 
qareeb aaye to aap ne farmaya: "Main thodi der ke liye 
tanhayi chahta hun,Mere bhai Abu Ubaidah Bin Jarrah 
(Radhiyallahu Anhu)kidhar hain?" Sayyeduna Abu Ubaidah 
((Radhiyallahu Anhu)aage badhe to Sayyeduna Umar 
(Radhiyallahu Anhu) ne un se mua'anaqa kiya aur der tak rote 
rahe,Sayyeduna Umar(Radhiyallahu Anhu)ne farmaya: "Aye 
Abu Ubaidah! Jab Allah Taala qayamat ke roz hum se 
puchega ke humne apne Rasool (Salla Allahu Alaihi Wa Sallam) 
ke baad kya kaar kardagi dikhayi to hum kya jawab denge?" 
Sayyedena Abu Ubaidah (Radhiyallahu Anhu)ne arz kiya: "Aye 
Ameerul Momineen! Aaiye hum logon ki nazron se bach kar 
alahedgi mein bargah e ilahi mein rote hain aur Allah Ta'ala 
se madad aur maghfirat ki darkhwast karte hain." Phir wo 
donon raaste se alag ek taraf jane lage. Faujiyon ki nigaah 
unka picha kar rahi thi. Nasara ke umara wa rohban sab ke 
sab un donon bar guzeedah shakhsiyaton ko dekh rahe the. 
Usi dauran wo donon ek darakht ki aadh mein jakar khade 
ho gaye aur der tak rote rahe,Ameerul Momineen Sayyeduna 
Umar Bin Khattab (Radhiyallahu Anhu)hamesha Allah Taala se 
fee sabeel Allah shahadat ki dua manga karte the. [1] 

Is ke baad jab unhon ne musalmanon ke saath apna aakhri 
Hajj kiya to Arfa mein khade hokar logon ke saamne ek 
azeem khutba diya,us ke baad mamlakat e islamiya ke 
mukhtalif ilaqon mein bheje gaye umara' aur logon ko hazir 
hone ka hukm diya,Phir sab ke saamne un se logon ke 
hugoog dilwaye,Jab is kaam se farig ho gaye to jamraat ko 
kankariyan marne lage. Wahan ek Haji ne Sayyeduna Umar 
(Radhiyallahu Anhu)ke sar par kankar de mera jiss se sar phat 
gaya aur khoon behne laga. Sayyeduna Umar(Radhiyallahu 
Anhu) ne farmaya: "Main anqareeb qatl kar diya jaunga." 

Hazrat Sayeed Bin Musayyeb (Rahimahullah)kehte hain: 

rawana huwe to bat-ha e Makkah (kushada pathrili waadi) 
mein aakar ount ko bithaya aur wahan ret ikhatta karke uss 
par apni chadar bichayi aur chith let gaye, phir donon haath 
uthakar ye dua ki:"Aye Allah! Meri umr zyadah ho gayi. Meri 
quwwat wa taqat kamzor ho gayi aur meri ria'aya har soo 
phail gayi hai. Ab mujhe zaye kiye bagair aur khotahkaaron 
mein shumar kiye baghair apne paas bula le. Phir Madina 
tashreef laye aur logon ke saamne khutba dete huwe far- 
maya:"Logo! Sunnatein tumhare liye masnoon qharaar di 
gayi hain aur wajibat tum par farz qarar diye gaye hain aur 
tum wazeh wa raushan raah par ghamizan kiye gaye ho illa 
ye ke tum logon ke saath mil kar dayein bayein gumrahi ke 
tareeqe par jaa pado." Phir aap ne apna ek haath dusre 
haath par mara."Ameerul Momineen Umar Bin Khattab 
(Radhiyallahu Anhu) Madina lautte waqt shahadat ki tamanna 
kar rahe the. [2] 

Aap ki sahebzadi Sayyedah Hafsa (Radhiyallahu Anhu)ne arz 
kiya: "Abaa jaan! Aap khwahish to kar rahe hain shahadat ki 
aur qatl chah rahe hain Madinatur Rasool (Salla Allahu Alaihi 
Wa Sallam) mein! Jis ko qatl hone ki khwahish hai,use chahiye 
ke wo sarhad ki taraf nikle aur wahan jihad kare!" Sayye- 
duna Umar Bin Khattab (Radhiyallahu Anhu) ne apni sahebza- 
di ko jawab diya: "Main ne apne parwardigaar se shahadat 
ki dua ki hai,Mujhe ummeed hai ke mera parwardigaar meri 
tamanna puri karega." Sayyeduna Umer Bin Khattab 
(Radhiyallahu Anhu)ne Madina pahunch kar khwab mein 
dekha ke ek murghe ne unhein do ya teen martaba thong 
mari hai,Asma Bint e Umais (Radhiyallahu Anha) ne is khwab 
ki tabeer ye batayi ke Aye Ameerul Momineen! Aap ko ek 
ajmi aadmi qatl karega,Phir Ameerul Momineen(Radhiyallahu 
Anhu)ne majme mein khadhe hokar logon se khitaab kiya 
aur bataya ke anqareeb wo is duniya se rukhsat hone wale 
hain aur wafaat bilkul qareeb hai. 

Ameerul Momineen (Radhiyallahu Anhu)logon ko fajr ki 


CamScanner 


C Seerat e Sahaba (Raz) ) č 56% C Maktaba Al Faizi,Hyd ) 


namaz padha rahe the. Surah Fatiha ki tilawat ke baad Surah 
Yousuf padhna shuru ki kyonke Surah Yousuf ki tilawat 
aapko bahut mahboob thi, Jab aap Allah Taala ke iss irshaad 
e Mubarak par pahunchte :"Aur us (Hazrat Yagub) ki 
aankhein bawajah ranj wa gham safed ho chuki thi aur wo ; 
gham ko dabaye huwe the."(Yousuf 12:84)To khud bhi roye 
aur tamam namaziyon ko rula diya yahan tak ke aakhri saff 
se bhi rone ki wajah se hichki ki awaaz suni gayi. Phir aap 
(Radhiyallahu Anhu)Allahu Akbar keh kar ruku mein gaye. Isi 
dauran aap ki ghaat mein laga huwa badbakht Abu Lulu 
majoosi zehrila khanjar lekar aage badha,Us ne aapke badan 
par teen kaari zakhm lagaye,Zakham kha kar Ameerul 
Momineen(Radhiyallahu Anhu) ye aayat Mubarak padhte huwe 
gir padhe: ((HASBI YALLAHU LAA ILAAHA ILLA HUWA 
ALAIHI TAWAKALTU WAHUWA RABBUL ARSHIL AZEEM)) 
( Tauba 9:129) Tajjub is baath par hai ke aksar logon ko is 
hadse ka ilm hi nahi huwa. Logon ko ehsas us waqt huwa jab 
Sayyeduna Abdur Rahman Bin Auf (Radhiyallahu Anhu)namaz 
ki takmeel ke liye aage badhe kyonke ye ummat bade sakht 
markon mein dushmanon ki chamakti huwi talwaron ke 
saaye mein namaz padhne ki aadi thi,Maidan-e-Karzar mein 
ghodon ki taapon ki dhamak aur talwaron ki tez chamak bhi 
is ummat ke peer o jawan ko namaz mein apne parwardigar 
se sargoshi mein mane' na hoti thi to phir bhala is jaan 
gudaaz saanihe ka ehsaas saare muqatadiyon kaise ho sakta 
tha? 

Ameerul Momineen(Radhiyallahu Anhu)namaz padhate pad- 
hate khanjar ke zakhm kha kar zameen par gir gaye aur 
namaz ki takmeel ke liye Sayyeduna Abdur Rahman Bin Auf 
(Radhiyallahu Anhu)ka haath pakad kar unhein aage apni 
jagah par kheench liya,Jab Sayyeduna Abdur Rahman Bin 
Auf(Radhiyallahu Anhu)ki qiraat shuru huwi to log ek dum 
sehem gaye,wo ghabra uthe ke aakhir Ameerul Momineen 
(Radhiyallahu Anhu)ki aawaz ko kya huwa! Khalifatul Mus- 
limeen ki awaaz kyon nahi aa rahi? Ummat ka nigehban 

kahan gaya? Insaaf ka alambardar kyon chup ho, gaya? 

Ameerul Momineen(Radhiyallahu Anhu)sakratul maut ke 
aalam mein hain,pooch rahe hain:"Mujhe qatl kis ne kiya 
hai?" Hazereen jawab dete hain ke Abu Lulu majoosi ne, far- 
. mate hain: "Tamam tareef Allah hi ke liye hai jis ne mujhe 
aise aadmi ke haathon qatl karaya jis ne Allah ke aage kabhi 
ek sajdah bhi nahi kiya."Zara gaur kijiye aur sonchye! Ameer 
ul Momineen(Radhiyallahu Anhu)qatilana waar ke zakhmon se 
nidhaal hain,Sakratul Maut mein mubtala hain lekin baar 
baar yehi suwal karte hain. "Kya main ne namaz padh li? Kya 
main ne namaz ki takmeel karli?" Un ki yehi hasrat thi ke wo 
namaz puri kar lete taake fajr ki namaz mukammal karke 
Allah Taala se mulaqaat karein, Aap ne hukumat ke baare 
mein nahi pucha! Bachchon ke baare mein nahi pucha! Mulk 
ke baare mein nahi pucha! Biwi ke baare mein nahi pucha! 
Meerath ke baare mein nahi pucha! Agar pucha to namaz ke 
baare mein pucha!Aur us waqt tak itmeenaan ki saans nahi 
liya jab tak ke apni namaz mukammal na karli! Ek sahabi ka 
bayan hai:"Sayyeduna Umar(Radhiyallahu Anhu)ke qatl kiye 
jane ke din hamein yun mehsoos huwa jaise qayamat aaj hi 
barpa ho gayi hai......!" 

Log Ameerul Momineen (Radhiyallahu Anhu)ko utha kar ghar 
le gaye.Aap ki khidmat mein ek takiya pesh kiya. Aap 
(Radhiyallahu Anhu)ne takiya phenk diya aur farmaya: "Mera 
sar mitti par rakho, shayad isi tarah Allah Taala mujh par 
rehem farmaye." Phir rokar kehne lage: "Aye wo zaat jiss ki 
saltanat kabhi zayel nahi ho sakti! Us shakhs par rehem 
farma de jis ki hukoomat zayel ho gayi." 

Phir Sayyeduna Umar Bin Khattab (Radhiyallahu Anhu)ne 
khandan ke bachchon ko bulaya. Wo rote huwe dakhil huwe. 
Aap(Radhiyallahu Anhu)ne ek ek kar ke sab bachchon ko bosa 
diya aur un ke saro par haath phera,Logo ne aap ki khidmat 
mein nabeez ka sharbat pesh kiya to sharbat pet ke zakhm 
ke raaste se nikal gaya, phir logon ne doodh ka piyala pesh 
kiya.Aap ne doodh nosh farmaya to wo bhi pet ke zakhm ke 

raaste se nikal gaya. Logon ko malum ho gaya ke aap faut 
hone wale hai. Logon ko malum ho gaya ke aap faut hone 
waale hain,Is dauran mein Ameerul Mumineen (Radhiyallahu 
Anhu)ke aadmi ko dekh kar farmate hai:"Apna izaar upar 
uthalo kyonke us mein tumhare parwardigar ka taqwa aur 
tumhare kapde ki pakeezgi hai." (3) Naujawan Ameerul 
Momineen (Radhiyallahu Anhu)ki naseehat sunta hai,Aap ko 
dam todte huwe dekhta hai aur gham wa andoh ke aansu 
bahata huwa chala jata hai. 

Ameerul Momineen ne farmaya: "Aye Kaash! Mera hisaab 
kitaab pura pura ho jaye aur main najaat paa jaun, na mere 
sawab zyada hote aur na gunah badhte." 

Is ke baad aap ne pucha: "Mujhe kahan dafnaya jayega?" 
Sahaba (Radhiyallahu Anhu)ne arz kiya: "Hum aap ko Rasool 
ullah (Sallallahu Alaihi Wa Sallam)ke jawaar mein dafan 
kareinge." Aap ne farmaya:" Main khud ko paak wa saaf nahi 
batata. Main bhi aam musalmanon ki tarah ek fard hun,Tum 
log Sayyedah Ayesha(Radhiyallahu Anha)ki khidmat mein jao 
aur is silsile mein ijazat talab karo." Abdullah Bin Umar 
(Radhiyallahu Anhuma) Ummul Momineen Sayyedah Ayesha 
Siddiqua (Radhiyallahu Anha) ki khidmat mein pahunche aur 
unn se Hazrat Umar (Radhiyallahu Anhu) ko un ki donon buzu- 
rg hastiyon ke saath dafan kiye jane ke baare ijazat talab ki, 
Sayyedah Ayesha(Radhiyallahu Anha)ne farmya: "Main ne ye 
jagah apne liye mukhtas kar rakhi thi, lekin Allah ki qasam! 
Main Umar (Radhiyallahu Anhu)ko iss ke liye apni zaat par 
tarjih dungi, Ameerul Momineen (Radhiyallahu Anhu)ko un ke 
donon saathiyon ke saath hi dafan kardo." 

Sayyeduna Umar(Radhiyallahu Anhu)ko jab ye khush khabri 
sunayi gayi ta be-had masroor huwe magar farmaya: "Mere 
faut ho jaane ke baad meri mayyet ko utha kar Sayyedah 
Ayesha(Radhiyallahu Anha) ke paas le jana aur ek baar phir 
ijazat talab karna. Bahut mumkin hai ke unhon ne mere 
lehaaz ki wajah se meri zindagi mein han kardi ho. Agar wo 
meri wafat ke baad bhi khushi se ijazat ata karen to mujhe 

Nabi e Kareem (Sallallahu Alaihi Wa Sallam) aur Siddigu e Akbar 
(Radhiyallahu Anhu)ke saath dafan kar dena." Chunache 
wafaat ke baad ek baar phir Ummul Momineen(Radhiyallahu 
Anha) se ijazat talab ki gayi. Unhon ne ba raza wa raghbat 
ijazat ata ki aur Ameerul Momineen (Radhiyallahu Anhu) apne 
donon saathiyon ke saath dafan kar diye gaye. [4] 

Allah Taala Ameerul Momineen Sayyeduna Umar bin Kha- 
ttab(Radhiyallahu Anhu) ko Islam aur millat e Islamiya ki 
taraf se zyadah se zyadah aur behtar se behtar jaza ata 
farmaye. Ameen! 

Maut us ki hai kare jis ka zamana afsos 
Warna duniya mein sabhi aaye hai marne ke liye. 

Hawashi: 

[1]Sahih Bukhari, Hadeeth:1890. [2] Al Tabghaat Al 
Kubra': 234/3.[3]Musnaf Ibn Abi Shaibah: 201/8.[4] Sahih 
Al Bukhari: 3700. 

SAYYEDUNA UTHMAN BIN AFFAN 


(RAZIYALLAHU ANHU) 
Nabi e Kareem (Sallallahu Alaihi Wa Sallam)ne farmaya: 
"Main us shakhs se kyon haya na karun jis se 
malaika (farishte) bhi haya karte hain.” 
(Sahih Muslim:2401) 

Khalifae som Ameerul Momineen Sayyeduna Uthman Bin 
Affan(Raziyallahu Anhu)ka talluq Banu Umaiya se tha.Wo 
Quraish the,Un ka laqab zun Nurain aur kunniyat Abu 
Abdullah thi,Nehayat khubsurat the,Gori rangat aur qad 
miyana tha.Daadhi badi thi,Sar ke baal bhi lambe the. Sharm 
wa haya ke paikar the.Nehayat aala akhlaaq ke malik the. 

Unki walidah ka naam Urwa,nani ka naam Umm e Hakeem 
Al Baiza Bint e Abdul Muttalib tha,Ye Allah ke Rasool 
(Sallallahu Alaihi Wa Sallam)ki sagi phuphi thin,aur Allah ke 
Rasool(Sallallahu Alaihi Wa Sallam)ke walid Abdullah ki judwan 
behen thin,Is tarah Sayyeduna Uthman Bin Affan 
(Raziyallahu Anhu)Rasoolullah (Sallallahu Alaihi Wa Sallam)ki 
sagi phuphi ke nawase the un ki wiladat 576 eeswi ko Taif 
mein huwi,Allah ke Rasool (Sallallahu Alaihi Wa Sallam)se umr 
mein cheh (6) saal chote the,Un ke walid Affan Bin Abul Aas 
Bin Umayya Makkah ke maaroof aur daulat mand tajir the, 
tijarat ke liye Makkah se bahar gaye huwe the ke raaste hi 
mein unka inteqaal ho gaya,Unhon ne Sayyeduna Uthman 
(Raziyallahu Anhu) ke liye wafir miqdaar mein daulat chodi. 

Sayyeduna Uthman Bin Affan (Radhiyallahu Anhu) ka shumar 
un chand logon mein hota hai jinhon ne zamana-e-jahiliyat 
hi mein likhna padhna seekh liya tha,Sharafat un mein koot 
koot ke bhari thi. Zamana e jahiliyat mein bhi zina ke murta- 
kib na huwe,na kabhi sharab ko haath lagaya.[1] Itne 
hayadar the ke Allah ke Rasool(Sallallahu Alaihi Wa Sallam) ne 
un ke baare mein farmaya tha: 

"Meri ummat mein sab se zyadah hayadaar shakhs 

Deegar muazzazeen e Quraish ki tarah unhon ne bhi tijarat 
ko bataur e pesha ikhtiyaar kiya,Apni sadagat, dayanat, 
amanat aur raast baazi ki badaulat tijarat mein ghair mamuli 
kamyabi hasil ki,Makke ke mu'ashre mein ek mumtaz aur 
daulat mand tajir ki haisiyat se mashoor wa maroof huwe 
aur Ghani ke laqab se pukare jane lage. 

Sayyeduna Uthman Bin Affsn (Radhiyallahu Anhu) ashra e m- 
ubashsharah mein se the,Sayyeduna Abubakr Sidddique 
(Radhiyallahu Anhu)ke gehre dost the.Unhi ki tehreek par 
Islam qabool kiya,Islam laane walon mein unnka number 
chautha(4th)hai,[3]Unse pehle Sayyeduna Abubakr Siddiq- 
ue,Sayyeduna Ali aur Sayyeduna Zaid Bin Harith (Radhiyalla- 
hu Anhu) Islam la chuke the,Islam qabool kiya to deegar 
musalmanon ki tarah un ko bhi a'adaye Islam ki eiza rasani 
ka shikar hona padha,Unke chacha Hakam Bin Abul Aas ne 
un ko rassiyon se jakad diya aur kehne laga:Kya tum us naye 
deen ko apne baap dada ke deen par tarjih dete ho?Allah ki 
qasa!Main tumhein us waqt tak nahi chodunga jab tak tum 
iss deen ko chodh nahi dete. 

Sayyeduna Uthman(Radhiyallahu Anhu)ka jawab ek sahib e 
azeemat shakhs ka jawab tha, farmaya: Chacha tum jo chaho 
kar guzro, Allah ki qasam!Main kabhi iss deen ko chodhne 
wala nahi. Un ka chacha un par musalsal zulm aur ziyadati 
karta raha magar un ke paya e isteqlaal mein kabhi laghzish 
na aayi.Wo Islam par sabit qadam rahe. Chacha ne jab dekha 
ke ye manne waala nahi to bil aakhir us ne aap ka raasta 
chodh diya. 

Qafila e tawhid ke shah sawaron mein batadreej izafa hota 
chala gaya.Quraish ka gussa bhi badhta chala gaya.Unn ke 
zulm wa ziyadati mein bhi musalsal izafa hota gaya.Jab Rauf 
wa Raheem (Sallallahu Alaihi Wa Sallam)ne dekha ke unke 
sathiyon ka jeena dobhar kar diya gaya hai to aap ne Sahaba 
e kiram (Radhiyallahu Anhu)ko hijrat ki ijazat dedi. Allah ki 
raah mein ghar baar chodne waale iss pehle giroh mein 

Sayyeduna Uthman Radinyal aku Anhu) aur unn ki ahliya 
mohtarma Sayyedah Ruqayyah Bint e Rasoolullah (Sallallahu 
Alaihi Wa Sallam) bhi shamil thin. 

Betiyon se mahabbat fitri taqaza hai,Allah ke Rasool 
(Sallallahu Alaihi Wa Sallam)ko apni beti aur damad ke watan 
chodhne ke ba'ad un ke halaat ke baare mein koi itella na 
thi. Ek din Habsha se ek Quraishi aurat aayi.Uss ne Allah ke 
Rasool (Sallaliahu Alaihi Wa Sallam) ko bataya ke main ne aap ki 
beti aur damaad ko dekha hai. 

Daryaft farmaya: Kiss haal mein dekha hai? 

Uss ne bataya:Main ne dekha!Aap ki beti gadhe par sawaar 
thi aur un ka khawind us ki rassi pakde huwe tha. 

Allah ke Rasool (Sallallahu Alaihi Wa Sallam)ko ye sunn kar 
behad khushi huwi, irshad farmaya: 

"Allah in donon ki hifazar farmaye,Uthman, Loot 
(ALaihis Salaam) ke baad pehle skakhs hain jinhon ne 
apni ahliye ke saath hijrat ki hai.Aur ek dusri riwayat ke 
mutabiq wo donon Loot aur Ibrahim(Alaihis Salam)ke 
baad pehle hain, jinhon ne hijrat ki." [4] 

Is tarah cheh (6) hazaar saal ke baad eimaan ko bachane ki 
khatir sab se pehle jisne sunnat e Ibrahimi ki pairwi karte 
huwe hijrat ki wo Sayyeduna Uthman Bin Affan (Radhiyallahu 
Anhu) the. 

Kuch arse baad Quraish ne ek afwah udhadi ke Quraish ka 
rawayya pehle se bahut behtar ho gaya hai, chunache musal- 
mano ne Allah ke Rasool (Sallallahu Alaihi Wa Sallam) se mulaqaat 
ke liye Makkah ki janib safar ki tayyari shuru kardi.Sayyedu- 
na Uthman Bin Affan(Radhiyallahu Anhu) aur unki ahliya bhi is 
qafile mein shamil the.Yahan aakar malum huwa ke ye 
khabar galat thi. Balke is ke baraks un ke zulm wa sitam 
mein mazeed izafa ho chuka hai to wo dobarah Habsha ki 
taraf rawana ho gaye.Habsha mein phir kuch muddat 
guzarne ke baad Sayyeduna Uthman Bin Affan (Radhiyaalahu 
Anhu) ahliya samet wapas Makkah aa gaye. Is dauran Madina 
Tayyeba ki taraf hijrat ki ijazat mil chuki thi, chunache aap 

Madina Tayyaba mein Allah ke Rasool (Sallallahu Alaihi Wa 
Sallam) ne Sayyeduna Hassan Bin Sabit (Radhiyallahu Anhu) ke 
bhai Aaus Bin Sabit (Radhiyallahu Anhu) se un ka rishta e mu- 
wakhaat(bhai chara)qayam kiya. Ye wagt bahut tangi ka tha. 
Musalman apna sab kuch luta kar sirf eemaan bacha kar 
Madina aagaye the,Musalmanon ke peene ke liye paani ka 
masla ban gaya.Kyonke wahan ke meethe paani ke wahid 
kuwein be're Roma ka Malik Banu Ghifar ka ek aadmi tha. 
Wo bahut menhga pani farokht karta tha.Allah ke Rasool 
(Sallallahu Alaihi Wa Sallam)ne us shakhs ke liye jannat ki 
basharat di jo bere Roma khareed kar musalman ke liye 
waqf karde.Sayyeduna Uthman(Radhiyallahu Anhu)ne 35 
hazaar dirham mein wo kuwan khareed liya aur musalma- 
non ke liye wagf kardiya. (5) 

Sayyeduna Uthman(Radhiyallahu Anhu)bade maaldar tajir 
the magar us ke saath saath had darja fayyaz aur sakhi bhi 
the.Un ka maal musalmanon ki falah wa bahbood mein 
istemaal hota tha.Ghazwaat ke mauqe par dil khol kar 
kharch karte the.ahd e Nabwi(Salllallahu Alaihi Wa Sallam)mein 
Masjid e Nabwi ki tausi' ki zarurat pesh aayi to unhon ne 
Masjid ke qareeb waqe' zameen ka ek tukda khareed kar 
wagf kar diya.[6]Ghazwa e Tabook ke mauqe par to unhon 
ne behad fayyazi se kaam liya. Iss Ghazwa ko jaishul 
usrah(skhti wa tangii ka lashkar)ke naam se pukara gaya. 
Garmi ka mausam,paki huwi faslein,door daraaz ka safar aur 
uss waqt ki sab se badi quwwat Roman Empire ke saath 
muqabla! 

Is tanazur mein Allah ke Rasool (Sallallahu Alaihi Wa Sallam) 
ne Sahaba ko targheeb di ke Allah ki raah mein ziyadah se 
ziyadah kharch karein,Un ko khushkhabri sunayi: 

"jo in mujahideen ko samaan-e-rasd mohayya karega 
uss ke gunahon ko Allah Taala bakhsh deinge." [7] 

Is mauqe par Sayyeduna Uthman zul Nurain (Radhiyallahu 

Anhu)ne jo kuch pesh kiya wo"Al Raheequl Makhtoom" ke 

hawale se pesh e khidmat hai.Sayyeduna Uthman (Radhiya- 
Ilahu Anhu) ne Mulk e Shaam ke liye ek gafile tayyar kiya tha. 
Jiss mein 200 ount palanon aur kajawon samet shamil the. 
Aur 200 auqiya (Takhreeban sadhe unnees kilo)chandi thi. 
Aap ne ye sab maal muhajireen ke liye sadqa kar diya. Is ke 
baad phir ek sau (100) ount maa' palanon aur kajawon ke 
sadqa kiya.Is ke baad ek hazaar deenar (taqreeban paanch 
kilo sone ke sikke) le aaye aur unhein Nabi (Sallallahu Alaihi 
Wa Sallam) ki aaghosh e mubarak mein daal diya,Rasoolullah 
(Sallallahu Alaihi Wa Sallam)unhein ultaate jaate aur farmate jaate: 
"Aaj ke baad Uthman jo bhi amal karein unhein koi 
nuqsaan na hoga."[8] 

Is ke baad Hazrat Uthman (Radhiyallahu Anhu)ne phir sadqa 
kiya,yahan tak ke un ke sadqe ki miqdar naqdi ke alawa nau 
sau tees (930) ount aur sattar (70) ghodon tak ja pahunchi. 
Yehi wo muqaam hai jab Allah ke Rasool (Sallallahu Alaihi Wa 
Sallam) ne Sayyeduna Uthman(Radhiyallahu Anhu)ko apne 
minbar par khade hokar muta'addid baar jannat ki basharat 
sunayi. 

Andaza kiya ja sakta hai ke jiss shakhsiyat ne ghazwa e 
Tabook ke mauqe par iss qadar dil khol ke kharch kiya wo 
deegar mauqe par kya kuch kharch karte honge. 

Sayyeduna Uthman(Radhiyallahu Anhu)Allah ki raza ke 
liye har jum'a ko ek ghulam azaad karte the. [9] 

Ek martaba Sayyeduna Talha (Radhiyallahu Anhu) un ko 
masjid ke bahar mile. Kehne lage ke mujhe jo pachas (50) 
hazaar dirham aap ko ada karne hain wo mere paas mau- 
jood hain, kisi ko bhejh dein jo aakar mujh se le le.Sayyedu- 
na Uthman (Radhiiyallahu Anhu)kehne lage: 

" Main ne aap mein muruwwat ki khoobi ki wajah se ye 
aap ko bakhsh diye." [10] 

Jab Allah ke Rasool(Sallallahu Alaihi Wa Sallam)Badr ke liye 
rawana hone lage to us waqt Sayyedah Ruqaiya (Radhiyallahu 
Anha) shadeed beemar thin.Hazrat Uthman Ghani (Radhiyallahu 
Anhu)ko Allah ke Rasool(Sallallahu Alaihi Wa Sallam) ne farmaya: 

Tum apni ahliya ki teemardari ke liye Madina hi mein ruk 
jao.Tumhein jung mein shareek logon ke barabar ajr aur 
maal e ghaneemat ka hissa milega.Yehi wajah hai ke aap ka 
naam Badari Sahabi mein shamil hai.Allah ke Rasool 
(Sallallahu Alaihi Wa Sallam)ne jab Badr ka maal e ghaneemat 
taqseem kiya to us mein Sayyeduna Uthman (Radhiyallahu 
Anhu)ko bhi hissa ata farmaya.[11]Sayyeduna Usamah Bin 
Zaid (Radhiyallahu Anhu)ka bayan hai ke hamein Badr ki fateh 
ki khushkhabri us waqt mili jab hum Rasoolullah(Sallallahu 
Alaihi Wa Sallam)ki sahebzaadi Sayyadah Ruqaiya (Radhiyallahu 
Anhu) ko dafna kar qabar par mitti daal chuke the.[12] Say- 
yeduna Ruqaiya (Radhiyallahu Anhu) ki wafat ke baad Allah 
ke Rasool (Sallallahu Alaihi Wa Sallam)ne apni dusri sahebzadi 
Sayyedah Umm e Kulsum (Radhiyallahu Anha) ki shaadi 
Uthman(Radhiyallahu Anhu)se kardi. Riwayat ke mutabiq 
ye nikah mansha-e-Ilahi ke ain mutabiq huwa.Shaban 9 Hijri 
mein Sayyadah Umm e Kulsum (Radhiyallahu Anha)ki wafat 
par aap(Sallallahu Alaihi Wa Sallam) ne farmaya.Agar meri 
teesri beti hoti to main use bhi Uthman se biyah deta.(13) 
Kisi bhi Nabi ki 2 betiyan yake baad deegare ek aadmi ke 
nikah mein nahi aayi, sirf Sayyeduna Uthman (Radhiyallahu 
Anhu)hi ke nikah mein aayi hain.Aur ye sa'adat un se pehle 
kisi ko hasil nahi huwi.Issi liye aapko Dhun Nurain(2 noor 
waale)kaha jata hai. 

Unke ke infaaq fee sabeelillah(kharch karne)ke silsile mein 
be shumaar waqe'aat hain.Ek ka mukhtasaran zikr kar aage 
badhthe hain,Ek martaba sham se un ka ek sau (100) ount- 
on ka ghalle se lada huwa qafila aaya.Madine mein un dinon 
ghalle ki shaded zarurat thi. Tujjar e Madina ko ilm huwa to 
bhaagte huwe un ke paas pahnche aur kehne lage.Hum 
aapko bhari munafa dete hain ye ghalla hamare haath bech 
dein. Unhon ne suwal kiya: Kitna munafa doge? Jawab mila 
2 guna,Farmane lage: Bas itna hi ya us se ziyadah bhi de 
sakte ho? Kehne lage: Teen guna. Farmaya: Bas itna hi ya uss 
se zyada bhi de sakte ho? Tujjaar ko is ki tawaqqo' na thi. 

Thodi der baad farmane lage:Main ye galla us ke haath 
farokht karunga jo mujhe das guna ziyadah munafa dega. 
Tajiron ne mazerat karli aur kaha:Ye to na mumkin hai. 
Bhala itna munafa kaun de sakta hai? Unhon ne tamam gha- 
Ila sadga kar diya aur kaha ke mujhe Allah se uss ka dus 
guna milega. 

Unki Mubarak zindagi ka raushan pehlu us wagt saamne 
aaya jab 6 Hijri Dhil Ohada ke mahine mein Allah ke Rasool 
(Sallallahu Alaihi Wa Sallam) apne 1400 sahaba ke saath Umrah 
ke liye rawana huwe.Jab Makkah ke qareeb saniyatul Mirar 
ke magam par pahunche to aap ne padao dala.Umar Faroog 
(Radhiyallahu Anhu) ko bulwa kar kaha:Tum Safeer ban kar 
Makkah jao. Unhon ne arz kiya:Allah ke Rasool! Aapko meri 
Ouraish ke saath dushmani ka khoob ilm hai mujhe apni 
jaan ka khatra hai.Mere gabeele Banu Adi mein koi aisa nahi 
jo mujhe Ouraish se bacha sake.Lekin main iss magsad ke 
liye Uthman Bin Affan(Radhiyallahu Anhu)ka naam pesh karta 
hun jo is kaam ke liye nehayat mauzoon hain.Wahan un ka 
gabeela hai jo un ka bada ehteraam karta hai. Allah ke 
Rasool (Sallallahu Alaihi Wa Sallam)ne un ko bulwaya aur farmaya: 
"Quraish ke paas safeer bankar jao aur un ko batao ke hum 
sirf umrah ki niyyat se aaye hain." 

Sayyeduna Uthman Bin Affan(Radhiyallahu Anhu)Makkah 
mein Abaan Bin Sayeed Bin Al 'Aas ki panah mein dakhil 
huwe.Quraish ko Allah ke Rasool(Sallallahu Alaihi Wa Sallam) 
ka paigham pahunchaya.Jiss ko Quraish ne manzoor nahi 
kiya air Umrah ke liye Makkah mukarrama mein dakhile ki 
ijazat na di. Taham unhon ne kaha ke agar aap chahein to 
Baitullah ka tawaaf kar sakte hain. Magar Sayyeduna Uthm- 
an(Radhiyallahu Anhu)ka jawab tha:Jab tak Allah ke Rasool 
(Sallallahu Alaihi Wa Sallam) Baitullah ka tawaaf nahi kareinge 
main bhi nahi karunga.Quraish ne Uthman Ghani(Radhiyallahu 
Anhu)ko apne paas rok liya. Shayad us ki wajah ye thi ke 
Sayyeduna Uthman Bin Affan(Radhiyallahu Anhu)ko unn ke 
laaye huwe paigham ka jawab de kar wapas karein.Magar 

Sayyeduna Uthman(Radhiyallahu Anhu)ke der tak ruke rehne 
ki wajah se musalmanon mein ye afwah phail gayi ke unhein 
qatl kar diya gaya hai. Allah ke Rasool (Sallallahu Alaihi Wa Sallam) 
ko is ki itella huwi to irshad farmaya:Hum is jagah se nahi 
tal sakte jab tak ke un logo se marka aarayi na karlein, phir 
sahaba e kiram ko baith ki dawat di.Sahaba e kiram ne is 
baat par baith ki ke maidan e jung chodh kar nahi bhagenge. 
Ek jamat ne maut par baith ki yani shaheed ho jayenge 
magar maidan e jung na chodenge.Jab Baith mukammal 
hogayi to Sayyeduna Uthman(Radhiyallahu Anhu)bhi aa gaye. 
Aur unhon ne bhi baith ki. Issi baith ka naam Baitur Rizwan 
hai. (14) 

Sayyeduna Abdullah Bin Umar (Radhiyallahu Anhu) ka khaul 
nai ke agar bat-ha e Makkah mein Sayyeduna Uthman 
(Radhiyallahu Anhu)se ziyadah koi aur muazzaz hota to Allah 
ke Rasool(Sallallahu Alaihi Wa Sallam)un ki jagah use bhejte. 
Aur phir Allah ke Rasool(Sallallahu Alaihi Wa Sallam) ne khud 
apna haath pakad kar farmaya:Ye Uthman (Radhiyallahu Anhu) 
ka haath hai.[15]Aur ye baith Sayyeduna Uthman(Radhiyallahu 
Anhu) ki waja se huwi jo un ki fazeelat aur manqabat mein 
giranmaya izafe ka sabab ban gayi. 

Sayyeduna Uthman (Radhiyallahu Anhu)nehayat sharm wa 
haya waale the.Ummul Momineen Sayyedah Ayesha 
(Radhiyallahu Anhu)bayan karti hain ke ek martaba Allah ke 
Rasool (Sallallahu Alaihi Wa Sallam)tashreef farma the,aap ki 
raan e mubarak se kapda hata huwa tha.is dauran Sayyedu- 
na Abubakr Siddique(Radhiyallahu Anhu) tashreef laaye aur 
andar dakhil hone ki ijazat talab ki.Jo marhamat farmayi 
gayi wo hazir huwe magar aap (Sallallahu Alaihi Wa Sallam)usi 
tarah baithe rahe,phir Umar Farooq(Radhiyallahu Anhu) tash- 
reef laye,unhon ne bhi dakhil hone ki ijazat maangi jo ata ki 
gayi,Wo dakhil huwe aur Allah ke Rasool(Sallallahu Alaihi Wa 
Sallam) usi halat mein tashreef farma rehe aur aap (Sallalalhu 
Alaihi Wa Sallam)ki raan mubarak se kapda hata raha.Thodi 
der baad Sayyeduna Uthman(Radhiyallahu Anhu)tashreef laye 

aur haziri ki ijazat talab ki. Allah ke Rasool(Sallallahu Alaihi Wa 
Sallam)ne apne kapdon ko durust karliya,yaani raan par 
kapda daal liya.Jab wo chale gaye to Sayyeduna Ayesha 
(Radhiyallahu Anhu)andar aaye to aap usi tarah tashreef farma 
rahe, magar jab Uthman(Radhiyallahu Anhu) aaye to aap ne 
apne kapdon ko samet liya is ki kya wajah hai?Allah ke 
Rasool (Sallallahu Alaihi Wa Sallam) ne irshad farmaya: 
"Aye Ayesha!Main us shakhs se haya kyon na karun, 
Allah ki qasam!Jiss se farishte bhi haya karte hain.” [16] 

Sayyeduna Uthman(Radhiyallahu Anhu)har roz ghusl karte 
the.Apne ghar mein, band kamre mein ghusl hota,is ke 
bawajood unhon ne kabhi nange ghusl nahi kiya.Hamesha 
chadar baandh kar ghusl karte.[17] Allah ke Rasool (Sallallahu 
Alaihi Wa Sallam) ne isi liye un ke baare mein farmaya tha: 

"Meri ummat mein sab se ziyadah haya daar Uthman 
hain.” [18] 

Wo un khush qismat logon mein se the,jin ko Allah ke 
Rasool(Sallallahu Alaihi Wa Sallam)ne duniya hi mein muta'ddid 
maugon par jannat ki khushkhabri sunayi.Aur aakhri waqt 
tak raazi rahe. 

Aap khaleefa e awwal Sayyeduna Abubakr Siddique 
(Radhiyallahu Anhu)ke ahad mein un ke musheer e khaas the. 
Fatwa dene ki khidmat bhi un ke zimme thi.Wo kaatib bhi 
the.Isi tarah Sayyeduna Farooq e Azam (Radhiyallahu Anhu) ki 
khilafat ke zamane mein woh majlis e shoora ke mumtaz 
arkaan mein shamil the,Sayyeduna Farooq e Azam (Radhiyallahu 
Anhu)ko jab Abu Lulu Feroz Majusi ne namaz ki halat mein 
khanjar ghonpa aur aap shadeed zakhmi ho gaye aur zindagi 
ki ummeed baaqi na rahi to irshad farmaya:Agar Ameenul 
Ummat Abu Ubaidah Bin Al jarrah(Radhiyallahu Anhu) zindah 
hote to main khilafat unke supurd kar deta aur phir unhon 
ne 'ashra e mubashsharah mein se 6 sahaba jo us waqt zinda 
the un ke naam liye aur kaha:Un mein se mashware ke baad 
kisi ko apna Ameer muntakhab karlen.Ye cheh(6)azeem 
shaksiyaat:Sayyeduna Uthman Bin Affan,Sayyeduna Ali Bin 

Bin Ubaidullah,Sayyeduna Saad Bin Abi Waqqas aur 
Sayyeduna Abdul Rehman Bin Auf (Radhiyallahu Anhum ajma- 
yeen) the.Unhon ne anamaz padhane ke liye Sayyeduna 
Sahaib Roomi(Radhiyallahu Anhu)ko muntakhab farmaya. 
Sayyeduna Umar Farooq (Radhiyallahu Anhu) ni tadfeen se 
faragat ke baad ye che (6) buzurg ek jagah ikhatta huwe. 
Bahami ittefaq se Sayyeduna Abdur Rehman Bin Auf 
(Radhiyallahu Anhu)ko hakam banaya gaya.Unhon ne musalsal 
teen din tak Madina Tayyaba ke ahlur raye afraad, lashkar 
ke sipah salaron aur aam musalmanon se mashwarah ke 
baad khilafat Sayyeduna Uthman Bin Affan (Radhiyallahu 
Anhu)ke supurd kardi.Sab se pehle khud un ke haath par bait 
ki phir Sayyadna Ali (Radhiyallahu Anhu)ne aur phir baari 
baari baaqi sahaba e kiram ne un ki baith ki.Is tarah 
mutafaqqa taur par un ko khaleefa banaya gaya. Ye waqi'a 
Muharram 24 Hijri, November 644 eeswi ko pesh aaya.[19] 

Sayyeduna Uthman(Radhiyallahu Anhu)ki khilafat ka 
zamana barah saal ke arse par muheet hai. is dauran Islam 
door door tak phaila.Har chand ke Sayyeduna Umar Farooq 
(Radhiyallahu Anhu)ke daur mein Islam badi quwwat aur tezi 
ke saath charon taraf phail raha tha aur baqaul Iqbal" 

"Thamta na tha kisi se sail e rawan hamara." 

Taham Hazrat Uthman(Radhiyallahu Anhu)ko bhi khush 
qismati se aise sipah salaar muyassar aaye jin ki jung faham 
wa firasat badi ma'aruf thi. Waleed Bin Uqba,Sayeed bin Al 
Aas, Abdullah Bin Aamir, Abdullah Bin Saad Bin Abi sarah 
aur Ameer Muawiyah (Radhiyallahu Anhum)unke mashoor 
sipah salaar the. Islami hukoomat ki hudood sindh se lekar 
Andulus tak jaa pahunchi.Unke daur se pehle samandar 
mein sirf Romiyon ka raaj tha.Musalmanon ki bandargah hi 
ghair mehfooz thi.Roomi jab chahte the musalmanon par 
behri hamla kar dete the. Ye Sayyeduna Uthman (Radhiyallahu 
Anhu) the jinhon ne Ameer Muawiya(Radhiyallahu Anhu)ko 
hukum diya ke un ke hote huwe musalmanon ke samandar 

khatraat mein kyon ghire rahe aur sahili ilaqon ke musal- 
man khadshaat mein kyon padhe rahen.Main chahta hun ke 
agle saal ka chand tulu hone se pehle musalmanon ka behri 
lashkar tayyar ho jaye.Muarrikheen ke mutabiq abhi ek saal 
ka arsa na guzra tha ke Ameerul Momineen Sayyeduna 
Uthman(Radhiyallahu Anhu)ke hukum par bahr e arab mein 
musalmanon ke chaudah sau (1400)jangi jahaaz gasht kar 
rahe the.Aaj bhi, jabke san'at aur science wa technology 
behad taraqqi kar chuki hai, itni tezi se,itne kam waqt mein 
aur itni badi ta'adad mein behri jahaaz tayyar karna 
namumkin hai. 

Ye Sayyeduna Uthman (Radhiyallahu Anhu)ke daur ki baat 
hai,unhi ke lashkar ka commander Uqb'a Bin Nafe' tha jis ne 
bahr e zulumat mein ghode daale the.Saamne khushki ka koi 
kinarah aur zameen ka koi tukda nazar na aaya to wo 
kinarah aur zameen ka koi tukda nazar na aaya to wo ghode 
se niche utra sar sajde mein rakh kar kaha: Allah! Aage 
samandar hi samandar hai agar mujhe is ke baad bhi koi 
zameen ka tukda nazar aata to wahan bhi tere piyare Nabi 
(Sallallahu Alaihi Wa Sallam)ka parcham lehra deta. Unhi ke 
daur mein musalman fatah hasil karte karte Cheen aur Roos 
tak ja pahunche.Aur unka beshtar hissa fatah kar liya. 
Europe ke darwazon par musalmanon ne unhi ayyaam mein 
dastak di. Usi daur mein Africa fatah huwa.Muwarrekheen 
aur seerat nigaron ke mutabiq jitni futuhat Sayyeduna Umar 
Farooq(Radhiyallahu Anhu)ke daur mein huwi us se kahin ziy- 
adah futuhat Sayyeduna Uthman(Radhiyallahu Anhu)ke ahed 
mein huwi. Is lehaz se dekha jaaye to un ka ahd e hukumat 
ahl e Islam ke liye sarapa fatah wa zafar ka daur sabit huwa. 
Ek aisi qaum ke log jis ke paas pehle ek kashti bhi maujood 
na thi, wo samandaron par is tarah hukoomat karne lage ke 
32 Hijri mein aabna Qustuntuniya(Basaforas),yaani Istanbul 
tak jaa pahunche.Ye bada hairat angez waqe'a hai. Unhi ke 
daur e khilafat mein do tarah ki futuhaat huwein.Ek to wo 
naye ilaqe the jo musalmanon ne fatah kiye jis ka mukhtasar 

tazkirah guzar chuka hai. Dusre futuhaat ye the ke Sayyedu- 
na Umar Farooq(Radhiyallahu Anhu)ke daur mein baaz ilaqe 
fatah to ho chuke the magar Rumiyon aur Iraniyon ki shah 
pakar baaghi ho gaye the,chunache Sayyeduna Uthman 
(Radhiyallahu Anhu) ke daur mein unhein dobarah halqa e ita- 
'at mein dakhil kiya gaya, masalan :25 Hijri mein Skandariya 
(Misr) mein Rumiyon ke eima par bagawat shuru huwi, 
fateh e Misr Sayyeduna Amr Bin Aas (Radhiyallahu Anhu) ne 
fauran aage badh kar Rumiyon ko shikast e faash se do 
chaar kiya aur ilaqe mein amn wa amaan qayam kiya. Isi 
tarah Roos ke ilaqe Azarbayejaan aur Armeeniya mein 
yazdagurd ki tehreek par bagawatein huwin jin par koofa ke 
Governor Waleed Bin Uqba aur Sulaiman Baheli ne qabu 
paya. 

Tareekh ke in haqayeq ko padh kar Qari hairan reh jata hai 
ke Sayyeduna Uthman (Radhiyallahu Anhu) ke daur mein 
musalmanon ne kis qadar kamyabiyan hasil kin. Charon 
taraf islami hukumat phailti chali gayi. Kahan Hindustan ka 
Gujrat ‚kahan Khurasan, Swat, Kabul, Naishapur, kahan Tiu- 
nis, Al Jazayer,Marakash hatta ke Andulus(Spain)ke darwa- 
zon par islami lashkar dastak de raha hain.Sayyeduna 
Abdullah Bin Zubayr (Radhiyallahu Anhu) mashriqi Africa ko 
fatah karte hain. Aur musalman koh e Qaaf aur bahr e Qazw- 
een tak pahunch jate hain. 

Tareekh hamein batati hai ke musalmanon ne us daur 
mein 50 ke qareeb samandari jungein ladin.Un ki behri 
quwwat ka ye aalam tha ke 31 Hijri mein Qaisar e Rome ne 
ek bahut bade behri beede ki madad se Shaam ke sawahel 
par hamla kiya jiss ke jawab mein Ameer muawiyah aur 
Abdullah Bin Abisarah(Radhiyallahu Anhuma) ne us ko aisi 
shikast se dochaar kiya ke Romiyon ko dobarah us taraf 
hamla karne ki jur-at na huwi, Tareekh mein is jung ka naam 
"Zaatus Swaari" hai. 

Sayyeduna Uthman(Radhiyallahu Anhu)ki bepanah siyasi 
baseerat ka andazah is baath se bhi karein ke un ke daur 

mein tehzeeb wa tamaddun, san'at wa hirfat, tijarat aur 
uloom wa funoon ko behad taraggi huwi,Daulat wa sarwat 
ka daur daurah huwa.Aur sahaba e kiraam ne Madina 
Tayyeba ke gird wa nawaah mein khubsurat makanaat 
taameer kiye.Tijarat ko farog dene ke liye purane bazaron 
ke saath saath naye bazaar gayam kiye gaye.Ouraish ke 
sarkardah afraad hijaaz se nikal kar door door tak pahunch 
gaye. 

Sayyeduna Uthman (Radhiyallahu Anhu)ke karnamon mein 
se ek azeem karnama Masjid e Nabwi ki tausee bhi hai. 
Unhon ne giran qeemat par masjid ke gird wa niwaah ke 
makanaat khareed kar masjid mein shamil kiye.[20] Apne 
daur mein unhon ne ummat e muslima ko ek aisa tohfa diya 
jo rehti duniya tak sab ke kaam aata rahega. Unhon ne aalam 
e Islam ko ek hi mushaf aur Qiraat par ikhatta kiya.Quran e 
majeed ke nuskhe likhwa kar duniya ke mukhtalif ilaqon 
mein bhijwaye.[21]Aaj hum jiss Quran e kareem ki tilawat 
karte hain ye mushaf e Uthmani hi hai. Isi liye un ko jame'ul 
Quran ka laqab diya gaya. 

Itni tezi se har taraf taraqqi, Islami hukumat ki tawsi' aur 
itni azeem karname aakhir kufr ko kaise gawara ho sakte 
the, chunache unhon ne musalmanon ke is raast baaz aur 
muazzaz wa mukarram khilafa e som aur barguzeeda qayed 
e millat e Islamiya ke khilaf badi gehri aur ghinawni sazis- 
hein shuru kardein. Abdullah Bin Saba yamen ka ek Yahudi 
tha jo Ibnussauda ke naam se mashoor tha,usne fitne ko 
hawa dene mein kleedi kirdar ada kiya.Us ne bazahir Islam 
qabool kiya.Apne aap ko muhibb e Ahl e baith aur muhibb e 
Bani Hashim zahir kiya.Apni chikni chupdi baton se an padh 
aur sada lauh awaam ko girwedah banaya aur Islami 
hukoomat ke khilaaf wasi' aur munazzam propaganda ka 
jaal bicha diya.Fitne ki buniyad galat shikayat aur galat 
bayaniyon par rakhi gayi.Sayyeduna Uthman (Radhiyallahu 
Anhu)ki deegar beshumaar khubiyon mein un ka narm dil 
hona bhi shamil hai. Un par be buniyad ilzamat lagaye gaye. 

Jin ki koi asliyat na thi. Jhoote aur jaali khat likhwaye gaye. 
Sayyeduna Uthman(Radhiyallahu Anhu)ne un ilzamaat ke 
jawabaat bhi diye.Logon ko mutmayin bhi kiya.Raast baaz 
aur sachche momin is fitne se mukammil taur par alag ho 
gaye.Magar us ke bawajood aahista aahista shar pasand 
Madina Tayyeba mein jama hote chale gaye. 

Aur phir ek din wo aaya jab shar pasandon ne un ke ghar 
ka muhasara kar liya.Unhon ne apne makaan ki chat par 
chadh kar baghiyon se khitaab kiya aur unhein samjhaya. 
Shar pasandon ko naseehat ki magar baghiyon ka dabao 
badhta chala gaya. Is dauran musalman un ke difa' ke liye 
aage badhe. Sayyeduna Ali Bin Abu Talin (Radhiyallahu Anhu) 
ne apne sahebzadon Sayyeduna Hasan aur Sayyeduna 
Hussain (Radhiyallahu Anhuma) ko un ki gayamgah ke bahar 
hifazat ke liye pehredar banakar bhejha.Abdullah Bin Zubair 
aur Abduallah Bin Umar(Radhiyallahu Anhu)jaise naujawan 
deegar bahut saare musalmanon ke saath maujood the. 
Magar sayyeduna Uthman (Radhiyallahu Anhu) ki fitri narm dili 
ke unhon ne Madinataur Rasool mein khoon rezi ko pasand 
na kiya.Wo ummat mein fitna aur khana jungi nahi chahte 
the, is liye apni himayat mein kisi ko jung ki ijazat na di aur 
apne zaati tahaffuz ke liye Madinatul Rasool ki hurmat par 
aanch na aane di.Allah ke Rasool (Sallallahu Alaihi Wa Sallam) 
ne un ke liye paysheengoyi farmayi thi ke wo shaheed 
honge.Un ko apni shahadat ka yaqeen ho chuka tha. Unhon 
ne baghiyon ke tamaam mutalabaat, jin mein khilafat se 
mustafi hona bhi shamil tha, mukammal taur par mustard 
kar diye. 

Hajj ka zamana qareeb aa raha tha Madina Tayyeba ke 
bahut saare baasi Hajj ke liye Makkah Mukarrama rawana 
ho gaye.18 Dhul Hajj 35 Hijri ko Juma AL Mubarak ke din 
baghiyon ne teesre khaleefa e Rashid, Allah ke Rasool 
(Sallallahu Alaihi Wa Sallam)ke dohre damad, jannat ki 
khushkhabri paane waale, Khadimul Islam Uthman Bin 
Affan (Radhiyallahu Anhu)ko shaheed kar diya,Aap us waqt 

Quran e Majeed ki tilawat kar rahe the,Shahadat ke wagt 
aap ki umr 80 saal thi. 

WAA Sila e shaheed kiya hai tab wa taab e jawidana! 

Aap se 146 ahadeeth marwi hain.Allah Taala apne uss 
maboob wa muazzaz nashir e Quran Abd e Shakoor par har 
aan apni kadodon rehmatein nazil farmaye. 

Hawashi: 

(1|Jame Al Tirmiidhi, Hadeeth:2158,wa Al musnad 
lilbazzar:93/2[2]Jame Al Tirmidhi,Hadeeth:3791,wa 
Musnad Ahmed:184/3.[3]Al Mo'jam Al Kabeer lil 
Batrani:85/1, Hadeeth:124.[4]Al Mustadrak lil Hakim:46/4, 
wa dalaelunNubuwa lil Baihaqi:297/2.[5]AlMo'jam Al Kbeer 
lil Tabrani:41/2,42,Hadeeth 1226.[6] Jame' Al Tirmidhi, 
Hadeeth: 3703. [7] Sunan Nasai, Hadeeth:3184, wa Musnad 
Ahmed:70/1.[8] Jame' Tirmidhi, Al Manaqib. Hadeeth:3700, 
3701.[9] Al Mo'jam Al Kabeer lil Tabrani 85/1, Hadeeth:124. 
[10]Mausua' Al Imaam Ibn Abi Al Duniya:509/3, 
Hadeeth;240.[11]Sahih Bukhari, Hadeeth: 3699.[12] Al 
Mustadrak lil Hakim: 218/3. [13] Majma' uz Zawayed: 83/9. 
[14]Dalayelun Nubuwah lil Baihaqi: 134/4 ,135.[15] Sahih 
Bukhari,Hadeeth:3699.[16]Musnad Ahmed:62/6.[17] Mus- 
nad Ahmed:73/1.[18] Jame' Al Tirmidhi, Hadeeth:3701, wa 
Musnad Ahmed 184/3.[19]Sahih Al Bukhari,Fazayel Al 
Sahabah, Hadeeth:3700.[20] Sunan An Nasai, Hadeeth:3184, 
wa Musnad e Ahmed:70/1.[21] Sahih Bukhari, 
Hadeeth:4987. 

Tafseel ke liye dekhein: Al seerah libn e Hisham:364/1, 
wa Al tabqaat Al Kubra libin e Saad:53/3 wa 79 wa 343 wa 
taareekh Dimashg:41/43 wa 54 wa Al Bidayah wa Al 
nihayah: 144/7 wa 149, wa Tareekh Al Tabri : 378/3, wa Al 
Tamheed wa Al Bayan fee Maqtal Al Shaheed Uthmaan, 
liMuhammad bin Yahya bin abi bakr Al malaki al Undalsi, 
tahqeeq mahmood yousuf, daar al Saqhafah Qatar:1405 AH. 

SAYYEDUNA ALI BIN ABU TALIB 
(RADHIYALLAHU ANHU) 


Nabi e Kareem(sallallahu Alaihi Wa Sallam)ne farmaya: 

"Ali se mahabbat momin hi rakhta hai aur un se bughz 
munafig hi rakhta hai" (Sahih Muslim:78) 

Ameerul Momineen chauthe khalifa e Rashid, ashra e mub- 
ashsharah mein se ek shakhsiyat,Rasoolullah (Sallallahu Alaihi 
Wa Sallam)ke chachazaad bhai aur damaad Sayyeduna Ali Bin 
Abu Talib(Radhiyallahu Anhu)Hashmi aur Quraishi the.Un ke 
walid sardar Abu Talib MAkkah ki ba-asar shaksiyat the. 
Abu Talib ka asl naam Abd e Mnaaf tha.Magar kunniyat 
naam par ghalib aa gayi.Allah ke Rasool (Sallallahu Alaihi Wa 
Sallam)ke dada aur Sayyeduna Ali (Radhiyallahu Anhu) ke dada 
ek hi the.Un ki walidah mohtarma Sayyedah Fatimah Bint e 
Asad Bin Hashim bin Abd e Manaf thein. 

Is tarah walid aur walida donon Hashmi the.Seerat niga- 
aron ke mutabiq Sayyeduna Ali (Radhiyallahu Anhu)pehle aise 
shakhs hain jo walid aur walida donon ki taraf se Hashmi 
the,Ye baath yaqeenan nehayat 'izzat wa sharf ki hai.Wo 
be'sat e Nabawi se das saal pehle Makkah Mukarrama mein 
'paida huwe. Un ka lagab Haider, kunniyat Abul Hasan aur 
Abu Turaab thi. 

Allah ke Rasool (Sallallahu Alaihi Wa Sallam)8 saal 2 maah 10 
din ke the ke aap ke dada ka inteqaal ho gaya.Wafaat se 
pehle aap ke dada Abdul Muttalib aap (Salallallahu Alaihi Wa 
Sallam) ke chacha Abu Talib ko, jo aap ke walid Abdullah ke 
sage bhai the, aap (Sallallahu Alaihi Wa Sallam) ki kafalat ki 
wasiyyat kar gaye. Abu Talib ne bhatija ka haqq e kafalat 
badi khush usloobi se ada kiya.Aap ko na sirf apni aulad 
mein shamil kiya balke us se bhi badhkar jana. Un ki ahliya 
aur Sayyeduna Ali Bin Abu Talib (Radhiyallahu Anhu) ki walidah 
Sayyedah Fatima ne Allah ke Rasool(Sallallahu Alaihi Wa Sallam) 

ki bachpan | mein badi khidmat, dekh bhaal aur aala me 'yaar 
ki parwarish ki. Yehi waja hai ke Allah ke Rasool (Sallallahu 
Alaihi Wa Sallam) un ki bahut ziyadah izzat karte the.Is azeem 
khatoon ne Islam qabool kiya aur hijrat ka sharf hasil kiya. 
Madina Tayyeba mein wafat payi. Allah ke Rasool (Sallallahu 
Alaihi Wa Sallam)ne un ke kafan ke liye apni qamees ata 
farmayi, namaz e janazah padhi, khud lahed mein utara aur 
barkat ke liye thodi der tak un ki qabr mein lete bhi rahe. [1] 

Sayyeduna Ali (Radhiyallahu Anhu)ke bachpan ke waqt 
sardar Abu Talib ke m'aashi halat achchi na thi, chunache 
Allah ke Rasool (Sallallahu Alaihi Wa Sallam) ne apne chacha ka 
bhojh kam karne ke liye Sayyeduna Ali (Radhiyallahu Anhu) ko 
apne saya e 'aatifat mein le liya aur un ke bhai Sayyeduna 
Jafar Tyyaar (Radhiyallahu Anhu) ko apne chacha Abbas ki 
sarparasti mein de diya. [2] 

Is tarah un ka bachpan Allah ke Rasool (Sallallahu Alaihi Wa 
Sallam) ke ghar mein guzra. Sayyeduna Ali (Radhiyallahu Anhu) 
ne zamana-e-jahiliyat mein bhi kabhi kisi buth ko sajdah 
kiya, na shirk wa bid'at ka irtekaab kiya.Na kisi aur rasm e 
bad se apne daman ko aaloodah hone diya. 

UnUmr kam wa besh das saal thi jab Allah ke Rasool 
(Sallallahu Alaihi Wa Sallam) par Ghaar e Hira mein pehli wa'hi 
nazil huwi.Aap (Sallallahu Alaihi Wa Sallam) par sab se pehle 
aap ki zauja mohtarma Sayyedah Khadija (Radhiyallahu Anhu) 
eimaan layin.Un ke baad mardon mein Sayyeduna Abubakr 
Siddique(Radhiyallahu Anhu), ghulamon mein Sayyeduna Zaid 
Bin Harith aur bachchon mein Sayyeduna Ali Bin Abu Talib 
(Radhiyallahu Anhu) ne sab se pehle Islam qabool kiya. 

Seerat nigaron ne likha hai ke ek din Sayyeduna Ali 
(Radhiyallahu Anhu) ne Allah ke Rasool (Sallallahu Alaihi Wa 
Sallam) aur Sayyedah Khadija (Radhiyallahu Anhu) ko namaz 
padhte dekha to hairat se pucha. Ye aap kya amal kar rahe 
hain? Aap (Sallallahu Alaihi Wa Sallam) ne apni nubuwwat ke 
aali mansab ki khabar dete huwe namaz ki ahmiyat wazeh 
farmayi, kufr wa shirkat ki mazammat ki aur tauheed ka 

paighaam sunaya to Seyyudna Ali (Radhiyallahu Anhu) ne 
Islam Qabool kar liya. 

Ek din un ko namaz padhte huwe un ke walid sardar Abu 
Talib ne dekh liya. Pucha: Beta! Ye kya kar rahe ho? Unhon 
ne surat e haal wazeh ki to sardar Abu Talib ka jawab tha: 
Muhammad (Sallallahu Alaihi Wa Sallam) achchi baath hi ka 
mashwarah dete hain, is liye ye amal jaari rakho. 

Jab Allah ke Rasool (Sallallahu Alaihi Wa Sallam) par surah. 
Shu'aara ki ye aayat: 

"Aur (Aye Nabi!) apne qareebi rishtedaar ko (Allah ke 

azaab se) darayen." (Shu'ara 26:214) 

nazil huwi to Allah ke Rasool (Sallallahu Alaihi Wa Sallam) ne 
apne qareebi rishtedaron ko dawat par bulwaya.Un mein 
Sayyeduna Ali (Radhiyallahu Anhu) bhi shamil the. Shuraka ki 
tadaad 40 thi. Khane ke baad Allah ke Rasool (Sallallahu Alaihi 
Wa Sallam) ne un ko Islam lane ki dawat di to siwaye Sayy- 
eduna Ali (Radhiyallahu Anhu)ke kisi ne bhi aap (Sallallahu 
Alaihi Wa Sallam) ki is dawat par labbaik na kaha. 

Allah ke Rasool (Sallallahu Alaihi Wa Sallam) ki terah (13) saal 
Makki zindagi mein bahut se kathin marahel aaye.Quraish 
ne mukhalafat ki inteha kardi. Unhon ne dawat e tauheed ko 
rokne ke liye har harba ikhtiyar kiya. Jab unhon ne dekha ke 
ahl e tauheed musalsal badhte hi jaa rahe hain to unhon ne 
un sab ke social boycott ka faisla karliya.Sh'eb e Abu Talib 
mein Allah ke Rasool (Sallallahu Alaihi Wa Sallam) aur aap ke 
khandan walon ke liye teen saal bade sabr aazma the. un 
halaat mein jab ke unke bade bhai Jafar Tayyar (Radhiyallahu 
Anhu) apni zauja Sayyedah Asma Bint Umais (Radhiyallahu 
Anhu) ke hamrah hijrat karke Habsha ja chuke the, Sayyedu- 
na Ali (Radhiyallahu Anhu) Allah ke Rasool (Sallallahu Alaihi Wa 
Sallam) ke paas hi tehre rahe aur aap (Sallallahu Alaihi Wa 
Sallam) ke mua'win, jaan nisaar aur rafeeq ki haisiyat se 
khidmat anjaam dete rahe. Har chand seerat nigaron ne koi 
aisa waqe'a to naql nahi kiya magar ye baat puri tarah qabil 
e faham hai ke Allah ke Rasool (Sallallahu Alaihi Wa Sallam) ke 

zer e saya palne wale Sayyeduna Ali (Radhiyallahu Anhu) un ke 
saath yaqeenan muawin aur madadgar hi the. Is ka suboot 
hijrat e Madina se milta hai.Jab Quraish ke akabir mujrimeen 
Allah ke Rasool (Sallallahu Alaihi Wa Sallam) ko Ma'azallah qatl 
karne ka program bana kar aap ke ghar ka muhasarah kar 
chuke the. 

In nazuk lamhat mein Allah ke Rasool (Sallallahu Alaihi Wa 
Sallam) ne Sayyeduna Ali Bin Abu Talib (Radhiyallahu Anhu) se 
farmaya:Ali! Tum mere bistar par let jao aur meri sabz 
hazrami (junubi Yemen ke ilaqe Hazramaut ki bani huwi) 
chadar aodh kar so jao. Tumhein in ke haathon koi nuqsan 
nahi pahunchega.Allah ke Rasool (Sallallahu Alaihi Wa Sallam) 
yehi chadar odh kar soya karte the. Is ke baad Allah ke 
Rasool (Sallallahu Alaihi Wa Sallam) bahar tashreef laye. 
Mushrikeen ki safein cheerein, ek muththi sangrezon wali 
mitti lekar un ke saron par daali aur Sayyeduna Abubakr 
Siddique(Radhiyallahu Anhu)ke ghar tashreef le gaye. 
Muhasireen ne darwaze ki jhiri se jhaank kar dekha to 
kehne lage: Allah ki qasam! Ye to Muhammad (Sallallahu Alaihi 
Wa Sallam) soye huwe hain. Un ke upar un ki chadar maujood 
hai, chunache ye log subah tak wahin date rahe. Udhar jab 
subah huwi aur bistar se Sayyeduna Ali (Radhiyallahu Anhu) 
uthe to mushrikeen ke haaton ke tote udh gaye. Unhon ne 
Sayyeduna Ali (Radhiyallahu Anhu) se pucha: Muhammad 
(Sallallahu ALaihi Wa Sallam) kahan hain? Jawab diya: Mujhe 
kya m'alum?[3] Jab unhein yaqeen ho gaya ke Rasoolullah 
(Sallallahu Alaihi Wa Sallam) un ke haath se nikal chuke hain 
to un par junoon taari ho gaya. Unhon ne sab se pehle apna 
gussa Sayyeduna Ali (Radhiyallahu Anhu) hi par nikala. Wo 
aap ko ghaseet kar Khana e Kaabah tak le gaye. Aur kuch der 
tak zer-e-hirasat rakha ke mumkin hai koi surag mil jaye. 
Magar na kaam hokar chodh diya. Phir Sayyadna Ali 
(Radhiyallahu Anhu) ne Allah ke Rasool (Sallallahu Alaihi Wa 
Sallam) ki hidayat ke mutabiq logon ki amanatein wapas kin 
aur teen din ke baad nange qadam hi Madina Tayyeba ki 

taraf chal diye. Allah ke Rasool (Sallallahu Alaihi Wa Sallam) abhi 
Quba hi mein qayam pazeer the ke Sayyeduna Ali (Radhiyallahu 
Anhu) bhi iss haal mein wahan jaa pahunche ke raaste ke 
nasheb wa faraaz(utaar chadhao)ki saubatein jhelte jhelte 
un ke paun phat gaye the. Allah ke Rasool (Sallallahu Alaihi Wa 
Sallam) ne is mauqe par apne chacha zaad ka jiss mahabbat 
aur tapaak se khair maqdam kiya hoga us ka andaza kiya jaa 
sakta hai. 

Sayyeduna Ali (Radhiyallahu Anhu) ne Allah ke Rasool 
(Sallallahu Alaihi Wa Sallam) ke saath siwaye Ghazwa e Tabook 
ke tamam ghazwaat mein shirkat ki aur bahaduri ke aise 
jauhar dikhaye ke agar alag se un ki dastan qalam band ki 
jaye to na jane kitne saf-haat darkaar hon. Lashkar e Islam 
ka jhanda umuman unhi ke haath mein hota tha. Ghazwa e 
Tabook mein chunke Allah ke Rasool (Sallallahu Alaihi Wa 
Sallam) ne unhein Madina mein apna nayeb muqarrar kiya 
tha, Is liye aap us ghazwa mein shirkat na kar sake.Aap 
(Sallallahu Alaihi Wa Sallam) ne unhein hukm diya ke wo un ki 
wapasi tak Madina hi mein rahein. Is ka ek sabab Ahl wa 
ayaal ki dekh bhaal bhi tha. Munafiqeen ne un par tana zani 
ki to wo Madina se nikal padhe aur Allah ke Rasool (Sallallahu 
Alaihi Wa Sallam) se jaa mile. Arz kiya ke munafiqeen mujhe 
taane dete hain. Allah ke Rasool (Sallallahu Alaihi Wa Sallam) ne 
un ko Madina wapas bhejh diya aur farmaya: Kya tum is 
baath se razi nahi ke mujh se wahi nisbat ho jo Hazrat Harun 
ko Hazrat Musa (Alaihis Salaam) se thi, albatta mere baad 
koi Nabi nahi.[4] 

Ghazwa e Badr san 2 Hijri mein huwa.Sayyeduna Ali 
(Radhiyallahu Anhu) is ke harawal(Agle)daste mein shamil the. 
Us waqt ke ruwyye aur riwaaj ke mutabiq pehle inferadi 
jung huwi.Mushrikeen e Makkah ki taraf se un ke teen 
naam-war bahadur Utba, Shayba aur Waleed nikle. Utba aur 
Shayba donon bhai the aur Waleed Utba ka beta tha. Unhon 
ne dawat-e-mubarazat di to un ke muqable mein Sayyedua 
Afra Bint e Ubaid ke 2 bête Auf aur Muawwaz (Radhiyallahu 

Anhuma)nikle. Un ke walid ka naam Harith tha. Teesre 
Abdullah Bin Rawaahah(Radhiyallahu Anhu) nikle.Quraishiyon 
ne pucha:Tum kaun log ho? Unhon ne kaha ke Ansari ki 
jamaat se hai. Quraishiyon ne kaha ke aap log shareef ,madd 
e muqabil hai.Hamein aap se sarokar nahi. Hum to apne 
chachere bhaiyon ko Madd-e-muqabil dekhna chahte hain, 
phir un ke munadi ne awaaz lagayi:Muhammad.!..... hamare 
paas hamari qaum ke ham martaba logon ko bhejo. Allah ke 
Rasool (Sallallahu Alaihi Wa Sallam) ne farmaya: Ubayda Bin 
Harith! Utho, Hamza! Utho, Ali! Tum bhi utho.Ye teenon sher 
ki tarah lapke jab un ke qareeb pahunche to unhon ne 
pucha: Aap kaun log hain? Unhon ne apna ta'aruf karaya. 
Quraishiyon ne kaha: Han aap log waqe'ai hamare hum palla 
hain.us ke baad m'arka aarayi shuru huwi. Sayyeduna 
Ubayda ne jo sab se muammar the Utba Bin Rabi'a ka muq- 
abla kiya. Sayyeduna Hamza (Radhiyallahu Anhu) ne Shayba ka 
aur Sayyeduna Ali (Radhiyallahu Anhu) ne Waaleed Bin Utba 
ko aadhe haathon liya.Sayyeduna Hamza aur Sayyeduna Ali 
(Radhiyallahu Anhu) ne apne madd e muqabil ko aane wahid 
(aik lamhe)mein thikane laga diya,albatta Sayyeduna Ubai- 
dah(Radhiyallahu Anhu) ko zakhm laga. Baad mein Utba ko bhi 
wasil jahannum kar diya gaya. [5] Is tarah Islam ki pehli 
aham ladayi jise "Al Furqan" ke naam se yaad kiya jata hai 
us mein Sayyeduna Ali Bin Abu Talib (Radhiyallahu Anhu) ne 
numayan kamyabi hasil ki. Utba Quraish ke bade leaderon 
mein se ek the. Us ka beta Waleed Hind ka bhai tha. Aur phir 
us ke baad Sayyeduna Ali Bin Abu Talib (Radhiyallahu Anhu) 
ne fariqain ke baham gutthham guththa muqable mein apni 
taqat ka loha manwaya. 

Ghazwa e Badar ke maal ghaneemat se unhein ek zira ek 
ount aur ek talwar ata ki gayi. 

Ghazwa e Badr ke baad Sayyeduna Ali Bin Abu Talib 
(Radhiyallahu Anhu) ko nehayat azeemush Shaan aezaz mila. 
Ye aezaz Allah ke Rasool (Sallallahu Alaihi Wa Sallam) ke saath 
rishta e daamadi ka tha. Allah ke Rasool(Sallallahu Alaihi Wa 

Sallam) apni i sab se choti aur ladli sahebzadi Sayyeda Fatimah 
(Radhiyallahu Anha) ko un ke aqd mein de diya.Har chand aur 
bhi mutaddid shorfa e sahaba(Radhiyallahu Anhum)ne Sayy- 
eda Fatimah (Radhiyallahu Anha) se nikah ki khwahish zahir ki 
thimagar Allah ke Rasool(Sallallahu Alaihi Wa Sallam) ne un sab 
ko nazar andaaz kar diya aur ye aezaz Sayyeduna Ali 
(Radhiyallahu Anhu) ko ata farmaya. 

Seerat nigaron ke mutabiq aap(Sallallahu Alaihi Wa Sallam) ne 
irshad farmaya:Main ne Fatimah (Radhiyallahu Anha) ka nikah 
behtareen insaan se kiya hai. Jis tarah Sayyedah Fatimah 
(Radhiyallahu Anha)aap (Sallallahu Alaihi Wa Sallam) ko piyari aur 
mahboob thin usi tarah mardon mein aap ki nazar mein 
Sayyeduna Ali Bin Abi Talib(Radhiyallahu Anhu) bada mumtaz 
martaba rakhte the.Un ke nikah ke waqt pura Arab aap 
(Sallallahu Alaihi Wa Sallam) se maroob tha. Girdopesh ke ilaqon 
mein aap(Sallallahu Alaihi Wa Sallam) ka asr o rusookh phail 
chuka tha aur halat intehayi shandar mustaqbil ka pata de 
rahe the,magar iss ke bawajood aap (Sallallahu Alaihi Wa Sallam) 
ne apni beti ka nikah badi saadgi se kiya.Dastoor ke mutabiq 
valeeme ka bhi ehtemam huwa, jau ki roti, gosht, khajoor 
aur paneer se ziyafat ki gayi. Us zamane ke dastoor ke 
mutabiq ye behtareen waleema tha. 

Sayyeduna Ali (Radhiyallahu Anhu) ke paas zirah tha, us ko 
farokht kiya gaya. Hazrat Bilal (Radhiyallahu Anhu) ko hukm 
diya gaya ke bazaar se atar aur khushbu khareed layein. 
Allah ke Rasool (Sallallahu Alaihi Wa Sallam) ne khud nikah 
padhaya aur barkat ki dua farmayi. Shaadi ke baad zaujain 
ko naye makaan ki zarurat thi, chunache Harith Bin Noman 
(Radhiyallahu Anhu) ka makan un ki nayi rihayash gah bana. 

Sayyedah Fatimah (Radhiyallahu Anhu) ke batan se un ke 2 
bête Hasan aur Hussain (Radhiyallahu Anhuma) paida huwe 
aur 2 hi betiyan Zainab aur Umm e kulsum (Radhiyallahu 
Anhuma) paida huyin. Jab tak Sayyeduna Fatimah (Radhiyallahu 
Anha) zinda rahin,Sayyeduna Ali (Radhiyallahu Anhu) ne dusri 
shaadi na ki. Lekin aap ki wafat ke baad mutaddid shadiyan 


CamScanner 


(Se Searvi e Sohaba va (Raz) Y Kaz Maktaba Al Faizi,Hyd 


kin. Unn azwaaj se aulad bhi huwi. Aapki aulad ki tadad 
giyarah (11) bête aur satrah (17) betiyan hai. 

Ghazwa e Uhud mein bhi Sayyeduna Ali(Radhiyallahu Anhu) 
ne apni jawamardi aur quwwat ka muzaharah kiya.Wo Allah 
ke Rasool (Sallallahu Alaihi Wa Sallam)ke haarawal daste mein 
shamil rahe.Jab musalmanon ko teer andazon ki khaufnak 
galti ki waja se shikast huwi aur sahaba e kiram mein se 
baaz ke hausle toot gaye, unn ke azayem sard padh gaye. Un 
ki safein uthal puthal ho gayin. Afwah phail gayi ke Allah ke 
Rasool (Sallallahu Alaihi Wa Sallam) shaheed ho gaye hain. 
Sayyeduna Mus'ab Bin Umair (Radhiyallahu Anhu) ki shahadat 
ke baad Rasoolullah (Sallallahu Alaihi Wa Sallam) ne jhanda 
Sayyeduna Ali Bin Abu Talib (Radhiyallahu Anhu) ke supurd 
kar diya.Unhon ne khoob jamkar ladayi ki aur Allah ke 
Rasool (Sallallahu Alaihi Wa Sallam) ko bahifazat ghati mein 
pahuncha diya gaya.Is mauqe par Sayyeduna Ali (Radhiyallahu 
Anhu) gaye, apni dhaal mein pani bhar laye.Us se aap 
(Sallallahu Alaihi Wa Sallam) ke chehre ka khoon dhoya gaya aur 
sar par bhi pani dala gaya. [6] 

Hazrat Sahl (Radhiyallahu Anhu) farmate hain:Mujhe maloom 
hai ke Allah ke Rasool (Sallallahu Alaihi Wa Sallam) ka zakhm kis 
ne dhoya? Paani kisne bahaya aur ilaaj kis cheez se kiya 
gaya? Aap (Sallallahu Alaihi Wa Sallam) ki lakht-e-jigar Sayyeda 
Fatima (Radhiyallahu Anhu) aap (Sallallahu Alaihi Wa Sallam) ka 
zakhm dho rahi thi aur Hazrat Ali (Radhiyallahu Anhu) dhaal se 
paani baha rahe the. Jab Sayyedah Fatimah (Radhiyallahu Anhu) 
ne dekha ke paani ke sabab aap (Sallallahu Alaihi Wa Sallam) ke 
zakhm se khoon ka bahao badhta hi jaa raha hai, to chatayi 
ka ek tukda liya aur use jala kar chipka diya jiss se khoon 
behna band ho gaya. Allah ke Rasool (Sallallahu Alaihi Wa Sallam) 
ka ek daant Mubarak shaheed aur aap (Sallallahu Alaihi Wa Sallam) 
ka chehra e Mubarak zakhmi ho gaya.Khaud ki do kadyan 
Aankh ke niche rukhsaar mein dhans gayin. [7] 

Jab ladayi khatm ho gayi to musalmanon ko is baat ka ilm 
na tha ke mushrikeen aayinda ke liye kya iradah rakhte 

hain.Is mauqe par Allah ke Rasool (Sallallahu Alaihi Wa Sallam) ne 
Sayyeduna Ali (Radhiyallahu Anhu) ko rawana kiya aur farmaya: 
Mushrikeen ke piche piche jao aur dekho ke wo kya kar rahe 
hain. Agar unhon ne ghode pehluon mein rakhe hon aur 
ounton par sawar ho to un ka iradah Makkah ka hai. Aur 
agar ghodo par hon aur ount hank kar le jaa rahe hon to 
Madina ka irada hai,phir irshaad farmaya:Us zaat ki qasam 
jis ke haath mein meri jaan hai! Agar unhon ne Madine ka 
irada kiya to main (fauri taur) par Madine pahunch kar un 
se do do haath karunga. Sayyeduna Ali (Radhiyallahu Anhu) 
farmate hain: Main Rasoolullah (sallallahu Alaihi Wa Sallam) Ki hidayat 
ke mutabiq unke piche nikla to dekha ke unhon ne ghode 
pehluon mein rakhe huwe hain aur ounton par sawar hai 
aur un ka rukh Makke ki janib hai. 

Sayyeduna Ali aur Sayyedah Fatimah (Radhiyallahu Anhu) ki 
izdewaji zindagi badi pur sukoon thi. Is gharane mein 
saadgi,taqwa,Allah azza wa jall se talluq aur us ka khauf 
paya jata tha. Har haal mein Allah ka shukr tha. Donon ne 
Allah ke Rasool (Sallallahu Alaihi Wa Sallam) se tarbiyat payi thi. 
Ek martaba Sayyeduna Ali (Radhiyallahu Anhu) ghar gaye aur 
Sayyedah Fatimah (Radhiyallahu Anhu) se koi baath ho gayi to 
masjid e Nabwi ke sehen mein aakar let gaye.Allah ke Rasool 
(Sallallahu Alaihi Wa Sallam) ko malum huwa to apni beti ke paas 
tashreef le gaye aur pucha:tumhara chachazaad kahan gaya? 
Unhon ne arz kiya wo Masjid mein lete huwe hain. 

Allah ke Rasool (Sallallahu Alaihi Wa Sallam) Masjid mein tashreef le 
gaye to dekha ke Sayyeduna Ali (Radhiyallahu Anhu) zameen 
par lete huwe hain aur chadar utar jane ki wajah se un ki 
pusht par mitti laagi huwi hai. 

Allah ke Rasool (Sallallahu Alaihi Wa Sallam) ne apne Mubarak 
haath se apne damaad ke jism se badi muhabbat se mitti 
jhadi aur muskurate huwe farmaya: 

"Abu Turaab! Uth kar baith hao! Aur ek riwayat mein hai: 

"Abu Turaab! Khade ho jao." Sayyeduna Ali (Radhiyallahu 
Anhu) ko ye laqab itna pasand aaya ke usi ko apna pasandida 

tareen naam qaraar de diya.( 8) Ghazwa e Khandaq shawwal 
5 Hijri mein pesh aaya. Dushman pure Arab se 10 Hazaar ki 
fauj lekar Madina Tayyeba par hamla aawar huwa. Musa- 
Imanon ne difa ke liye khandag khodi. Har chand khandaq 
khaasi chaudi thi aur use paar karna aasan kaam na tha, 
magar Amr Bin Abdiwud aur Ekrama Bin Abu Jahl nisbatan 
tung jagah se khandaq ko uboor karne mein kamyaab ho 
gaye. Amr Arab ka mana huwa shahsawaar aur bahadur tha. 
Us ne khandaq uboor karke musalmanon ko lalkara. Wo un 
se keh raha tha. Koi hai jo mera muqabla kare. 

"Are! Wo tumhari jannat kahan gayi jis ke baare mein 
tumhara dawa hai ke tum mein jo qatl ho jayega wo us mein 
dakhil hoga?" Mere muqable mein koi shakhs bhijwate kyon 
nahi? 

Is mauqe par Sayyeduna Ali Bin Abu Talib (Radhiyallahu Anhu) 
khade huwe, arz kiya: Allah ke Rasool ijazat dijiye. Main us 
ka muqabla karta hun. 

Irshad farmaya: Baith jao. 

Amr Bin Abdiwud ne phir musalmanon ko lalkara aur unko 
dawat e mubarazat di. 

Sayyeduna Ali (Radhiyallah Anhu)phir khade ho gaye aur ijazat 
talab ki. 

Allah ke Rasool (Sallallahu Alaihi Wa Sallam) ne farmaya: Ye Amr 
hai." 

Sayyeduna Ali (Radhiyallahu Anhu) ne pure azm ke saath arz 
kiya: 

"Bhale Amru hi ho." 

Allah ke Rasool (sallallahu Alaihi Wa Sallam) ne ijazat marhamat 
famradi. Sayyeduna Ali (Radhiyallahu Anhu) ijazat milte hi 
Maidan e Kaarzar mein utar gaye. 

Amr ne pucha: 

"Tum kaun ho?" 

Jawab mila:Ali Bin Abu Talib. 

Amr bola: 

"Bhatije! Tumhare chachaon mein tum se umr mein kahin 

Sayyeduna Ali (Radhiyallahu Anhu) ne use challenge dete huwe 
farmaya: Magar main tumhein qatl karna pasand karta hun. 

Amr ye sun kar sakht gazabnaak huwa, us ke wahem wa 
guman mein bhi na tha ke koi use ladayi ka challenge de 
sakta hai.Wo taish mein aakar ghode se kuda, uski koon- 
chein kati, us ke chehre par mara aur Sayyeduna Ali (Radhiya- 
Ilahu Anhu) ke dobado aa gaya. Waqe'ai wo bahut bahadur aur 
shah-zor tha. Donon mein zabardast takkar huwi. Donon ne 
ek dusre par badh badh kar waar kiye, phir Sayyeduna Ali 
Bin Abu Talib (Radhiyallahu Anhu) ka palla bhari ho gaya. 
Unhon ne use zer kar liya. Allah ke Rasool (Salla Allahu Alaihi Wa 
Sallam) Ali (Radhiyallahu Anhu) ki fatah wa nusrat ki duaein mang 
rahe the. Musalmanon ne khushi se n'ara e takbeer buland 
kiya. (9) Jab gird chti to Arab ka mana huwa bahadur Sayye- 
duna Ali(Radhiyallahu Anhu) ke haton zabah ho chuka tha. 
Uske saath khandaq paar kar ke aane waale mushrik bhaag 
kar khandaq paar chaale gaye. Wo is qadar maroob the ke 
Ekrama Bin Abu Jahal ne bhagte huwe apna neza bhi wahin 
chodh diya. 

Khaibar ki basti Madina Tayyeba se shimal ki janib 60 
kilometer ke faasle par waqe hai. Yahudi Madina se nikal kar 
usi basti mein aa base the. Yahan un ke qile the. Unhon ne 
saazishon ka maidan garm kar rakha tha. 7 Hijri mein Allah 
ke Rasool (Sallallahu Alaihi Wa Sallam) ne 1400 sahaba ke sath 
Khaiber ka rukh farmaya. Jab wahan pahunche to irshad 
farmaya. Main kal jhanda ek aise aadmi ko dunga jo Allah 
aur us ke Rasool se muhabbat karta hai aur Allah aur us ka 
Rasool bhi us se muhabbat karte hain. Subah huwi to sahaba 
e kiram (Radhiyallahu Anhum) Allah ke Rasool (Sallallahu Alaihi Wa 
Sallam) ki khidmat mein hazir huye,har aik ki aarzu thi ke 
jhanda use ata ho. 

Allah ke Rasool (sallallahu Alaihi Wa Sallam) ne irshaad farmaya: Ali 
Bin Abu Talib kaha hai? 

Sahaba ne arz kiya:Allah ke Rasool! Unki aankh mein 

Irshad farmaya: Unhein bulao.Jab Sayyeduna Ali (Radhiyallahu 
Anhu) Allah ke Rasool (Sallallahu Alaihi Wa Sallam) ke paas hazir 
huwe to aap (Sallallahu Alaihi Wa Sallam) ne un ki aankhon mein 
lu'aab e dehen lagaya aur dua farmayi. Wo yun shifayaab ho 
gaye, goya unhein koi takleef thi hi nahi, phir unhein jhanda 
ata farmaya. 

Sayyeduna Ali (Radhiyallahu Anhu) ne arz kiya:Aye Allah ke 
Rasool! Main un se us waqt tak ladta rahunga hatta ke wo 
hamare jaise ho jayen? 

Irshad farmaya: Itmeenan se jao yahan tak ke un ke 
maidan mein jaa utro, phir unhein Islam ki dawat do aur 
Islam mein Allah ke jo huqooq un par wajib hote hain un se 
unhein agaah karo. Wallah! Agar tumhare zariye Allah Taala 
ek aadmi ko bhi hidayat ata karde to ye tumhare liye surkh 
ounton se behtar hai. [10] 

Sayyeduna Ali (Radhiyallahu Anhu) ne jhanda hath mein liya 
aur teezi ke saath maidan ki taraf lapke. Un ka rukh qila 
Na'aim ki taraf tha.Kyonke ye qila apne mahalle woqu' ki 
nazakat aur fauji hikmat e amali ke lehaz se Yahud ki pehle 
difayi line ki haisiyat rakhta tha. Aur yehin Morahhab naami 
us shahzor aur janbaaz Yahudi ka qila tha jise ek hazaar 
mardon ke barabar mana jata tha. 

Hazrat Ali Bin Abu Talib (Radhiyallahu Anhu) musalmanon ki 
fauj le kar us qile ke saamne pahunche. Yahud ko Islam ki 
dawat di. Unhon ne ye dawat mustarad kar di aur apne 
leader Morahhab ki Kaman mein musalmanon ke madd-e- 
muqabil aa khade huwe. Maidan-e-jung mein utar kar pehle 
Morahhab ne dawat e mubarazat di jis ki kaifiyat Sayyeduna 
Salma Bin Akwa' (Radhiyallahu Anhu)ne yun bayan ki hai ke jab 
hum log khaibar pahunche to un ka badshah Morahhab apni 
talwar lekar naz-o-takkabbur ke saath aage badha aur kaha: 

Khaibar ko malum hai ke main Morahhab hun: Hatyaar 


posh, bahadur aur tajrebekar! Jab jung wa paikar shola zan 
hon. 

Us ke mugable mein Sayyeduna Amir (Radhiyallahu Anhu) aage 
badhe aur sada buland ki. 

"Khaibar jaanta hai ke main Amir hun. Hatyar posh, 
shahzor aur jungju" 

Donon bahadur ek dusre ke Madd-e-muqabil khade huwe. 
Morahhab ki talwar Sayyeduna Amir (Radhiyallahu Anhu) ki 
dhaal mein jaa chubhi aur Sayyeduna Amir (Radhiyallahu Anhu) 
ne us par niche se waar kiya magar aap ki talwar itni choti 
thi ke waar Morahhab ko lagne ki bajaye unhi ke ghutne par 
aa laga. Waar itna sakht tha ke baad mein usi waar ki wajah 
se Sayyedna Amir (Radhiyallahu Anhu) shaheed ho gaye. Rasool 
ullah (Sallallahu Alaihi Wa Sallam) ne apni do ungliyan ikhatti karke 
un ke baare mein farmaya ke un ke liye dohra ajar hai. Wo 
bade jaanbaaz mujahid the. Un jaisa koi kum hi Arab ki 
zameen par aaya hoga. 

Sayyeduna Amir (Radhiyallahu Anhu) ke zakhmi ho jaane ke 
baad Morahhab ke muqable ke liye Hazrat Ali (Radhiyallahu 
Anhu) tashreef le gaye.Sayyeduna Salma Bin Akwa ka bayan 
hai ke us waqt Hazrat Ali(Radhiyallahu Anhu)ne ye ash'aar kahe: 

((ANA ALIAZI SAMMATNI UMMI HAYADARA 

KALAITHI GHABATIN KAREEHIL MAZARAH 

UFEEHIMU BISSAI' KAILAS SANDARAH.)) 

"Main wo aadmi hun ke meri maan ne mera naam 
haider rakha hai, jungle ke sher ki tarah khaufnaak, main 
unhein saa' ke badle neze ki naap puri karke dunga." 

Is ke baad Morahhab ke sar par is zor se talwar maari ke 
Morahhab wahin dher ho gaya. Iss tarah Seyyeduna Ali 
(Radhiyallahu Anhu) ke haathon ye Qila fateh huwa. [11] 

Jung ke dauran Sayyeduna Ali (Radhiyallahu Anhu) Yahudiyun 
ke qile ke qareeb pahunche to qile ke choti se ek Yahudi ne 
jhaank kar pucha:tum kaun ho? Hazrat Ali (Radhiyallahu Anhu) 
ne kaha:Main Ali Bin Abu Talib hun.Yahudi ne kaha: Us kitab 
ki qasam jo Musa (Alaihis Salaam) par nazil ki gayi! Tum log 
buland hoge. [12] us ke baad Morahhab ka bhai Yasir ye 
kehte huwe bahar nikla ke kaun hai jo mera muqabla 

Us ke baad is challenge par Sayyeduna Zubair Bin Awwam 
(Radhiyallahu Anhu) maidan mein utre. Is mauge par un ki 
walidah ne Allah ke Rasool (Sallallahu Alaihi Wa Sallam) Se pucha 
ke kya mera beta qatl kiya jayega? Aap (Sallallahu Alaihi Wa 
Sallam) ne farmaya: Nahi! Balke ye qatl karega,chunache Say- 
yeduna Zubair (Radhiyallahu Anhu) ne Yasir ko qatl kar diya.[13] 

Sayyeduna Ali Bin Abu Talib (Radhiyallahu Anhu) Allah ke 
Rasool (Sallallahu Alaihi Wa Sallam) se behad muhabbat karte the. 
Aur un ki zubaan-e-aqdas se nikalne wali har baat ko bar 
haq samajhte the. Is ka ek saboot ghazwa e Fateh Makkah ke 
mauge par ek waqi'ae se milta hai. Hatib bin Abi Baltaa' (Rad- 
hiyallahu Anhu) jo Badri sahabi the unhon ne Makkah waalon 
ko khat likh diya ke Allah ke Rasool (Sallallahu Alaihi Wa 
Sallam) Makkah Mukarrama par hamla karne wale hain. Is 
Badri sahabi ne ek munasib muawaza dekar quraish ki ek 
laundi ko ye khat Makkah le jaane par aamadah kiya aur us 
ke haath Makkah rawana kar diya.(Wazeh ho ke unhon ne 
ye khat kssi bad niyati ki wajah se nahi balke sirf is liye 
irsaal kiya tha ke us ke badle Makkah ke Quraish un ke ahl e 
khana ke saath munasib rawayya rakhein.Kyonke unke ahl e 
khana Quraish ke rahm wo karam par the aur wo kisi bhi 
waqt unhein nuqsaan pahuncha sakte the)Allah ke Rasool 
(Sallallahu Alaihi Wa Sallam) ko is khat ki itella bazariye wa'hi 
kardi gayi.Aap (sallallahu Alaihi Wa Sallam) ne Sayyeduna Ali, Miqdad 
Zubair aur Abu Marsad Ghanwi (Radhiyallahu Anhu) ko bheja ke 
Rauza e khakh pahunche, wahan ek haudaj nasheen aurat 
milegi. Us ke paas Quraish ke naam ek ruq'a hai, wo har haal 
mein us se wapas le lo. Ye tamam Hazraat ghodon par sawar 
tezi se rawana ho gaye. Wahan pahunch kar us aurat ko 
giraftar kar liya.Us ke kajawe ki talashi li gayi lekin khat na 
mila, 

Eimaan is ka naam hai ke jab talashi ke bawajood kuch na 
mila to Sayyeduna Ali (Radhiyallahu Anhu) ne uss aurat se 
farmya: Main Allah ki gasam kha kar kehta hun ke na Rasool 

ullah (Sallallahu Alaihi Wa Sallam) ne jhoot bola hai aur na hum 
jhute hain. Tum khat nikalo warna, hum tumhare kapde 
utaar kar tumhari talashi lenge. Jab us ne ye pukhtagi dekhi 
to boli achcha munh phero. Unhon ne muh phera to us ne 
apne balon ki choti khol kar khat unke hawale kar diya. Ye 
Hazraat khat lekar Rasoolullah (Sallallahu Alaihi Wa Sallam) ki 
khidmat mein wapas aaye. [14] 

Allah ke Rasool (Sallallahu Alaihi Wa Sallam) is duniya se is halat 
mein rukhsat huwe ke wo apne chachere bhai aur damad 
Sayyeduna Ali Bin Abu Talib (Radhiyallahu Anhu) se behad 
khush aur razi the. 

Sayyeduna Ali Bin Abu Talib (Radhiyallahu Anhu) ne saari 
zindagi Allah aur uske Rasool (Sallallahu Alaihi Wa Sallam) ki 
ita'at mein guzari. Hajjatul Wid'a ke mauqe par Sayyeduna 
Ali Bin Abu Talib (Radhiyallahu Anhu) ko Allah ke Rasool 
(Sallallahu Alaihi Wa Sallam) ne qurbani ke liye ount laane ki garz 
se Yeman bheja.Aap wahan se ount le kar aaye. Aap (Sallallahu 
Alaihi Wa Sallam) ne apne dast e mubarak se 63 ount zabah 
kiye aur baaqi ount Sayyeduna Ali (Radhiyallahu Anhu) ke 
supurd kiye. Sayyeduna Ali (Radhiyallahu Anhu) ne baqiye 37 
ount zabah kiye [15] . Is tarah is mauqe par 100 ount 
qurbaan kiye gaye. Bila shuba ye Sayyeduna Ali (Radhiyallahu 
Anhu) ka aezaz tha. 

Allah ke Rasool (Sallallahu Alaihi Wa Sallam) ki wafat huwi to 
Aap(Sallallahu Alaihi Wa Sallam) ko kapdon samet ghusl diya gaya 
jin shakhsiyat ko ghusl dene aur qabr mein utarne ka sharf 
hasil huwa un mein Sayyeduna Ali (Radhiyallahu Anhu) bhi 
shamil the. [16] 

Sayyeduna Abubakr Siddique (Radhiyallahu Anhu) ki khilafat 
ke shuru din hi se wo un ke saath pura t'aawun karte rahe. 
Murtaddeen ki taraf se Madina par Yurish ka khatrah paida 
huwa to Sayyeduna Abubakr Siddique (Radhiyallahu Anhu) ne 
deegar akaabir sahaba (Radhiyallahu Anhum) ke saath un ko bhi 
Madina ke bairoon e sheher se aane waale raaston ki hifazat 
ke liye bheja. Wo un ke daur mein musheer-e-khaas the. 

Mulki masayel mein khaleefa e wagt ko un ka mukammal 
tawun hasil raha.Ye silsila Sayyeduna Umar Farooq (Radhi- 
yallahu Anhu) ke daur mein bhi jaari raha. Donon ek dusre ki 
be-had izzat karte the. 

Sayyeduna Ali (Radhiyallahu Anhu) ne khilafat e Farooqi mein 
bhi ek musleh aur aala musheer ka kirdaar ada kiya.Is silsile 
ke muta'ddid waqe'yat tareekh mein mehfooz hain. Wo 
Sayyeduna Umar(Radhiyallahu Anhu) ki qayadat par mukammal 
aetemad rakhte the. Maal e ghaneemat aur wazayef ki 
taqseem mein bhi Sayyeduna Ali (Radhiyallahu Anhu) ba raza wa 
raghbat apna hissa wasool karte rahe. Bahami muhabbat ka 
ye aalam tha ke unhon ne apne ek bete ka naam Umar rakha. 

Khilafat-e-Uthmani mein bhi hasb-e-sabiq unhon ne 
khalifa-e-waqt ke saath apne bharpoor ta'awun ka silsila 
jaari rakha.Un ki imamat mein namazein ada kin. Mulki 
masayel wa muhimmaat mein sayeb(durust)mashware diye. 
Un ki taraf se Baitul Maal ke wazayef aur maal e ghaneemat 
ke hisse wasool kiye. Unhon ne kisi bhi mauqe par kisi ko ye 
kehne ka mauqa nahi diya ke wo Sayyeduna Uthman 
(Radhiyallahu Anhu) ki khilafat se mutmayin nahi. Unhon ne har 
majlis mein aur har mauge par un ki tareef ki aur un ki taraf 
dast e ta'awun badhaye rakha.Jab Sayyeduna Uthman 
(Radhiyallahu Anhu) ke khilaaf baghawat huwi to use khatm 
karne ke liye unhon ne apna pura asar wa rusookh istemaal 
kiya. Is se ziyada kiya ho sakta tha ke baghiyon ne jab 
Sayyeduna Uthman (Radhiyallahu Anhu) ke ghar ka muhasarah 
kar liya to apne sahabzadon Sayyeduna Hasan aur Sayyed- 
una Husain (Radhiyallahu Ahuma) ko Hazrat Uthman (Radhiyallahu 
Anhu) ki hifazat aur mu'awanat par mamoor kiya. Ye donon 
sahabzade shamsheer bakaf hokar un ke darwaze par pehra 
dete rahe aur baghiyon ko andar na jaane diya. 

Sayyeduna Ali (Radhiyallahu Anhu) ne jin halaat mein khilafat 
sambhali wo bada kathin aur mushkil tareen waqt tha. 
Hazrat Uthman (Radhiyallahu Anhu) ko shaheed karke baaghi 
apne napaak iradon mein kamyab ho chuke the. ahl-e-Ma- 

dina ki ek badi tadaad jin mein ahl-e-hall w agd bhi the un 
sab ki purzor appeal par wo khilafat sambhalne par amadah 
huwe,warna wo khilafat ke khwahish mand na the, chuna- 
che muarrekheen ne un ka wo khutba hum tak pahunchaya 
hai, jo unhon ne pehle din minbar par irshad farmaya. Un ke 
alfaaz the: "Hazrat! Main Ali aelan karta hun ke ye khilafat 
tumhara hag hai jis ke supurd tum karo, uss ke siwa kisi aur 
ko us par hag nahi hoga." 

Sayyeduna Ali (Radhiyallahu Anhu) ki zahanat wa fitanat ki 
dastaan badi taweel hai,Tareekh ne muta'addid aise wage'a- 
at mehfooz kar rakhe hain jin se Sayyeduna Ali (Radhiyallahu 
Anhu) ki zahanat aur ilmi gehrayi ka suboot milta hai,Aaiye 
un mein se ek wage'aa padhte hain. 

Khalifa e saani Umar Bin Khattab (Radhiyallahu Anhu) ke ahd e 
khilafat mein ek aurat ne apni shaadi ke sirf che (6) maah 
baad hi bachcha janam diya. Logon ko shak ho gaya ke zarur 
ye aurat huqooq e zaujiyat mein khayamat ki murtakib huwi 
hai.Kyonke aam taur par aurtein nau (9) ya kam az kam saat 
(7) maah baad bachcha janti hai. 

Chunache is aurat ko khalifa e saani Sayyeduna Umar 
Farooq (Radhiyallahu Anhu) ke darbaar mein pesh kiya gaya taa- 
ke use saza di jaye. Is majlis mein Sayyeduna Ali (Radhiyallahu 
Anhu) bhi maujood the aur khalifa ke qazi wahi the. Sayye- 
duna Ali (Radhiyallahu Anhu) ne saari surat e haal ka jayeza le 
kar farmaya:Logo! Tum sirf is wajah se ke is aurat ne shaadi 
ke che (6) maah baad bachche ko janam diya hai, saza nahi 
de sakte , na us par ye ilzam aayed kar sakte ho ke wo apne 
shohar ke haq mein mukhlis nahi hai. 

Logon ko Sayyeduna Ali (Radhiyallahu Anhu) ki baath par 
bada tajjub huwa. Unhon ne pucha: Aakhir aap ye baath kis 
bunyad par keh rahe hain? 

Sayyeduna Ali (Radhiyallahu Anhu) ne farmaya: Allah Ta'ala ka 
irshad hai: 

"Aurat ke hamal ka aur us ke doodh chudane ka 
zamana tees mahine hai." [17] 

Yani hamal aur razaat ki poori muddat tees maah (do saal 
che mah)ki hai. 

Aur Surah AL Baqara mein Allah Ta'ala ka irshad hai: 

"Mayen apni aulad ko pure do saal doodh pilayen."[18] 

Allah Taala ke is farmaan ke mutabiq doodh pilane ki 
muddat do saal, yaani chaubees mahine hai. Hamal aur 
raza'at ki kul muddat tees mahine banti hai. Is mein se chau- 
bees mahine to doodh pilane ki muddat haiaur baagi che 
maheene hamal ke rah gaye,lehaza che mahine mein agar 
koi aurat bachche ko janam deti hai to wo qabil e sarzanish 
nahi ho sakti, balke us ka bachcha us ke shauhar hi ka 
bachcha shumaar hoga. Is tarah Sayyeduna Ali (Radhiyallahu 
Anhu) ki is daleel se ek shareef aurat rajm hote hote bach 
gayi. [19] 

Sayyeduna Ali (Radhiyallahu Anhu) ka daur e hukumat zyadah 
lamba nahi tha. Saare kibaar(bade)sahaba ki tarah wo bhi 
bade aabid, zahid aur muttaqi the. Un ke zamane mein 
islami saltanat khana jungi ka shikar rahi, is liye bairooni 
futuhaat ka silsila ruk gaya.Taaham khud mukhtar adalat e 
aaliya ahd e khilafat e rashidah mein ek aisa idarah raha hai 
jis par farzandan e Islam fakhr kar sakte hain. Khaleefa e 
waqt ko bhi baaz auqaat qaazi ke haan peshi bhugatni padti 
thi. 

Raqimul Huroof ne apni ek taleef "Sunehre faisle" mein ek 
waqe'aa naql kiya hai. Ye bada mashoor waqe'a hai. Aaiye ek 
martaba phir ise padhte hain. 

Sayyeduna Ali Bin Abu Talib (Radhiyallahu Anhu) hi ka daur e 
khilafat hai. Ittefaq se ek din aap ki zirah gum ho gayi, jise 
aap ne ek Yahoodi ke paas dekh liya. Aap ne Yahoodi se 
kaha: Ye zirah meri hai, fulan din mujh se kho gayi thi. 

Yahudi kehne laga: Mere paas maujud zirah par aap kaise 
dawa kar sakte hain ke wo aap ki hai? Agar aap ka yehi 
dawa hai to is ka hal sirf ye hai ke musalmanon ke qazi se is 
ka faisla kara lete hain. 

Chunache Sayyeduna Ali (Radhiyallahu Anhu) aur Yahud 

donon qazi Shuraih ki adalat mein ja pahunche. Jab qazi 
Shuraih ki nigah Ameerul Momineen par padi to wo uth 
khade huwe. Sayyeduna Ali Bin Abu Talib (Radhiyallahu Anhu) 
ne farmaya: Baithe rahen. 

qazi Shuraih baith gaye. 

Sayyeduna Ali (Radhiyallahu Anhu) ne farmaya: Meri zirah kho 
gayi thi. Main ne is gumshudah zirah ko is Yahudi ke paas 
dekha hai. 

qazi Sharaih ne Yahudi se kaha: Tumhein kuch kehna hai. 

Yahudi ne kaha: Meri zirah hai. Mere qabze mein hai aur 
meri milkiyat hai. 

Qazi Shuraih ne jab zirah dekhi to bole:Allah ki qasam! 
Ameerul Momineen aap ka daawa bilkul sach hai, ye aap hi 
ki zirah hai lekin qanoon ke mutabiq aap ke haq mein do 
gawahon ki shahadat zaruri hai. 

Sayyeduna Ali (Radhiyallahu Anhu) ne apne ghulam Qunbar 
ko bataur e gawah pesh kiya, us ne aap ke haq mein gawahi 
di, phir aap ne apne farzandon Hasan aur Husain (Radhiyallahu 
Anhuma) ko adalat mein pesh kiya, un donon ne bhi aap ke 
haq mein gawahi di. 

Qazi Shuraih ne kaha:Aap ke ghulam ki gawahi to mein 
qabool karta hun lekin ek gawah mazeed darker hai: Mujhe 
aap ke sahebzadon mein se kisi ki gawahi qabool nahi. 

Sayyeduna Ali(Radhiyallahu Anhu)ne kaha:Allah ki qasam! 
Main ne Umar Bin Khattab (Radhiyallahu Anhu) ko Rasoolullah 
(Sallallahu Alaihi Wa Sallam) ki ye Hadeeth bayan karte huwe 
suna hai. 

"Hasan aur Husain naujawanan e ahl e jannat ke sardar 
hain.” [20] 

qazi Shuraih ne kaha: Allah ki qasam! Ye bilkul sach hai. 

Sayyeduna Ali (Radhiyallahu Anhu) ne farmaya: Phir aapko Ahl 
e jannat ke sardaron ki gawahi qabool karne mein kya 
tammul hai? 

Qazi Shuraih ne kaha: Ye donon aap ke bête hain aur islami 
qanoon e adl ki roo se baap ke haq mein beton ki gawahi 

Ye keh kar Qazi Shuaih ne faisla Yahudi ke haq mein suna 
diya aur zirah us ke hawale kardi. 

Yahudi ne tajjub se kaha: Musalmanon ka Ameer mujhe 
apne qazi ki adalat mein le gaya aur qazi ne us ke khilaaf 
mere haq mein faisla sadir farmaya: Mazeed ye ke Ameerul 
Momineen ne is faisle ko bila chun wa charan qabool bhi kar 
liya! 

Ab Yahudi ne Ameerul Momineen Ali Bin Abu Talib 
(Radhiyallahu Anhu) ki taraf nigah uthayi aur kehne laga: Ameer 
ul Momineen!Aap ka daawa bilkul sach hai. Yeh zirah 
yaqeenan aap hi ki hai. Fulan din ye aap ke paas se gir gayi 
thi. Main ne utha li. Main ye zirah aap ke hawale karta hun, 
phir kalima shahadat padha. 

((ASH HADU AN LAA ILAHA ILLALLAHU WA ASH HADU 
ANNA MUHAMMADAR RASOOLULLAH)) 

"Main gawahi deta hun ke Allah ke siwa koi mabud e 
barhaq nahi aur main gawahi deta hun ke Muhammad 
(Sallallahu Alaihi Wa Sallam) Allah ke Rasool hai." 

Sayyeduna Ali (Radhiyallahu Anhu) ne farmaya: Meri ye zirah 
aaj se tumhari milkiyat hai. (211 

Sayyeduna Ali (Radhiyallahu Anhu) ki khilafat ka zamana chaar 
(4) saal nau (9) mahine par muheet tha.Ye sara arsa kam wa 
besh aapas ki ladaiyon aur kharjiyon se muqabla karne mein 
guzar gaya. Kharjiyon ka fitna us daur ka sabse bada fitna 
tha.Ye mutshaddid giroh apne alawah kisi ko musalman hi 
nahi samajhta tha. Apni inteha pasandi ki tehreek mein ye 
log sab se badi rukawat teen ashkhaas ko samajhte the. 
Sayyeduna Ali, Sayyeduna Ameer Muawiya aur Sayyeduna 
Amr Bin Aas (Radhiyallahu Anhum). Ek din is qaum ke teen 
badbakht ikhatte huwe. Unhon ne tai kiya ke in teenon ko ek 
hi din fajr ki namaz ke waqt masjid mein shaheed kar diya 
jaaye, chunache unhon ne tareekh tai karli aur apne apne 
hadaf ki taraf chal diye. Sayyeduna Ali (Radhiyallahu Anhu) koo- 
fa mein the, Ameer Muawiya (Radhiyallahu Anhu) Dimashq mein 

aur Amr Bin Aas (Radhiyallahu Anhu) Misr mein the. Amr Bin Aas 
(Radhiyallahu Anhu) us din fajr ki namaz ke liye na jaa sake. Un ki 
jagah Kharija Bin Abu Habeeb ne namaz padhayi unhein 
shaheed kar diya gaya.Ameer Muawiya (Radhiyallahu Anhu) na- 
maaz padhane ke liye aaye to un par gatilana hamla kiya 
gaya magar zakhm kaari na tha, is liye aap bhi bach gaye. 
Magar Sayyeduna Ali (Radhiyallahu Anhu) ke gatil Abdurrahman 
Bin Muljim ne, jo duniya ka sabse badbakht aur Shagiul galb 
insaan tha, fajr ki namaz ke wagt Sayyeduna Ali (Radhiyallahu 
Anhu) par hamla kiya. Aap shadeed zakhmi ho gaye. gatil ko 
giraftar kar liya gaya. Sayyeduna Ali (Radhiyallahu Anhu) ko itella 
di gayi. Aap ne apne donon beton Hasan aur Husain (Radhiyallahu 
Anhu) Se farmaya ke use qaid rakho magar aziyyat na do. Agar 
main zindah raha to khud dekhunga ke muaf Karun ya koi 
saza dun. Han agar main faut ho jaun to us ko maar dalna..... 
phir aapne farmaya: 

Aye Banu Abdul Muttalib! Main musalmanon ka khoon 
nahi bahana chahta. Khabardar! Bajuz mere qatil ke aur kisi 
ko na marna. Aye Hasan! Aagah raho ke mere qatil ke tukde 
tukde na karna. 

Un ki shahadat 17 Ramadanul Mubarak 40 Hijri ko huwi. 
Shahadat ke baad Sayyeduna Hasan (Radhiyallahu Anhu) ne 
mujrim ko jail se nikala aur use qatl kar diya.(22) Sayyeduna 
Ali (Radhiyallahu Anhu) ki qabr ke baare mein bada ikhtelaf hai 
ke un ko kis jagah dafan kiya gaya. Un se 586 ahadeeth 
marwi hain. 

Muarrikheen ne aulad ki tadaad mukhtalif likhi hai. Ibn e 
Katheer (Rehmatullah) ke mutabiq 14 bete aur 17 betiyan aur 
Hafiz Ibn Hajr (Rahimahullah) ke qaul ke mutabiq 21 bete aur 18 
betiyan thin. Un ke khandan mein ek sindhi ladki bhi aayi jis 
se Zaid Bin Ali paida huwe. 

Hawashi 

(1) Al Mo'jamul Kabeer lil Tibrani:35/24, Hadeeth:371, wa 
Al Mojamul awsath littabrani:153/1, Hadeeth:191. (2) Al 
Mustadrak lil Hakim: 567/3 13) Musnad e Ahmed:348/1, wa 

Al Mojam Al Kabeer litTabrani:407/11, Hadeeth:12155, wa 
Al Musannaf LAbdirRazzaag:389/5. [4] Sahih Bukhari, 
Hadeeth:4416. [5] Al sunan Al Kubra lil Baihagi:131/9, wa 
Sunan Abi Dawud, Hadeeth:2665, [6] Al Sunan Al Kubra lil 
Baihagi:269/1. [7] Sahih Bukhari, Hadeeth:4075. [8] Sahih 
Bukhari , Hadeeth 441,3703. (9) Al Sunan Al Kubra lil 
Baihaqi:132/9.(10) Sahih Bukhari , Hadeeth:3701. [11] Sahi 
Muslim , Hadeeth 1807. [12] Al Mo'jm Al Kabeer lil 
Tibrani:35/7, Hadeeth:3603. (13) Al Sunan Al Kubra lil 
Baihaqi: 132/9. (14) Sahih Bukhari, Hadeeth: 3983, 4274. 
[15] Sahih Muslim, Al Hajj, Hadeeth: 1281.[16] Al 
Mustadrak lil Hakim :361/1. [17] Al Ahqaaf15:46. (18)JAl 
Baqara 2: 233. [19] Al Musannaf li Abdil Razzaq:349, wa Al 
Sunan Al Kubra lil Baihaqi:442/7.(20) Jami'ul Manaqib, 
Hadeeth:3767. (21) Hiliyatul auliya:152/4. (22) Al Mojam Al 
Kabeer lil Tabrani:96/1, 105, Hadeeth:168. 

SAYYEDUNA TALHA BIN UBAIDULLAH 
(RADHIYALLAHU ANHU) 


Nabi e Kareem (sallallahu Alaihi Wa Sallam) Ne farmaya: 

"Jo koi pasand karta hai ke us shakhs ko dekhe jo 
apni nazr aur zimmedari puri karke shahadat ke 
martabe par Fayez hai to wo Talha ko dekhe" 

(Jame Al Timidhi -3739, Al Sahiha: 125-126)) 

Sayyeduna Talha Bin Ubaidullah (Radhiyallahu Anhu) ashara e 
mubashsharah mein se ek the.Wo Quraishiunasl aur Hazrat 
Abubakr Siddique (Rashiyallahu Anhu) ke rishtedar the. Unka 
talluq bhi Banu Taim se tha. Ye un khush qismet sahaba 
mein se the jinhon ne bilkul ibtedayi ayyaam hi mein Islam 
ki dawat qabool karli aur musalman ho gaye. Un ko Islam ki 
dawat dene waale Sayyeduna Abubakr Siddique (Radhiallahu 
Anhu) the. Gandumi rang ke darmiyane qad aur qadre 
ghunghriyale baalon wale Talha Bin Ubaidullah (Radhiyallahu 
Anhu) bade bahadur aur qawi badan waale the. Un ka seena 
bahut chauda tha aur kandhe bade areez the, qadam bhari 
the. Aap is qadar chust fa'aal aur tez tarrar the ke jab koi bhi 
kisi janib dekhte to apne pure jism ko harkat mein le aate 
the.Un ki walidah ka naam Sa'aba Bint e Abdu- Ilah tha. 

Sayyeduna Talha (Radhiyallahu Anhu) apne Islam laane ka 
waqe'aa is tarah bayan karte hain ke main ek martaba tijarat 
ke liye Busra (Shaam) gaya huwa tha. Wahan ek rahib ne 
logon se kaha: Jao dekho, kya koi shakhs Makkah se aaya 
huwa hai? Main ne us se kaha: Main Makkah se aaya hun. Us 
ne suwaal kiya: Kya Ahmed ka zuhoor ho chukka hai? Main 
ne pucha:Kaunsa Ahmed? Us ne kaha: Ahmed Bin Abdul 
Muttalib, wo aakhri Nabi hain. Wo Haram e Baitullah se 
hijrat karke khajuron ke us ilaqe ki taraf jayenge jahan ki 
zameen banjar aur pahadon ki chattanein badi sakht hain. 
Us ne mujhe mashwarah diya ke main fauran us nabi ki 
pairwi mein sabqat karun. Sayyeduna Talha (Radhiyallahu Anhu) 

kehte hain: Main wahan se fanran Makkah ki taraf chal diya. 
Jab Makkah pahuncha to main ne logon se pucha: Kya mere 
baad koi waqe'aa runuma huwa hai? Logon ne mujhe 
bataya ke Muhammed (sallallahu Alaihi Wa Sallam) jo Ameen ke laqab 
se mash-hoor hani,unhon ne nubuwwat ka daawa kiya hai. 
Aur unke manne waalon mein Ibn e Abu Qahafa yaani 
Sayyeduna Abubakr bhi hai chunke ye Sayyeduna Abubakr 
` Siddique (Radhiyallahu Anhu) ke gehre dost the aur un ka dili 
ehteraam karte the lehaza ye fauran Siddiqu e Akbar 
(Radhiyallahu Anhu) ke paas pahunche aur kaha:Ibn e Abu 
Qahafa! Utho aao hum ibadat karen. Unhon ne pucha: Kis ki? 
Kaha: Laat ki. Siddiqu e Akbar (Radhiyallahu Anhu) ne kaha: Ye 
Laat kaun hai? Talha bole: Ye Allah ki beti hai. Siddiqu e 
Akbar (Radhiyallahu Anhu) ne kaha : Achcha! Agar ye Allah ki beti 
hai to phir us ki maan kaun hai? Ye sun kar Abu Talha son- 
chne lage ke Abubakr sahi raste par hain, main hi galti par 
hun,chunache la-jawaab ho gaye.Ab Siddiqu e Akbar 
(Rahiyallahu Anhu) ne samjhaya: Abu Talha us ki ibadat karo jo 
sab ka khaliq wa malik hai aur jise kabhi fana nahi, 
chunache unhon ne Siddiqu e Akbar (Radhiyallahu Anhu) ki dawat 
par Islam qabool kar liya, Phir Allah ke Rasool (Sallallahu Alaihi 
Wa Sallam) ki khidmat mein hazri di, aap (Sallallahu Alaihi Wa Sallam) 
ki bai-'at ki aur aap (Sallallahu Laihi Wa Sallam) ko rahib waali baat 
batayi jis par Allah ke Rasool (Sallallahu Alaihi Wa Sallam) ne 
masarrat ka izhaar farmaya. 

Talha Bin Ubaidullah bhi bilkul ibtedayi musalmanon mein 
se the. Jab Islam laye to un ko bhi Quraish ne bahut sataya. 
Unhein mara peeta gaya. Naufal Bin Khuwailid Bin Asad ne 
unhein aur Sayyeduna Abubakr Siddique (Radhiyallahu Anhu) 
donon ko ek hi rassi se baandh diya. Usi tarah un ke bhai 
Uthman Bin Abdullah ne un donon ko namaz se rokne ki 
nakaam koshish ki. Hijrat se qabl Allah ke Rasool (Sallallahu 
Alaihi Wa Sallam) ne unhein aur Zubair Bin Awwam (Radhiyallahu 
Anhu) ko rishta e muwakhaat mein mansulik farmaya. Jab ye 
hijrat karke Madina Tayyeba tashreef laye to Sayyeduna Abu 

Ayyub Ansari (Radhiyallahu Anhu) ko un ka bhai banaya gaya. 

Islam ki kufr kr khilaf pehli badi jung Ghazwa e Badr thi. 
Allah ke Rasooll(Saliallahu Alaihi wa Sallam)ne Abu Sufiyan ke gafile 
ki wapasi ki khabar paakar apne do sahabiyon ko shimal ki 
taraf rawana farmaya taake halaat ka jayeza lekar itella 
dein. Un mein ek Sayyeduna Sayeed Bin Zaid (Radhiyallahu Anhu) 
aur dusre Sayyeduna Talha Bin Ubaidullah (Radhiyallahu Anhu) 
the. Ye donon Allah ke Rasool (Sallallahu Alaihi Wa Sallam) ke hukm 
ki tameel mein shimali mugaam Haura tak tashreef le gaye 
aur wahan halaat ka jayeza lete rahe. Ye donon jaleelul qadr 
sahabi abhi shimali Madina hi mein the ke Badr ki ladayi ka 
waqe'aa pesh aagaya, is liye Sayyeduna Talha (Radhiyallahu 
Anhu) Ghazwa e Badr mein shareek na ho sake lekin chunke 
ye Rasoolullah (Sallallallhu Alaihi Wa Sallam) ke hukm se wahan 
gaye the aur un ki wahan maujudgi aur halaat ke baare mein 
khabar geeri karna is ladayi hi ka ek hissa tha,yehi wajah hai 
ke jab Badr ka maal e ghaneemat taqseem huwa to Rasool- 
ullah (Sallallahu Alaihi Wa Sallam) ne un ko bhi maal e ghaneemat 
mein se hissa ata farmaya. 

Ghazwa e Uhad mein Sayyeduna Talha (Radhiyallahu Anhu) 
ne jis bahaduri aur sarfaroshi ka muzaharah kiya aur Allah 
ke Rasool (Sallallahu Alaihi Wa Sallam) ki hifazat ke liye wo jis tarah 
seena sipar huwe wo un ki zindagi ka sab se raushan pehlu 
aur tareekh e insaani ki ek nadir missal hai. Saheehain mein 
riwayat hai ke jab Zaid Bin Sakan ladte ladte zakhmon se 
choor hokar gir padhe to us waqt ladayi mein Rasool Allah 
(Sallallahu Alaihi Wa Sallam) ke saath Talha Bin Ubaidullah aur Saad 
Bin Abu Waqqas (Radhiyallahu Anhu) ke siwa aur koi na tha.[1] 
Ye lamha Allah ke Rasool (Sallallahu Alaihi Wa Sallam) ki zindagi ke 
liye nehayat nazuk lamha tha, jabke mushrikeen ke liye ye 
intehayi sunahra mauqa tha. Aur haqeeqat ye hai ke mus- 
hrikeen ne is mauqe se faida uthane mein koi kasar baaqi 
nahi chodhi.Is nazuk tareen waqt mein sirf unhi donon Qur- 
aishi sahaba, yaani Saad Bin Abu Waqqas aur Talha Bin 
Ubaidullah (Radhiyallahu Anhu) ne jur-at, shuja'at aur be-misaal 

jaan nisaari se kaam lete huwe apni jaan ki baazi lagakar 
mushrikeen ke napaak iradon ko nakaam bana diya. 

Ye donon Arab ke mahir tareen teer andaaz the. Unhon ne 
musalsal teer maar maar kar hamla aawar mushrikeen ko 
Allah ke Rasool (Salallahu Alaihi Wa Sallam) Se door rakha. Sayyeduna 
Talha (Radhiyallahu Anhu) ke baare mein Nasai ki ek riwayat mein 
Sayyeduna Jabir bayan karte hain ke jab mushrikeen ne 
Allah ke Rasool (Sallallahu Alaihi Wa Sallam) ko ghere mein le liya 
to irshad huwa: Kaun hai jo un se nimte? Sayyeduna Talha 
(Radhiyallahu Anhu) ne fauran kaha: Unse main nimtunga. us ke 
baad Hazrat Jabir (Radhiyallahu Anhu) Ansar ke aage badhne 
aur aik aik karke un ki shahadat ka tafseel se zikr farmate 
hain. Wo batate hain ke phir Talha aage badhe aur giyarah 
aadmiyon ke barabar tane tanha ladayi ladte rahe yahan tak 
ke unke haath par talwaar ki aisi zarb lagi jis se un ki 
ungliyan cut gayin. Is se unke munh se "hiss" yaani "see" ki 
aawaaz nikli jo chot lagne par nikalti hai. Is par Allah ke 
Rasooll (Sallallahu Alaihi Wa Sallam) ne irshaad farmaya: Agar tum 
Bismillah kehte to tumhein farishte utha lete aur log dekhte. 
Hazrat JAbir ka bayan hai ke is ke baad Allah ne mushrikeen 
ka munh pher diya. (21 

Ek riwayat mein hai ke Uhud ke din Sayyeduna Talha 
(Radhiyallahu Anhu) ko 35 ya 39 zakhm aaye. [3] 

Imaam Bukhari ne Qais Bin Hazim se riwayat ki hai. Wo 
kehte hain:"Main ne Sayyeduna Talha (Radhiyallahu Anhu) ka 
haath dekha, wo shal tha. [4] Us se unhon ne Uhud ke din 
Allah ke Rasool (Sallallahu Alaihi Wa Sallam) ko bachaya tha. Tirmidhi 
ki riwayat hai ke Allah ke Rasool (Sallallahu Alaihi Wa Sallam) ne 
un ko baare mein us roz farmaya tha: "Agar koi kisi shaheed 
ko zameen par chalta huwa dekhna chahta hai to use 
chahiye ke wo Talha Bin Ubaidullah ko dekh le." [5] 

Abu Dawood Tayalsi ne Hazrat Aisha (Radhiyallahu Anhu) se 
riwayat ki hai ke Sayyeduna Abubakr (Radhiyallahu Anhu) jab 
jung e Uhud ka tazkirah farmate to kehte the: Ye jung saari 
ki saari Talha ke liye thi yaani us mein Allah ke Rasool 

(Sallallahu Alaihi Wa Sallam) ke tahaffuz ka asl karnama unhi ne 
anjaam diya. Sayyeduna Abubakr Siddique (Radhiyallahu Anhu) 
ne apne ek sher mein un ke baare mein irshad farmaya tha: 
"Aye Talha Bin Ubaidullah!Tumhare liye jannatein wajib ho 
gayi aur tum ne apne liye hoor e 'ain waala thikana bana 
liya." [6] 

Ghazwa e zi Qirad 6 Hijri mein huwa. Ye Madina aur 
Khaibar ke darmiyan Madine se do raton ke fasle par ek 
chashme ka naam hai. Rasoolullah (Sallallahu Alaihi Wa Sallam) 
ke oont baz gatfani afraad hank kar le gaye the. Aap (Sallallahu 
Alaihi Wa Sallam) apne sahaba ke saath unki talaash mein 
tashreef le gaye. Wahan par ek kunwa tha jis ka naam 
"Beesaan Saleh" tha. Allah ke Rasool (Sallallahu Alaihi Wa Sallam) 
ne us ka naam tabdeel karne la hukm diya aur irshad far- 
maya: "Is ka paani achcha hai." Ye kunwan Sayyeduna Talha 
(Radhiyallahu Anhu) ne khareed kar Allah ke liye waqf kar diya. 
Allah ke Rasool (Sallallahu Alaihi wa sallam) UN ke is amal se bade 
khush huwe aur irshad farmaya: 

"Aye Talha! Tum to bade sakhi ho." 

Us ke baad un ko "Talha Al Fayaaz" kaha jane laga. 

Sayyeduna Talha ne Allah ke Rasool (Sallallahu Alaihi Wa Sallam) 
ke tahaffuz ke liye jo daad e shuja'at di aur sangeen khatre 
ke waqt aap (Sallallahu Alaihi Wa Sallam) ki jaan bachane ke liye jis 
be jigri se seena sipar rahe, us bahaduri aur jaan nisaari ki 
wajah se aap (Sallallahu Alaihi Wa Sallam) ki zindagi mein aur aap 
(Sallallahu Alaihi Wa Sallam) ki zindagi ke baad bhi un ki badi qadr 
wa manzilat rahi. Wo tamam ghazwaat mein numayan taur 
par shareek rahe. Bai'at e Ridhwan mein bhi wo maujood 
the. Fath e Makkah ke baad Ghazwa e Hunain mein bhi 
unhon ne badi bahaduri aur jaan nisari ke johar dikhaye. 

Sayyeduna Talha (Radhiyallahu Anhu) jitne saheb e sarwat 
aur daulat mand the, utne hi fayyaz aur sakhi bhi the. Unki 
shuja'at ke karnamon ki wajah se aap (Sallallahu Alaihi Wa Sallam) 
ne un ko "TALHATUL KHAIR" ka laqab bhi ata farmaya tha. 
Wo ghazwat e nabwi ke masafir ke liye giran qadr raqam 

pesh karte the. Ghazwa e Tabook ke mauge par masarif e 
jung ke liye zar e kaseer pesh kiya. Un ki is sakhawat aur 
darya dili ki shahadat dete huwe Oubaisa Bin Jabir farmate 
hain ke main ek muddat tak Talha Bin Ubaidullah (Radhiyallahu 
Anhu) ke saath taha, main ne un se badh kar baghair mange 
bhaari maal dene waala koi nahi dekha. 

Ek martaba unhein Hadhramut se saat laakh dirham ki 
khateer ragam mausul huwi. Unhon ne ye saari raqam 
muhajireen aur Ansaar mein tagseem kardi. Unki biwi ko us 
mein se sirf ek hazaar dirham mile.Sayyeduna Talha 
(Radhiyallahu Anhu) ka zariy'a e ma'ash tijarat tha. Hijrat ke baad 
Madina Tayyeba aane ke baad unhon ne zara'at bhi shuru 
kardi.Khaibar ki jageer ke alawa Iraag mein muta'addid 
gata'ati e arazi hasil kiye aur kashtakaari ka wasi paimane 
par ehtemam kiya. Beesyon ount kheton ki sairabi ka kaam 
karte the. Un kheton ki paidawar ki farawani ka andazah is 
amr se kiya ja sakta hai ke un ki rozana aamad ne tagreeban 
ek hazaar dirham the. 

Mohtaram gareaeen:'Aaiye ab dekhte hain ke is gadar maal 
wa daulat waale Talha apni daulat kis tarah Allah ki raah 
mein kharch karte the. Halaal maal ki kamayi bahut badi 
ne'mat hai. Agar maal ko Allah ki rah mein aur bandagane 
Rabb ki bhalayi ke kaamon mein kharch kiya jaye to ye 
maldari bhi insaan ke liye khush naseebi ka baa-is ban jati 
hai. 

Ek martaba ek badwi un ke paas aata hai aur ek rishtedaari 
ka wasta de kar un se suwal karta hai. Sayyeduna Talha 
(Radhiyallahu Anhu) ne us se kaha: Tum se pehle kabhi kisi ne is 
rishte ka wasta de kar mujh se suwal nahi kiya.mere paas 
zameen ka ek tukda hai, Sayyeduna Uthman Bin Affan 
(Radhiyallahu Anhu) ne us ki qeemat teen laakh dirham lagayi 
hai. Ab ye tumhari marzi hai chahe zameen ka ye tukra le lo 
ya teen laakh dirham le jao. us badwi ne naqb raqam lena 
pasand kiya. Hazrat Hasan Basari farmate hain ke Sayyed- 
una Talha (Radhiyallahu Anhu) ne mujhe ek martaba saat laakh 

dirham ka atiya diya. Main sonch bhi nahi sakta tha ke koi 
mujhe itni badi raqam de sakta hai. Mujhe khushi ki waja se 
raat bhar neend na aayi. qareaeen e Kiraam!Ab zara un ki 
sonch aur andaz-e-fikr mulahaza farmayen. 

Un ka talluq Quraish ki ek shaakh Banu Taym se tha, 
chunache wo Banu Taym ke ghareeb aur mohtaj logon ki 
kafalat kiya karte the.Maqruzon ke qarz ada karte aur 
qabeele ke ghareeb khandanon ki ladkiyon ki shaadi kar 
dete the. Unhein Ummul Momineen Sayyeduna Ayesha 
Siddiqua( Radhiyallahu Anha) se badi aqeedat the, chunache 
wo un ki khidmat mein har saal das hazaar dirham pesh 
karte the. Un ki mehmaan nawazi ka bhi door door tak 
charcha tha. 

Sayyeduna Talha (Radhiyallahu Anhu) Abubakr Siddique 
(Radhiyallahu Anhu) aur Umar Farooq (Radhiyallahu Anhu) ke ahd e 
khilafat mein un ke khaas musheeron mein shamil the. Un 
ke mashweron ko badi qadr ki nigaah se dekha jata tha. 
Sayyeduna Farooq e Azam (Radhiyallahu Anhu) ki shahadat ke 
baad wo un che (6) buzurg sahaba mein shamil the jinhein 
khalifa muntakhab karne ke liye namzad kiya gaya tha. 

Sayyeduna Talha (Radhiyallahu Anhu) ne apni zindagi ke 
mukhtalif auqaat mein kayi shadiyan kin. Un ko ye aezaz bhi 
hasil hai ke wo Sayyeduna Abubakr (Radhiyallahu Anhu) ke 
damaad the.Un ki beti Umm e Kulsum (Radhiyallahu Anhuma) 
un ke aqd mein thin. Un ki mutaaddid biwiyon se das bête 
aur chaar betiyan paida huwin. Un ki aulad kayi naslon tak 
bade bade manasib par fayez rahi. Urdu Dayera e M'aa-rif e 
Islamiya ke mutabiq un ki ek sahabzadi Umm e Ishaq Bint e 
Talha ki shaadi Sayyeduna Hasan Bin Ali se huwi thi. Un ki 
shahadat ke baad wo Sayyeduna Husain ke aqd e nikah 
mein aayin aur un ke batan se Sayyedah Fatimah Bint e Hus- 
ain paida huwin. Sayyeduna Abubakr Siddique (Radhiyallahu 
Anhu) ke pote Abdullah Bin Abdul Rahman aur Hazrat Mus'- 
ab Bin Zubair Bin Awwam bhi un ke damaad the. 

Sayyeduna Talha baasath (62) saal ki umr mein is duniya 

gaya. Unhon ne wirasat mein muta'addid jaagiron ke alawa 
lakhon dirham wa deenar aur bahut saara sona aur chandi 
choda jise unn ke warasa mein taqseem kiya gaya. Allah 
Taala ki karodon rehmatein hon Rasool e Kareem (Sallallahu 
Alaihi Wa Sallam) ke is jaan nissar par, is mujahid, mukhayyir, 
sakhi aur fayyaaz par ke jis ne khidmat e Islam ke liye apna 
maal, apni jaan, apna ghar baar aur apni tamaam salahiya- 
tein waqf kardi thin. 

Wo bila shuba bahut qawi shaksiyat the. Un ke mashware 
bade mudallal aur umdah hote the. Unhon ne apni saari 
zindagi Islam ki khidmat mein basar kar di. 

Hawashi: 

[1] Sahih Bukhari, Hadeeth 3722, 3723.[2]Sunan Nasai, 
Hadeeth:3151.[3] Sahih Bukhari, Hadeeth"4063. [4] Fathul 
Baari:361/7,wa Sahih Ibn Hibban:437/15,438, Hadeeth: 
6980. [5] Jami Tirmidhi,Hadeeth:3739.[6] Musnad Abu 
Dawud Al Tayalisi. 

Tafseel ke liye dekhiye: Al Isaabah: 430/3-432, wa Usud 
Al Ghaabah:85/3-87, wa Tareekh e Dimshaq: 38/27- 84. 

SAYYEDUNA ZUBAIR BIN AWWAM 
(RADHIYALLAHU ANHU) 


Nabi e kareem (sallallahu Alaihi Wa Sallam) ne farmaya: 
"Har Nabi ka ek hawari (khaas madadgar) hota hai 
aurmera hawari Zubair hai"(Sahih Bukhari:2846) 

Sayyeduna Zubair Bin Awwam (Radhiallahu Anhu) azeem 
sahabi e rasool aur ashara e mubashsharah mein se ek the, 
yaani un ko ye aezaz hasil hai ke jin das khush naseebon ko 
Allah ke Rasool (Sallallahu Alaihi Wa Sallam) ne apni zuban e aqdas se 
jannat ki khushkhabri aik hi majlis mein de di thi wo un 
mein se ek the. Neez Hazrat Umar (Radhiyallahu Anhu) ne apni 
shahadat ke waqt ummat ke jin che (6) mumtaaz afraad ka 
naam khilafat ke liye tajweez kiya, un mein se ek Zubair Bin 
Awwam (Radhiyallahu Anhu)bhi the.Khandan e Quraish se talluq 
rakhne waale Sayyeduna Zubair (Radhiyallahu Anhu) ke walid 
ka naam Awwam aur dada ka naam Khuwailid tha. Wo Umm 
ul Momineen Sayyeda Khadijatul Kubra (Radhiyallahu Anha) ke 
bhatije the. Sayyeda ke walid e mohtaram ka naam Khuwai- 
lid tha. Aur ye baat maaruf hai ke wo bahut bade tajir aur 
Makkah ke muazzaz sardar the. Sayyeduna Zubair (Radhiyallahu 
Anhu) ki walidah mohtarma Sayyedah Safiyah Bint e Abdul 
Muttalib (Radhiyallahu Anha) thin. Aur wo Allah ke Rasool 
(Sallahu Alaihi Wa Sallam) ki phuphi thin. Goya Sayyeduna Zubair 
(Radhiyallahu Anhu) Rasoolullah (Sallallahu Alaihi Wa Sallam) ke 
phuphi zaad the. Un ki shaadi Sayyeduna Abubakr Siddique 
(Radhiyallahu Anhu) ki beti Sayyeda Asma (Radhiyallahu Anha) se 
huwi thi jo zaatun nataqain ke naam se mashoor thin. Wo un 
khush naseeb logon mein se the jo dawat-e-islam ki ibteda 
hi mein Islam ki daulat se malaamal ho gaye. Is tarah wo as- 
sabeqoonal awwaloon mein se the. Seerat nigaaron ne likha 
hai ke Islam qabool karte waqt un ki umr 8 saal thi. Baaz ne 
pandrah saal ki umr bhi likhi hai. 

Allah ke Rasool (Sallallahu Alaihi Wa Sallam) ne dawat e haq ke 

aaghaaz mein Daarul Arqam ko apni dawati sargarmiyon ka 
markaz banaya tha. Sayyeduna Zubair (Radhiyallahu Anhu) bhi 
un khush khismati sahaba mein se the jo wahan tashreef le 
jaate aur islam ki taleemat se agahi hasil karte the. Ek 
martaba afwah phail gayi ke (m'aazallah) kisi ne Allah ke 
Rasool (Sallallahu Alaihi Wa Sallam) ko qatl kar diya hai. Bas phir 
kya t ha sahaba e kiram mein gham ki laher daud gayi. 
Sayyeduna Zubair (Radhiyallahu Anhu) to aag bagula ho gaye. 
Unhon ne talwaar miyaan se nikali aur Makkah ki wadiyon 
mein nikal gaye. Dar asl Allah ke Rasool (Sallallahu Alaihi Wa 
Sallam) Makkah ke balayi ilage mein tashreef le gaye the. 
Shayad wapas tashreef laane mein takheer ho gayi ke saha- 
ba kiram (Radhiyallahu anhum ajm'aeen) ko tashweesh huwi. 
Sayyeduna Zubair(Radhiyallahu Anhu) ki umr us waqt barah 
saal thi. Unhon ne apne walid ki talwar miyaan se nikali aur 
use kandhe par latka kar chal diye. Logon ne unhein is alam 
mein dekha to bade tajjub se kaha: Is ladke ko dekho! Ye 
talwar liye phirta hai. Itne mein Allah ke Rasool (Sallallahu Alaihi 
Wa Sallam) bhi tashreef le aaye. Aap ne unhein musallah halat 
mein dekha to daryaft farmaya: Zubair! Tum is tarah kyon 
phir rahe ho? Arz kiya: Aye Allah ke Rasool! Main is liye 
bahar nikla hun ke jis ne aap ko pakda hai us ki garden 
utardun. Is tarah un ko ye aezaz hasil huwa ke islami 
tareekh mein jis ne Allah Taala ki raza ke liye sab se pehle 
talwar kheenchi wo Sayyeduna Zubair Bin Awwam 
(Radhiyallahu Anhu) the. [1] 

Wo lambe qad ke nehayat taqatwar insaan the. Un ki 
walidah Sayyedah Safiyyah (Radhiyallahu Anha) ne un ki tarbiyat 
is dhang se ki thi ke wo nehayat sakht jaan ban gaye. 
Muarrikheen ne bayan kiya hai ke Sayyedah ne apne bête ko 
raat ke andhere mein ghaleban ek jhadi mein gira diya. Unki 
saheliyon ne pucha ke aap ne aisa kyon kiya hai? Jawab 
diya: Main chahti hun ke mera beta andhere ka aadi ho jaye. 
Andhere se khauf na khaye.Wo isi tarah un ki tarbiyat karti 
thin, unhein maarti thin taake un ka jism mazboot aur qawi 

ho jaye.Ek din kisi ne Sayyadah se pucha ke aap apne bête 
ko kyo marti hain? Ab zara Sayyadah ka jawab mulahaza 
farmayen: 
"Main use is liye maarti hun ke ye ba-adab ho jaye. Phir 
ye purkashish lashkar ko chalaye," 

Sayyeduna Zubair (Radhiyallahu Anhu) ne teen hijratein ki do 
Habsha ki janib aur teesri Madina Tayyaba ki taraf. Islam 
qabool karne ki padaash mein un ke chacha ne unhein 
khoob mara, sazayen din, Wo unhein chat se latka kar kehte 
ke islam chodh kar apne baap dada ke deen mein wapas 
aajao magar un ka jawab hota ke main hargiz kufr ki taraf 
wapas nahi aaunga. [2] Un ka qad itna lamba tha ke ghode 
par sawar hote to paun niche zameen tak pahunch jaate the. 
Wo Sayyeduna Abubakr (Radhiyallahu Anhu) ke damaad bhi the. 
Un ki shaadi Sayyeda Asma se huwi thi. Unhi se unki pehle 
bête Abdullah Bin Zubair (Radhiyallahu Anhu) paida huwe. Unhi 
ke naam par un ki kunniyat Abu Abdullah thi. Hijrat ke baad 
musalmanon mein sab se pehle jo bachcha paida huwa wo 
Sayyeduna Zubair (Radhiyallahu Anhu) ke bête Abdullah hi the, 
jin ki wiladat par musalmanon ne badi khushiyan manayi 
thin. Isi khushi mein unhon ne nara e takbeer buland kiya 
kyonki Yahood ne ye mashoor kar rakha tha ke hum ne 
musalmanon par Jadu kar rakha hai jis ke zer-e-asar un 
mein koi aulad e narina nahi hoga.Jab un ki Sayyedah Asma 
(Radhiyallahu Anha) se shaadi huwi to unki maali halat khaasi 
kamzor thi. Ghar mein koi ghulam ya laundi na thi. Unke 
paas bas ek ghoda aur ek ount tha, jis ke liye khajuron ki 
gutliyan khud Sayyeda Asma (Radhiyallahu Anha) Madina 
Tayyeba ke atraaf mein jakar jama kartin aur apne sar par 
rakh kar ghar latin, unko koot-tin aur phir ghode ko khilatin. 

Ek martaba ka zikr hai wo Madina ke atraaf mein khajuron 
ki guthliyan uthaye Madine ki taraf jaa rahi thin, Udhar se 
Allah ke Rasool (Sallallahu Alaihi Wa Sallam) apni outni par sawar 
tashreef laa rhea the, Aap (Sallallahu Alaihi Wa Sallam) ne Asma 
(Radhiyallahu Anhu) ko dekha.Ye rishte mein aap (Sallallahu Alaihi 

Wa Sallam) ki saali thin, Phuphi zaad ki ahliya thin, Sayyeduna 
Abubakr Siddique (Radhiyallahu Anhu) ki beti thin, Aap (Sallallahu 
Alaihi Wa Sallam) ne outni ko tehrana chaha taake Asma ko bhi 
sawar kar lein. Sayyeda farmati hain ke mujhe Zubair ki 
gairat yaad aa gayi, is liye main ne mazirat karli, 

Ye waqi'ah bayan karte huwe sham ke mashoor muallif Ali 
Tantawi apni kitaab "Rijaal Minattaareekh" mein bada 
khubsurat tabserah karte huwe farmate hain: Kya tahir wa 
mutahhar masoom Nabi (Sallallahu Alaihi Wa Sallam) ke saath outni 
par sawar Asma ko dekh kar Zubair (Radhiyallah Anhu) naraz 
ho jate? Hargiz nahi! Bas ye apne khawind ki gayat darja 
muhabbat, izzat aur ehteram tha jis ke zer-e-asar unhon ne 
sawar hone se ghurez kiya. B'ad azaan Sayyeduna Abubakr 
(Radhiyallahu Anhu) ne unhein ek ghulam ata farmaya jo 
sayyeda ki jagah khodhe ki khidmat karta the. [3] 

Sayyeduna Zubair (Radhiyallahu Anhu) ki umr us waqt satrah 
baras ki hogi jab unhon ne Rasoolullah (Sallallahu Alaihi Wa 
Sallam) ke saath jihad ka aghaz kiya. Wo taqreeban har 
m'arake mein aap (Sallallahu Alaihi Wa Sallam) ke saath rahe. 
Badr ke maidan mein ye Allah ke Rasool (Sallallahu Alaihi Wa 
Sallam) ke dayein bayein rahe. Us roz un ke sar par zard rang 
ka 'emama tha. Seerat nigaron ke mutabig us roz farishte 
bhi zard rang ke emamon mein nazil huwe the. 

Sayyeduna Zubair ki taqat ka andazah Uhud ke din un ke 
karnamon se hota hai. Allah ke Rasool (Sallallahu Alaihi Wa Sallam) 
ne jab lashkar tarteeb diya to Maimanah par Munzir bin Amr 
(Radhiyallahu Anhu) ko aur Maisarah par Sayyeduna Zubair Bin 
Awwam (Radhiyallahu Anhu) KO muqarrar farmaya aur un ka 
mua'win Miqdad Bin Aswad (Radhiyallahu Anhu) ko banaya ladayi 
ka aghaaz huwa to is jung ka pehla luqma mushrikeen ka 
alam bardar Talha Bin Abi Talha Abdari bana. Ye shakhs 
Quraish ka nehayat bahadur shahsawar tha. Use musalman 
Kabsh Al Kateeba (lashkar ka mendha) kehte the. Ye ount 
par sawar hokar nikla aur mubarazat ki dawat di. Is ki had 
se badhi huwi shuja'at ke sabab aam sahaba is ka muqabla 

karne se katra gaye. Magar Sayyeduna Zubair (Radhiyallahu 
Anhu) be-dhadak aage bade aur ek lamhe ki mohlat diye 
baghair sher ki tarah jast laga kar us ke ount par jaa chadhe. 
Phir wo Talha Abdari ko apni giraft mein lekar zameen par 
kood padhe. Aur phir use mendhe ki tarah zabah kar diya. 
Allah ke Rasool (Sallallahu Alaihi Wa Sallam) ne ye walwala angez 
manzar dekha to fart-e-masarrat se nara e takbeer buland 
farmaya. Musalmanon ne bhi nara e takbeer lagaya. Allah ke 
Rasool (Sallallahu Alaihi Wa Sallam) ne Sayyeduna Zubair 
(Radhiyallahu Anhu) ki tareef karte huwe farmaya: 
"Har nabi ka ek hawari hota hai aur mere hawari 
Zubair hain." [4] 

Aap (Sallallahu Alaihi Wa Sallam) ne unhein ghazwa e Ahzab ke 
mauqe par bhi yehi tamga e basalat(bahaduri) wa husn e 
rifaqat ata farmaya tha. 

Sayyeduna Zubair Bin Awwam un ma'adoode chand 
mujahideen mein se the jo donon hathon mein talwar thaam 
kar ladte the. Subhanallah! Un ke andar kis qadar quwwat 
aur himmat thi, wo dushman se maroob hona jaante hi na 
the. Ghazwa e Uhud ke ikhtetam par jab kuffar-e- Quraish 
Makkah ki taraf rawana huwe to is baat ka khatra tha ke 
mubada wo palat aayen, chunache Allah ke Rasool (Sallallahu 
Alaihi Wa Sallam) ne farmaya ke kaun hai jo Quraish ka picha 
kare aur un ke baare mein hamein muttalla kare? Is kathin 
aur nazuk waqt mein Sayyeduna Zubair aur Sayyeduna 
Abubakr Siddique(Radhiyallahu Anhu) ke zer qayadat sattar 
janbazon ka ek lashkar is mission ke liye rawana huwa. Jab 
mushrikeen ko maloom huwa ke hamara picha kiya jaa raha 
hai to unhein palat kar aane ki himmat hi na huwi.[5] 

Ghazwa e Badr mein mushrikeen ki quwwat ka ek aur 
manzar tareekh ne bayan kiya hai. Is jung mein Ubaidah Bin 
Sayeed Bin Aas sar ta pa lohe mein garq hokar maidan mein 
aaya.us ki sirf aankhein nazar aa rahi thin. Us ne maidan 
mein nikal kar musalmanon ka lalkara aur kaha: Main hun 
Abu Zaat Al Karsh. Us ki pukar par Sayyeduna Zubair Bin 

Awwam (Radhiyallahu Anhu) aage badhe aur taak kar itne zor 
se uski aankh mein barchi maari ke wo us ki aankh se hoti 
huwi seedha dimaag mein jaa ghusi. Ye zarb kha kar wo 
mardood fauran thanda ho gaya. Sayyeduna Zubair 
(Radhiyallahu Anhu)ne us ki lash par paun rakh kar badi mushkil 
se barchi nikali. Barchi itni sakhti se pewast ho gayi thi ke 
use nikalte nikalte us ke dono sire tedhe ho gaye. Abu Zaat 
Al Karsh ke qatl se farigh hokar Sayyeduna Zubair (Radhiyallahu 
Anhu) dushman ke hujoom mein ja ghuse aur mushrikeen ke 
lashkar se aisi be jigri se ladhe ke talwar mein dandane 
padh gaye aur wo khudh bhi zakhmon se choor ho gaye. 
Zakhm bhi aise lage jo taarikhi nishaan ban gaye. Unhein 
aisa hi ek zakhm Sayyeduna Siddique Akbar(Radhiyallahu Anhu) 
ke ahd e khilafat mein jung e Yarmook mein bhi aaya tha. 

Fath e Makakh ke roz muhajireen ka jhanda unke haath 
mein tha. Allah ke Rasool (Sallallahu Alaihi Wa Sallam) ne apni 
zindagi mein jitne bhi ghazwaat kiye,Sayyeduna Zubair 
(Radhiyallahu Anhu) un mein shareek rahe. Un ke jism par 
zakhmon ke bahut se nishaan the. Un ke pote Hisham Bin 
Urwah bayan karte hain ke mere dada jaan ke jism par 
zakhmon ke teen nishaan bahut numayan the. Ek nishaan 
kandhe par tha jo Yarmook ki jung mein laga aur do zakhm 
Badr ki ladayi mein lage. Zakhmon ke in nishanat mein un 
ke bête Urwa apni ungliyan phera karte the. Allah ke Rasool 
(Sallallahu Alaihi Wa Sallam) ne khandaq ke mauqe par un se irshad 
farmaya tha: ((FIDAKA ABI WA UMMI)) Yaani Aye Zubair! 
Mere maan baap tum par qurbaan hon. Allahuakbar! Ye 
fazilat aur qadr wa manzilat bahut kam logon ke hisse mein 
aayi hogi. 

Jung e Yarmook mein un ki bahaduri ka ek numayan pehlu 
saamne aata hai. Shaam ke ilaqe mein rumiyon se ladayi 
shuru hone wali thi. Un ki tiddi dal fauj saamne khadhi thi. 
Unhon ne apni fauj ke moral ko buland karne ke liye fauj ko 
mukhatib kiya aur kaha: Ye Fauj! are ye to bahut kamzor hai. 
Abhi dekho, main tumhein batata hun ke ye kitni haqeer hai. 

Ye keh kar Romi fauj mein ghus gaye. Aur hareef ko marte 
marte fauj ki dusri taraf nikal gaye, phir usi tarah dushman 
ki safon ko cheerte huwe wapas aagaye. Is tarah musalman 
sipahiyon ki himmat aur taqat mein khoob izafa huwa aur 
musalmanon ko fateh e azeem naseeb huwi. [6] 

San Chattees(36) Hijri mein ek safar se wapas Madina jaa 
rahe the ke raaste mein Banu Tameem ke ek shakhs Amr Bin 
Jurmooz ne un ko dhoke se shaheed kar diya. Baaz riwayat 
mein hai ke wo halat e namaz mein the ke un ko buzdilon ne 
shaheed kar dala. Us waqt un ki umr e Mubarak cheyasath 
(66) saal thi. Wo bahut daulat mand the. Unhon ne tarke 
mein karodhon dirham wa dinar chodhe jo sab halal kamayi 
ke the. Seerat nigaron ke mutabiq un ke paas ek hazaar 
ghulam the, jo un ke liye tijarat karte the.Wafat ke waqt 
chaar biwiyan thin. Jin mein se har ek ko ek karodh dirham 
se zyadah raqam mili. Wo deen ke liye be-tahasha paisa 
kharch karte the. Allah ki un par be-shumaar rehmaten hun. 


Hawashi: 

[1] Al Sunan Al Kubra lilBaihaqi:367/6, wa Al Mustadrak lil 
Hakim:360/3 . 361. [2] Al Mustadrak lil Hakim: 360/3. 
[3]Sahih Bukhari, Hadeeth:5224.[4] Sahih Bukhari, 
Hadeeth: 2846, wa Sahih Muslim, Hadeeth: 2415. [5] Sahih 
Bukhari, Hadeeth:4077. [6] Sahih Bukhari, Hadeeth: 3975, 
wa AsSeerah lissallaabi: 723/1 , 724. 

Tafseel ke liye dekhiye: Siyar alaam alnubala': 41/1 - 47, 
wa Usud alghabah:209/2 wa 597,598, wa al tabqaat ibn 
saad:102/3 - 106, wa al bidayah wa al nihayah: 260/7 , 261, 
wa Arraheeq al makhtoom: 205 wa 259, wa al istee'aab, 
page:273. 

SAYYEDUNA ABDURRAHMAN BIN 'AUF 


(RADHIYALLAHU ANHU) 
Nabi e Kareem (Sallallahu Alaihi Wa Sallam) ne farmaya: 
"Abdurrahman Bin Aauf jannati hain.” 
(Sahih Bukhari:1392)} 

Un ka naam zamana e jahiliyat mein Abdul K'abah tha. Wo 
un paanch khush naseebon mein se the jinhon ne ibteda hi 
mein Sayyeduna Abubakr Siddique (Radhiyallahu Anhu) ki dawat 
par Islam qabool kiya tha. Un ke alawah us waqt tak 
Sayyeduna Uthman Bin Affan, Zubair Bin Awwam, Talha Bin 
Ubaidullah aur Sa'ad Bin Abu Waqqas (Radhiyallahu Anhum 
ajmayeen) musalman huwe the. 

Abhi tak Allah ke Rasool (Sallallahu Alaihi Wa Sallam) Daarul 
Arqam nahi gaye the. Allah ke Rasool (Sallallahu Alaihi Wa Sallam) 
ne un ka naam tabdeel farmaya.Abdul Kaabah aur ek 
riwayat ke mutabiq Abd e Amr ki jagah un ka naam Abdurr- 
ahman rakh diya. [1] Un ke walid Aauf ka talluq Banu Zohra 
se tha. Un ki walidah ka naam shifa tha. Un ka talluq bhi 
Banu Zohra se tha. Sayyeduna Abdurrahman Bin Aauf 
(Radhiyallahu Anhu) ke walidain aapas mein chachazaad the. Ye 
Hijrat se 44 saal pehle paida huwe. qabool e Islam ke waqt 
un ki umr kam wa besh 30 saal thi. Umr mein Allah ke 
Rasool (Sallallahu Alaihi Wa Sallam) se 10 saal chote the. Quraishi 
the. Un ka hasab nasab choti pusht par jakar Allah ke Rasool 
(Sallallahu Alaihi Wa Sallam) se mil jata hai. 

Sayyeduna Abdurrahman Bin Aauf (Radhiyallahu Anhu) Ashra e 
mubashsharah mein se the. Aur shuru hi se pakeezah nafs 
insaan the. Apni salamat rawi ki badolat zamana e jahiliyat 
hi mein sharab chodh di thi. Un ke walid Aauf tajir the. 
Zamana e jahiliyat mein wo tijarat ke liye Yamen gaye huwe 
the ke raste mein un ke dushman ne unhein qatl kar diya. Un 
ki walidah Shifa Bint e Amr Islam ki nemat se mala maal 
huwin aur hijrat bhi ki. [2] (Wazeh rahe ke Allah ke Rasool 

(Sallallahu Alaihi Wa Sallam) ki walidah ka talluq bhi Banu Zohra se 
tha.) 

Sayyeduna Abdurrahman Bin Auf (Radhiyallahu Anhu) bhi apne 
walid ki tarah tajir pesha the. Un ka khandan Banu Zohrah 
kasrat e ta'dad aur daulat wa sarwat ke lehaz se zyadah 
numayan na tha, is liye un logon ko manasib e haram mein 
se koi mansab na mil saka. Seerat nigaron ke mutabiq Islam 
qabool karne walon mein un ka terahwan number tha. 

Islam laane ke sabab unhein bhi bahut sataya gaya, is liye 
ye bhi Habsha ki taraf Hijrat karne wale pehle qafile mein 
shamil ho gaye. Lekin baad mein wapas Makkah aa gaye. 
Aur 13 Nabwi ko Madina Tayyeba ki taraf hijrat ki. Madina 
aaye to apna ghar baar aur tijarat har cheez hatta ke biwi 
bachche bhi Makkah mein chodh aaye. Yahan pahunche to 
bilkul qallaash the. Allah ke Rasool (Sallallahu Alaihi Wa Sallam) 
ne un ke aur Sayyeduna Sa'd Bin Rabi' (Radhiyallahu Anhuma) ke 
mabain muwakhaat ka rishta qayam kiya. Un ke Islami bhai 
ne be misaal eisaar se kaam lena chaha. Lekin Sayyeduna 
Abdurrahman (Radhiyallahu Anhu) ki be niyaz aur gayyur tabi'at 
ne shukriye ke saath un ki peshkash na manzoor ki. Sayye- 
duna Saad (Radhiyallahu Anhu) ka kehna tha ke main Madina 
Tayyeba ke Ameer Tareen logon mein se hun. Mere kayi 
baghaat aur zar'ai zameenen hain,2 biwiyan hain.Main apna 
aadha maal aap ke hawale karta hun. Donon biwiyan dekh 
lein jo aap ko pasand aaye mein use talaq de deta hun jab 
iddat guzar jaye to us se nikah kar ke apna ghar basa len. 
Magar is Quraishi naujawan ne un ke jawab mein kaha: 
Allah aap ke maal mein barkat ata farmaye. Mujhe aap 
bazaar ka raasta bata dein jahan khareed wa farokht hoti ho. 
Sayyeduna Sa'ad (Radhiyallahu Anhu) ne kaha ke Banu Qainuqa' 
ka bazaar bada mashoor hai. Ye bazaar raqim ki tehqeeq ke 
mutabiq "Al Baqi" ke bayin janib kuch fasle par tha. Wo 
subah sawere bazaar gaye. Shaam ko wapas aaye to un ke 
paas kuch fazil paneer aur ghee tha. Is ke baad wo rozana 
bazaar jaate aur saman khareed kar farokht karte. 

rahi thi, yaani zafrani rang ka asar tha. Allah ke Rasool 
(Sallallahu Alaihi Wa Sallam) ne dekha to pucha. Abdurrahman! 
Kya majra hai? Arz kiya: Main ne ek Ansari aurat Sahla Bint 
Asim ya Umme Ayaas Bint e Abil Haisar Anas Bin Rafe Bin 
Imraul qais se shaadi karli hai. Irshad huwa: us ko meher 
kya di? Arz kiya:Khajoor ki ghutli ke barabar sona. Farmaya: 
Walima zaroor karo, chahe ek bakri hi ho. [3] 

Sayyeduna Abdurrahman Bin Auf (Radhiyallahu Anhu) ki tijarat 
din ba din badhti chali gayi. Ek martaba Allah ke Rasool 
(Sallallahu Alaihi Wa Sallam) Ki khidmat mein chaar hazaar dirham le 
kar hazir huwe. Un ke paas s roz aath hazaar dirham the. 
Farmate hain: Main ne chaar hazaar dirham apne ghar 
walon ke liye chodhe hain aur char hazaar Allah ke Rasool 
(Sallallahu ALihi Wa Sallam) ki khidmat mein pesh karne ke liye 
hazir ho gaya hun. Allah ke Rasool (Sallallahu Alaihi Wa Sallam) ki 
khidmat mein pesh karne ke liye hazir ho gaya hun. Allah ke 
Rasool (Sallallahu Alaihi Wa Sallam) ne dua farmayi: 

((BARAKALLAHU LAKA FEEMA AMSAKTA WA FEEMA 
A'TAYTA)) 

"Allah tumhare us maal mein bhi barkat de jo tum ne 
ghar mein rakha aur us mein bhi jo tum ne Allah ki raah 
mein diya.” [4] 

Ye Allah ke Rasool (Sallallahu Alaihi Wa Sallam) ki dua ki barkat 
thi ke wo sahaba e kiram mein se ameer tareen shakhs ban 
gaye. Jaise jaise un ke maal wa daulat mein izafa hota gaya 
waise waise wo Allah ki rah mein zyadah kharch karte chale 
gaye. Un ki sakhawat ke baare mein seerat nigaron ne bahut 
se waqe'aat bayan kiye hain. Ek mauqe par jihad ke liye 
unhon ne panch sau ghode aur pandrah sau ount pesh kiye. 
Do martaba chalees chalees hazaar dinar Allah ki raah mein 
diye. [5] Un ki ek qeemati zameen Madina mein thi. Wo 
zameen Sayyeduna Uthman Bin Affan (Radhiyallahu Anhu) ke 
haath chalees hazaar dinar mein farokht karke saari raqam 
foqara e bani Zohrah aur Ummahatul Momineen mein 

Sayyeduna Abdurrahman Bin Auf (Radhiyallahu Anhu) bade 
jari aur bahadur the. Wo Badr samet tamam ghazwat mein 
Allah ke Rasool (Sallallahu Alaihi Wa Sallam) ke saath shareek 
huwe. Badr mein Abu Jahl ko qatl karne waale do Ansari 
naujawanon ne Abu Jahl ka ata pata unhi se pucha tha.[7] 

Badr ke maidan mein wo dushman se kuch zirhen cheen 
kar le jaa rahe the ke un ke zamana e jahiliyat ke ek dost 
Umayya Bin Khalaf ne unhein dekh kar kaha: Kya tumhein 
meri zarurat hai? Main tumhari in zirhon se behtar hun... 
Aur jab Umayya aur us ke bête Ali ko Sayyeduna Abdurra- 
hman Bin Auf (Radhiyallahu Anhu) giraftar karke le jaa rahe the 
to achanak Sayyeduna Bilal (Radhiyallahu Anhu) ki nazar 
Umayya par padhi. Be sakhta bole: Oho! Kuffar ka sarghana 
Umayya Bin Khalaf, ab ya to ye rahega ya main, phir unhon 
ne Ansar ki madad se donon baap bête ko wasil e jahannam 
kar diya. Sayyeduna Abdurrahman (Radhiyallahu Anhu) farmaya 
karte the: Allah Bilal (Radhiyallahu Anhu) par rahem kare. Meri 
zirhen bhi gayin aur mere qaidiyon ka bhi safaya ho gaye.[8] 

Uhud ke maidan mein Sayyeduna Abdurrahman Bin Awf 
(Radhiyallahu Anhu) ne apni bahaduri ke jauhar dikhaye. Wo un 
sahaba mein se the jo Allah ke Rasool (Sallallahu Alaihi Wa Sallam) 
ke saath sabit qadam rahe. Unhon ne ladte ladte munh par 
chot khayi. Un ka saamne ka daant toot gaya unhein is jung 
mein bees ya us se zyadah zakhm aaye jin mein se baaz 
kaari zakham paun par lage yun wo saari zindagi ke liye 
langdhe ho gaye. [9] 

Unki zindagi ka ek aur raushan pehlu us waqt saamne aata 
hai jab Shaban 6 Hijri mein Allah ke Rasool (Sallallahu Alaihi Wa 
Sallam) ne un ki qayadat mein ek lashkar apne saamne bitha 
kar khud apne dast e Mubarak se unke sar par pagdhi 
bandhi, piche shamla chodha aur haath mein alam inayat 
farmaya. Un ko ladayi mein sab se achchi surat ikhtiyar 
karne ki wasiyat farmayi. Irshad farmaya: Agar wo tumhari 
ita'at kar lein to tum un ke badshah ki beti se shaadi kar 

lena. Unhon ne Daumatul Jindal pahunch kar teen din tak 
dawat e Islam di. qabila e Banu Kilab ka badshah Asbagh Bin 
Amr Esayi tha. Uss ne islam khubool kar liya. Uss ke saath us 
ski khaum ke bohot saare log bhi musharraf ba islamho 
gaye. Sayyadna Abdul Rahman Bin Awf (Radhiyallahu Anhu) 
ne Allah ke Rasool (Sallallahu Alaihi Wa Sallam) ke hasab 
farman Asbakh (Radhiyallahu Anhu) ki beti Sayyadna 
Tamazar (Radhiyallahu Anhu) se shaadi karli. Aur unhein 
apne saath Madina le aaye. Mashoor raawi Hadeeth Abu 
Salmah ussi khatoon ke batan se the. Kissi Quraishi ki Bani 
Kilab mein ye pehle shaadi thi. 

Aap ne muta'addid shadiya kin. Aap ke yahan bees bête 
aur aath betiya paida huwin. Unke ek bête ka naam Uthman 
tha jis ki walidah Kisra ki beti ghazal thi. Jo Madayen ki fateh 
ke mauqe par laundi bani thi. Sayyeduna Saad Bin Abi Waq- 
qas (Radhiyallahu Anhu) is lashkar ke qayad the. Sayyeduna 
Abdurrahman Bin Awf (Radhiyallahu Anhu) bade Sayeburray 
the. Wo na sirf Allah ke Rasool (Sallallahu Alaihi Wa Sallam) ke 
zamana e aqdas mein numayan sahaba mein se the balke 
Sayyeduna Abubakr Siddique aur Sayyeduna Umar Farooq 
(Radhiyallahu Anhuma) ke daur mein bhi un ke musheer e khaas 
the.Wo un ki maujudgi mein fatwe diya karte the. Sayyed- 
una Umar Farooq (Radhiyallahu Anhu) ke daur mein Iraq par 
lashkar kashi ka masla saamne aaya to sahaba e kiram (Rad- 
hiyallahu Anhu) ne Sayyeduna Umar Farooq (Radhiyallahu Anhu) Ka 
naam bataur sipah salaar pesh kiya. Shura ka ijlas jaari tha. 
Ijlas mein Sayyeduna Abdurrahman Bin Awf (Radhiyallahu Anhu) 
bhi maujud the unhon ne is tajweez ki sakht mukhalafat ki. 
Is mauqe par unhon ne jo dalayel pesh kiye aaiye zara un ko 
padhte hain. 

Un ka kehna tha ke aap yehin therein, lashkar Iraq bhej- 
den. Allah na kare agar Islami lashkar ne shikast khayi to wo 
Islam ki shikast na hogi balke musalmanon ke ek giroh ki 
shikast hogi. Aur agar aap jung ke maidan mein utar gaye 
aur shikast kha gaye to musalmanon ki taraqqi ruk jayegi. 

Aur Islam ka khatema ho jayega. Un ki is mudallal tagreer ne 
tamaam arkaan e shuru ki aankhein khol din aur sab ne pur 
zor alfaz mein is ki tayeed ki. Ab sawal paida huwa ke 
musalmanon ki qayadat kaun kare? Ye masla bhi is 
danishwar shakhs ne hal kar diya. Unhon ne majlis mein 
khade hokar farmaya : Main ne paa liya. Sayyeduna Umar 
Farooq (Radhiyallahu Anhu) ne pucha. Wo kaun hai? Aap ne kise 
paa liya? Bole : Saad Bin Abi Waqqas (Radhiyallahu Anhu) is husn e 
intekhaab par har taraf se sadayein tahseen buland huwi. 

Baitul Muqaddas ki fateh musalmanon ko lade baghair 
naseeb ho gayi. Is mauqe par musalmanon aur esayiyon ke 
darmiyan jo muahada huwa us ke gawahon mein Sayyeduna 
Abdurrahman Bin Awf (Radhiyallahu Anhu) bhi shamil the. 
Sayyeduna Umar Farooq (Radhiyallahu Anhu) sham ke daure 
par the. Isi dauran un ko ittella mili ke wahan ta'oon ki waba 
phail gayi hai. Unhon ne palatna chaha to Sayyeduna Abu 
Ubaidah Bin Jarrah (Radhiyallahu Anhu) ne us ki bharpoor 
mukhalafat ki. Aur kaha ke aap sham zaroor jayein kya aap 
taqdeer e ilahi se firaar hona chahte hain? Is mauqe par 
Sayyeduna Abdurrahman Bin Awf (Radhiyallahu Anhu) aa gaye. 
Aap ne Allah ke Rasool (sallallahu Alaihi Wa Sallam) ki hadeeth bayan 
ki ke aap (Sallallahu Alaihi Wa Sallam) ne farmaya: "Jab tum kisi 
shaher mein waba ki khabar suno to wahan na jao aur agar 
tum wahan (pehle hi) maujood ho to wahan se mat niklo." 
Sayyeduna Salim Bin Abdullah bin Umar (Rehmatullah) 
farmate hain: Shaam se wapas palatne ki wajah sirf Sayye- 
dna Abdurrahman Bin Awf (Radhiyallahu Anhu) ki riwayat 
kardah hadeeth thi. [10] 

Agar un ke halat e zindagi ka baghaur jayeza lein to malum 
hota hai ke wo waqe'i nehayat zeerak aur sayeburrai sha- 
ksiyat the.Un ko Ameerul Momineen Umar Farooq (Radhiyallahu 
Anhu) ka behad qurb aur aetemad hasil tha. 

Ba'z waqe'at se malum hota hai ke Umar Farooq (Radhiya- 
llahu Anhu)apne b'ad khilafat ki zimmedariyan unhi ko 
sonpna chahte the magar wo is par qat'an razi na huwe. 

Bila shuba wo nehayat mutaggi aur par hezgaar insaan the, 
Intehayi maldar hone ko bawajood wo bade munkasirul 
mizaaj the. Ek martaba roze se the. Iftari ke waqt un ke 
saamne khana rakha gaya to farmaya: Mus'ab Bin Umair 
(Radhiyallahu Anhu) ko Uhud ke maidan mein shaheed kar diya 
gaya wo mujhse behtar the. Un ko ek aisi chadar ka kafan 
pehnaya gaya ke agar use sar par dala jata to paun nange ho 
jate to aur agar paun par dalte to sar nanga ho jata tha. Main 
ne un ko is halat mein dekha. Sayyeduna Hamza Bin Abdul 
Muttalib (Radhiyallahu Anhu) shaheed huwe, wo mujh se 
behtar aur afzal the, phir hamein duniya se wo kuch diya 
gaya (yaani hamein behad wa hisab daulat di gayi) hatta ke 
hamein dar laga ke hamari nekiyon ka badla hamein fauran 
(duniya hi mein) de diya gaya hai. Ye keh kar wo zaar wa 
qitaar rone lage. Aur khana chodh diya. (11) 

Sayyeduna Abdurrahman Bin Auf (Radhiyallahu Anhu) Umma- 
htul Momineen ka behad ehteram karte the. Ummahatul 
Momineen ko Baitul Maal se maaqool miqdaar mein kharch 
milta tha, is ke bawajood bahut saare ghani sahaba unke ek 
adna ishare par har qism ki maali qurbani dene ke liye har 
aan har ghadi tayyar rehte the, magar Abdurrahman Bin Auf 
(Radhiyallahu Anhu) ka muamla sab se mukhtalif tha. Un ke ek 
baagh ki qeemat chaar laakh dirham thi unhon ne us ki 
paidawar Ummahatul Momineen par kharch karne ki 
wasiyat farmayi. (12) 

Unhon ne Badri sahaba ke liye wasiyyat kit hi ke un mein 
se jo zindah hain un sab ko meri wafat ke baad meeras se 
chaar chaar sau dinar diye jayen. Jab un ki wafat ke baad 
Badri sahaba ko gina gaya to un ki t'adad sau thi. Is tarah 
chalees hazaar dinar ki katheer raqam sirf Badri sahaba ko 
ada ki gayi.Un sahaba mein Sayyeduna Uthman Bin Affan 
(Radhiyallahu Anhu) bhi shamil the. Sabhi ko malum tha ke wo 
nehayat ameer kabeer aur maldar insaan hain. Sayyeduna 
Uthman (Radhiyallahu Anhu)ke liye ye koi badi raqam bhi na thi. 
Aap to ghani the. Jab un se pucha gaya ke kya aap bhi hasab 

e wasiyat raqam wasool kareinge? 

Unhon ne farmaya: Han! Kyon nahi. Main ye raqam zaroor 
wasool karunga. Mera ye bhai bada ba barkat tha. Us ka 
maal halaal aur barkat wala hai. Is tarah unhon ne bhi chaar 
sau dinar wasool kiye. Jab Sayyeduna Umar Farooq (Radhiya- 
llahu Anhu) ko Sayyadna Mugheera Bin Sho'ba (Radhiyallahu Anhu) 
ke majoosi ghulam Abu Lulu Feroz ne fajr ki namaz padhate 
huwe khanjar ghonpa to unhon ne Sayyeduna Abdurrahman 
Bin Auf (Radhiyallahu Anhu) ka haath pakda aur unhein apni 
jagah khadha kar diya. Log Sayyeduna Umar Farooq (Radhiya- 
llahu Anhu) ki aawaz nahi sun rahe the . Wo Subhanallah 
Subhanallah keh rahe the, chunache Sayyeduna Abdurra- 
hman Bin Auf (Radhiyallahu Anhu) ne mukhtasaran namaz 
padhayi. Sayyeduna Umar Farooq (Radhiyallahu Anhu) ne apne 
baad jin shakhsiyat ke baare mein farmaya ke un ko mere 
baad khalifa chun lena un mein Sayyeduna Abdurrahman 
Bin Auf (Radhiyallahu Anhu) bhi shamil the.Jab shoora ka ijlaas 
shuru huwa to ye masla bada mushkil tha ke kis ko khalifa 
muntakhab kiya jaye. Magar unhon ne ye masla bhi badi 
khush uslubi se hal kar diya aur aakhir kaar sahaba ke 
mashware se Sayyeduna Uthman Bin Affan (Radhiyallahu Anhu) 
ko khalifa qarar dene ke aelan kar diya. [13] 

Wo Sayyeduna Uthman Bin Affan (Radhiyallahu Anhu) ke daur e 
khilafat mein un ka mukammal saath dete rahe. Un ko khair 
khwahi ke saath nek mashwereh dete rahe aur zindagi bhar 
khilafat ke istehkaam ke liye koshan rahe. 

Un ki wafat Sayyeduna Uthman Bin Affan (Radhiyallahu Anhu) 
ke ahd e khilafat mein huwi. Wafat ke waqt un ki umr 72 
baras ke lag bhag thi. Unhon ne wasiyat ki ke mera janaza 
Sayyeduna Uthman Bin Affan (Radhiyallahu Anhu) padhayen, 
chunache un ki wasiyat ke mutabiq Ameerul Mumineen 
Uthman Bin Affan(Radhiyallahu Anhu) ne namaz e janaza padhayi 
aur Baqi'ul garqad mein supurd e khaakh kiya gaya.[14] 

Hawashi 

[1] Al Mojam Al Kabir littabrani:1/126, Hadeeth:253, 254. 

(2) Al Musdatrak lil Hakim: 3/306, wa Jami Al Usool ibn 
aseer:12/ 129. [3] Sahih Bukhari ,Hadeeth :2048[4] Tafseer 
Attabri, Al Taubah:9:79. [5] Al Mojam Al Kabeer lil Tabrani 
:1/ 129, Hadeeth:265. [6] Musnad Ahmed :6/103, wa Al 
Mustadrak lil Hakim:3/310. {7} Sahih Al Bukhari,Hadeeth 
:3141. [8] Sahih Bukhari, Hadeeth:2301. Wa Dalayelunnubu- 
wa lil Baihaqi:3/92.[9] Al Mojam Al Kabir lil Tabrani:1/ 128, 
Hadeeth:261. [10] Sahih Bukhari, Hadeeth:6973.[11] Sahih 
Bukhari, Al Janayez, Hadeeth:1275. [12] Jami Al Tirmidhi, Al 
Manaqib, Hadeeth:3750. [13] Sahih Bukhari, Fadhayel 
Ashaab Al Nabi (Sallallahu Alaihi wa sallam), Hadeeth:3700.(14)Al 
Mojam Al Kabir littabrani :1/128, Hadeeth:263. 

Tafseel Ke Liye Dekhiye: Al Bidayah wa Al Nihayah:7/36 
wa 57, wa tareekh e dimshaq:37/201 wa 206, wa tabqaat Al 
Kubra Ibn Saad:3/128, 129. 

SAYYEDUNA SAAD BIN ABI WAQQAS 


(RADHIYALLAHU ANHU) 

Sayyeduna Saad Bin Abi Waqqas (Radhiyallahu Anhu) farmate 
hain: "Main Arab mein se pehle shakhs hun jis ne Allah ke 
raaste mein teer chalaya" (Sahih Bukhari :3728) 

Islam laane mein jin shakhsiyaat ne sadaqat li hai un mein 
Sayyeduna Saad Bin Abi Waqqas (Radhiyallahu Anhu) ka naam 
teesre ya chauthe number par aata hai. Un ki umr us waqt 
mahez satrah (17) saal ki thi. Ye Quraishi the aur rishte 
mein Allah ke Rasool (Sallallahu Alaihi Wa Sallam) ke mamu lagte the. 
Un ka khandan bhi "Zohri" tha aur Allah ke Rasool (Sallallahu 
Alaihi Wa Sallam) ki walidah bhi Banu Zohra se talluq rakhti 
thin. Walid ka naam Malik tha magar Abu Waqqas Walid ki 
kuniyat thi aur wahi asl naam par ghalib aayi. 

Allah ke Rasool (Sallallahu Alaihi Wa Sallam) abhi Daarul Arqam 
mein muntaqil nahi huwe the ke Sayyeduna Saad (Radhiyallahu 
Anhu) aap (Sallallahu Alaihi Wa Sallam) se Ajyaad ki waadi mein 
milte hain. Unhon ne aap (Sallallahu Alaihi Wa Sallam) se pucha: 
Aap kis ki taraf bulate hain? Irshad farmaya: ((NASHHADU 
AN LAA ILAAHA ILLALLAHU WA ANNA MUHAMMADAR RA- 
SOOLULLAH)) 

Allah T'aala ne unhein aqeeda e tauheed ki samajh ata 
farmayi aur fauran hi islam qabool karke Al Sabiqoon Al 
Awwaloon ke silsilatuzzahab mein shamil hone ka aezaz 
paya. Wo apni walidah Hamna Bint e Sufiyan Bin Umayya ke 
nehayat farma bardar the aur us se bahut zyada mahabbat 
karte the. Jab Islam qabool kiya to walidah ne shadeed 
narazi ka izhaar kiya. Ek din apne bête se kehne lagi: Saad! 
Ye tum ne kaun sa deen apna liya hai? Us ko chodh do. Aur 
phir dhamki di ke agar use na chodha to main marte dam 
tak khana peena chodh dungi. Aur agar main is bhook 
hadtaal mein mar gayi to log tumhein taana denge ke "Wo 
dekho apni maan ka qatil jaa raha hai." 

Rasikhul Ageedah Saad (Radhiyallahu Anhu) ne apni maan se 
kaha: Amma! Is bhook hadtaal ka koi faidah nahi. Achchi 
tarah sun lo ke main is deen ko chodhne wala nahi. 

Udhar Hamna ne apne aelan ke mutabig bhook hadhtal 
shuru kardi: Ek din aur ek raat guzar gaye us ne kuch khaya 
na piya. Saad (Radhiyallahu Anhu) ko apni maan ki bhook hadhtal 
ka ilm huwa to us ke paas gaye aur kehne lage. Amma Jaan! 
Khana, peena chodne se koi faidah nahi hoga.Allah ki gasam! 
Ye to tumhari ek jaan hai agar tumhari hazaar jaanen bhi 
hon aur wo ek ek karke nikal jaye tab bhi main Muhammad 
(Sallallahu Alaihi Wa Sallam) ke deen ko chodhne wala nahi. Jab maan 
ne ye azm e sameem dekha tou samajh gayi ke bhook 
hadhtaal se kuch hasil na hoga, chunache usne khana peena 
shuru kar diya. 

Allah ke Rasool (sallallahu Alaihi Wa Sallam) ki be'sat ko teen saal 
guzar chuke the. Sahaba e kiram (Radhiyallahu Anhu) pahadon 
mein chale jate the, wahan logon se chup kar namazein ada 
karte the. Ek din Saad (Radhiyallahu Anhu) sahaba e kiraam ke 
saath ek pahadi waadi mein namaz ada kar rahe the ke 
wahan kuch kafir aa gaye. Unhon ne un ka aur Islam ka 
mazaq udhana shuru kar diya. Ab donon taraf se guftagu 
shuru huwi jo bahas mein aur phir ladayi mein tabdeel ho 
gayi. Saad (Radhiyallahu Anhu) joshile the, Islam ke khilaf harza 
sarayi bardasht na kar sake. Wahan ount ki ek badi haddi 
padhi thi use uthaya aur ek kafir ko de maari jis se us ka 
khoon nikal aaya. Ye pehla khoon tha jo Islam ke liye bahaya 
gaya. 

Sayyeduna Saad (Radhiyallahu Anhu) ke muqaddar mein abhi ek 
aur aezaz baaqi tha ke islam mein sab se pehle teer unhon 
ne phenka.Huwa yun ke hijrat ke pehle saal Shawwal ke 
mahine mein Allah ke Rasool (Sallallahu Alaihi Wa Sallam) ne 
Sayyeduna Ubaidah Bin Harith Bin Abdul Muttalib (Radhiyallahu 
Anhu) ko muhajireen sawaron ka ek dasta de kar rawana 
farmaya.Raabigh ki wadi mein Abu Sufiyan se saamna huwa. 
us ke saath do sau aadmi the. Musalmanon mein Saad Bin 

Abi Waqqas (Radhiyallahu Anhu) bhi shamil the. Fariqain ke 
darmiyan ladayi to na huwi, albatta ek dusre par teer zaroor 
chalay gaye, Musalmanon ki taraf se sab se pehle teer Saad 
Bin Abi Waqqas (Radhiyallahu Anhu) ne chalaya. 

Un ko teer andaazi mein is qadar maharat hasil thi ke 
Ghazwa e Uhud mein Allah ke Rasool (Sallallahu Alaihi Wa Sallam) 
ka difa' karne walon mein pesh pesh the. Ladayi ke dauran 
ek waqt aisa bhi aaya jab aap (Sallallahu Alaihi Wa Sallam) ke 
irdgird sirf do Quraishi Sahaba reh gaye. Un mein ek Sayye- 
duna Saad Bin Abi Waqqas aur dusre Sayyeduna Talha Bin 
Ubaidullah (Radhiyallahu Anhuma) the. In donon ne azeemul misaal 
bahaduri se kaam lekar sirf do ki tadaad mein hote huwe bhi 
mushrikeen ke saare harbe bekaar kar diye aur un ki kam- 
yabi namumkin banadi. Allah ke Rasool (sallallahu Alaihi Wa Sallam) 
ne un ke liye teer bikher diye aur farmaya :Saad! Chalao teer, 
tum par mere maan baap fida hon. 

Hazrat Ali (Radhiyallahu Anhu) farmate hain Allah ke Rasool 
(Sallallahu Alaihi Wa Sallam) ko un ke siwa kisi ke liye maan baap 
ke fida hone ki baat karte huwe nahi suna [1] 

Sayyeduna Saad (Radhiyallahu Anhu) ko Allah ke Rasool (Sallallahu 
LAihi Wa Sallam) se is qadar mahabbat thi ke Sahih Bukhari aur 
Sahih Muslim mein Sayyedah Ayesha (Radhiyallahu Anhu) ki 
riwayat hai ke Madina Tayyaba hijrat karne ke baad ek raat 
Allah ke Rasool (Sallallahu Alaihi Wa Sallam) jaag rahe the, Farma- 
ya: Kaash! Aaj raat mere Sahaba mein se koi saleh aadmi 
mere yahan pehra deta. Abhi hum isi halat mein the ke ham- 
en hatyar ki jhankar sunayi di. Irshad huwa: Kaun hai? 
Jawab aaya: Saad Bin Abi Waqqas. Farmaya: Kaise aana 
huwa? Jawab diya ke mere dil mein aap ke baare mein 
khatre ka andesha huwa to main pehrah dene ke liye aa 
gaya hun. 

Uhud ke maidan mein un ke karnamon ki Fehrist badi 
lambi hai. Magar ek waqe'ah padhne ke baad aage badhte 
hain. Khatema e jung par kuch momin khawateen maidan e 
jihad mein pahunchi , un mein Sayyedah Umm e Aimen bhi 

thin. Wo zakhmiyon ko pani pila rahi thin. Un par Hibban 
Bin Irqa ne teer chalaya to wo gir padhi aur parda khul gaya. 
Is par us Allah ke dushman ne qaqaha lagaya.Allah ke Rasool 
(Sallallahu Alaihi Wa Sallam) par ye baat giran guzri. Aap (Sallallahu Alaihi 
Wa Sallam) ne Saad Bin Abi Waqqas (Radhiyallahu Anhu) ke baghair ani 
ke teer dekar farmaya: Use chalao. Unhon ne teer chalaya to 
wo teer Hibban ke halaq par laga. Wo chit gira aur us ka 
pardah khul gaya. Is par Allah ke Rasool (Sallallahu Alaihi Wa 
Sallam) is tarah hanse ke jadh ke daant dikhayi dene lage. 
Irshad farmaya: Saad ne Umm e Aiman ka badla chuka liya, 
Allah un ki du'ayen qabool kare. 

Dar-asl jab main ne teer andazi ke hawale se likhna shuru 
kiya to Ghazwa e Uhud ka zikr pehle aa gaya. Ab Ghazwa e 
Badr ki taraf chaliye. Is mein un ki shirkat is lihaz se bhi 
ahem thi ke un ke chote bhai Umair Bin Abi Waqqas (Radhiya- 
llahu Anhu) bhi isi Ghazwe mein shirkat ke liye aate hain. Allah 
ke Rasool (Sallallahu Alaihi Wa Sallam) ne un ko kamsini ki bina par 
wapas bhejne ka hukm diya to ye rone lage chunache ijazat 
mil gayi. Unhon ne apne bhai ke gale mein khud apne haaton 
se choti si talwar hamayel ki. [2] 

Badr ke shohda mein Umair Bin Abi Waqqas (Radhiyallahu 
Anhu) bhi shamil the. Maqaam e Badr par shuhda ke naam 
likhe huwe hain. Un 14 Shohda mein pehle naam Umair Bin 
Abi Waqqas (Radhiyallahu Anhu) ka hai. Ye Quraishi the aur Allah 
ke Rasool (Sallallahu Alaihi Wa Sallam) ke mamu lagte the. 

Saad Bin Abi Waqqas (Radhiyallahu Anhu) ne tamam Ghazwat 
mein Allah ke Rasool (Sallallahu Alaihi Wa Sallam) ke saath shirkat 
ki aur apni bahaduri ke jauhar dikhaye. Fath e Makkah ke 
baad Hajjatul Wida' ke mauqe par ye abhi Makkah hi mein 
the ke shaded bimaar ho gaye. Lagta tha ke un ka aakhri 
waqt aa gaya hai. Allah ke Rasool (Sallallahu Alaihi Wa Sallam) 
apne iss piyare, diler aur jaan nisaar sahabi ki ayadat ke liye 
tashreef laaye. Aap (Sallallahu Alaihi Wa Sallam) NE apna mubarak 
haath Saad ki peshani par rakha, un ke chehre aur seene par 
haath phera aur dua ki :"Aye Allah! Saad ko shifa de, Aye 

Allah! Saad ko shifa de , Aye “Allah Saad ko shifa de." Aap 
(Sallallahu Alaihi Wa Sallam) baar baar Saad (Radhiyallahu Anhu) ke liye 
dua farma rahe hain. 

Saad (Radhiyallahu Anhu) ne Allah ke Rasool (Sallallahu Alaihi Wa 
Sallam) ki taraf mahabbat aur shukr guzari ke saath dekha ke 
meri ayadat ko Allah ke Rasool (Sallallahu Alaihi Wa Sallam) banafs 
e nafees tashreef laye hain. Kayenat ki sab se a'ala aur 'arfa 
hasti.... Aur gareyeen kiram! Zara ghaur kijiye Saad ko us 
wagt kitna itmenaan aur sukoon mila hoga jab Allah ke 
Rasool un ki peshani par apna Mubarak haath rakh rahe the. 
Arz karne lage: Allah ke Rasool! Mere paas bahut sa maal wa 
daulat hai. Meri sirf ek hi beti us ski waris hai. Kya main 
apne saare maal ko Allah ki raah mein taqseem kardun? 
Irshad farmaya:"Han teesra hissa agar che teesra hissa bhi 
kaafi zyada hai." Tum apne warsa ko ghani chodh kar jao ye 
un ko faqeer chodh jane se behtar hai.Ab Saad (Radhiyallahu Anhu) 
ne arz ki: Allah ke Rasool! Main Makkah Mukarrama mein 
hun, Mujhe dar hai ke kahin mujhe Makkah hi mein maut na 
aa jaye(aur main hijrat ki fazeelat kho baithun).Allah ke 
Rasool (Sallallahu Alaihi Wa Sallam) ne un ko dua di aur khush 
khabri sunayi ke tumhari zaat se bahut si qaumon ko faidah 
aur kayi qaumon ko nuqsaan hoga.Saad (Radhiyallahu Anhu) 
kehte hain ke main Allah ke Rasool (Sallallahu Alaihi Wa Sallam) 
ke Mubarak haath ki lazzat aur thandhak abhi tak mahsoos 
karta hun. Sayyeduna Saad (Radhiyallahu Anhu) Allah ke fazl wa 
karam se shifayaab ho gaye aur dobarah Madina Tayyeba aa 
gaye.[3] 

Unhon ne hasb-e-wada teesra hissa Allah ki raah mein 
kharch kar diya. Udhar Allah Taala ne un par apne fazl wa 
karam aur rehmat ke darwaze khol diye aur jitna unhon ne 
kharch kiya us se kahin zyadah ata farmaya. Unhon ne kayi 
shadiyan kin aur Allah Taala ne aulad se khoob nawaza. 

Allah ke Rasool (Sallallahu Alaihi Wa Sallam) ki dua ki 
barkat se wo bade mustejaabud d'awaat ho gaye the.[4] Log 
un ke paas dua karane ke liye aate the. Un ki salahiyaton se 

ummat e islamiya ko us wagt fayeda pahuncha jab sayyedu- 
na Umar Farooq (Radhiyallahu Anhu) ke daur mein Iraaq mein 
yazdagard apni faujon ko ikhatta kar ke musalmanon ko 
challenge karne laga. Iran apne daur ki sab se badi tagat thi. 
Kisra ka naam sun kar hi log laraz jaate the. Faroog e Azam 
(Radhiyallahu Anhu) ko ye ittella'at milein to unhon ne majlis e 
shura ka ijlaas talab kiya. Mashwarah huwa ke wo khud fauj 
ki kamaan karte huwe mahaz e jung par honge to faujiyon 
ko hausla hoga. Sab ne us ki tausheeg kar di. Magar ek 
nehayat samajhdaar sahabi Sayyeduna Abdurrahman Bin 
Awf (Radhiyallahu Anhu) ne is tajweez ki sakht mukhalafat ki. Un 
ke dalayel itne mazboot the ke shura ne apna faisla tabdeel 
kar liya ke Sayyeduna Umar Farooq (Radhiyallahu Anhu) Madina 
hi mein raheinge. 

Sayyeduna Umar Farooq (Radhiyallahu Anhu) ne ab shaura ki 
taraf dekha aur farmaya ke phir Irag kise bheja jaaye? Ab ki 
baar phir Sayyeduna Abdurrahman Bin Awf (Radhiyallahu Anhu) 
ne ray di aur kaha:Paliya,Paliya. Shaura ne un ki taraf sawa- 
liya nigahon se dekha to kaha: Us shakhsiyat ka naam Saad 
Bin Malik (Abi Waqqas) Al Zohri (Radhiyallahu Anhu) hai. Sabhi ne 
is naam par ittefaaq kiya. Sayyeduna Umar Farooq (Radhiyallahu 
Anhu) ne un ko bulwa bheja aur apne haton se jhanda un ke 
hawale kiya, un ke liye dua farmayi aur Iraq ki taraf rawana 
kiya. 

Qareyeen e kiram ab Sayyeduna Saad Bin Abi Waqqas 
(Radhiyallahu Anhu) ki zindagi ka sunahra daur shuru hota hai. 
Wo Qadsiya pahunch jaate hain. Dushman ki fauj ek lakh 
bees hazar hai aur Saad (Radhiyallahu Anhu) yazdgird aur rustam 
ki taraf apne safeer ke haath paigam bhej rahe hain ke dek- 
ho sirf teen surtein hain. Islam le aao to hum tum se ladayi 
kiye baghair wapas chale jate hain. Dusri surat ye hai ke 
jiziya(tax)dene ka iqrar karlo aur teesri surat ye hai ke 
hamare aur tumhare darmiyan talwar faisla karegi. Yazd 
gird ghusse se beqabu hokar safeer e islam se kehta hai: 
Agar safeeron ko qatl na karne ki riwayat na hoti to main 

tumhein qatl kar deta. Us ne lashkar e Islam ke safeer 
Sayyeduna Asim Bin Amr (Radhiyallahu Anhu) ke baare mein 
hukm diya ke un ke sar par mitti ka tokra rakh kar unhein 
wapas rawana kar do. Sayyeduna Asim (Radhiyallahu Anhu) ne 
dushman ki sar zameen ki mitti ka tokra uthaya aur Islami 
lashkar mein wapas aaye.Unhon ne Sayyeduna Saad (Radhiya- 
llahu Anhu) Se kaha: Aap ko Mubarak ho: Dushman ne apni 
zameen khud hi tumhare hawale kardi hai aur phir Qadsiya 
ke maidan mein tareekhi muqabla hota hai. Dushman bahut 
se haathi maidan mein lekar aaya hai. Saad Bin Abi Waqqas 
(Radhiyallahu Anhu) ko Irqunnisa hai. Bimari ki wajah se chalne 
se qasir hain. Ek ounchi jagah baith kar ladayi ki Kaman ki 
aur ahsan tareeqe se fauj ko ladaya. Musalmanon ne is tarah 
daad e shuja'ath di ke tareekh mein us ki misaal bahut kam 
milti hai. Allah Taala ne apne khaas fazl se ek martaba phir 
musalmanon ki madad farmayi. Fauj ka salar e aala Rustum 
maidan e jung se bhaag nikla aur use pakadh kar qatl kar 
diya gaya. Us ki fauj bhi maidan chodh kar bhagti hai. Is 
maarke mein Iraniyo ki ek kaseer taadaad qatl hoti hai. 
Musalmanon ko be panah maal e ghaneemat milta hai jise 
Madina bhijwa diya gaya.Sayyeduna Saad Bin Abi Waqqas 
(Radhiyallahu Anhu) shifayaab ho chuke hain. Ab musalman 
faujon ka rukh Madayen ki taraf hai jo Kisra ka paya e takht 
hai. Raaste mein naher hai jise uboor karna aasaan nahi. 
Magar Saad Bin Abi Waqqas (Radhiyallahu Anhu) ek tareekhi 
faisla karte hain. Wo Allah Ta'ala se dua karte hain aur phir 
musalman faujon ko ghodon samet naher uboor karne ke 
hukm dete hain. Aur baghair kisi shakhsi ya maali khasare 
ke dushman ke sar par pahunch jate hain. Dushman ne 
dekha ke ye musalman to hamare ghar ke darwaze par 
dastak se rahe hain. Unhon ne itni chaudhi aur gehri naher 
kaise ghuboor kar li. Wo ye kehte huwe bhaagh nikle ke ye 
log insaan nahi balke ye to jinn bhoot hain. Hum jinon se 
muqable nahi kar sakte. 

Sayyeduna Saad Bin Abi Waqqas (Radhiyallahu Anhu) ne aiwan 

e kisra mein dakhil hote huwe apne maathe ko bargah ilahi 
mein jhuka diya. Aur in aayat e kareema ki tilawat shuru 
kardi: 

"Wo bahut se baghaat aur chashme chodh gaye. Aur 
khetiyan aur rahat bhakhsh thikane. Aur wo aaram ki 
cheezein jinn mein aish kar rahe the. Isi tarah ho gaya 
aur hum ne un sab ka wraith dusri qaum ko bana diya." 

(Al Dukhan 44:25-28) 

Phir wo Aiwan-e-Kisra ke wasee' sahan mein pahunchte 
hain aur fatah ki khushi mein aath rakaat namaz ada karte 
hain aur maal e ghaneemat ke saath fatah ki khushkhabri 
Madina Tayyeba irsaal ki jati hai. 

Sayyeduna Saad Bin Abi Waqqas (Radhiyallahu Anhu) ke 
karnaame bahut zyadah hain. Un ko naam wa numood se 
badi nafrat thi. Wo iqtedar ke khawahan na the. Jab 
Sayyeduna Uthman (Radhiyallahu Anhu) ki shahadat huwi aur 
logon mein ikhtelaf paida huwa to un ko bhi khilafat ki pesh 
kash ki gayi magar unhon ne har cheez se kinarah kash 
hokar Madina se bahar apna khaima lagaya. Un ka beta Amr 
aata hai. Ye apni bakriyan chara rahe hain. Abba Jaan! Aap 
yahan bakriyan chara rahe hain aur logon mein khilafat ke 
liye ikhtelafat chal raha hai. Bete ki khwahish thi ke walid 
bhi aage aayein magar unhon ne bete ko sakhti se daant 
diya. Phir bhatija aaya, Usne bhi kaha ke log aap ke saath 
hain. Unhon ne us ko bhi taal diya. 

Khulafa-e-rashideen ki ita'at aur farmabardari karne wali 
ashra e mubashsharah mein shamil ye azeem shakhsiyat 
'Aqeeq nami jagah mein aabad hai aur wo waqt aagaya hai 
jis se kisi ko mafar nahi. Un ka sar bête Mus'ab ke seene par 
rakha huwa hai. Wo ro raha hai. Bete ko dekha ke ro raha 
hai to us ko tasalli di ke bête rote kyon ho. In Sha Allah, Allah 
Taala mujhe kabhi azaab nahi dega. Main jannti hun. Unke 
ye lafaaz apne Rab ki rehmat par yaqeen e kamil ka mazhar 
the. Jab aakhri waqt aaya to ek sandooq ki taraf isharah kiya 
ke us ko kholo. Khola gaya to us mein ek jhubbah tha. Kaha 

ke ye wo jhubbah hai jise main ne Badr ke din pehna tha. 
Main ne use aaj ke din ke liye sambhala huwa tha. Mujhe is 
mein kafan dena.[5] 

Wafaat ke waqt umr 78 saal ki thi. Madina Tayyeba se das 
mile ke fasle par Aqeeq naami gaun se un ke janaze ko 
kandhon par masjid e Rasool mein laya gaya. Madina ke 
waali Marwan Bin Hakam ne janazah padhaya. Ummahatul 
Momineen ne bhi un ki namaz e janazah padhi. Ye aakhri 
muhajir the jin ki wafat Madine mein huwi. 

Hawashi 

[1] Sahih Bukhari, Al Maghazi, Hadeeth:4058, Shih Muslim, 
Al fazayel, Hadeeth:2411 [2] Sahih Bukhari, Al Tamanni, 
Hadeeth:7232,wa Saheeh Muslim, Al Fadhayel, 
Hadeeth:4210. [3]Sahih Bukhari, Al Marza, Hadeeth:5659 
wa 1295, wa 6373, wa Sahih Muslim, Al waseeyah, 
Hadeeth:1628. [4] Sahih Bukhari, Al Azaan, Hadeeth:755. 
[5] Al Mojam Al Kabir lil Tabrani 1/143, Hadeeth:316, wa Al 
Mustadraak lil Hakim:3/496. 

Tafseel Ke Liye Dekhiye: Usud A; Ghabah:2/452 wa 456, 
wa Al TabQaat Al Kubra Ibn Saad 3/140 wa 145 wa 147 wa 
150 wa Siyar aalam Al Nobala':1/97 wa 122 Al Maghazi 
lilwaqedi:1/215, wa Al Bidayah wa Al Nihayah 7/129 wa 
135 wa 138 wa 169 wa 172 wa Al Siyar ibn Hishaam:1/263. 

É Seerat e Sahaba (Raz) D {130 
SAYYEDUNA SAYEED BIN ZAID 


(RADHIYALLAHU ANHU) 
Nabi Kareem (Sallallahu Alaihi Wa Sallam) ne farmaya: 
"Sayeed Bin Zaid jannati hain"(Jame Tirmidhi:3747) 

Sayyeduna Sayeed Bin Zaid (Radhiyallahu Anhu) ashara e m- 
ubashsharah mein se ek the. Wo Sayyeduna Umar Farooq 
(Radhiyallahu Anhu) ke behnoyi aur rishte mein un ke bhatije 
bhi lagte the. Un ki bahen Aatika ki shaadi Sayyeduna Umar 
- Farooq (Radhiyallahu Anhu) se huwi thi. Wo Qureshi the. Allah ke 
Rasool (Sallallahu Alaihi Wa Sallam) se un ka nasab namah Ka'ab 
Bin Luway par mil jata hai. Un ke walid Zaid Bin Amr Bin 
Nufail zamana e jahiliyat mein un gine chune afraad mein se 
the jo 'alaniya taur par buton se bara-at ka izhar karte the. 
Unhon ne but parasti se deen e Ibrahim ki taraf ruju kar liya 
tha. 

Zaid Bin Amr baitullah se tek lagakar khadhe ho jate aur 
Quraish ko mukhatab karke kehte: Aye Quraish ki jamaat! 
Us zaat ki qasam! Jis ke qabze mein Zaid Bin Amr ki jaan hai. 
Aaj is ruye zameen par mere siwa koi bhi Ibrahim (Alaihis 
Salaam) ke deen par nahi. Aye Quraish ki jamaat! Khabardar! 
Zina se bach kar raho. "Kyonke iss se fakhar hi aata hai.” [1] 
Phir wo un ke ghairullah ke naam par zabah hone wali 
bakriyon ke baare mein kehte hai ke is bakri ya bhedh ko 
Allah Taala ne paida kiya, is ke liye aasmanon se paani utara, 
zameen mein us ke liye ghaas paida ki, phir bhi tum ise 
ghairullah ke naam par zabah karte ho?[2] 

Zaid Bin Amr zinda dargor hone wali bachchiyon ko 
bachate the. Jab unhein malum hota ke fulan shakhs apni 
beti ko zameen mein gaadhne waala hai to us ke paas 
tashreef le jate aur usse farmate: "Ise qatl na karo." Is ki 
kafalat main karunga. Use apne ghar le jate, us ki mukammal 
kafalat karte, uski raza'at se lekar bada hone tak tamam 
zaruriyat aur akhrajaat khud pure karte aur jab wo bachchi 

jawaan ho jati to us ke baap se kehte ke agar tum chaho to 
hum use tumhein wapas kar dete hain aur agar chaho to us 
ki shaadi karke us ka ghar abaad kar dete hain.[3] 

Allah ke Rasool (Sallallahu Alaihi Wa Sallam) se is mafhoom ki 
hadeeth milti hai ke Zaid Bin Amr qayamat ke din akele hi 
ummat ke taur par uthaye jayeinge[4] Allah ke Rasool 
(Sallallahu Alaihi Wa Sallam) ne un ke liye jannat ki basharat bhi 
di thi. 

Wo Allah Taala ki ibadat baghair kisi waaste ke karte the. 
Warqa Bin Naufal aur Zaid Bin Amr donon deen e haq ke 
talabgaar the. Warqa pehle Yahudi bane, phir nasrani ho 
gaye. Magar Zaid ne haneefiyat ko tarjih di, ek aise muwa- 
hhid baap ke bête Sayeed ko, jo shuru hi se Sayeed ruh thi, 
jaise hi islam ki dawat mili fauran Islam qabool kar lete hain. 

Un ki shaadi Sayyedah Fatimah (Radhiyallahu Anhuma)se huwi thi 
jo Sayyeduna Umar Farooq (Radhiyallahu Anhu) ki behen thin 
aur badi qadeemul Islam thin. Un ki kunniyat Umm e Jameel 
thi. Ye bhi nehayat samajhdar aur zaheen khatoon thin aur 
chand gini chuni khawateen mein se ek thin jo padhna 
likhna janti thin. Nehayat pur azm aur diler khatoon thin. 
Sayyeduna Umar Farooq (Radhiyallahu Anhu) ke Islam lane mein 
in donon miyan biwi ka bada kirdar hai ke jab wo Allah ke 
Rasool (Sallallahu Alaihi Wa Sallam) ko m'aazallah qatl karne ke liye 
jaa rahe the to unhi ke baare mein Nayeem Bin Abdullah ne 
kaha tha ke Umar pehle apne ghar ki khabar to lo ke tumhari 
behen aur behnoyi musalman ho chuki hain aur phir Umar 
(Radhiyallahu Anhu) ne apna rasta badal liye aur apni behen ke 
ghar gaye. Us ke baad jo kuch huwa us ke baare mein tafseel 
batane ki zarurat nahi. In donon miyan biwi ne Allah ki raah 
mein maar khayi magar In ki isteqamat ne Umar ke zehen 
ko badal diya aur unhon ne Islam qabool kar liya. 

Seerat nigaron ke mutabiq in donon miyan biwi ne ikhatte 
Islam qabool kiya tha. Islam laane walon mein in ka number 
sattayeeswan aur athayeeswan (27 aur 28)banta hai. 
Sayyeduna Umar Farooq (Radhiyallahu Anhu) ke ro'b ki waja se 

in ko Habsha hijrat ki zarurat nahi padhi. Taham jab € deegar 
sahaba ne hijrat ki to in donon ne bhi hijrat ki. Donon miyan 
biwi ne Islam ke liye mukhtalif andaaz mein qurbaaniya din. 
Umm e Jameel (Radhiyallahu Anha) ke hawale se ek eaqi'ah darj 
hai jis se andazah ho jayega ke is pur khatar daur mein 
khawateen ne bhi kitni zahanat wa fatanat se Islam ke difa 
kiya. Makkah ki tareekh mein wo din yaqeenan siyah tareen 
tha jab Sayyeduna Abubakr Siddique (Rashiyallahu Anhu) ko 
buri tarah peeta gaya. Utba Bin Rabi'a ne un ke khareeb 
aakar unhein do paiwand lage huwe juton se mara. Us ne 
bataur khaas chehre ko nishana banaya, phir un ki peeth par 
chadh gaya. Kaifiyat ye thi ke sujan ke ba-is un ke chehre aur 
naak ka pata nahi chal raha tha. Un ke qabeele Banu Taym 
ke log unhein ek kapde mein lapet kar le gaye. Unhein 
yaqeen tha ke ab ye zindah na bachenge. Is liye unhon ne 
aelan kar diya ke Abubakr ko kuch ho gaya to hum Utba ko 
qatl kar denge. Shaam ke waqt jab hosh aaya to un ka pehle 
suwal Allah ke Rasool (Sallallahu Alaihi Wa Sallam) ke baare mein 
tha. Un ki qaum ke log taish mein aa gaye aur un ko sakht 
sust keh kar chal diye. Walidah Ummul Khair ne kaha: Kuch 
kha pee len. Magar woh Allah ke Rasool (Sallallahu Alaihi Wa 
Sallam) hi ke baare mein puchte rahe ke un ka kya haal hai? 
Unhon ne saaf keh diya ke jab tak Rasoolullah (Sallallahu Alaihi 
Wa Sallam) ka haal maloom nahi ho jata main kuch nahi 
khaunga. Ummul Khair ne keh diya ke mujhe tumhare saathi 
ka haal malum nahi. Sayyeduna Abubakr (Radhiyallahu Anhu) 
ne kaha: Amma! Tum Umm e Jameel Fatimah Bint e Khattab 
(Radhiyallahu Anhu) ke paas jao aur us se daryaft karo. Wo Umm 
e Jameel (Radhiyallahu Anha) pe paas gayin aur bolin: Abubakr 
(Radhiyallahu Anhu) tum se Muhammad Bin Abdullah (sallallahu Alaihi 
Wa Sallam) ke baare mein daryaft kar rahe hain. Is mauqe par is 
azeem khatoon ki zahanat wa fazanat ka pata chalta hai. Wo 
kehne lagin: Main na Abubakr (Radhiyallahu Anhu) ko jaanti hun 
aur na Muhammad Bin Abdullah (Sallallahu Alaihi Wa Sallam) ko, 
albatta agar tum chaho to main tumhare saath tumhare 

sahebzade ke paas jaa sakti hun. Ummul Khair ne kaha: 
Behtar hai. Is ke baad Umm e Jameel (Radhiyallahu Anha) un 
ke hamrah aayin to dekha Abubakr (Radhiyallahu Anhu) intehayi 
nazuk halat mein padhe the. Wo un ke qareeb huyi to 
cheekh uthi aur kehne lagin: Jis qaum ne aapki ye halat 
banayi hai wo yaqeenan bad qimash aur kafir qaum hai. 
Mujhe ummeed hai ke Allah aap ka badla un se le kar rahega. 

Abubakr Siddique (Radhiyallahu Anhu) ne un se Allah ke Rasool 
(Sallallahu Alaihi Wa Sallam) ke baare mein pucha ke un ka kya haal 
hai. Wo phir bolin ke aap ki walidah sun rahi hain. Jawab 
mila: Koi baath nahi aap batayein. Wo bolin : Wo sahi salim 
hain.Pucha kaha hain? Jawab mila ke Arqam (Radhiyallahu Anhu) 
ke ghar hain. 

Abubakr (Radhiyallahu Anhu)ne farmaya: Achcha to phir 
Allah ke liye mujh par ahed hai ke main us waqt tak na 
khana khaunga na paani piyunga jab tak Allah ke Rasool 
(Sallallahu Alaihi Wa Sallam) ko dekh na lun. us ke baad ye azeem 
khatoon un ke ghar ruki rahi. Jab raat ho gayi, aamad wa raft 
band ho gayi aur sannata cha gaya to ye donon Abubakr 
(Radhiyallahu Anhu) ko lekar niklin.Wo un par tek lagaye huwe 
the. Unhon ne usi halat mein Abubakr (Radhiyallahu Anhu) ko 
Allah ke Rasool. (Sallallahu Alaihi Wa Sallam) ki khidmat mein 
pesh kar diya. 

Agar is waqi'ah par gaur karein to malum hota hai ke 
Sayyedah Fatimah Bint e Khattab (Radhiyallahu Anhu) kis qadar 
zaheen aur samajhdaar khatoon thin. Bila shuba wo din 
Makkah Mukarrama mein musalmanon ke liye bada mushkil 
aur pareshan kun tha. 

Sayeed Bin Zaid (Radhiyallahu Anhu) apni ahliya ke saath hijrat 
karke Madina aaye to Rifa'ah Bin Abdul Munzir ke mehman 
bane. Ghazwa e Badr se pehle jab qafile ke baare mein mal- 
um huwa ke wo Madina ke paas se guzar raha hai to Allah ke 
Rasool (Salila Allahu Alaihi Wa Sallam) ne Sayyeduna Sayeed Bin Zaid 
aur Talha Bin Ubaidullah (Radhiyallahu Anhuma) ko us ke halat 
ka pata lagane ke liye shimal ki janib rawana farmaya. Ye 

donon magam-e-Hawra tak tashreef le gaye aur wahin tehre 
rahe. Jab Abu Sufiyan gafila lekar wahan se guzra to ye 
wapas aaye. Taham Allah ke Rasool (Sallallahu Alaihi Wa Sallam) ka 
gafile ke baare mein malum ho gaya tha aur aap Badr ko 
tashreef le ja chuke the ke ye donom wapas Madina 
pahunche. Ye bhi Badr ki taraf rawana huye magar us dau- 
ran Badr ka wagi'ah ho chuka tha aur Allah ke Rasool (sallalla- 
hu Alaihi Wa Sallam) Wapas tashreef laa rahe the. Is tarah in donon 
ne Badr mein shirkat nahi ki magar Allah ke Rasool (sallallahu 
Alaihi Wa Sallam) ne in donon ko Badri sahaba mein shumaar far- 
maya aur maal e ghaneemat mein se hissa bhi ata farmaya. 

Ghazwa e Badr ke elawa Sayyeduna Sayeed Bin Zaid 
(Radhiyallahu Anhu) ne Ghazwa e Uhad, khandaq aur dusre tamam 
ghazwat mein Allah ke Rasool (Sallallahu Alaihi Wa Sallam) ke saath 
shirkat ki. Allah ke Rasool (Sallallahu Alaihi Wa Sallam) ne jinn das 
sahaba ko jannat ki khushkhabri di un mein ek naam Sayeed 
Bin Zaid (Radhiyallahu Anhu) ka bhi hai. Is tarah wo bhi 
ashra e mubashsharah mein se ek hain. Sayyeduna Umar 
Farooq (Radhiyallahu Anhu) ke daur mein jab Sham par hamla kiya 
gaya to fauj ke commander Abu Ubaibah Bin Jarrah (Radhiya- 
llahu Anhu) the. Un ke matehat paidal fauj ki Kaman Sayyeduna 
Sayeed (Radhiyallahu Anhu) ke haath mein thi. 

Wo Dimshaq ki fateh mein bhi shareek the. Fateh ke baad 
Abu Ubaidah Bin Jarrah (Radhiyallahu Anhu) ne un ko Dimshaq ki 
Governari par mamoor kar diya. Unhon ne ohda to qabool 
kar liya magar un ka dil wa dimag jihad ki taraf hi laga huwa 
tha. Kuch der to sabr kar liya magar fauran baad Sayyeduna 
Abu Ubaidah (Radhiyallahu Anhu) ko khat likha ke aap log jihad 
karen aur main us se mehroom rahun! Aap se meri guzarish 
hai ke khat milte hi kisi ko meri jagah bhejh dijiye main ang- 
areeb jihad mein hissa lene ke liye aa raha hun. Chunache 
Abu Ubaidah (Radhiyallahu Anhu) ne majboor ho kar un ki jagah 
Yazeed Bin Sufyan (Radhiyallahu Anhu) ko Dimshaq ka Governor 
muqarrar kar diya. Marwan Bin Hakam ke daur mein Arwa 
Bint e Owais naami ek khatoon ne un ke khilaaf ek jhoota 

dawa dayer kar diya ke unhon nme us ki arazi par gabza kar 
liya hai. Marwan ne un ko bulwa bheja aur unse Arwa ke 
maugif ki tasdeeg chahi. Unhon ne tajjub se kaha ke kya 
main Arwa par zulm kar sakta hun. Jab ke main ne Allah ke 
Rasool (Sallallahu Alaihi Wa Sallam) ka farman sun rakha hai. Marwan 
ne pucha: Kaun sa farman? Unhon ne kaha: Main ne Rasool 
Allah (sallallahu Alaihi Wa Sallam) Se suna hai: 

" Jiss kisi ne kisi musalman ki ek balisht zameen haq ke 
bagair hatyali Allah Taala us ko qayamat ke din saat 
zameenon ka tauq pehnayega." [5] 

Ek aur riwayat ke mutabiq jo sahih Bukhari mein hai ke jis 
ne ek balisht zameen zulm kar ke li us ko qayamat ke din 
saat zameenon ka tauq pehnaya jayega. [6] Marwan Bin 
Hakam ne jab ye suna to kehne lage:is ke baad kisi daleel ya 
gawahi ki koi zarurat nahi aur muqaddama kharij kar diya. 

Sayeed Bin Zaid (Radhiyallahu Anhu) ki shohrat ko nuqsaan 
pahuncha tha, muqaddama ki waja se takleef bhi uthayi. 
Bashari tagaze hain. Un ke dil par chot padhi thi. Aasmanon 
ki taraf haath utha liye aur kaha: Aye mere Rabb! Agar ye 
aurat jhuti hai to is ki beenayi khatm karde aur is ke kuwein 
ko is ki qabr bana de taake musalmanon ko bhi yaqeen ho 
jaye ke main ne is par zulm nahi kiya. Allah Taala ne un ki 
dua ko qabool farmaya. Kuch hi din guzre the ke ye aurat 
andhi ho gayi aur thode arse ke baad ye apne ghar ke 
kuwein mein gir gayi aur wahi us ki qabr bani. 

Ummahatul Momineen mein se ek ne waseeyat thi ke meri 
namaz e janazah Sayeed Bin Zaid padhayenge. Chunache 
hakim e waqt Marwan Bin Hakam ne un se ikhtelaf ke ba- 
wajood un ko musalle par khadha kiya aur unhon ne namaz 
e janazah padayi. 

Ek din Sayeed Bin Zaid (Radhiyallahu Anhu) ne suna ke ek shakhs 
ashaab e Rasool (Sallalalhu Alaihi Wa Sallam) ko bura bhala keh 
raha hai. Un ka chehrah ghusse se surkh ho gaya. Farmane 
lage; Main gawahi deta hun ke is baat ko mere kanon ne 
suna aur mere dil wa dimag mein sabat ho gayi, main jhuta 

rawi nahi ke Allah ke Rasool (Sallallahu Alaihi Wa Sallam) se jhuti 
baat bayan karun, Allah ke Rasool (Sallallahu Alaihi Wa Sallam) ne 
irshad farmaya: Das log jannat mein hain: Abubakr jannat 
mein, Umar jannat mein, Uthman jannat mein, Ali jannat 
mein, Talha jannat mein , Zubair jannat mein, Abdurrahman 
Bin Awf jannat mein, Saad Bin Abi Waqqas jannat mein, 
Abu Ubaidah Bin JArrah jannat mein (Radhiyallahu Anhum ajma- 
yeen) aur agar tum chaho to main daswen ka naam bhi le dun. 
Log un ke piche padh gaye , un ko Allah ka wasta de kar 
kehne lage. Aye Sahabi e Rasool! Batayen wo daswin shakh- 
siyat kaun si hai? To Sayeed Bin Zaid (Radhiyallahu Anhu) farma- 
ne lage: Tum log mujhe Allah ka wasta de kar puchte ho to 
Allah ki qasam! Daswan main hun. Phir farmaya Allah ki 
qasam!Allah ke Rasool (Sallallahu Alaihi Wa Sallam) ke saath kisi 
shakhs ne kisi jung mein hissa liya ya hazir huwa aur us ka 
chehra gubar aalood ho gaya to us ka ye amal tumhare aik 
shakhs ki saari zindagi se afzal hai khwah us ki umr Sayye- 
dna Nu (Alaihis Salaam) ki umr ke barabar ho.[7] 

Sayeed Bin Zaid (Radhiyallahu Anhu) ki umr sattar (70) baras se 
kuch zayed thi. Madina se das mile door Aqeeq ke maqaam 
par san bawan Hijri mein un ki wafat huwi. Sayyeduna Saad 
Bin Abi Waqqas (Radhiyallahu Anhu) ne unhein ghusl diya aur un 
ki tajheez wa takfeen ki. Wo logon ke saath un ki mayyet ko 
le kar Madina Tayyeba aaye aur wahin unhein dafan kiya 
gaya. Un ki qabr mein Sayyeduna Saad Bin Abi Waqqas aur 
Sayyeduna Abdullah Bin Umar (Radhiyallahu Anhumajutre aur 
unhein aakhri aaramgah mein litaya. Allah Taala un ki qabr 
par karodon rehmatein aur barkatein nazil farmaye. 

Hawashi: 

[ïi] MarifatusSahabah:8/120.[2] Sahih Bukhari, Hadeeth: 3826.[3] Sahih Bukhari, 
Hadeeth:3828.(4)Al Mustadrak lil Hakim:3/440.[5]Sahih Muslim,Hadeeth:1610. 

[6] Sahih Bukhari,Hadeeth:2452.(7)| Sunan Abi Dawud, Hadeeth:4650. 

Tafseel Ke Liye Dekhiye: Usudul Ghaabah:2/476, 477, 478, wa 

Wa Albidayah wa Al nihayah:3/41. Wa Arraheequl Makhtoom, page:193. 

SAYYEDUNA 'AAMIR BIN ABDULLAH BIN 


JARRAH (RADHIYALLAHU ANHU) 

Nabi e Kareem (Sallallahu Alaihi Wa Sallam) ne farmaya: 

"Har ummat ka ek ameen hota hai, jabke is ummat 
ka amen Abu Ubaidah Bin Jarrah hai" 
(Sahih Bukhari:4382) 

Un ka asl naam Amir Bin Abdullah Bin Jarrah aur laqab 
Ameenul Ummat tha. Unka shumar aise sahaba e kiram 
mein hota hai jo apni kuniyyat se mashoor huwe. Aap ki 
kuniyat Abu Ubaidah hai.Walidah ka naam Umaimah Bint e 
Ghanam Bin Jabir tha. Sayyeduna Abu Ubaidah Bin Jarrah 
(Radhiyallahu Anhu) ashshara e mubashsharah mein se the. Ye 
un khush naseebon mein se the jinhon ne Islam ki dawat ko 
shuru hi mein gabool kar liya tha. Seerat nigaaron ke 
mutabig Islam gabool karne walon mein un ka aathwaan 
number banta hai. Lambe qad aur naheef jism ke Abu 
Ubaidah Quraishi the aur Allah ke Rasool (Sallallahu Alaihi Wa 
Sallam) ke saath un ka nasab aathwin pusht par Fahr Bin 
Malik Bin Kinana se jaa milta hai. Un se pehle Islam ki dawat 
ko qabool karne wale Hazraat e sahaba kiram mein Abub- 
akar Siddique (Rashiyallahu Anhu), Ali Bin Abu Talib, Zaid Bin 
Harith, Uthman Bin Maz'oon, Ubaidah Bin Harith, Abdurrah- 
man Bin Auf aur Abu Salmah (Radhiyallahu Anhum ajmayeen) the. 

Jab dawat-e-islam ka aghaz huwa to is deen-e-haneef ne 
kayenat ke basiyon ko ek naya falsafa diya ke Allah ke kali- 
me ko buland karne ke liye badi se badi qurbani bhi di jaa 
sakti hai. Agar koi kalima e tauheed ka iqraar kar leta hai to 
chahe us ka talluq kisi bhi nasl, rang, ya zaban se ho, wo 
dusre tamam kalima padhne walon ka bhai hai. Aur agr koi 
shakhs Allah aur us ke Rasool ka baaghi hai to us se ek 
banda e momin ka koi talluq nahi hota. Musalmanon aur 
kafiron ke maabain ye farq aur fasla hamein Badr ke maidan 
mein bahut numayan nazar aata hai. Islami nazriye ki hifa- 

zat ke liye ladhi jane wali is pehli jung mein ajeeb kaifiyat 
dekhne ko mili. Baap musalmanon ke camp mein hai to beta 
kafiron ki taraf se ladh raha hai. Isi tarah baap kafiron ki 
taraf se ladne ke liye aaya huwa hai to us ka beta Allah ke 
Rasool (sallallahu Alaihi Wa Sallam) ke jhande tale khada hai. Tareekh 
e Islam hi mein pehle martaba aisa huwa ke ek musalman 
beta apne kafir baap ko wasil e jahannam karta hai. Ye 
karnama anjaam dene ka aezaz Sayyeduna Abu Ubaidah 
(Radhiyallahu Anhu) ko naseeb huwa. Un ka baap Abdullah Badr 
ke maidan mein mushrikeen-e- Makkah ke saath tha. Ladayi 
ke dauran baap bête ki zad mein aa gaya. Aur bête ne Allah 
aur us ke Rasool (Sallallahu Alaihi Wa Sallam) ki mahabbat se sarsha- 
ar ho kar apne baap ko qatal kar dala. Is par kafiron ne shor 
macha diya ke Muhammad (sallallahu Alaihi Wa Sallam) ke saathi to 
apne aaba wa aqriba ko bhi qatl karte hain. Shuru mein 
Sayyeeduna Abu Ubaidah (Radhiyallahu Anhu) Ko zara sa taraddud 
tha aur ye fitrat ke taqazon ke ain mutabiq tha. Bete ki baap 
se mahabbat ka koi inkaar nahi kar sakta. 

Ye Allah ke Rasool (Sallallahu Alaihi Wa Sallam) ki khidmat mein 
hazir huwe, apne tahaffuzat, khadshaat aur dil mein uthne 
waale suwalat ka izhar kiya. Allah Taala ne Quran paak ki 
Surah Mujadalah , Aayat:22 mein is baath ka faisla kar diya. 
Aaiye zara is aayat ka tarjuma padhte hain, phir aage badhte 
hain. Irshad huwa: 

"Aye Nabi! Aap aisi koi qaum nahi payeinge jo Allah aur 
roz e aakhirat par eimaan rakhti ho aur wo un se dosti 
karein jo Allah aur us ke Rasool ki mukhalifat karte hon, 
agarche wo un ke baap ya un ke bête ya un ke bhai ya un 
ke kumbe qabile hi ke afrad kyon na hon. Yehi log hain ke 
Allah ne un ke dilon mein eiman likh diya hai. Aur un ki 
tayeed ki hai apne ghaib ke faiz se aur wo unhein aisi 
jannaton mein dakhil karega jin ke niche nahren jari 
hongi. Wo un mein hamesha rahenge. Allah un se razi hai 
aur wo us se raazi hai. Yehi log Allah ka giroh hain,jaan 
lo! Beshak jo Allah ka ghiroh hai wahi falah pane waala 
hai." ( Al-mujadala:22) 

Islam ka azeem mujahid Allah ke Rasool (Sallallahu Alaihi Wa 
Sallam) ki mahabbat se sarshaar tha. Insaan ki zindagi mein 
baaz lamhaat bade faisla kun hote hain jin se us ki shakh- 
siyat ka andazah ho jata hai. Ghazwa e Uhud mein Allah ke 
Rasool (Sallallahu ALihi Wa Sallam) ka chehra e Mubarak zakhmi 
huwa aur khaud ki 2 kadhyan aankh ke niche rukhsaar mein 
dhans gaye. Sayyeduna Abubakar Siddigue (Radhiyallahu Anhu) 
aap(Sallallahu LAaihi Wa Sallam) ke paas pahunche to Abu Ubaidah 
(Radhiyallahu Anhu) bhi wahan pahunch gaye.Sayyeduna Abu- 
bakr (Rashiyallahu Anhu) ne un kadhiyon ko nikalna chaha to 
Abu Ubaidah (Radhiyallahu Anhu) ne kaha ke main aap ko Allah 
ka wasta deta hun ke ye sa'adat mujhe hasil karne den. Aur 
phir mahabbat ka andaz mulahaza farmayen: Kadhiyon ko 
hath se nahi nikala balke unhon ne apne danton se ek kadhi 
pakdhi aur aahista aahista nikalni shuru ki. Taake Allah ke 
Rasool (sallallahu Alaihi Wa Sallam) ko aziyyat na pahunche. Yun ek 
kadi apne dahane se kheench kar nikal di. Lekin is koshish 
mein un ka ek nichla daant apni jagah se ukhadh kar gir 
gaya. Sayyeduna Abubakr Siddique (Radhiyallahu Anhu) ne dusri 
kadi kheenchni chahi to Abu Ubaidah (Radhiyallahu Anhu) ne 
phir kaha: Abubakr! Main aap ko Allah ka wasta deta hun ye 
sa'adat bhi mujhi ko hasil karne dein. Is ke baad dusri kadhi 
bhi aahista aahista kheenchi. Is ke nateeje mein un ka dusra 
nichla daant bhi toot kar gir gaya. Aur phir saari zindagi un 
ke ye daant toote rahe. Muarrikheen ne likha hai ke un ki koi 
nareena aulad na thi magar un ka naam tareekh mein 
hamesha ke liye mahfooz ho gaya. 

Un ki zindagi ke be-shumar raushan pehlu hain. Un ki 
shakhsiyat kitni qad aawar thi, is ka andazah is baat se 
karein ke jab Allah ke Rasool (Sallallahu Alaihi Wa Sallam) ki wafat 
ke baad Ansar ne Saqeefa e bani sa'aidah mein khilafat ka 
suwal uthaya aur Sayyeduna Abubakr Siddique aur Sayye- 
dna Umar Farooq (Radhiyallahu Anhu) un se guftagu karne ke liye 
tashreef le gaye, us waqt Abu Ubaidah (Radhiyallahu Anhu) bhi 
un ke saath the. Aur Saqeefa mein taqreer karte huwe 

Abubakr Siddique (Rahiyallahu Anhu) ne farmaya tha: Tum log 
Umar Bin Khattab ya Abu Ubaidah (Radhiyallahu Anhu) mein 
se kisi ek ki bai'at karlo.Ek riwayat mein aata hai ke unhon 
ne farmaya:Main tumhare liye in do shakhso mein se kisi ek 
ko pasand karta hun. Tum in donon mein se jise chaho baith 
kar lo, phir unhon ne Hazrat Umar aur Abu Ubaidah Bin 
Jarrah (Radhiyallahu Anhu) ka haath pakad liya aur khud baith 
gaye. Lekin jab Sayyeduna Abubakr Siddique (Radhiyallahu Anhu) 
ki khilafat par ittefaq huwa aur unki bai'yat ki gayi to 
Sayyeduna Abu Ubaidah (Radhiyallahu Anhu) bai'yat karne 
walon mein pesh pesh the. Un ki shakhsiyat aur qayedana 
salahiyaton par Sayyeduna Umar Farooq (Radhiyallahu Anhu) 
ko is qadar aetemad tha ke jab Sayyeduna Umar Farooq 
(Radhiyallahu Anhu) par qatilana hamlah huwa aur aap shaha- 
dat ke rutba par fayez hone waale the to aap ne apne 
janasheen ke baare mein izhaar e khayal karte huwe irshad 
farmaya ke agar Abu Ubaidah Bin Jarrah (Radhiyallahu Anhu) 
zindah hote to main apne baad un ki bai'yat ki wasiyyat kar 
jata. 

Makkah Mukarrama mein jis tarah deegar sahaba e kiram 
ko aziyatein bardasht karni padhin, usi tarah unhon ne bhi 
usse wafir hissa paya. Unhon ne Madina Tayyeba hijrat ki 
sa'adat hasil ki to Kulsum Bin Hadam ke yahan qayam 
farmaya, Allah ke Rasool (Sallallahu Alaihi Wa Sallam) ne un ka 
rishta e muakhaat Sayyeduna Abu Talha Ansari (Radhiyallahu 
Anhu) se joda. Abu Ubaidah (Radhiyallahu Anhu) Badari sahabi 
the. Balke Badr mein to unhon ne apne baap ko qatl kar diya 
tha. Wo Uhud mein shareek huwe jis ka upar zikr ho chuka 
hai. Wo Hudaibiyah mein na sirf shareek huwe balke unhon 
ne sulah nama par bataur e gawah dastakhat bhi kiye the. 
Unhon ne saat hijri mein Sariyyatu zaatil Salasil mein hissa 
liya. 

Is sariyya mein Allah ke Rasool (Sallallahu Alaihi Wa Sallam) 
ne Sayyeduna Abu Ubaidah Bin Jarrah (Radhiyallahu Anhu) ko 
alam dekar un ki sarkardgi mein do sau (200) mujahideen ki 

ki kumuk rawana farmayi,Is se pehle Amr Bin Aas 
(Radhiyallahu Anhu) sham ke ilaaqe mein dushman ki sarkoobi 
ke liye maujood the. Sayyeduna Abu Ubaidah (Radhiyallahu 
Anhu) jab is muhim par rawana huwe to is lashkar mein Bade 
muhajireen Sayyeduna Abubakr wa Umar aur sardaran e 
Ansar (Radhiyallahu Anhu) bhi shamil the. Unhein hukm diya 
gaya ke Amr Bin Aas (Radhiyallahu Anhu) se jaa milein aur 
donon mil kar kaam karein. Baham ikhtelaf na karein. 
Wahan pahunch kar unhon ne namaz ki imamat karna chahi 
lekin Sayyeduna Amr Bin Aas (Radhiyallahu Anhu) ne kaha: Aap 
mere paas meri kumuk ke taur par aaye hain. Ameer main 
hun. Unhon ne un se koi ikhtelaaf na kiya balke fauran un ki 
baat maan li aur namaz Amr Bin Aas (Radhiyallahu Anhu) ki 
igteda mein ada ki. 

Najran se eisayiyon ka ek wafd Madina Tayyeba aata hai. 
Jis mein un ke bade bade paadri aur baaz sardaran e qabayel 
shamil the. Unhon ne Allah ke Rasool (Sallallahu Alaihi Wa Sallam) 
se arz kiya ke hamare saath kisi ameen shakhs ko bhej dein 
jo hum se jiziya bhi wusool karein aur hamare jhagdon aur 
ladayiyon mein faisle bhi sadir kare. Irshad huwa: Main 
tumhare paas ek aise shakhs ko bhejunga jo waqe' kama 
haqqahu ameen hoga. Ye bahut bade aezaz ki baath thi ke 
Allah ke Rasool (Sallallahu Alaihi Wa Sallam) ki nigah mein is ahem 
mansab ke liye kaun sa shakhs mauzun hai. Bade bade 
sahaba e kiram, jin mein Sayyeduna Umar Farooq (Radhiyalla- 
hu Anhu) jaisi shakhsiyat bhi shamil thi, is baat ke muntazir 
the ke dekhiye ye aezaz kis ki qismat mein aata hai. Ye aezaz 
Sayyeduna Abu Ubaidah Bin Jarrah (Radhiyallahu Anhu) ke 
naseeb mein tha. Irshad huwa: 

"Har ummat mein ek ameen hota hai aur is ummat ke 
ameen Abu Ubaidah hain." 

Bila shubah ye ek azeemusshaan aezaz tha, jo Abu Ubaidah 
(Radhiyallahu Anhu) ko hasil huwa,chunache wo Najran tashreef 
le gaye. 

Rajab aath(8)Hijri ki baath hai Allah ke Rasool (Sallallahu Alaihi 

Wa Sallam) ne sahil e samandar ki taraf ek lashkar bheja jis 
mein teen sau (300) muhajir shamil the. Allah ke Rasool 
(Sallallahu Alaihi Wa Sallam) ne us lashkar ka ameer Sayyeduna Abu 


Ubaidah Bin Jarrah (Radhiyallahu Anhu) ko muqarrar farmaya. 
Is lashkar ki rawangi se maqsood Juhaina ke ek qabile ki sar 
kobi tha. Is safar mein Abu Ubaidah Bin Jarrah (Radhiyallahu 
Anhu) ki ek karamat ka zahoor hota hai. Bukhari shareef ki 
riwayat ke mutabiq Hazrat Jabir (Radiyallahu Anhu) kehte hain: 
Jab hum ne kuch fasla tai kiya to hamara ration khatm ho 
gaya. Abu Ubaidah (Radhiyallahu Anhu) ne hukm diya ke sab log 
apna apna bacha huwa zaad e rah le aayein. Sab ne bacha 
huwa zaad e raah jama kiya, ye khajooron par mushtamil 
tha. Is zaad e raah se sirf ek mashkeezah ki bhara ja saka. 
Abu Ubaidah (Radhiyallahu Anhu) hamein ius mein se thode 
thode khajoorein dete the. Jab ye bhi kam reh gayin to 
rozana fi kas ek ek khajoor dene lage. Lashkar ko sakht 
bhook ki wajah se darakhton ke patte khane padhe. Phir 
Allah Taala ne murad farmayi aur samandar ki ek badi 
machli, jise anbar kehte hain, hamare liye sahil par phenk di. 
Tamam lashkar usi machli ka gosht atharah(18)roz tak 
khaya.Us ki charbi se tel ka kaam liya. Is se hamare jism 
khoob mote taze ho gaye. Wapas aate waqt Abu Ubaidah 
(Radhiyallahu Anhu) ne is machli ki do pasliyan khadi ki aur 
lashkar ke sab se lambe aadmi ko ountni par bitha kar un 
pasliyon ke niche se guzara jo us ko chuwe baghair guzar 
gaya. [1] 

Sayyeduna Abu Ubaidah (Radhiyallahu Anhu) ka shaam ki 
futuhat mein bada numaya kirdar raha hai. Ek martaba 
Khalid Bin Waleed (Radhiyallahu Anhu) bataur e kumuk Shaam 
jaate hain. Un ka isteqbal Sayyeduna Abu Ubaidah (Radhiyallahu 
Anhu) ne kiya. Jab namaz ka waqt aaya to Sayyeduna Abu 
Ubaidah (Radhiyallahu Anhu) ne Khalid Bin Waleed (Radhiyallahu 
Anhu) ka haath pakada aur kaha: Abu Sulaiman ! aage badhye 
aur logon ko namaz padhayiye. Ab Khalid Bin Waleed (Radh- 
iyallahu Anhu) ka jawab mulahaze farmaiye unhon ne kaha: 

Main us shakhs se aage kis tarah badh sakta hun jis ke baare 
mein Allah ke Rasool (Sallallahu Alaihi Wa Sallam) ne farmaya ho 
ke har ummat ka ek ameen hota hai aur is ummat ke ameen 
Abu Ubaidah (Radhiyallahu Anhu) hain. 

Abu Ubaidah (Radhiyallahu Anhu) nehayat mutawaze' the. 
Duniya se unki be ragbati ka ye alam tha ke un ka ghar 
dunyawi maal wa mata' se bilkul khali tha. Wo sham ke ilaqe 
mein islami lashkar ke commander the. Sayyeduna Umar 
Farooq (Radhiyallahu Anhu) jab wahan tashreef le gaye to unhon 
ne Abu Ubaidah (Radhiyallahu Anhu) se kaha:Chaliye aap ke ghar 
chalte hain. Unhon ne kaha: Mere ghar jakar kya karenge? 
Wahan aap ko mere 'alawa aur koi cheez nazar na aayegi. 
Murad ye ke mera ghar bilkul khaali hai. Aur waqe'ai aisa hi 
huwa. Jab Sayyeduna Umar un ke ghar tashreef le gaye to 
wahan koi cheez nazar na aayi. Unhon ne pucha: Abu Ubai- 
dah! Kya ghar mein koi khane ki cheez hai? Unhon ne ek 
kone mein rakhe huwe bartan mein se roti ke chand tukde 
nikal kar pesh kar diye. Sayyeduna Umar Farooq (Radhiyallahu 
Anhu) be ikhtiyar ro padhe. Aur phir un ko inn alfaz mein 
kharaj e tehseen pesh ki: 

"Duniya ne Abu Ubaidah ke alawah hum sab ko tabdeel 
kar diya hai.” 

Ek martaba Sayyeduna Umar Farooq (Radhiyallahu Anhu) ne 
apne ek ghulam ke haath Sayyedna Abu Ubaidah (Radhiyallahu 
Anhu) ko char (400) sau dinar bataur e hadiya irsal farmaye. 
Maqsad ye tha ke wo apne ghar ki m'aashi halat theek 
karlein. Ab jaise hi un ko ye atiya mila unhon ne us karinde 
ki maujudgi hi mein us maal ko taqseem karna shuru kar 
diya aur thodi hi der mein tamam dinar faqeeron, mohtajon 
aur hajat mandon mein taqseem ho gaye. Ghulam ne wapas 
aakar report pesh ki to Sayyeduna Umar Farooq (Radhiyallahu 
Anhu) ne farmaya:Us Allah ka shukr hai jis ne musalmanon 
mein un jaisi shakhsiyat paida farmayin. 

Un ki wafat sham ke ilaaqe mein ta'oun ki wajah se huwi. 
Us zamane mein Urdan, Palestine, Syria aur Labnan samet 

(Radhiyallahu Anhu) ke daur-e-khilafat mein is ilaqe mein ta'oun 
ki waba phail gayi. Sayyeduna Umar (Radhiyallahu Anhu) ne 
hukm diya ke islami fauj ko ta'oun zadah ilaqe se hata kar 
door kisi buland muqaam par bhejh diya jaye. Abu Ubaidah 
(Radhiyallahu Anhu) ne is ray se ikhtelaf kiya. Unhon ne kaha: 
Kya aap taqdeer e ilahi se bhaag rahe hain? Sayyeduna Umar 
(Radhiyallahui Anhu) ne jawab mein farmaya.Abu Ubaidah! 
Kaash! Tumhare alawah kisi aur ne ye baat kahi hoti. Hum 
taqdeer e ilahi se taqdeer e ilahi hi ki taraf bhaagh rahe hain. 
Baad azaan khud un par waba ka hamla huwa. Aur yehi 
bimari un ki wafat ka sabab bani. Wafat ke waqt un ki umr 
aththawan(58)baras thi. Un ki qabr Urdan ke ilaqe mein hai. 
Allah Taala is mard e mujahid par beshumar rehmatein nazil 
farmaye. Un ki zindagi bade raushan ausaf wa kamalat ka 
majmu'a thi. 


Hashiya: 
[1] Sahih Bukhari, Hadeeth:4360. 


Tafseel Ke Liye Dekhiye: Tareekh e Dimshaq:27/300 
-337. 

SHAH E HABSHA AS-HAMA NAJJASHI 
(RADHIYALLAHU ANHU) 


Nabi e Kareem (Sallallahu Alaihi Wa Sallam) ne farmaya: 

"Aaj ek nek aadmi As-hama faut huwe hain, lehaza 

tum apne bhai ka janaza padho" (Sahih Bukhari:3877) 
Tareekh-e-islam se adna' si waqfiyat rakhne waala shakhs 
bhi Najjashi badshah ke naam se khoob waqif hoga. Adl wa 
insaf aur aala akhlaq wa kirdar ki hamil ye shakhsiyat aap 
(Sallallahu Alaihi Wa Sallam) ka zamana paane ke bawajood Allah ke 
Rasool (sallallahu Alaihi Wa Sallam) ka deedar na kar saki. Unhon ne 
Islam qabool kiya aur jab un ki wafat huwi to Allah ke 
Rasool (Sallallahu Alaihi Wa Sallam) ne un ke eiman ki gawahi di 
aur sahaba e kiram mein aelan farmaya ke tumhara bhai 
As-hama Najjashi faut ho gaya hai, untho aur us ki namaz e 
janazah ada karein.Phir aap (Sallallahu Alaihi Wa Sallam) sahaba e 
kiraam ke saath Madina Tayyeba se bahar sehra mein 
tashreef le gaye aur Najjashi ko ye aezaz bakhsha ke un ki 

ghayebana namaz e janaza padhayi. [1] 

Najjashi badshah ke mulk mein musalmanon ne khasa | 
arsa nehayat itmeenan aur sukoon se basar kiya.Jab Makkah 
Mukarrama mein musalmanon ka jeena dobhar kar diya 
gaya to Allah ke Rasool (Sallallahu Alaihi Wa Sallam) ne ek din sahaba 
e kram se farmaya ke agar mumkin ho to tum log Habsha 
(Ethopia) chale jao. Wahan ek nek dil hukumraan hai. Us ke 
yahan haq ka paas lehaz kiya jata hai. Kisi par zulm nahi 
hota. Wahan us waqt tak qiyam karo jab tak Allah Taala 
tumhare liye chutkare ki koi surat na paida karde. Chunache 
pehli martaba giyarah ya barah musalman mardon aur chaar 
ya paanch aurton ki pehli jamaat Habsha chali gayi. Is mein 
Sayyeduna Uthman Bin Affan (Radhiyallahu Anhu) aur un ki 
ahliya, Allah ke Rasool (Sallallahu Alaihi Wa Sallam) ki sahabzadi 
Hazrat Ruqaiya (Radhiyallahu Anha) bhi shamil thin. Baad azaan 
dusri martaba Allah ke Rasool (Sallallahu Alaihi Wa Sallam) ki ijazat 


CamScanner 


Q Soorat e Sahaba (Raz) > C146: "Maktaba Al Al Faizi Hyd 
se 83 musalman, jin mein gyarah Quraishi khawateen bhi 
shamil thin, Habsha ki taraf Hijrat kar gaye. Un mein aap 
(Sallallahu Alaihi Wa Sallam) ke chachera bhai Sayyeduna Jaffar Bin 
Abu Talib (Radhiyallahu Anhu) bhi shamil the. Un ke haath Allah 
ke Rasool (Sallallahu Alaihi Wa Sallam) ne Najjashi ke naam ek khat 
bhi irsal kiya. Ghaleban ye khat un ko bataur e ta'aruf aur 
sifarish nama diya gaya tha. 

Musalman jab Habsha mein ba-izzat zindagi guzarne lage 
to us ki khabar Quraish e Makkah ko bhi ho gayi.Bhala 
unhein musalmanon ka sukoon wa itmeenan kaise gawara 
ho sakta tha,chunache unhon ne fauran apna ek wafd Hab- 
sha bheja. Jis ke sarbarah Amr Bin Aas the. Quraish ka wafd 
apne saath khaase tohfe tahayef lekar gaya tha. Ye log pehle 
paadriyon se mile. Un ko tahayef diye. Phir Najjashi ki 
khidmat mein chamde ki ashya pesh ki gayi. Jab wafd ne 
apne mutalabaat pesh kiye to Najjashi ne, jis ka asal naam 
As-hama tha, tahayef ko rishwat se ta'abeer kiya, us ne 
arkaan-e-wafd se kaha ke apne tahayef wapas le jao. Tum 
mujhe rishwat dena chahte ho. Allah ki qasam! Mere Rabb 
ne jab mere mulk ki badshahat mujhe lautayi thi to us ne 
mujh se koi rishwat nahi li thi. 

Najjashi ki badshahat wapas milne ka qissa "Al Bidya Wa 
Al Nahaya" aur deegar kitabon mein khaasi tafseel se 
maujud hai. us ka khulasa ye hai ke Najjashi ke apne mulk ke 
paadriyon se zydah achche talluqat na the. Us ke darbar ke 
kuch lalchi log use pasand nahi karte the. Najjashi ke chacha 
ke barah bête the. Jabke Najjashi apne walid ke ek laute bête 
the jo baad mein hakim bane, huwa yun ke darbar ke lalchi 
giroh ne Najjashi ke wlaid ko qatl kar diya aur us ke baad us 
ke bhai ko hakim bana liya. Najjashi (As-hama) ne apne 
chacha ka ghar yateemi ke aalam mein parwarish payi. Us ki 
kafalat us ka chacha karta raha. Jab ye jawan huwa to apni 
danayi, aql aur soojh bhoojh ki wajah se apne chacha ke 
bahut qareeb aa gaya. Donon ek dusre se muhabbat karte 
the. Najjashi chacha ko walid ka darja deta tha. Rafta rafta 

Najjashi ne umoor e saltanat | mein apne chacha ka haath 
batana shuru kar diya.Udhar paadriyon ko ye khadshah 
lahiq huwa ke kahin kal ye apne chacha ke baad badshah na 
ban baithe. Aur agar is ko malum ho gaya ke hum ne us ke 
walid ko qatl kiya to phir hamari khair nahi hogi. Ab is 
khushamadi giroh ne Najjashi ke chacha ko ye patti padhani 
shuru kardi ke tum apne bhatije ko qatl kardo ya kum az 
kum use jilawatan ki saza de do. Hamein us se apni jaan ko 
khatrah hai. Najjashi ka chacha un se kehne laga ke 
kambhakhto! Kal tum ne us ke baap ko qatl kiya tha aur aaj 
tum mujhe us ke qatl ka mashwarah de rahe ho. Agar tum us 
se jaan hi chudhana chahte ho to tum khud use jilawatan 
kardo, chunache unhon ne Najjashi ko ek baironi tajir ke 
haath cheh sau (600) dirham mein farokht kar diya. 

Udhar Allah ki taqdeer ghalib thi. Shaam huwi to Najjashi 
ke chacha par Allah ka azaab nazil ho gaya. Us par aasmani 
bijli giri aur wo mar gaya. Ab takht khali tha. Darbariyon ne 
badshah ke barah (12) beton mein se ek ko apna Badshah 
banana chaha magar wo bilkul nalayeq, jahel aur ganwaar 
nikla, phir yak e baad deegare dusre teesre garz ye ka sab ke 
sab bête yeksar nalayaq aur na ahl sabit huwe. Ab un ke 
paas is ke siwa koi charah na raha ke jis shakhs ke haath 
unhon ne Najjashi ko farokht kiya tha usi ke paas gaye. Us se 
Najjashi ko wapas liya aur us ke haath par ba'ith karke usi 
ko apna badshah bana liya.Unhon ne us ke liye taaj banwaya 
aur poore mulk ki hukumat us ke hawale kar di. Yaqeenan 
ye us par Allah ka bohut bada fazal tha. Aur is ke liye use kisi 
rishwat ya sifarish ki zarurat nahi padhi. Yehi baat Najjashi 
ne Amr Bin Aas se kahi ke tum mujhe rishwat de kar aur 
apni chikni chupdi baton mein lakar meri saltanat se 
musalmanon ki wapasi chahte ho. Allah ki qasam! Mere 
Allah ne jab mujhe meri badshahat wapas ki thi to us ne 
mujh se koi rishwat nahi lit hi. 

Najjashi ne Habsha ki sar zameen par musalmanon ko 
tamam zaruri sahulatein faraham kar rakhi thin. Ummul 

Momineen Sayyedah Umm e Salmah (Radhiyallahu Anha) bhi un 
khawateen mein shamil thi jinhon ne Habsha ki taraf hijrat 
kit hi. Wo farmati hain ke jab hum Habsha ki sar zameen par 
pahunche to wahan hamein Najjashi ki hamsayegi naseeb 
huwi. Ye log hamare haq mein bahut achche sabit huwe. 
Wahan hamara deen wa eiman puri taur mahfooz raha. Hum 
puri aazadi se apne rabb ki ibadat karte the. Namazein 
padhte the. Hamein koi pareshani na thi. Har qism ki aazadi 
mayassar thi. Isi dauran mujhe khabrein mili ke Quraish ne 
Najjashi ke paas safarat bheji hai. Is sifarat ke liye Quraish 
ne apni qaum ke do nehayat zeheen wa fateen aur aqlmand 
afraad chune hain. Aur un ko khoob tohfe tahayef dekar 
rawana kiya hai. Un ke paas behtareen chamdhe ki masnuat 
the. Wafd ke arkaan Amr Bin Al Aas aur Abdullah Bin Abi 
Rabiya makhzoomi the. Jab ye log Najjashi ke paas aaye to 
unhon ne darbariyon aur Habsha ke padriyon mein khoob 
tohfe taqseem kiye. Un ko apne haq mein hamwaar kiya, 
phir Najjashi badshah ko tohfe pesh kiye. Muarrikheen ne 
likha hai ke junhi Najjashi ne Amr Bin Al Aas ko dekha to 
bade pur josh lehje mein kehne laga: Aao mere dost! Tum 
hamare liye Makkah se kys laye ho? Amr Bin Al Aas ne use 
fauran tohfe pesh kiye. Jinhe pakar wo bahut khush huwa. 
Ab Arab ke sab se zaheen khateeb Amr Bin Al Aas us se 
mukhatib hote hain. 

"Badshah salamt! Hamare mulk ke baaz bewaqoof logon ne 
aapke mulk mein panah le rakhi hai. Un logon ne apne aaba 
ke deen ko chodh diya hai. Ye aap ke deen mein bhi dakhil 
nahi huwe.Is ke bar'aks in logon ne ek naye deen ki bunyaad 
rakhi hai. us deen ko aap jante hain na hum us se waqif hain. 
Aap ke paas ashraaf-e-Makkah ne ye sifarat bheji hai. Hama- 
ra aapse mutalaba hai ke in logon ko hamare hawale kar 
diya jaye taake hum inhein wapas Makkah le jaa sakein. 
Udhar padriyon ne bhi Amr Bin Al Aas ke mauqif ki tayeed 
ki. Ye log pehle hi tahayef wasool kar chuke the aur dil wa 
jaan se Amr Bin Al Aas ke saath the. Darbar mein shor barpa 

ho gaya. Najjashi ne wafd ke mutalabe par kuch der gaur 
kiya. Phir apna sar uthaya. Darbar mein sannata cha gaya. 

Najjashi ne faisla kiya ke is qaziye ke tamam pehluon ka 
achchi tarah jayeza lena aur muslmanon ka mauqif janna 
zaruri hai, chunache us ne musalmano ko bula bheja. Musa- 
lman ye tahiya kar ke us ke darbar mein aaye ke hum 
baherhaal sach hi bolenge. Natija chahe kuch bhi nikle. Jab 
musalman aagaye to Najjashi ne pucha: Ye kaun sa deen hai 
jis ki buniyad par tum ne apni qaum se bhi alahedgi ikhtiyar 
karli hai aur mere deen mein bhi dakhil nahi huwe? Musa- 
Imanon ne apni taraf se guftagu karne ke liye (Hazrat Ali 
(Radhiyallahu Anhu) ke bhai) Hazrat Jafar (Radhiyallahu Anhu) ko 
muqarrar kiya. 

Hazrat Jafar Bin Abi Talib (Radhiyallahu Anhu) ne Najjashi ke 
sawalon ke jawab mein jo takhreer farmayi us ka mafhoom 
ye hai: 

"Aye Badshah! Hum aisi qaum the jo jahiliyat mein 
mubtala the. Hum but poojte the, murdaar khate the, 
badkariya karte the.qarabat daron se talluq todte the. 
Hamsayon se bad sulooki karte the. Hamara har taqat- 
war aadmi kamzor ko kha raha tha. Hum isi halat mein 
the ke Allah Taala ne karam farmaya us ne hum hi mein 
se ek Rasool bheja. Us ki aali nasabi, sachchayi,amanat 
aur paak damani hamein pehle se khoob malum thi. Us ne 
hamein Allah ki taraf bulaya aur samjhaya ke hum sirf ek 
Allah Taala ko maanen. Usi ki ibadat karein us ke siwa jin 
paththaron aur buton ko hamare baap dada pujte aaye 
the unhein chodh dein. Us ne humein sach bolne, amanat 
ada karne, qarabat jodne, padosi se achcha sulook karne 
aur haraam kari wa khoonrezi se baaz rehne ka hukm 
diya. Fawahesh mein mulawwas hone, jhoot bolne, yate- 
em ka maal khane aur paak daman aurat par jhooti 
tohmat lagane se mana kiya. Us ne hamein ye bhi hukm 
diya ke hum sirf Allah ki ibadat karein. Us ke saath kisi ko 

shareek na karein. Us ne hamein namaz, rozah aur zakat 
ka hukum diya" 

Hazrat Jafar (Radhiyallahu Anhu) ne Islam ke mukhtalif pehluon 
par isi tarah raushni daalte huwe kaha: 

"Humne us paigambar ko sachcha man, us par eimaan 
laye. Aur us ke laye huwe deen ki pairwi ki. Hum ne ek 
Allah ki ibadat ki. us ke saath kisi ko shareek nahi kiya. us 
paigambar ne jin baaton ko haram bataya unhein haram 
mana. Jin ko halal bataya unhein halal jana. Is par 
hamari gaum hum se bigad gayi. Us ne hum par zulm wa 
sitam kiya. Hamein hamare deen se pherne ke liye fitne 
khade kar diye, hamein sakht sazayein din taake hum 
Allah ki ibadat chodh dein,but parasti ki taraf palat jayen 
aur jin gandi cheezon ko halal samajhte the, unhein phir 
halal samajhne lagen. Jab unhon ne hum par shadeed 
mazalim dhaye, hum par zameen tung kardi. Jab wo hum 
logon aur hamare deen ke darmiyan rukawat ban kar 
khade ho gaye to hum ne hijrat ki aur aap ke mulk ki rah 
li. Hum ne dusron par aap ko tarjih di. Aap ki panah mein 
rahna pasand kiya. Hamein puri ummeed thi ke aapke 
yahan hum par zulm nahi kiya jayega" 

Najjashi ne pucha: Wo paigambar jo kuch laye hai kya wo 
tumhare paas hai? 

Hazrat Jaffar (Radhiyallahu Anhu) ne kaha:Ji han! 

Najjashi ne kaha: Zara mujhe bhi sunao. 

Hazrat Jafar (Radhiyallahu Anhu) ne pur soz aawaz mein 
surah Maryam ki ibtedayi aayaat tilawat farmayi. Najjashi 
Allah ka muqaddas kalam sun kar is qadar roya ke us ki 
daadhi bheegh gayi. Najjashi ke darbari bhi Hazrat Jaffar 
(Radhiyallahu Anhu) ki tilawat sun kar is tarah phoot phoot kar 
roye ke un ke saheefe tar ho gaye. Najjashi ne kaha ke ye 
kalam aur wo kalam jo Eisa (Alaihis Salaam) le kar aaye the dono 
ek hi sham'a ki kirnein hain. Us ke baad Najjashi ne Amr Bin 
Aas aur Abdullah Bin Rabi'aa ko hukm diya ke tum donon 

chale jao. Main in logon ko tumhare hawale nahi kar sakta. 
Na yahan in ke khilaaf koi chaal chali jaa sakti hai. 

Us ke hukm par wo donon wahan se nikal gaye. Lekin phir 
Amr Bin Aas ne Abdullah Bin Rabi'aa se kaha:Allah ki qas- 
am! Kal in ke baare mein aisi baat launga ke un ki jadh kaat 
kar rakh dunga. Abdullah Bin Rabi'aa ne kaha: Nahi aisa na 
karna. In logon ne agarche hamare deen se ikhtelaaf kiya 
hai. Lekin hain to baharhaal apne hi log. Magar Amr Bin Aas 
ne us ki baat manne se inkar kar diya aur apni ray par israr 
kiya. 

Agla din aaya to Amr Bin Aas ne Najjashi se kaha: Aye 
Badshah! Ye log Eisa Ibn Maryam (Alaihis Salaam) ke baare 
mein ek buri baat kehte hain. Is par Najjashi ne musalmanon 
ko phir bula bheja. Wo puchna chahta tha ke Hazrat Eisa 
(Alaihis Salaam) ke baare mein nusalman kya kehte hain. Is 
daf a musalmanon ko ghabrahat huwi. Lekin unhon ne yehi 
tai kiya ke hum baherhaal sach bolenge, chunache jab musa- 
Iman Najjashi ke darbar mein hazir huwe. Aur us ne un ke 
samne apne sawal rakha to Hazrat Jafar (Radhiyallahu Anhu) 
ne farmaya: 

"Hum Esa (Alaihis Salaam) ke baare mein wahi baat 
kehte hain jo hamare Nabi (Sallallahu LAaihi Wa Sallam) lekar 
aaye hain, yaani Hazrat Esa (Alaihis Salaam) Allah ke 
bande, us ke Rasool us ki rooh aur uska kalima hain jise 
Allah Taala ne kunwari paak daman Hazrat Maryam 
(Salamun Alaiha) ki taraf ilqa(Daalna) kiya tha. 

Is par Najjashi ne zameen se ek tinka uthaya aur bola: 
Allah ki qasam! Jo kuch tum ne kaha hai Hazrat Esa (Alaihis 
Salaam) us se is tinke ke barabar bhi badh kar na the. Is par 
Najjashi ke darbari ulama ne "hunh" ki awazein lagayin. 
Najashi ne kaha: Han! Chahe tum log "Hunh" hi kaho. 

Us ke baad Najjashi ne musalmano se kaha: Be-kufr ho kar 
jao! Tum log meri mamlakat mein mehfooz wa mamoon ho. 
Jo tumhein gali dega is par tawaan aayed kiya jayega. Mujhe 
gawara nahi ke tum mein se kisi aadmi ko sataun. Tumhein 

satane ke badle sone ka pahad bhi diya jaye to mujhe qab- 
ool nahi. 

Iske baad Najjashi ne apne Hashiya nasheeno ko hukm 
diya: In donon safeeron ko un ke tohfe wapas kardo. Mujhe 
un ki koi zarurat nahi. Yun Allah Taala ne musalmanon ko 
surkuroo farmaya. Aur kuffar e Makkah ke safeer khayib wa 
khasir hokar wapas chale gaye. 

Shah-e-Habsha As-hama Najashi ka tazkirah us waqt tak 
na mukammal rahega jab tak unke ahd-e-hukumat mein 
Islam aur paigambar e Islam ke hawale se pesh aane wale 
chand ek waqe'aat bayan na kiye jayen. 

Najjashi ko ye bahut badi sa'adat naseeb huwi ke unhon ne 
Allah ke Rasool (Sallallahu Alaihi Wa Sallam) ki ek khidmat is taree- 
qe se anjaam di ke aap (Sallallahu Alaihi Wa Sallam) US se razi 
huwe. Sayyedah Umm e Habeeba (Radhiyallahu Anha) Abu 
Sufiyan ki sahabzadi thin,un ka naam Ramla tha, wo apne 
khawind Abdullah Bin Jahash ke saath hijrat kar ke Habsha 
gayin. Khawind wahan deen e Islam se murtad hokar Nasra- 
ni ban gaya aur eisayiyat hi par us ki wafat huwi. Ek din 
Umm e Habeeba (Radhiyallahu Anha) ne khwaab mein dekha ke 
koi un ko "Ummul Momineen" keh kar pukar raha hai. Badi 
hairan huwi,khud hi is ki tabeer ye nikali ke Rasool Allah 
(Sallallahu Alaihi Wa Sallam) Mujh se shaadi karenge. Umm e Habeeba 
(Radhiyallahu Anha) kehti hain: Meri iddat khatm huwi thi ke ek 
din Najjashi ka paighabar mere ghar ke darwaze par pah- 
uncha. Main ne aane ki ijazat di to Abraha naam ki ek laundi 
andar dakhil huwi. Kehne lagi ke mujhe badshah ne aap ke 
paas bheja hai aur kaha hai ke Umm e Habeeba ko batao ke 
Rasool e akram (Sallallahu Alaihi Wa Sallam) ne badshah ko khat likha 
hai jis mein aap (Sallallahu Alaihi Wa Sallam) ne Umm e Habeeba se 
shaadi ki khwahish ka izhaar farmaya hai. 

Maine laundi se kaha: 

"Allah Taala tumhein shadab rakhe. Tumhein khair ki 


basharat ho.” 
((Arab jab kisi baat se khush hon to iss qism ke jumle ada 

karte hain jin mein khushi ka izhar hota hai), yaani Umm e 
Habeeba ne apni taraf se muafakhat ka izhar kar diya. 

Laundi ne mazeed bataya: Badshah ne ye bhi kaha hai ke 
aap apni janib se koi wali mugarrar kardein jo aap ki shaadi 
ke umoor anjam de, chunanche main ne Khalid Bin Sayeed 
Bin Umayya ko wakeel muqarrar kiya aur apne haath se 
chandi ke do kangan aur chandi ki anguthiyan utarkar 
laundi Abraha ko basharat dene ki khushi mein de di. 

Jab sham huwi to Najjashi ne Jafar Bin Abi Talib (Radhiyallahu 
Anhu) aur Wahan maujud deegar musalmanon ki majlis 
mun-'aqid ki aur Allah Taala ki hamd wa sana bayan karne 
ke baad kaha: 

"Ammabaad! Rasul e akram (Sallallahu Alaihi Wa Sallam) 
ne mere naam khat likha hai ke main un ki shaadi Umm e 
Habeeba Bint e Abu Sufiyan se kardun, chunanche ,main 
ne Rasul e akram (Sallallahu Alaihi Wa Sallam) ke hukm ki 
tameel ki hai aur Umm e Habeeba ko Rasulullah (Sallallahu 
Alaihi Wa Sallam) ki taraf se chaar sau (400) dinar bataur e 
maher ada karta hun.” 

Phir Shah Najjashi ne usi waqt hazireen ke saamne maher 
ki ye raqam ada kardi. Us ke baad Umm e Habeeba 
(Radhiyallahu Anhu) ke wakeel Khalid Bin Sayeed ne Allah Taala 
ki hamd wa sana bayan karne ke baad hazireen, se yun 
khitaab kiya: 

"Ammabaad! Main Rasool e akram (Sallallahu Alaihi Wa 
Sallam) ke hukm ki tameel karte huwe Umm e Habeeba 
Bint e Abu Sufiyan ki shaadi aap (Sallallahu Alaihi Wa Sallam) se 
karta hun, Allah Taala apne Rasool (Sallalahu Alaihi Wa Sallam) 
ko barkat se nawaza.” 

Majlis barkhast hone lagi to Shah e Habsha Najjashi ne 
kaha: 

"Sab Hazrat tashreef rakhen, anbiya ki sunnat hai ke jab 
wo shadi karte hain to walima ki dawat mun'aqid hoti 
hai.” 

Chunache Najjashi ne ek shandar waleema ka ehtemam 
kiya. 

Shaadi ke baad Najjashi ne Hazrat Shurahbeel Bin Hasana 
(Radhiyallahu Anhu) ke saath Sayyedah Umm e Habeeba (Radhiyallahu 
Anha) ko Rasul e akram (Sallallahu Alaihi Wa Sallam) ki khidmat 
mein Madina Munawwara rawana kar diya. 

Rasul e akram (Sallallahu Alaihi Wa Sallam) se Umm e Habeeba 
(Radhiyallahu ANhuma) ki muhabbat aur ikhlas ki ek wazeh daleel 
wo waqe'aa hai jab un ke walid Abu Sufiyan halat-e-kufr 
mein fateh e Makkah se gabl Madina Munawwara mein un 
ke ghar pahunche. Beti ke ghar mein jab wo baithne lage to 
Umm e Habeeba (Radhiyallahu Anhuma) ne apne walid ko Rasool 
e akram (Sallallahu Alaihi Wa Sallam) ke bistar par baithne se mana 
kar diya aur kaha: Ye Rasul e akram (Sallallahu Alaihi Wa Sallam) 
ka bistar hai aur aap mushrik hain aur mushrik napak hota 
hai, lehaza aap bistar e Rasool par baithne ke layeg nahi. Ye 
keh kar bistar lapet diya. 

Sayyeda Umm e Habeeba (Radhiyallahu Anha) ka inteqal 44 
Hijri mein huwa. 

Arab ke zaheen tareen fard Hazrat Amr Bin Aas (Radhiyallahu 
Anhu) apne qabool e Islam ka qissa bayan karte hain ke jab 
hum ghazwa e khandaq se wapas Makkah Mukarrama aaye 
to main ne Quraish ke chand logon ko ikhatta kiya jo meri 
ray ko ahmiyat diya karte the aur meri baat dhyaan se suna 
karte the. Jab sardaran-e-Quraish mere paas jama huwe to 
main ne un se khitaab karte huwe kaha: 

"Tumhein khoob achchi tarah malum hai aur Allah ki 
qasam! Main bhi saaf dekh raha hun ke Muhammad 
(Sallallahu Alaihi Wa Sallam) ka deen roz baroz taraqqi karta 
jaa raha hai aur ab ek bhari jamiyat ki shakl ikhtiyar kar 
chuka hai jisse nimatna ab arbon ke liye namumkin nahi 
to dushmar zaroor hai. is liye Muhammad (Sallallahu Alaihi 
Wa Sallam) aur us ke laye huwe mazhab ko agar jald se jald 
khatm karna hai to us ke liye koi khatir khwah muassir 
qadam uthana padhega. Is iqdaam mein jitni bhi takheer 

hogi hamein usi qadar nuqsanat ka samna karna padega. 
Pehle Muhammad (Sallallahu Alaihi Wa Sallam) akele hi Islam 
ka kalima buland karte the lekin dekhte hi dekhte ab is 
kalime ke muttabeyeen ki taadad hazaron tak pahunch 
chuki hai. Aur agar Muhammad (Sallahu Alaihi Wa Sallam) 
ki rawish par koi zabardast qadghan aayid na huwi to 
phir is deen ka danka aafaq e alam mein bajne lagega. Us 
waqt hum sab ki pagdiyan unke pairokaron ke juton se 
raundi jayegi. Ab tum log mere paas ikhatte ho to main 
tumhein apni ek tajweez se aagah karna chahta hun, 
mumkin hai tumhein meri ye tajweez pasand aaye aur 
aage qadam badhane mein tum log meri puri madad kar 
sako.” 

Amr Bin Aas ki ye taqreer sun kar Quraish ke chuninda 
logon ne kaha: Aap ki kya tajweez hai? 

Amr Bin Aas ne kaha: Meri tajweez ye hai ke hum log Shah 
e Habshah Najjashi ke paas chalein aur kuch dinon tak usi 
ke paas boodobaash ikhtiyar karlein. Is dauran agar Muha- 
mmad (Sallallahu Alaihi Wa Sallam) hamari qaum par ghalib aa 
jayein to us waqt hum log Najjashi ke paas honge aur ye 
hamari khush qismati hogi ke hum Muhammad (sallallahu Alaihi 
Wa Sallam) ke ehsaan mand hone ki bajaye Shah-e-Habsha ke 
ehsaan mand raheinge aur agar hamari qaum ghalib aa jaye 
to phir hamari hi naak ounchi rahegi aur hamein apni qaum 
ki taraf se bhalayi pahunchegi. 

Hazereen ne is tajweez ko ahmiyat ki nigah se dekha aur 
kaha: Han! Is tajweez par baherhaal amal ho sakta hai 
kyonke is mein hamara fayeda hi hai. Nuqsaan koi nahi. 

Amr Bin Aas kehte hain ke phir main ne kaha: To phir 
hamare paas kuch aisi chezein jama karao jo hum Najjashi 
ko bataur e tohfa pesh kar sakein taake wo ye tohfa paakar 
khush ho jaye aur hamari izzat wa takreem kare. Hamari sar 
zameen ki jo sab se achchi cheez Najjashi ke dil kho bane 
wali hai, wo chamdha hai. 

Chunache hum sab ne mil kar Najjashi ko tohfa dene ke 

liye bahut sara chamda ikhatta kiya, phir hum us ke Mulk 
Habsha ja pahunche. Hum abhi Najjashi hi ke yahan the ke 
Rasool e akram (Sallallahu Alaihi Wa Sallam) ke aelchi Amr Bin 
Umayya Zamri (Radhiyallahu Anhu) Najjashi ke darbar mein 
pahunche. Unhein Rasool e akram (Sallallahu Alaihi Wa Sallam) ne 
Jafar Bin Abu Talib (Radhiyallahu Anhu) aur deegar muhajireen 
sahaba ke baare mein kuch keh kar Najjashi ke paas bheja 
tha, Amr Bin Umayya Zamri (Radhiyallahu Anhu) Najjashi ke 
darbar mein dakhil huwe aur jo kuch kehna tha, keh sun kar 
chale gaye. 

Main ne apne doston se kaha: Ye Amr Bin Umayya Zamri 
hai, agar main Najjashi ke paas jaakar us se kahun ke tum is 
aadmi ko mere hawale kardo jo apna aabayi deen chodh kar 
bad deen ho gaya hai, agar Najjashi meri baat maan le aur 
use mere hawale kar de to main uski garden udhadunga. Jab 
main ye kaam anjaam de dunga to yaqeenan Quraish ko badi 
khushi hogi aur Muhammad (Sallallahu Alaihi Wa Sallam) ke aelchi 
ke qatl se wo ek qisam ki rahat mehsoos kareinge aur main 
bhi samjhunga ke main ne un ka haq ada kar diya. 

Main apne saathiyon se ye batein karne ke baad Najjashi 
ke darbar mein gaya. Aur Najjashi ko dekhte hi us ke samne 
hasb-e-mamool sajde mein gir gaya. Najjashi ne kaha: 

"Mere dost ka aana Mubarak ho, kya tum apne mulk se 
mere liye koi hadya laye ho?” 

Main ne kaha: Ji han, Badshah Salamat! Main aap ke liye 
bahut sara chamda bataur-e-hadiya laya hun, phir main ne 
ye hadiya us ki khidmat mein pesh kiya,wo bahut hi khush 
huwa. 

Ab main ne apna teer azmana chaha, kyonke Najjashi bada 
khush tha aur khushi ke waqt insaan logon ke bahut kaam 
aata hai, isi liye main ne chaha ke apne maqsad ki baat 
fauran keh dalun, chunache main ne Najjashi se kaha: 

"Badshah salamat! Abhi abhi main eek aadmi ko aap ke 
paas se bahar nikalte dekha hai. Wo jo hamare dushman 
ko aelchi tha. Aap use mere hawale kardein taake main 

use gati kardun kyonke us ne hamare ashraaf aur 
buzurgon ko bahut takleef pahunchayi hai."Ye sunna tha 
ke Najjashi ghusse se bhadhak utha aur us ne apni hi 
naak par ek zor daar tamancha mara. 

Amr Bin Aas ka bayan hai: 

"Najjshi ye sunte hi sakht gazabnaak ho gaya, us ne 
apna haath buland kiya aur apni hi naak par zor se de 
mara. Main ne samjha ke us ne apni naak todh daali hai. 
Agar zameen mere liye phat jati to main us ke khauf se 
zameen ke andar sama jata." 

Maine kaha: 

"Badshah salamat! Allah ki qasam! Agar mujhe zara bhi 
guman hota ke aap ko meri ye baat nagawar lagegi to 
main aap se hargiz ye baat na karta.” 

Najashi ne kaha: 

((ATASALNI AN A'TIYAKA RASULA RAJULIN YA'TIHIN 
NAMUSUL AKBARUL LAZI KANA YA'TI MUSA, LATAKH 
TULAHU?)) 

"Kya tum mujh se us azeem hasti ke aelchi ko qatl karne 
ke liye talab kar rahe ho jis ke paas wahi namus-e-akbar 
(Jibraeel Alaihis Salaam)aata hai jo Hazrat Musa (Alaihis 
Salaam)ke paas karta tha?” 

Main ne pucha: Badshah Salamat! Kya ye Muhammad 
(Sallallahu Alaihi Wa Sallam) waqe'ai Hazrat Musa (Alaihis Salaam) ki 
tarah Nabi hain? 

Najjashi bola: 

"Aye Amr! Tumhari barbadi ho, meri baat maano, 
Muhammad (Sallallahu Alaihi Wa Sallam) ki pairwi karlo. 
Allah ki qasam wo Nabi e barhaq hain aur mukhalifeen 
par wo yaqeenan usi tarah ghalba paa lenge jis tarah 
Hazrat Musa (Alaihis Salaam) Fir'aaun aur us ke laao 
lashkar par ghalib aaye the,” 

Main ne arz kiya: Kya aap Muhammad (Sallallahu Alaihi Wa 
Sallam) ki janib se mujh se Islam par bai'ath le sakte hain? 

Najjashi ne kaha: Han Han, Kyon nahi! 

Phir us ne apna haath phaila diya aur main ne us ke haath 
par islam ki bai'ath ki aur daira e Islam mein dakhil ho gaya. 
Jab main apne doston ke paas wapas aaya to Islam aur 
Muhammad (Sallallahu Alaihi Wa Sallam) ke baare mein meri ray 
bilkul badal chuki thi. Main ne un se apne qabul e Islam ke 
baare mein saari baatein chupaye rakhi, phir kuch dinon ke 
baad main ne Rasoolullah (Sallallahu Alaihi Wa Sallam) se milne 
ke liye Madina Munawwara ka rukh kiya. Abhi main nikal hi 
raha tha ke mujhe Khalid Bin Waleed (Radhiyallahu Anhu) nazar 
aaye. Wo Makkah se aa rahe the, ye fatah e Makkah se thode 
din pehle ki baat hai, main ne un se pucha: Kahan ka iradah 
hai? Aye Abu Sulaiman! 

Khalid Bin Waleed (Radhiyallahu Anhu) ne jawab diya: 

"Allah ki qasam! (Muhammad (Sallallahu Alaihi Wa Sallam) 
ka) deen mushtakam ho gaya. Yaqeenan woh Nabi hain, 
Allah ki qasam! Main Islam gabool karne ke liye nikla 
hun, aakhir main kab tak haq ko zabardasti na haq 
samajh kar us ke khilaaf ladta rahunga?" 

Main ne kaha: 

"Allah ki qasam! Mere aane ka maqsad bhi Islam qabool 
karna hai.” 

Chunache hum donon Madina Munawwara mein Rasool e 
akram (Sallalahu Alaihi Wa Sallam) ki khidmat mein hazir huwe. 
Hazrat Khalid Bin Waleed (Radhiyallahu Anhu) aage badhe aur 
Islam qabool kar ke Rasool e Akram (Sallallahu Alaihi Wa Sallam) 
ke haath par bai'ath ki, phir main Rasool e Akram (Sallallahu 
Alaihi Wa Sallam) ke gareeb huwa aur arz kiya: 

"Aye Allah ke Rasool! Main aap se is baat par bai'ath 
karta hun ke aap mere guzishta gunahon ki muafi ke liye 
Allah Taala se dua farma den aur main apne guzishta 
kartuton ka koi tazkerah karunga, na dobarah un ka 
irtekab karunga." 

Rasoool e akram (Sallallahu Alaihi Wa Sallam) ne farmaya: 

"Aye Amr! Bai'at karo, Islam guzishta gunahon par 
pardah daal deta hai aur isi tarah hijrat bhi pehle 
gunahon ko khatm kar deti hai." 

Phir main ne bai'ath ki aur wapas aa gaya. 


Hawashi: 

[1]Sahih Bukhari, Hadeeth:5101. [2] Sahih Bukhari, 
Hadees: 2732. 

Tafseel ke liye padhein: Al Seerah Ibn Hisham:2/469, 
470, wa 3/321 wa Usud Al Ghaabah:5/453, 454 wa Al 
Tabqaat Ibn e Saad :8/87, wa Al Seerah Ibn Katheer:320. 

SAYYEDUNA HAMZAH BIN ABDUL MUTTALIB 


(RADHIYALLAHU ANHU) 

Nabi (Sallallahu Alaihi Wa Sallam) ke samne unhon ne khud apne 

baare mein ye kaha: 
"Hamzah Allah ka sher hai"(Al mustadarak Al Hakim:3/193) 

Sayyeduna Hamzah (Radhiyallahu Anhu) Quraish khandan se 
talluq rakhte the.Wo Hashmi naujawan the. Un ka khandan 
Arab ka bahut numayan aur ma'aruf khandan tha. Wo ek 
azeem sardar ke namwar bête the. Bachpan hi se bade naaz 
wa na'am mein pale, bade huwe to deegar Quraishiyon ki 
tarah un ki dil chaspi bhi ghudhsawari aur talwar chalane 
par markooz ho gayi. us zamane ke naujawan ke pasandidah 
kaam yehi the. Wo ghudh sawari mein ek dusre par sabqat 
le jate, talwar chalate, dau penh seekhte aur phir donon ha- 
thon se talwar pakad kar use maharat se ghumane aur 
chalane ki mashq karte the. Yehi un ka roz marrah ka 
mashghala tha. Ye naujawan jis ka hum tazkerah kar rahe 
hain koi mamuli shakhsiyat nahi thi balke sardar Abdul 
Muttalib ka beta hone ki wajah se un ka Makkah mein ek 
khaas muqaam tha. Ye Umar mein Allah ke Rasool (Sallallahu 
Alaihi Wa Sallam) se do ya teen saal badhe the, is liye apne 
walid e girami ko bahut mahboob the. Un ka rishta Allah ke 
Rasool (Sallallahu Alaihi Wa Sallam) ke saath mehez chacha hone hi 
ka na tha balke ye aap (Sallallahu Alaihi Wa Sallam) ke doodh 
shareek bhai bhi the. Kyonke un ko bhi Abu Lahab ki laundi 
Suwaiba ne doodh pilaya tha aur Allah ke Rasool (Sallallahu 
Alaihi Wa Sallam) ko bhi walidah mohtarma ke baad jis khatoon 
ne doodh pilaya tha wo yehi Suwaiba thin.Sayyeduna Hamza 
(Radhiyallahu Anhu) ki walidah ka naam Hala Bint Uhyb tha. Wo 
Allah ke Rasool (Sallallahu Alaihi Wa Sallam) ki walidah mohta- 
rma ki chacha zadi thin. Aap ki kunniyat Abu Uarah thi aur 
tabiyat bahut muhin ju aur khatar aazma thi. Sardaar Abdul 
Muttalib ki wafat ke waqt Sayyedna Hamzah (Radhiyallahu Anhu) 

ki umar sirf das baras ki thi, is liye un ki tarbiyat zyadah tar 
nanihaal mein huwi. Arab mein us wagt shayeri aur Ansab 
ka ilm aala taleem mein shumaar hota tha. Jangi maharat, 
ghudh sawari aur shikar waghaira muazzaz funoon mein 
shamil the. Yehi wajah rahi ke Sayyeduna Hamza (Radhiyallahu 
Anhu) sher wa shayeri se bhi lagao rakhte the. Aap bahut 
bahadur aur jangju the. Aksar jungon mein jakar ghud 
sawari, nezah bazi, shamsheer zani aur teer andazi ki mashq 
kiya karte the. 

Makkah ke zulmat bhare mahaul mein dawat-e-Islam ki 
raushni namoodar ho chuki thi. Allah ke Rasool (Sallallahu Alaihi 
Wa Sallam) chand sahaba ke saath kalima e tauheed ki tableegh 
kar rahe the jabke kufr ki quwwat bhar poor taqat se Islam 
ki shama bhujane ki mazmoom koshish mein masroof thi. 
Abu Jahl mushrikon ka sarghana tha,uska kaam yehi tha ke 
jab koi kamzor musalman haththe chadh jata to uski khoob 
khabar leta, use maarta aur galiyan deta. Allah ke Rasool 
(Sallallahu Alaihi Wa Sallam) bhi uski saffakiyon se mehfooz na 
the. Ek din Allah ke Rasool (Sallallahu Alaihi Wa Sallam) safa ki 
pahadi ke qareeb tashreef le jaa rahe the ke raaste mein Abu 
Jahl se aamna samna ho gaya. Us ne badi bad tameezi ka 
muzaharah kiya, galiyan din, bakwas ki magar Allah ke 
Rasool (Sallallahu Alaihi Wa Sallam) khamoshi aur tahammul se 
us ki bakwas sunte rahe. Abu Jahl khwah makhwa aape se 
bahar hota jaa raha tha. Achanak us ne ek paththar uthaya 
aur Allah ke Rasool (Sallallahu Alaihi Wa Sallam) par de mara. Safa 
pahadi ke upar Abdullah Bin Jud'aan ka ghar tha. Ye shakhs 
Sayyeduna Abubakr Siddique (Radhiyallahu Anhu) ka qareebi 
rishtedar tha. Is ki ek laundi Abu Jahl ki bad sulooki aur 
janab e risalat maab ke sabr wa tahammul ka ye sara man- 
zar dekh rahi thi. Us se Abu Jahl ki ye sangeen zyadati 
bardasht na ho saki. Wo is khayal se dil hi dil mein kudh rahi 
thi ke Abu Jahl ne itni barguzeedah shakhsiyat par sitam 
kyon dhaya? Aisa hargiz nahi hona chahiye tha, phir usne 
faisla karliya ke wo Sayyeduna Hamzah Bin Abdul Muttalib 

(Radhiyallahu Anhu) se Abu Jahl ki kamini harkat ki shikayat 
zarur karegi. Tareekh ke aurag ye wazahat nahi karti ke wo 
laundi musalman thi ya nahi, baharhaal us ne ye karnama 
zarur anjaam diya ke Sayyeduna Hamzah (Radhiyallahu Anhu) 
ke intezaar mein baith gayi. Thodi hi der ke baad Sayyeduna 
Hamza (Radhiyallahu Anhu) shikar se laute. Unhon ne shikari 
libas pehna huwa tha aur kandhe par Kaman latak rahi thi. 
Wo aate hi haram mein dakhil huwe. Un ki aadat thi ke jab 
bhi shikar se wapas aate ghar jaane se qabl Baitullah ka 
tawaf zaroor karte the. Isi dauran kaneez ne unhein rok liya 
aur Abu Jahl ki zyadati ka sara waqe'aa suna dala. 

Sayyeduna Hamza (Radhiyallahu Anhu) ne ye waqe'aa suna to 
un ki Hashmi hamiyat jaag uthi. Zaer-e-lab kehne lage. Ye to 
theek hai ke main Muhammad (Sallallahu Alaihi Wa Sallam) ke deen 
par nahi hun magar wo baharhaal mera bhatija jai. Itna bhi 
be-sahara nahi ke use galiyan di jayein, mara jaye, khoon 
nikala jaye aur is zulm ke murtakib ko koi puchne wala hi na 
ho. Wo yehi baatein sonchte huwe chale jaa rahe the. Udhar 
Abu Jahl apne khandan ke logon mein baitha huwa tha ke 
achanak Sayyeduna Hamza us ke sar par jaa pahunche aur 
bole: Ao Buzdil! Tu mere bhatije ko gali deta aur marta hai, 
halanke main bhi us ke deen par hun. Ye keh kar itne zor se 
Kaman mari ke Abu Jahl ka sar lahu lohan ho gaya. Is par 
Abu Jahl ka qabeela Banu Makhzoom ke log bhadhak uthe. 
Dusri taraf se Banu Hashim ke log bhi taish mein aa gaye. 
Qhareeb tha ke aapas mein ladayi shuru ho jati ke achanak 
Abu Jahl ne unhein ye keh kar khamosh lar diya ke Abu 
Umarah ko jaane do. Waqe'ai main ne un ke bhatije ko bahut 
buri gali di thi. 

Sayyeduna Hamzah (Radhiyallahu Anhu) ka Islam shuru mein 
mehez hamiyat ke zer e asar tha. Riwayat ke mutabiq 
Hamzah wahan se seedhe Allah ke Rasool (Sallallahu Alaihi Wa 
Sallam) ke paas gaye aur kehne lage. Mere bhatije! Khush ho 
jao, main ne Abu Jahl se tumhara badla le liya hai. Magar 
Subhanallah! Allah ke Rasool (Sallallahu Alaihi Wa Sallam) ka jawab 

bhi kya khoob tha. Sayyeduna Hamzah ko aise jawab ki 
hargiz ummeed nahi thi. Aap (Sallallahu Alaihi Wa Sallam) ne 
jawaban irshad farmaya: Chacha jaan! Mujhe to us waqt 
khushi hogi jab aap Islam qabool kar leinge. Chunache 
Sayyedna Hamzah (Radhiyallahu Anhu) ne usi waqt Islam qabo- 
ol kar liya. Har chand ke shaitan ne unhein warghalane aur 
dil mein waswase dalne ki bharpoor koshish ki lekin Allah 
Taala ne un ka seena khol diya aur unhon ne Islam ka kada 
mazbooti se thaam liya. Un ke Islam laane se musalmanon 
ne bahut izzat aur quwwat mahsoos ki. Un ke Islam laane ka 
ye waqe'aa san cheh Nabwi ke aakhri mahine Dhul Hajj ka 
hai. Jab Sayyeduna Hamzah (Rahiyallahu Anhu) ne Islam qabool 
kiya, us waqt Nabi e Kareem (sallallahu Alaihi Wa Sallam) Darul 
Arqam mein tashreef farma the. Yahan sahaba e kiraam 
hazir hote the aur un ka tazkiya nafs hota tha. Quran e Kare- 
em padha aur padhaya jata tha. Daar e Arqam ke makeenon 
mein ab Sayyeduna Hamza (Radhiyallahu Anhu) ka bhi izafa ho 
chuka tha. Bila shuba wo Quraish ke sab se taqatwar aur 
mazboot naujawan the. Abhi unhein Islam qabool kiye huwe 
sirf teen din hi guzre the ke zulm wa tugyan ke siyah 
badalon mein ek aur barq e taban ka jalwah namodar huwa. 
Jis ki chamak pehle se bhi ziyadah kheerah kun thi. Yaani ab 
Sayyeduna Umar Farooq (Radhiyallahu Anhu) bhi Islam qabool 
karte hain. 
Umar apni behen ke ghar se Daar e Arqam aate hain. Dar- 
waze par dastak dete hain. Andar se ek admi ne darwaze ki 
jhiri se jhanka to dekha ke Umar talwar liye khade hain. 
Unhon ne lapak kar Allah ke Rasool (Sallallahu Alaihi Wa Sallam) 
ko itella di. Sab log simat kar yekja ho gaye. Udhar Asad 
Ullah Sayyeduna Hamza (Radhiyallahu Anhu) bhi maujood the. 
Unhon ne pucha. Kya baat hai? Jawab mila ke Umar aaye 
hain aur nangi talwar haath mein liye huwe hain. Sayyeduna 
Hamza (Radhiyallahu Anhu) ne farmya: Bas itni si baat hai ke 
Umar aaya hai. Darwaza khol do. Agar woh khair ki niyyat se 
aaya hai to hum use khair ata karenge aur agar kisi bure 

irade se aaya hai to hum usi ki talwar se us ka kaam tamaam 
karenge. Har chand yaha Umar khair hi lene hazir huwe the 
magar is mauge par Hamzah (Radhiyallahu Anhu) ki be-misaal 
dileri un ke upar ke alfaaz se saaf jhalakti nazar aati hai. 

Makkah Mukarrama ke mushrikeen ki Allah ke Rasool 
(Sallallahu Alaihi Wa Sallam) ke saath mahaaz aaraayi jaari thi. Is 
fiza mein Hazrat e Hamza (Radhiyallahu Anhu) aur Hazrat 
Umar (Radhiyallahu Anhu) jaisi badi shakhsiyaton ke Islam 
gabool karne ke baad Islami guwwat mein yageenan izafa 
huwa. Magar abhi imtehan baagi tha. Kafiron ne ek aur 
harba ikhtiyar kiya.Unhon ne Allah ke Rasool (Sallallahu Alaihi 
Wa Sallam) ke khandan ka mukammal boycott kar diya aur 
aap (Sallallahu Alaihi Wa Sallam) ko ahl wa ayal samet she'be Abu 
Talib mein mehsoor kar diya gaya. Is azmayesh mein siwaye 
Abu Lahab ke tamam Banu Hashim shareek the. Yageenan 
un mein Sayyeduna Hamzah (Radhiyallahu Anhu) bhi shamil the. 

Waqt guzarte der nahi lagti. Allah Taala ne hijrat ka izn de 
diya. Musalman pehle Habsha aur phir Madina Tayyeba ki 
janib hijrat karte hain.Sahaba e kiram (Radhiyallahu Anhu) mein 
muwakhat hoti hai. Sayyeduna Hamzah (Radhiyallahu Anhu) 
ko Allah ke Rasool (Sallallahu Alaihi Wa Sallam) apne azaad kardah 
ghulam Zaid ka bhai bana dete hain. 

Madina Tayyeba mein aa jaane ke baad bhi Islam dushman 
taqaton ne musalmanon ko chain nahi lene diya. Udhar Allah 
Taala ne jihad karne ki ijazat de di thi, chunache Ramadan Al 
Mubarak pehle Hijri (March 625) mein Allah ke Rasool 
(Sallallahu Alaihi Wa Sallam) ne Sayyeduna Hamzah Bin Abdul 
Muttalib (Radhiyallahu Anhu) ki qayadat mein ek sariya bheja. 
Tees muhajir mujahideen un ke zer-e-kaman the. Sayyeduna 
Hamzah (Radhiyallahu Anhu) ko ye sharf hasil huwa ke khud 
Allah ke Rasool (Sallallahu Alaihi Wa Sallam) ne apne dast Mubarak 
se un ke liye jhandha bandha. Us ka rang safed tha. Is tarah 
Islami tareekh mein sab se pehle jis shakhsiyat ko jhanda 
milne ka aezaz hasil huwa wo Sayyeduna Ameer Hamzah 
(Radhiyallahu Anhu) the. Is ke alambardar Marsad Ghanwi (Radhi- 

yallahu Anhu) the. Ye lashkar Bahr e Ahmar ke atraf mein 
Yanbu' aur Marwah ke darmiyan "Ais" naami jagah par pah- 
uncha. Udhar se Ouraish ka gafila aa raha tha. Jis mein teen 
sau afraad shamil the. Sahil e samandar par is khafile se 
aamna samna ho gaya. Magar gabeela e Juhaina ke sardar 
Majdi Bin Amr ne jo farigain ka haleef tha daud dhoop kar 
ke jung na hone di. 

Ghazwah Badr haq aur batil mein farg karne wali jung thi. 
Sayyeduna Hamzah (Radhiyallahu Anhu) bhi Badr ke sarkardah 
aur numayan shuraka mein se the. Ye jari bhi the, gawi bhi 
the. Jung shuru hone se pehle ki baat hai, musalmanon ne 
apne liye paani ka ek hauz bana rakha tha. Banu Makhzoom 
ka ek shakhs Aswad Bin Abdul Asad bada razeel aur badta- 
meez insaan tha. Wo ye kehte huwe maidan mein nikal aaya 
ke main Allah se ahd karta hun ke un ke hauz ka paani pi kar 
rahunga. Warna use dhaunga , ya us ke liye jaan dedunga. 
Jab ye nikla to dusri janib se Hamzah (Radhiyallahu Anhu) bhi 
daudte huwe aagaye. Donon mein hauz se thode se fasle par 
mudbhedh ho gayi. Sayyeduna Hamza (Radhiyallahu Anhu) ne 
aisi talwar maari ke us ki nisf pindli kat kar udh gayi. Aur 
wo peeth ke baal gir pada.Us ke paun se khoon ka fawwarah 
phoot pada. Magar is ke bawajood wo hauz ki taraf badha. 
Sayyeduna Hamzah (Radhiyallahu Anhu) ne dusri zarb lagayi to 
wo dher ho gaya. Is tarah Ghazwa e Badr ka pahla mushrik 
Sayyeduna Hamzah (Radhiyallahu Anhu) ka haathon wasil e jah- 
annam huwa. 

Badr ki ladayi shuru hone wali thi. Allah ke Rasool (Sallallahu 
Alaihi Wa Sallam) ne lashkar ko murattab farmaya. Ouraish ke 
teen behtareen shahsawar maidan mein nikle. Abu Jahl ne 
un ko gairat dilayi. Un mein Utba, dusra us ka bhai Shayba 
aur teesra Utba ka beta Waleed tha. Utba Abu Sufiyan ka 
sasur aur Hindah ka walid tha. Ye shakhs ladayi shuru hone 
se pehle surkh ount par sawar tha. Allah ke Rasool (Sallallahu 
Alaihi Wa Sallam) ne use dekh kar farmaya tha: Agar is qaum 
mein se kisi ke paas khair hai to surkh ount waale ke paas 

hai. Agar in logo ne us ki baat maan li to sahih raah payenge. 
Magar thodi hi der ke baad khud yehi shakhs khandani 
asbiyat ke haton majboor aur Abu Jahal ke taanon se tung 
aakar dawat e mubarazat de raha hai. Teen Ansari mugable 
ke liye nikalte hain. Un ka taaruf huwa to Quraish ne aawaz 
lagayi. Muhammad! Hamare mugable mein hamari gaum ke 
hamsaron ko bhejo. Chunache irshad huwa: Ubaidah Bin 
Harith utho! Hamzah Bin Abdul Muttalib aur Ali Bin Abu 
Talib utho! - 

Sayyeduna Hamzah (Radhiyallahu Anhu) Shayba ke bilmuqabil 
the aur Sayyedna Ali Bin Abu Talib (Radhiyallahu Anhu) 
Waleed ka muqabla kar rahe the aur Sayyeduna Ubaidah Bin 
Harith (Radhiyallahu Anhu) ke muqable mein Utba tha. Thodi hi 
der ke baad teenon ne apna apna shikar maar liya. Sayyedu- 
na Ubaidah Bin Harith (Radhiyyalahu Anhu) ko chand zakhm aaye 
jin ki wajah se wo baad mein shaheed ho gaye. Utba ko wasil 
e jahannam karne mein Sayyeduna Hamzah (Radhiyallahu Anhu) 
ne bhi hissa liya. Aur phir jab aam ladayi shuru huwi to 
waqe'ai Sayyeduna Hamzah (Radhiyallahu Anhu) ek sher ki tarah 
maidan e jung mein lapakte phir rahe the. Kisi ki majal thi 
ke saamne aata. Phir din ke aakhri hisse mein Quraish ka 
ghuroor khakh mein mil gaya.Aur Allah Taala ne musalmano 
ko fatah e mubeen ata farmayi. 

Ghazwa e Uhud ke mauqe par Sayyeduna Hamzah (Radhiyallahu 
Anhu) ke karname bade numayan the. Allah ke Rasool (Sallallahu 
Alaihi Wa Sallam) ki khwahish thi ke dushman ka muqabla sha- 
her ke andar kiya jaye magar kuch garm josh hazrat the jin 
mein Allah ke Rasool (Sallallahu Alaihi Wa Sallam) ke chacha Sayye- 
duna Hamzah (Radhiyallahu Anhu) sare fehrist the. Ye Hazrat 
chahte the ke dushman ka khule maidan mein muqabla kiya 
jaye. Aur phir jab Uhud ke maidan mein ladayi shuru huwi 
to Sayyeduna Hamzah (Radhiyallahu Anhu) sher ki tarah jung 
ladh rahe the. Wo puri quwwat se qalb-e-lashkar ki taraf 
badhe. Wo musalsal aage badhte jaa rahe the. Un ke saamne 
bade bade bahadur is tarah bikharte jaa rahe the jaise tez 

aandhi mein patte udh rahe hon. Unhon ne mushrikeen ke 
alambardaron ki tabahi mein numayan role ada karne ke 
alawah un ke bade bade janbazon ke hauslon ki Kaman tod 
di. MAgar sad haif ke isi aalam mein un ki shahadat wage' ho 
gayi. Unhein bahaduron ki tarah aamne saamne mugable 
karke shaheed nahi kiya gaya balke un par buzdilon ki tarah 
chup kar be khabri ke aalam mein waar kiya gaya. Un ke 
gatil ka naam Wahshi tha.Ye Jubair Bin Mut'aim ka ghulam 
tha. Us ka chacha Tu'ayma Bin Adi Badr mein mara gaya tha. 
Us ne Wahshi ko lalach diya ke agar tum mere chacha ke 
bale mein Hamzah (Radhiyallahu Anhu) ko qatl kardo to tum 
azaad ho. Udhar Hinda ne bhi us ko lalach diya ke agar 
tumne Hamzah (Radhiyallahu Anhu) ko qatl kar diya to main 
apna geemti haar tumhein de dungi aur deegar inamat se 
tumhari jholi bhar dungi. Us ke walid aur bhai ko Sayyeduna 
Hamzah (Radhiyallahu Anhu) ne Badr mein gati kiya tha. 

Wahshi ka kehna hai ke main Habshi tha aur Habshiyon hi 
ki tarah nezah phenkne mein mahir tha. Mera nishana kum 
hi chookta tha. Jab ladayi chidh gayi to mera hadaf sirf 
Sayyeduna Hamzah (Radhiyallahu Anhu) the. Main un ki talash 
mein tha. Achanak main ne dekha ke Hamzah Siba' Bin Abd- 
ul Uzza ko lalkar rahe hain. Aur phir unhonne Siba' par itne 
zor se talwar mari ke us ka sar udh gaya. Idhar Wahshi ko 
mauga mil gaya. Sayyeduna Hamzah (Radhiyallahu Anhu) us ki 
zadd mein aa gaye. Wo kehta hai ke phir main ne nishana 
bandha aur jab mera chota nezah meri marzi ke mutabiq ho 
gaya to main ne use un ki taraf de mara. Jo un ki naaf ke 
niche jaa laga. Jis se un ki antadiyan bah gayin. Unhon ne 
palat kar meri taraf uthna chaha magar wo maghloob hokar 
gir padhe. Main ne apna hirba uthaya aur maidan e jung se 
ek taraf hokar baith gaya. Mera maqsad pura ho chuka tha. 
Jab main Makkah aaya to mujhe aazadi mil gayi aur Hindah 
ne bhi hasb-e-wada apna zewar mere supurd kar diya. 
Sayyeduna Hamzah (Radhiyallahu Anhu) ki shahadat musalma- 
non ke liye bahut bada khasara thi. Hindah Sayyeduna 

Hamzah (Radhiyallahu Anhu) ki laash ke paas aayi. Us ne us ka 
musla kiya. Aap ka kaleja nikala. Use chabane ki nakam 
koshish ki. Allah ke Rasool (Sallallahu Alaihi Wa Sallam) KO Sayyedu- 
na Hamzah (Radhiyallahu Anhu) ki shahadat par shaded sadma 
huwa. Magar Allah Taala ne apne Rasool (Sallallahu Alaihi Wa 
Sallam) ko sabr karne ka hukm diya. 


Tafseel ke liye dekhiye: Al Isabah:2/105, wa Al Tabaqat 


Ibn Saad:3/ 8-10, 267, 268 wa Sabilul Huda war Rashaad 
2/337 , waSSeerah , Ibn Kashr, page: 227 wa 256, 257. 

SAYYEDUNA ABDULLAH BIN ABBAS 
(RADHIYALLAHU ANHU) 


Nabi e Kareem (Sallahu Alaihi Wa Sallam) ne farmaya: 
"Aye Allah! Ibn e Abbas ko kitaab wa hikmat ka ilm 
aur deen ki fugahat de" (Sahih Bukhari- 3756, 4809) 

Imamul Mufassereen Abdullah Bin Abbas (Radhiyallahu Anhu) 
Rasoolullah (sallallahu Alaihi Wa Sallam) ke chachazaad the. Ye 
Quraishi aur Hashmiunnasl the. Un ke walid Rasoolullah 
(Sallallahu Alaihi Wa Sallam) ke chacha Hazrat Abbas (Radhiyallahu Anhu) 
aur dada Abdul Muttalib the.Unki walidah ka naam "Lubaba" 
Bint e Harith (Radhiyallahu Anha) tha. Wo Ummul Momineen 
Hazrat Maimoona (Radhiyallahu Anha) ki sagi behen thin jo 
apne waqt ki namwar aur fazil khatoon thin. Aurton mein 
sab se pehle jis khatoon ne Islam ki dawat par labbaik kaha 
wo bil ittefaq Ummul Momineen Hazrat Khadija Al Kubra 
(Radhiyallahu Anha) hain. Magar un ke baad jis khatoon ko Islam 
lane ki sa'adat hasil huwi wo Hazrat Abdullah Bin Abbas 
(Radhiyallahu Anhu) ki walidah Lubabah Bint e Harith (Radhiyallahu 
Anha) thin Ye apne khawind se bhi pehle halqa bagosh Islam 
huwin. Islam laane par un ko bahut sataya gaya. Ibn e Abbas 
(Radhiyallahu Anhu) kehte hain ke main aur meri walidah un kam- 
zor logon mein se the jin ko Islam lane ki padaash mein 
bahut tung kiya gaya. Main bachchon mein se tha aur meri 
walidah aurton mein se un ke walid e girami Hazrat Abbas 
(Radhiyallahu Anhu) Allah ke Rasool (Sallallahu Alaihi Wa Sallam) se do 
ya teen saal bade the. Un ke baare mein muarrekheen mein 
ikhtelaaf hai ke wo kab Islam laaye. Ye Abu Talib ki wafat ke 
baad Allah ke Rasool (Sallallahu Alaihi Wa Sallam) ki madad kiya karte 
the. Madina waalon ke saath Bait-e- Aqaba mein pesh pesh 
rahe. Kaha jata hai ke wo qadeemul Islam the magar unhon 
ne apne Islam ko maslihat ke tehet chupa rakha tha. Badr ke 
din ye kuffar ke saath nikle the. Aap (Sallallahu Alaihi Wa Sallam) 
ne sahaba ko hukm de rakha tha ke agar ladayi ke dauran 

Abbas saamne aa jayen to un ko qatl na kiya jaye kyonke wo 
majboori se nikle hain. Baher haal un ki fazeelat mein Allah 
ke Rasool (Sallallahu Alaihi Wa Sallam) ke ye alfaaz kaafi hain ke 
Abbas mere baap ki tarah hain. Jis ne Abbas ko takleef di us 
ne mujhe takleef di. 

Hazrat Abdullah Bin Abbas (Radhiyallahu Anhu) ki paidayesh 
hijrat se teen saal qabl she'b-e-Abu Talib mein huwi jabke 
Banu Hashim mahsoor hokar zindagi basar kar rahe the. 
Banu Hashim mukammal boycott ki zad mein the. Koi un se 
kisi qism ki khareed wa farokht na kar sakta tha. In halaat 
mein Banu Hashim darakhton ke patte aur haiwanat ke 
chamde khane par majboor the, sakht bhook aur pyaas ke is 
mushkil tareen daur mein Hazrat Lubaaba Bint e Harith 
(Radhiyallahu Anha) hamela thin. Hazrat Abbas (Radhiyallahu Anhu) 
ne Allah ke Rasool (Sallahu Alaihi Wa Sallam) ko bataya ke Ummul 
Fazl (Radhiyallahu Anha) hamal se hain to Allah ke Rasool (Sallahu 
Alaihi Wa Sallam) nehayat khush huwe. Zuban e Mubarak se 
bête ki basharat nikli aur farmaya. 

"Mumkin hai ke Allah aik bachche ke zariye hamare 
chehron ko raushan (aur khush) kar de." 

Murad ye hai ke ye bachcha tamam musalmanon ke liye 
bahut khair wa barkat aur sa'adat ka zariya hoga. Aur bila 
shuba ye bachcha tamam musalmanon ke liye khair wa 
barkat ka sabab bana. Jab ye paida huwe to un ke walid 
unko lekar Rasool (sallallahu Alaihi Wa Sallam)ki khidmat mein aaye. 
Aap (Sallallahu Alaihi Wa Sallam) ne apne chachere bhai ko god 
mein liya aur us ke munh mein apna Mubarak luab-e-dehen 
dala. Mujahid kehte hain ke hamein malum nahi ke aap 
(Sallallahu Alaihi Wa Sallam) ne un ke siwa kisi aur ko apne luab 
dehen ki ghutti di ho.Is tarah duniya mein aane ke baad un 
ke peth mein sab se pehle jo khuraak gayi wo Allah ke 
Rasool (Sallallahu Alaihi Wa Sallam) ko lu'aab dehan tha. Aur us ke 
saath hi un mein wus'aat e ilm,fahm wa firasat, aql e saleem 
aur taqwa ki khususiyat muntaqil ho gayin. Ye bade khub- 
surat tanomand, bhari bharkam aur lambe qad ke the. 


Maktaba Al Faizi, Hyd 

Bachpan hi se nehayat saleemul fitrat , ghair mamuli 
zahanat aur bade gawi hafize ke malik the. Jab Allah ke 
Rasool (Sallallahu Alaihi Wa Sallam) is duniya se rukhsat huwe to 
un ki umr sirf 13 baras thi.[1] Unhon ne Allah ke Rasool 
(Sallallahu Alaihi Wa Sallam) ki sohbat mein bahut kam arsa guzara, 
is ke bawajood unhon ne 1660 ahadeeth riwayat ki hain jin 
mein se 75 ahadeeth ko Imaam Bukhari aur Imam Muslim 
ne apni kitabon mein darj kiya hai.Chunke un ki sagi khala 
Hazrat Maimuna (Radhiyallahu Anha) Allah ke Rasool (Sallallahu Alaihi 
Wa Sallam) ki ahliya thin, lehaza ye un ke yahan qayam karte 
aur ghar ke chote chote kaam kaaj anjaam dete the. Is tarah 
un ko Allah ke Rasool (Sallallahu Alaihi Wa Sallam) ki khidmat ke 
mawaqe muyassar aaye. 

Ek martaba Allah ke Rasool (Sallallahu Alaihi Wa Sallam) ne wuzu 
ka airadha farmaya to ye bhaage bhaage gaye aur wuzu ke 
liye paani le aaye. Aap (Sallallahu Alaihi Wa Sallam) ne pucha ke 
paani ka bartan kaun laya hai? Bataya gaya ke Abdullah laya 
hai. Aap ne khushi ka izhar kiya. Ab Allah ke Rasool (Sallallahu 
Alaihi Wa Sallam) nawafil ke liye khade huwe to nanhe munne 
Abdullah (Radhiyallahu Anhu) bhi wazu karke aa gaye. Allah ke 
Rasool (Sallallahu Alaihi Wa Sallam) ne isharah kiya ke mere saath 
khade ho jao magar ye piche khade ho gaye.Jab aap (Sallallahu 
Alaihi Wa Sallam) ne namaz khatm ki to pucha: Abdullah ! Jab 
main ne tum ko isharah kiya tha ke mere saath khade ho jao 
to phir tum mere piche kyon khadhe huwe? Ab zara Hazrat 
Abdullah (Radhiyallahu Anhu) ka jawab mulahaza farmayen. 
Unhon ne kaha: Aye Allah ke Rasool! Bhala main aap ke 
barabar kaise khada ho sakta hun? Ye jawab sun kar Allah 
ke Rasool (Sallallahu Alaihi Wa Sallam) bahut khush huwe. Phir aap 
(Sallallahu LAaihi Wa Sallam) ne apne Mubarak haath utha diye aur 
Allah Taala ki bargah mein arz kiya:"Aye Allah! Ise Quran e 
majeed ki tafseer ka ilm sikha aur deen ki samajh ata farma." 

[2] 

Ek aur mauqe par Allah ke Rasool (Sallallahu Alaihi Wa Sallam) 

ne un ke liye dua ki ke Allah Taala un ke ilm wa faham mein 

izafa farmaye. Imam Ahmed (Rehmatullah) Ibn e Abbas (Radhi- 
yallahu Anhu) ke hawale se bayan karte hain ke Allah ke Rasool 
(Sallallahu Alaihi Wa Sallam) Rafa' e hajat ke liye gaye to main ne aap 
(Sallallahu Alaihi Wa Sallam) ke liye pani rakh diya. Jab aap (Sallallahu 
Alaihi Wa Sallam) bahar nikle to irshad farmaya ke ye kisne 
rakha hai?Aap ko bataya gaya ke Ibn e Abbas ne to aap 
(Sallallahu Alaihi Wa Sallam) ne irshad farmaya: Aye Allah! ise deen ki 
samajh ata farma aur use tafseer sikha.[3]Aap (Sallallahu Alaihi 
Wa Sallam) ne un ke haq mein do martaba ilm ki dua aur ek 
dafa hikmat ata hone ki dua ki. 

Ab Allah ke Rasool (Sallallahu Alaihi Wa Sallam) ki ata ki huwi ghut- 
ti, un ki tarbiyat aur mut'addid-baar un ke haq mein ki gayi 
duayein maqbool e bargah e rabbani ho kar rang layin. Ma- 
zeed baran aap ne risalat maab (Sallallahu Alaihi Wa Sallam) ki 
sohbat-e-aaliya mein jo waqt basar kiya har chand wo tho- 
dha tha lekin aap ne us ke ek ek lamhe se bharpoor istefa- 
dah kiya. Unhon ne barah-e-raast Allah ke Rasool (Sallallahu 
Alaihi Wa Sallam) Se deen seekha. Aap (Sallallahu Alaihi Wa Sallam) Ke 
aqwal wa af'aal ko zabt kiya. Phir aap ne sahaba e kiram se 
ilm, fasahat wa balaghat aur zaban wa bayan ke rumooz ha- 
sil kiye, chunache unko "Hibrul Ummah" ka khitaab mila, jis 
ke ma'ane allamah ke hain. Wo mufassir e Quran aur aalim e 
hadeeth the, chunache ek mashoor taab'ai Masrooq Bin 
Ajd'a farmate hain ke jab main ne Abdullah Bin Abbas (Radhi- 
yallahu Anhu) ko dekha to wo itne khubsurat nazar aaye ke 
main be-ikhtiyar bol utha:AJMALUN NAAS. "Ye sab logon se 
zyadah khubsurat hain." Jab unhone guftagu ki to kaha: 
AFSAHUN NAAS "Ye sab se badh kar faseeh wa baleegh 
hain." Yaani fasahat aur balaghat mein yakta e rozgar hain. 
Aur jab hadeeth bayan ki to kaha: A'LAMUN NAAS "Ye sab 
se bade aalim hain." 

Un ko ilm hasil karne ke behad shauq tha. Allah ke Rasool 
(Sallallahu Alaihi Wa Sallam) ki wafat ke baad ek Ansari sahabi se 
kehne lage: 

"Chalo ashaab e Rasool (Sallallahu Alaihi Wa Sallam) se (ilm 

seekhte hain, Ahadeeth ke baare mein) suwal karte hain. 
is waqt sahaba e kiram ki badi tadaad maujood hai." 

Us Ansari naujawan ne is baat ko zyada ehmiyat na di. Us 
ne kaha: 

"Ibn e Abbas! Mujhe aap ke suwaal par bada ta'ajjub 
hai, kya aap samajhte hain ke akaabir ashaab-e-rasool 
(Sallallahu Alaihi Wa Sallam) ki maujoodgi mein log aap ke mohtaj 
honge aur aap ke paas masayel puchne aayeinge?" 

Ibn e Abbas (Radhiyallahu Anhu) kehte hain ke main is baat ko 
nazar andaaz kar ke akela hi sahaba e kiram (Radhiyallahu 
Anhum) se ilm seekhne laga. Jis sahabi ke baare mein malum 
hota ke us ke paas hadeeth ka ilm hai to main us ke ghar 
chala jata tha, us se milta,us se hadeeth sunta. Kabhi kabh- 
aar aisa bhi hota ke main sahabi ke ghar mulaqat ke liye 
gaya, malum huwa ke wo qailula kar rahe hain to main dar- 
waze hi par baith jata tha, apni chadar ko apne jism se lapet 
kar kursi bana leta tha. Sahabi qailula se uthkar bahar 
tashreef laate to main darwaze hi par baitha hota. Wo bade 
tajjub se puchte: 

"Allah ke Rasool (Sallallahu Alaihi Wa Sallam) ke chahere 
bhai! Aap kaise tashreef laye?" 

"Mujhe bulwa bheja hota to main khud aa jata." 

Wo tahseel e ilm ke hawale se farmate the ke main Rasul 
ullah (Sallallahu Alaihi Wa Sallam) ke ashab mein se akabir Ansar 
wa muhajireen ke saath saath rehta tha aur un se aap ke 
maghazi(ghazwat) aur is baare mein jo Quran nazil huwa 
tha us ke mutalliq daryaft karta tha. Main jis shakhs ke paas 
jata wo Rasulullah (Sallallahu Alaihi Wa Sallam) se meri qarabat 
dari ki waja se nehayat khush hota tha. Hazrat Ubai Bin 
Ka'ab (Radhiyallahu Anhu) bahut bade aalim the aur un logon 
mein se the jinnhein "Arraseekheen Fi Ilm" ka laqab mila 
tha. Main un ke paas gaya aur un se Madani daur mein nazil 
hone wali suraton ke mutalliq istefsar kiya. Unhon ne bataya 
ke Quran e Kareem ki satayis(27)saratein Madina Tayyeba 
mein aur baaqi tamam suratein Makkah Mukarrama mein 

nazil huwin. 

Un se ek martaba suwal kiya gaya ke aap ne itna ilm kahan 
se hasil kiya? Jawab diya. Bahut zyadah sawal karne aur aql 
mand dil ki wajah se ilm hasil huwa, isi liye Hazrat Umar 
Farooq (Radhiyallahu Anhu) un ko tarjumanul Quran kehte the. 
Baaz sahaba ne aeteraz kiya ke Ibn e Abbas (Radhiyallahu Anhu) 
ki umr ke to hamare bhi bête hain aap un ko bhi usi tarah 
bulaya karein, izzat wa takreem kiya karein jaise Ibn Abbas 
(Radhiyallahu Anhu) ki karte hain. Sab hum umr hi to hain to 
Umar (Radhiyallahu Anhu) ne farmaya: 

"Ye to jawani mein buzurgon ki si samajhdar baatein karne 
wala, zuban se ba kasrat suwal karne wala aur aql mand dil 
wala hai." [4] 

Hazrat Umar (Radhiyallahu Anhu) ne sahaba ko is baath ka 
suboot pesh karne ke liye jama farmaya, saath Ibn e Abbas 
(Radhiyallahu Anhu) ko bhi bulaya aur sab se suwal kiya ke 
batao Surah Nasr ki shaan-e-nuzool kya hai, is mein aap 
(Sallallahu Alaihi Wa Sallam) ko kaun sa khaas paighaam diya gaya 
hai. Kisi ne kuch kaha aur kisi ne kuch, phir Hazrat Umar 
(Radhiyallahu Anhu) ne Ibbn e Abbas (Radhiyallahu Anhu) se daryaft 
kiya to unhon ne farmaya ke is mein Rasoolullah (Sallallahu 
Alaihi Wa Sallam) ki maut ki khabar di gayi hai. Hazrat Umar 
(Radhiyallahu Anhu) ne Ibn e Abbas (Radhiyallahu Anhu) ki baat ki 
tasdeeg ki aur farmaya ke main is ke mutallig wahi kuch 
jaanta hun jo aap jante hain. Asl mein wo sahaba e kiram 
(Radhiyallahu Anhum) ko is naujawan ke ilm muqaam wa martaba 
aur deeni faham ki shaan se rushnaas karana chahte the. 

Ek martaba unhon ne Ibn e Abbas (Radhiyallahu Anhu) se 
Lailatul Qadr ke baare mein pucha to unhon ne ijtehaad se 
bataya ke wo Ramadhan ki sattayeeswin raat hoti hai. 
Hazrat Umar (Rashiyallahu Anhu) ne unki tehseen farmayi. Ek 
mauqe par unhon ne Ibn e Abbas (Radhiyallahu Anhu) se farmaya 
ke aap hamare jawanon ke sardar, un mein sab se achche, 
sab se aql mand aur kitaabullah ko sab se zyadah samajhne 
waale ban gaye hain.[5] 

Wo bade hazir jawab the. Abubakr Bin Abu Sabirah bayan 
karte hain ke main ne un se zyadah hazir jawab, zyada hilm 
wala koi shakhs nahi dekha. Hazrat Umar Farooq (Radhiyallahu 
Anhu) ahl-e- Badr ki maujudgi mein un ko bulwate, un ke 
samne paicheedah masayel rakhte aur phir Ibn e Abbas 
(Radhiyallahu Anhu) us ka jo haal batate wo us ki tasdeeq karte. 
Wo Sahaba e kiram se umr mein bahut chote the magar apni 
qad aawar ilmi shakhsiyat ki badolat sahaba e kiram mein is 
qadar buland paya ilmi muqaam rakhte the ke Hazrat 
Abdullah Bin Masood(Radhiyallahu Anhu)ne ek martaba 
farmaya: Agar Ibn e Abbas (Radhiyallahu Anhu) hamari umr ko 
paata to hum mein se koi bhi us ke ilm ka daswan hissa bhi 
na le sakta. 

Unhon ne ek martaba farmaya ke Ibn e Abbas (Radhiyallahu 
Anhu) kya hi achcha tarjumalul Quran hai. Allah ke Rasool 
(Sallallahu Alaihi Wa Sallam) par jo kuch nazil kiya gaya hai us ke 
baare mein Ibn e Abbas (Radhiyallahu Anhu) sab logon se ziya- 
dah behtar jante hain. Hazrat Rafe' Bin Khadeej ko jab un ki 
wafat ki itella mili to unhein ye kehte huwe suna gaya ke aaj 
wo shakhs faut ho gaya hai ke sharq wa gharb ke darmiyan 
rehne waale sabhi log us ke ilm ke mohtaj the.Ameer Mua- 
wiya (Radhiyallahu Anhu) ne kaha ke aaj wo shakhs faut huwa 
ke jo zindah maujud logon aur faut shudgan mein sab se 
zyadah samajhdar tha. 

Abdurrahman Bin Abuz Zinaad kehte hain ke Ibn e Abbas 
(Radhiyallahu Anhu) sab logon se zyadah sehab-e-ilm hain. Wo 
chand uloom mein bahut aage nikal gaye the. Main ne kisi 
shakhs ko aap se badh kar Hadeeth e Rasool (Sallallahu Alaihi 
Wa Sallam) khulafa ke faislon, arbi ash'aar, tafseer e Quran, 
hisaab,wirasat ke masayel aur guzishta waqe'aat ko janne 
wala nahi dekha.Un ka ghar ek mukammal University tha. 
Taham University ke tane tanha muallim wahi tha.Un ke ek 
ham asr Abu Hamzah Assimali bahawala Abu Saleh bayan 
karte hain ke main ne Ibn e Abbas (Radhiyallahu Anhu) ki ilmi 
majlis dekhi hai. Ek martaba un ke ghar ki taraf gaya to 

dekha ke logon ka bahut bada hujoom un ke ghar ke bahar 
khada hai. Raaste band ho chuke hain. Main kisi na kisi 
tarah un ke paas pahunch gaya aur unhein un ke ghar ke 
bahar logon ki maujudgi se aagah kiya. Aapne farmaya ke 
mere liye wuzu ka paani rakho. Paani rakha gaya. Aap ne 
wuzu kiya aur masnad par baith gaye. Phir mujhe hukm diya 
ke main bahar jaun aur logon mein se jo Quran e majeed ki 
tafseer aur us ki qiraat ke baare mein suwal karna chahte 
hain un ko bula laun, main gaya aur logon ko bula laya, 
logon ki taadaad itni thi ke hujrah aur ghar bhar gaya. Logon 
ne suwal wa jawab kiye. Jis cheez ke baare mein pucha aap 
ne unhein us ke mutalliq puri wazahat se balke us se bhi 
badh kar bataya, phir farmaya ke tumhare kuch aur bhai bhi 
bahar intezar kar rahe hain to wo log bahar chale gaye. Phir 
mujh se farmaya ke bahar nikal kar kaho ke jo log fiqh aur 
halal wa haram ke baare mein puchna chahte hain ab un ki 
baari hai. Main ne bahar jaakar aelan kiya to wo log andar aa 
gaye. Un logon se hujrah aur ghar ka sehen bhar gaya. 
Unhon ne suwalaat kiye, Ibn e Abbas (Radhiyallahu Anhu) ne 
sab ke jawabat marhamat farmaye. Balke unhein kuch 
zyadah hi malumat faraham ki, phir farmaya ke tumhare 
kuch aur bhai bhi bahar muntazir hain, ab un ke liye jagah 
khali kardein chunache wo log bahar chale gaye. Ab mujhe 
hkum diya: Bahar nikal kar aelan karo ke jo log ilm wa 
arasar ke baare mein puchna chahein wo andar aa jayein. 
Thodi der mein hujrah aur ghar ke pura sehen uloom e wir- 
asat ke talaba se bhar gaya. Unhon ne suwalat kiye. Aap ne 
un ko jawabat diye.Unki na sirf tasalli farmayi balke unhein 
unke mauzu ke hawale se mazeed bahut kuch bataya.Phir un 
se kaha ke tumhare kuch bhai bahar intezar mein hain un ke 
liye jagah khali kardein to wo log bahar chale gaye. Ab 
mujhe hukm huwa ke bahar nikal kar ye aelan karun ke jo 
log Arabi zuban aur she'r wa shairi ke baare mein puchna 
chahte hain ab un ki baari hai, chunache badi tadaad mein 
log dakhil huwe jin se hujrah aur ghar bhar gaya. Aap ne un 

ke suwalat ke jawabat diye balke un ki tawaqqu se kahin 
zyadah malumat faraham ki. Phir un se kaha ke abhi 
tumhare bahut sare bhai jagah khali hone ke muntazir hain. 
Wo chale gaye to aur log aaye. Abu Saleh kehte hain ke agar 
tamam Quraish Ibn e Abbas (Radhiyallahu Anhu) par fakhr karte 
ke itna bada be-misal aadmi, is qadar zaheen aur fateen 
funoon-e-aaliya ka mahir sirf unhi ke qabile ka fard hai to 
wo bila shuba is yagana fikhr ke haqdar hain. Main ne un 
jaisa koi dusra shakhs nahi dekha.[6] 

Kasrat-e-ezdeham aur shagirdon ki badi tadad ki wajah se 
aap ne pure hafta ke din mukhtalif mauzuat ke liye mukhtas 
kar rakhe the. Ek din ghazwat ke liye, ek din tafseer e Quran 
ke liye, ek din tareekh qabl az Islam ke liye, ek din qadeem 
sha'aeri ke liye, ek din jahiliyat ke waqe'aat se khabardar 
karne ke liye aur ek din arbon ke qisson aur waqe'aat ke liye 
muqarrar kar rakha tha. Chunke unhein mustanad aalim 
samjha jata tha, lehaza un se fatwa bhi liya karte the. Wo 
apne bahut se ahem fatawe ke ba'ais bahut mashoor hain. 

Fatawe aur masayel bayan karne mein un ka andaaz bilkul 
muhaddisana tha. Abdullah Bin Abu Yazeed kehte hain ke 
Ibn e Abbas (Radhiyallahu Anhu) se jab koi masayel pucha jata, 
agar wo kitaabullah mein hota to usse bayan karte, agar 
Quran e Kareem mein na hota aur sunnat mein hota to usse 
bayan karte. Aur agar use Allah le Rasool (Sallallahu Alaihi Wa 
Sallam) ne bayan na kiya hota to wo use Hazrat Abubakar aur 
Umar Farooq (Radhiyallahu Anhuma) ke irshadat ke mutabiq 
bayan karte. Basurat e deegar apni ray se ijtehad karte the. 

Hazrat Abdullah Bin Abbas (Radhiyallahu Anhu) mein tawazo' 
aur inkesar bahut zyadah tha. Akhir ye Quraishi aur Hashmi 
the. Khandani wajahat ke saath saath Allah ke Rasool 
(Sallallahu Alaihi Wa Sallam) ki tarbiyat ka asar tha ke aap ulama 
kiram ka be-had ehteram karte the. Hazrat Zaid Bin Sabit 
(Radhiyallahu Anhu) katib e wahi the, qaza, fiqh aur qiraat ke 
ustaz the,wo ek martaba ghode par sawar hone lage. Hashmi 
aur Quraishi naujawan Ibn e Abbas (Radhiyallahu Anhu) lapak 

kar aage badhe aur bilkul ek naukar ya ghulam ki tarah 
ghode ki lagaam pakdi. Hazrat Zaid (Radhiyallahu Anhu) ne kaha: 
"Chodiye Rasulullah (Sallallahu LAaihi Wa Sallam) ke 
chachere bhai! (Ye aap kya kar rahe hain?)" 

Unhon ne jawab mein kaha: 

"Hamein apne ulama ki isi tarah izzat wa ehteram 
karne ka hukm diya gaya hai." 

Aulad ki tarbiyat mein walidain ka kirdar bada aham hota 
hai. Har chand wo apne das behen bhaiyon mein sab se 
chote the magar nehayat zaheen wa fateen hone ki wajah se 
apne walid ko bade mahboob the. Jaisa ke piche guzra hai ke 
Hazrat Umar Farooq (Radhiyallahu Anhu) un se badi mahabbat 
karte the aur apni majlis mein bithate the. Abdullah Bin 
Abbas (Radhiyallahu Anhu) ke walid e girami Abbas (Radhiyallahu 
Anhu) ko jab Hazrat Umar (Radhiyallahu Anhu) ke yaha Ibn e Abbas 
ki qurbat ka ilm huwa to naseehat karne lage: Beta! Khaleefa 
ke yahan jaate ho, baithte ho, wahan tumhara kaafi muqaam 
hai, yaad rakho khaleefa ke saath baithne ke hawale se main 
tumhein teen cheezein batata hun jinhein khud yaad rakho. 
Aaiye zara dekhte hain ke ek murabbi aur mushfiq baap ki 
apne bête ko kya naseehat ki thi. Irshad farmaya: 

"Un ka tajreba tumhare saath sidq wa sachchayi ka ho." 

"Un se kisi bhi muamle mein kabhi jhoot na bolna" 

"Un ka raaz kabhi faash na karna." 

"Na un ke huzoor kisi ki gheebat karna." 

Allah ke Rasool (Sallallahu Alaihi Wa Sallam) se badi gehri aur 
be-payan mahabbat wa aqeedat un ke rag wa reshe mein 
rachi huwi thi. Sunnat ke to wo shaidayi the. Allah ke Rasool 
(Sallalahu LAaihi Wa Sallam) ke tarz-e-amal ke hawale se mamuli 
mamuli cheezein bhi puchte rehte the ke aap (Slalallahu Alaihi 
Wa Sllam) ne ye kaam kaise kiya? Ubaidullah Bin Ali Bin Abi 
Rafe' bayan karte hain: 

"Wo Nabi e Kareem (Sallallahu Alaihi Wa Sallam) ke khadim 
aur azad kardah ghulam Abu Rafe ke paas tashreef laate 
aur un se daryaft karte ke fulan fulan din Allah ke Rasool 

(Sallallahu Alaihi Wa Silam) ne kya kaam kiya tha?" 

Muraad ye thi ke jo amal Allah ke Rasool (Salllallahu LAaihi Wa 
Sallam) ne jiss tarah kiya hai wo bhi use usi tarah karenge. 

Hawashi 

(1JAl Mustadrak lil Hakim:3/533, Hadeeth:6273.[2] Al 
Mustadrak lil Hakim:3/534, Hadeeth:6279.[3] Al Mustadrak 
lil Hakim:3/536, Hadeeth:6287.[4] Al Mustadrak lil 
Hakim:3/539: Hadeeth:6296. [5] Al Mustadrak lil Hakim, 
Hadeeth:6297. [6] Al Mustadrak lil Hakim:3/537,538, 
Hadeeth:6293. 

Tafseel Ke liye Dekhiye: Subulul Huda warrshad:11/96- 
98, wa Al Bidaya wa Al Nihaya:8/274-280 wa Siyar Aalam 
Alnubala 3/331-359, wa Al tabqaat ibn Saad 2/367, wa Al 
isaabah :4/125, wa Usud Al Ghaabah:3/293. 

SAYYEDUNA ABDULLAH BIN UMAR 
(RADHIYALLAHU ANHU) 


Nabi e Kareem (sallallahu Alaihi Wa Sallam) ne farmaya: 
"Abdullah Bin Umar achcha aadmi hai, kaash wo 
raat ko bhi namaz padhta. (Sahih Al Bukhari:3739) 

Hazrat Umar Farooq (Radhiyallahu Anhu) ke bête Sayyeduna 
Abdullah (Radhiyallahu Anhu) Makkah Mukarrama mein paida 
huwe. Jab Islam qabool kiya to us waqt un ki umr sirf das 
baras thi. Bulughat se pehle hi unhon ne hijrat ki sa'adat 
hasil ki. Kamsini ki wajah se Badr aur Uhud ke gazwaat mein 
shareek na ho sake. Lekin ghazwa e khandaq ke mauqe par 
un ki umr pandrah (15) baras ho chuki thi, is liye wo ghazwa 
e Khandaq mein shareek huwe aur us ke baad hone waale 
ghazwat mein bhi shareek rahe. 

Ye Ummul Momineen Hazrat Hafsa (Radhiyallahu Anha) ke 
sage bhai the. Un ki walida ka naam Zainab Bint e Maz'oon 
tha jo mashoor sahabi Uthman Bin Mazoon (Radhiyallahu Anhu) 
ki hamsheerah thin. Abdullah Bin Umar (Radhiyallahu Anhu) 
jaseem aur darmiyana qad ke the. Un ki aadat e Mubarak thi 
ke wo har namaz ke liye tazah wuzu karte the. Nehayat 
zaheen wa fateen the. Un khush qismat naujawanon mein se 
ek the jin ko Allah ke Rasool (Sallallahu Alaihi Wa Sallam) ki sohbat 
payi aur baraheraast un ki tarbiyat mein rahe. Ye Abdullah 
naami un chaar sahaba mein se ek the jinhen muarrikheen 
abadila ke naam se yaad karte hain. Bade samajhdar hone ke 
saath saath ye bahut bade aalim bhi the. Hazrat Uthman 
(Radhiyallahu Anhu) ne un ko Uhda e qaza par mamur karna 
chaha lekin unhon ne mazerat kar li. Wo yarmook, qadsiya, 
Jalula aur faris ke deegar m'arakon mein shareek huwe. Ye 
fath e Misr ke mauqe par bhi maujood the aur wahan ek 
ghar bhi tameer karaya tha.Abdullah Bin Umar (Radhiyallahu 
Anhu) ne Basrah aur Faris wa Madayan ka bhi kayi baar 
daurah kiya. Jab Hazrat Umar Farooq (Radhiyallahu Anhu) ko ye 

tajweez di gayi ke aap apne baad jin logon ko khalifa banane 
ki wasiyat kar rahe hain un mein un ko bhi shamil kar dijiye, 
to Hazrat Umar Farooq (Radhiyallahu Anhu) ne beta hone ki 
wajah se ye tajweez manne se inkar kar diya. Unhein jab 
apne maal wa asbaab mein koi cheez zyadah marghoob hoti 
thi to wo is ko fee sabeelillah de dalte the. Un ke ghulam 
jinko un ki is kaifiyat ka ilm tha, is liye bilumoom un mein se 
koi na koi masjid tak un ke piche laga rehta tha, jab Ibn e 
Umar (Radhiyallahu Anhu) ye surat e haal dekhte to us ghulam ko 
aazad kar dete the. Ek martaba logon ne un se kaha: Ye log 
aap se makkari wa fareb karte hain. Ye sun kar aap ne jawab 
diya:Agar ye log hum se Allah ke liye fareb karte hain to hum 
bhi Allah hi ke liye is fareb ko ba-khushi gawara karlenge. 

Ek martaba Abdullah Bin Umar (Radhiyallahu Anhu) Madina 
Tayyeba ke gareeb sehra mein apne saathiyon ke saath sair 
wa tafreeh ke liye nikle. Jab khane peene ke wagt dastar 
khwan par baithe to samne se ek ladka bakriyon ke rewad 
ko hankta huwa guzra.Hazrat Abdullah Bin Umar (Radhiyallahu 
Anhu) ne use awaaz di. Bhai! Zara is taraf aao, hamare saath 
khane mein shareek ho jao. Us ne jawab diya: Allah aapko 
barkat de, main roze se hun. Sehra ki shadeed garmi , nau 
umr ladka, wo bhi ek gudarya, bakriyon ka charwaha, un ko 
bada tajjub huwa. Farmane lage: Is gadar shadeed garmi 
mein tum ne rozah rakha huwa hai, jabke ye Ramadhan ka 
maheena bhi nahi hai? Tum nakriyon ke piche bhagte phirte 
ho, pahadon ki waadi to dhoop se tap jati hai, phir dil mein 
khayaal aaya ke us ki amanat aur tagwe ka imtehan liya jaye. 
Us se kaha: Bhai! Apni in bakriyon mein se ek bakri hamare 
haath bech dalo. Hum se is ki geemat bhi lelo aur hum tum- 
hein is mein se gosht bhi de deinge. Us ne jawab diya: Janab 
e wala! Ye bakriyan meri nahi hain, mera aaga ki hain, 
lehaza main in ko bechne ka hag nahi rakhta. Main us ki 
ijazat ke bagair aap ke haath bakri kaise farokht karun? 
Unhon ne kaha: Apne aaga se keh dena ke ek bakri ko 
bedhiya kha gaya hai. Us ko kya pata chalega? Us gudarye ne 

un ki taraf guse se dekha aur kaha ke aap kehte hain ke 
malik ki ijazat ke bagair bakri farokht kardun to phir"Allah 
kahan hai!! Allah kahan hai!!" Hazrat Abdullah Bin Umar (Ra- 
dhiyallahu Anhu) ne ye alfaz sune to be-ikhtiyar ro pade aur 
baar baar yehi alfaz dihrane lage:"Allah kahan hai! Allah 
kahan hai!" Madina Tayyeba jaane ke baad aap ne us guda- 
rye ke baare mein malumat hasil kiye ke us ka malik kaun 
hai? Phir us ko paighan bheja ke hum is gudarye ko bakr- 
iyon ke samet khareedna chahte hain. Malik ne ye sauda 
manzoor kar liya. Phir aap ne gudarye ko Allah ki raza ki 
khatir azaad kar diya aur bakriyon ka sara rewadh usko 
tohfe mein de diya. 

Abdullah Bin Umar (Radhiyallahu Anhu) ki ek kaneez thi jo 
badi samajhdar thi. Unhon ne Allah ki khushnudi ke liye na 
sirf us ko azaad kar diya balke us ka nikah apne ghulam Nafe 
se karadiya aur Quran e majeed ki ye aayat tilawat ki: 

"Tum us waqt tak neki hasil nahi kar sakte jab tak apni 
mata' e azeez Allah ki raah mein qurban na kar do." 
(Al e Imran - 3: 92) 

Isi jazbe ke tehet ek martaba unhon ne ek ount khareeda jo 
unhein bahut pasand tha magar apne ghulam Nafe ko hukm 
diya ke is ount ko sadqa ke ounton mein shamil kar diya 
jaye. Un ke ye ghulam Hazrat Nafe' bade zaheen the. Wo 
bahut bade aalim bhi the, is liye ek badi shakhsiyat ne 
Hazrat Abdullah Bin Umar (Radhiyallahu Anhu) ko pesh kash ki 
ke main iss ghulam ko das hazaar dirham ke ewaz kharee- 
dne ke liye tayyar hun magar un ke nazdeek Nafe' ki qeemat 
bahut zyadah thi aur phir ek din unhon ne use Allah ki raza 
ke liye azaad kar diya. 

Unhon ne ek dafa paanch ghulam khareede, jab Abdullah 
Bin Umar (Radhiyallahu Anhu) namaz ke liye khade huwe to ghulam 
bhi un ke piche namaz padhne lage. Is par unhon ne pucha: 
Tum log kis ke liye namaz padh rahe ho? Jawab mila: Allah 
ke liye, is par Abdullah Bin Umar (Radhiyallahu Anhu) ne kaha: 
Jao! Tum sab usi ke naam par aazaad ho jis ke liye tum ne 

namaz ada ki. Seerat nigaron ne likha hai ke Abdullah Bin 
Umar (Radhiyallahu Anhu) ne apni wafat tak tagreeban ek 
hazaar ghulam azaad kiye.Wo baaz augaat ek hi nashist 
mein tees tees hazaar deenar sadga kar dete the. Un ka 
mamool tha ke jab tak kisi ko apne dastar khwan par na 
baitha lete gosht tanawul na karte. Ek yateem bachcha un ke 
dastar khwan par khana khaya karta tha. Ek martaba wo na 
aaya to us ko talaash karne nikal padhe aur badi tago do se 
use dhoondh laaye. Abdullah Bin Umar (Radhiyallahu Anhuma) 
ki ahliya ne un ke liye khana chupa kar rakha huwa tha. 
Unhon ne ye khana us yateem ko bade ehtemam se khilaya. 

Seerat nigaaron ne likha hai ke ek martaba hajj ke mausam 
mein un ke walid Ameerul Momineen Sayyeduna Umar 
(Radhiyallahu Anhu) ne aelan kiya: Aye logo! Tum Hajj e ifrad kar 
sakte ho, Hajj e Qiraan kar sakte ho magar Hajj e Tamatto 
nahi kar sakte. Ye bhi Hajj ke liye tashreef le jaa rahe the. Jab 
meegat par pahunche to ehram baandh kar zor se kaha: 
main Hajj Tamattu ki niyyat karta hun. Logo ne kaha: Kya 
aap ne apne walid ka hukm nahi suna? Unhon ne Hajj Tam- 
attu se mana kiya hai aur aap un ke hukm ki khilaf warzi kar 
rahe hain. Aap ko un ke ghusse ka ilm nahi hai. Aap ne is 
mauge par bada tareekhi jumla irshad farmaya: 

"Rasulullah (Sallallahu Alaihi Wa Sallam) ki itteba ki jayegi 
ya mere walid ki baat suni aur mani jayegi." [1] 

Sayyeduna Abdullah Bin Umar (Radhiyallahu Anhu) Hajj ke 
masayel se sab se zyadah ba-khabar the wo Rasulullah (sata- 
llahu Alaihi Wa Sallam) ke naqsh e qadam par chalte the aur namaz 
aur deegar ibadaat mein bhi aap (Sallallahu Alaihi Wa Sallam) ke 
uswa e hasana par mazbuti se kaarband rehte the. 

Un ki shaadi se pehle ki baat hai. Wo kehte hain ke ek 
martaba main Masjid mein so raha tha ke main ek khwab 
dekha: 

"Do farishte mujhe jahannam ki aag ki taraf le gaye, is 
jahannam ka gadha kuwein ki tarah gehra tha aur us ke 
do seeng the. Wahan main ne kuch waqif logon ko dekha 

to main ne ye kehna shuru kar diya: Main jahannam ki 
aag se Allah ki panah mangta hun.” 

Main ne ye khwab apni hamsheerah UmmuL Momineen 
Sayyedah Hafsah (Radhiyallahu Anha) ko sunaya aur un se kaha 
ke wo Allah ke Rasool (Sallallahu Alaihi Wa Sallam) se us ki tabeer 
puchein. Is ke jawab mein Allah ke Rasool (Sallallahu Alaihi Wa 
Sallam) ne irshad farmaya ke Abdullah, Allah ka bada achcha 
bandah hai agar ye raat ko tahajjud shuru kar de.[2] chuna- 
che us ke baad wo raat ko bahut thoda soya karte the. Wo 
hamesha Qayaamul Layl karte rahe. Wo aksar wa beshtar 
tahajjud wa shab bedari hi mein apna waqt guzarte the jab 
tak Abdullah Bin Umar (Radhiyallahu Anhu) zindah rahe, fazl wa 
kamal mein apne walid ki manind bade mumtaz mane gaye. 
Aur Hazrat Umar Farooq (Radhiyallahu Anhu) ke baad zindah 
logon mein wahi sab se behtar samjhe jaate the. Unhon ne 
cheyasi (86) saal ki umr paayi. Door daraz ke log un se 
fatawe hasil karte the. Unhon ne Rasoolullah (Sallallahu Alaihi 
Wa Sallam) se bahut si Ahadeeth bhi riwayat ki. 

Hazrat Ibn e Masood (Radhiyallahu Anhu) farmate hain: Quraish 
ke naujawanon mein Abdullah Bin Umar (Radhiyallahu Anhu) 
sab se zyadah apne nafs par qabu paane wale hain. Sayeed 
Bin Musayyib (Rahimahullah) kehte hain: Abdullah Bin 
Umar (Radhiyallahu Anhu) maujudah logon mein sab se behtar 
the. Zohri (Rehmatullah) ka bayan hai: Abdullah Bin Umar (Rad- 
hiyallahu Anhu) mutawazin andaz-e-fikr aur musammam azm 
wa irade ke malik the. Rasoolullah (Sallallahu Alaihi Wa Sallam) ke 
baad saath(60)saal zindah rahe. Wo sahaba ke umoor wa 
ahwaal se kaamil waqefiyat rakhte the. Abdullah Bin Umar 
(Radhiyallahu Anhu) ka inteqal 74 Hijri mein huwa. 

Hawashi: 

[1] Jami Al Tirmidhi, Hadeeth:824.[2] Sahih Bukhari, 
Hadeeth:1122. 

Tafseel Ke Liye Dekhiye:Al Isbah:4/156 wa 161 wa Usud 
Al Ghaabah :3/ 42 -46, wa Siyar A'lam Alnobala :3/208-223. 


CamScanner 


Seerat e Sahaba (Raz) { “185; C Maktaba Al Faizi,Hyd è 


SAYYEDUNA ABU TALHA ANSARI 
(RADHIYALLAHU ANHU) 


Nabi kareem (sallallahu Alaihi Wa Sallam) ne farmaya: 
"Abu Talha ki awaaz mushrikeen par puri ek jamaat 
se bhi zyada shadeed hoti hai" (Musnad Ahmed: 3/203) 
Baaz gharane bahut Mubarak hote hain, in gharanon ke har 

fard ne Islam ke liye aur Allah aur uske Rasool (Sallallahu Alaihi 
Wa Sallam) ke liye koi na koi khidmat aur karnama zarur 
anjaam diya hota hai. Aise hi Mubarak gharanon mein se ek 
gharana Madina Tayyeba ke ek baasi Sayyeduna Abu Talha 
Ansari ka bhi hai. Un ka asl naam Zaid Bin Sahl tha. Ye qabila 
e Khazraj se talluq rakhte the magar un ki kuniyat asl naam 
par ghalib aayi. Abu Talha ka nasab kuch is tarah se hai: Zaid 
Bin Sahal Bin Aswad Bin Haram Bin Amr Bin Zaid Bin Adi 
Bin Amr Bin Malik Bin Najjar Kahzraji Ansari , ye un khush 
qismat logon mein se hain jinhon ne shuru hi mein Islam 
qabool kar liya tha. Magar un ke qabool e Islam mein un ki 
zauja mohtarma Sayyedah Umm e Sulaim (Radhiyallahu Anha) 
ka bada dakhal tha. Umm e Sulaim (Radhiyallahu Anhaa) ka asl 
naam Umaisa ya Rumaisa tha. Ye Madina Tayyeba ki un ma- | 
ruf aurton mein se thin jo bahut jari aur bahadur thin. Zaha- 
nat wa fatanat to un ki ghutti mein padi huwi thi. Un ki 
shaadi Malik Bin Nasr se huwi. Un se hone wale bête ka 
naam Anas tha jo baad mein Rasul Allah (Sallallahu Alaihi Wa 
Sallam) ke khadim -e-khaas ki haisiyat se mashoor huwe. 
Sayyeda Umm e Sulaim (Radhiyallahu Anha) ne bhi bahut pehle 
Islam qabool kar liya tha. Magar un ka khawind Malik Bin 
Nazr kufr par gayam tha. Ye apne bête Anas ko (LA ILAHA 
ILLALLAH) padhatin to khawind naraz hota ke tum mere 
bête ko kharab kar rahi ho. Ye jawab mein kehtin: Main to 
us ko sanwar rahi hun. Ek din khawind un se naraz hokar 
sham ki taraf chala gaya aur wahan halat-e-kufr hi mein mar 
gaya. Jab un ki iddat khatm huwi to Abu Talha ne un ki taraf 

paigham-e-nikah bheja. duniyawi aetebar se Abu Talha badi 
khubiyon ka muraqqa' the. Daulat mand bhi, khandani 
wajahat bhi thi, khubsurat bhi the, bahadur aur jari bhi the, 
jab Umm e Sulaim (Radhiyallahu Anha) ko un ka paigam mila to 
unhon ne Abu Talha ko jawab bheja ke tum jaise shakhs ka 
paighan-e-nikah thukraya nahi jata magar tum kafir ho, 
buton ki puja karne wale ho aur main ek Rabb ki ibadat 
karne wali hun, jin buton ki tum puja karte ho, unhein to 
Madina ke ek badhayi ne tarasha hai aur us ko bana sanwar 
kar tumhare supurd kar diya hai. Abu Talha tumhare jaise 
bahadur aur khubiyon wale shhakhs par afsos hai ke is 
qadar samajhdar ho kar bhi tum lakdi aur paththar ki 
murtiyon ke aage sar jhukate ho! Ye lakdi aur paththar kisi 
nafa wa nuqsan ke malik nahi hain, lehaza main tum se kis 
tarah shaadi kar sakti hun? Han! Agar tum Islam qabool kar 
lo to yehi mera haqq e meher hoga aur main aap se mazeed 
kisi cheez ka mutalaba nahi karungi. 

Abu Talha ye jawab pakar gehri soch mein padh gaye. 
Kehne lage: Main chand roz gaur wa fikr karlun, phir jawab 
dunga, chunache wo kayi din tak gaur wa fikr karte rahe. 
Abu Talha ko Sayyedah Umm e Sulaim (Radhiyallahu Anha) ki 
daleel ne itna mutathir kiya ke unhon ne Islam qabool karne 
ka faisla kar liya aur is faisle ki itella Umm e Sulaim 
(Radhiyallahu Anha) ko bhi bhej di (wazeh rahe ke ye hijrat se 
pehle ki baat hai. (Abu Talha na sirf Bait-e-Aqaba mein 
shareek huwe balke wo ek naqeeb bhi the) Is tarah unhon 
ne apni nayi zindagi ka aghaaz kiya. Seerat nigaron ka kehna 
hai ke Islami tareekh mein Umm e Sulaim (Radhiyallahu Anha) ke 
maher se badh kar ba izzat haqq e meher kisi khatoon ko 
nahi mila. Anas Bin Malik (Radhiyallahu Anhu) jin ka upar zikr 
huwa, Abu Talha ke sauntele bête the aur Allah ke Rasool 
(Sallallahu Alaihi Wa Sallam) ke liye un ki mahabbat aur khidmat kisi 
se makhfi nahi. Sayyedah Umm e Sulaim (Radhiyallahu Anha) bhi 
Allah ke Rasool (Sallallahu Alaihi Wa Sallam) se behad mahabbat 
aur aqeedat rakhti thin. Allah ke Rasool (Sallallahu Alaihi Wa 

karte the aur baaz auqat wahan qailula bhi kiya karte the.[1] 
Un ka baagh Masjid e Nabwi ke bilkul qareeb tha. Alalh ke 
Rasool (Sallallahu Alaihi Wa Sallam) basa auqaat is baagh mein bhi 
tashreef le jate the. Abu Talha (Radhiyallahu Anhu) aap (Sallallahu 
Alaihi Wa Sallam) ki ziyafat karte the. Baad mein un ka ye baagh 
Masjid e Nabwi mein shamil kar liya gaya. Sayyeduna Abu 
Talha (Radhiyallahu Anhu) Badri sahabi the, Badri mein unhon ne 
Badari aur jaan nisari ke khoob jauhar dikhaye. Ghazwa e 
Uhud ke din to unhon ne jaan nisari ke bade nadir aur bemi- 
sal namune pesh kiye. Un ki ahliya Umm e Sulaim (Radhiyallahu 
Anha) Sayyedah Aisha Siddique (Radhiyallahu Anha) ke saath 
maidan e Uhud mein maujud thin.[2]Wo paani bhar bhar 
kar lati thin aur zakhmiyon ko pilati thin. Jab musalmanon 
ko shikast ke halat pesh aaye to kuffar wa mushrikeen ka 
saara zor Allah ke Rasool (Sallallahu Alaihi Wa Sallam) ki zaat e aqd- 
as ki taraf ho gaya. Aise nazuk waqt mein jab baaz sahaba 
maidan e jung ko chodh gaye the, Sayyeduna Abu Talha 
(Radhiyallahu Anhu) un sahaba mein se the jinhone aakhir dum 
tak mukammal sabit qadmi ka muzaharah kiya. Wo Allah ke 
Rasool (Sallallahu Alaihi Wa Sallam) ke aage dhaal ban kar khadhe 
ho gaye. Wo behtareen teer andaaz the. Un ka nishana kum 
hi chookta tha, chunache wo musalsal teer barsate rahe. 
Allah ke Rasool (Sallallahu Alaihi Wa Sallam)bhi un ki hausla afzayi 
farma rahe the. Hazrat Anas (Radhiyallahu Anhu) kehte hain: Abu 
Talha (Radhiyallahu Anhu) apna aur Nabi e Kareem (Sallallahu Alaihi 
Wa Sallam) ka ek hi dhaal se difa' kar rahe the. Jab wo teer 
chalate to Allah ke Rasool (Sallallahu Alaihi Wa Sallam) apni Mubarak 
nigah uthakar dekhte ke un ka teer kahan laga hai. Abu 
Talha ne Uhud ke roz do ya teen kamanein todh dalin.[3] 
ahd e Nabwi ke numaya teer andaazon mein jo sahaba e ki- 
ram shamil the un mein Abu Talha Ansari ke alawa Saad Bin 
Abi Waqqas, Sayeed Bin Uthman Bin Maz'aoon, Miqdad Bin 
Amr, Zaid Bin Harith, Hatib Bin Abu Balt'ah,Utba Bin Ghaz- 
wan, Kharash Bin Sama, qutaiba Bin Amir Bin Hadeedah, 

Asim Bin Sabit aur Qatada Bin Noman (Radhiyallahu Anhum ajmayeen) 
ke asmaye girami qabil e zikr hain. 

Koi shakhs Nabi e Kareem (sallallahu Alaihi Wa Sallam) ke qareeb se 
teeron ka tarkash lekar guzarta to aap (Sallallahu Alaihi Wa Sallam) 
farmate: Unhein Abu Talha ke liye bikher do. Phir Nabi 
(Sallallahu Alaihi Wa Sallam) Madina-e-jung ki taraf sar utha kar 
dekhte aur soorat e haal ka jayezah lete to Abu Talha 
(Radhiyallahu Anhu) kehte: Aye Allah ke Rasool! Mere maan baap 
aap par qurban hon, aap sar utha kar na dekhen. Mubada 
aap ko koi teer lag jaye. Main aapke difa ke liye sar bakaf 
hun. Mera chehra aap ke chehre ka bachao karega aur mera 
seena aap ke seene ke liye dhaal hoga.[4] Abu Talha 
(Radhiyallahu Anhu) reh reh kar kehte the: Aye Allah ke Rasool! 
Mujhe Allah ne taqat aur himmat ata ki hai aap mujhe apni 
muhimmat ke liye hukm farmaya karein. Abu Talha is qadar 
mahir teer andaaz the ke Rasoolullah (Sallallahu Alaihi Wa Sallam) 
zameen se ek lakdi uthakar Abu Talha ko dete aur farmate: 
Abu Talha! ise dushman ki taraf phenko. Abu Talha us lakdi 
ko itni maharat aur chabukdasti se phenkte the ke ye dush- 
man par teer ki tarah lagti thi. 

Is qadar shadeed aur ghamasan ki jung mein bhi Allah 
Taala ne musalmanon par khaas fazal wa karam ye farmaya 
ke musalmanon ko waqfe waqfe se neend ke mawage ata 
kar diye. Quran e Majeed ne khabar di hai ke ye Allah ki taraf 
se musalmanon ke liye amn wa tumaniyat ka saman tha. 
Hazrat Abu Talha (Radhiyallahu Anhu) farmate hain. Main bhi 
un logon mein shamil tha jinhein Uhud ke roz is qadar galbe 
ki neend aa rahi thi ke mere haath se kayi baar reh reh kar 
talwar girti rahi. Halat ye thi ke talwar girti aur main lapak 
kar pakadta tha, talwar phir gir padhti aur main phir jaldi se 
pakadta tha. Is tarah mujahideen e Islam ke thake huwe 
a'asaab sukoon wa itmenaan ki halat mein aakar tazah dam 
ho gaye. Hazrat Abu Talha (Radhiyallahu Anhu) ko Allah Taala ne 
badi zabardast awaaz ata farmayi thi. Wo buland aur 

garajdar awaaz ke malik the. Bahut se mawage par unhon 
ne apni buland aahang aur garajdar awaaz se musalmaanon 
ko fayedah pahunchaya. Isi liye Allah ke Rasool (Sallallahu Alaihi 
Wa Sallam) ne un ke baare mein farmaya: Kisi fauj mein mehez 
Abu Talha ki awaaz ek hazaar jamaat ki maujudgi se behtar 
hai. Chunache Ghazwa e Hunain mein unhon ne is awaaz se 
khoob fayda uthaya aur jo log bhaag gaye the unhein wapas 
bulaya. Abu Talha (Radhiyallahu Anhu) badi guwwat ke malik the. 
Ghazwa e Hunain mein Allah ke Rasool (Sallallahu Alaihi Wa Sallam) 
ne aelan farmaya ke jo shakhs kisi kafir ko qatl karega, us ka 
tamam saaz wa saman qatl karne waale ko de diya jayega. 
Abu Talha (Radhiyallahu Anhu) ne is ghazwe mein bees (20) 
kafiron ko qatl kiya aur un sab maqtuleen ke maal-e-gha- 
neemat ke haqdaar tehre.Wo apni garajdar awaaz se 
dushmanon ke dilon par larzah tari kar dete the aur phir 
apni taigh-e-be daregh se wasil-e-jahannam karte chale jate 
the. Chunache Allah ke Rasool (Sallallahu Alaihi Wa Sallam) ne is 
mauge par bhi un ki garajdar awaaz ki tehseen farmayi. 
Wazeh rahe ke ghazwa e Hunain mein un ki ahliya mohtar- 
ma Sayyeda Umm e Sulaim (Radhiyallahu Anha) bhi shamil thin. 
Abu Talha (Radhiyallahu Anhu) ko Allah Taala ne Umm e Sulaim 
se ek beta ata farmaya. Jab ye beta chalne phirne ke qabil ho 
gaya to Allah Taala ne is gharane ke sabr wa tahammul ka 
imtehan lene ka faisla kiya. Abu Talha (Radhiyallahu Anhu) ko is 
farzand se ghair mamuli mahabbat thi. Allah ki taqdeer se ye 
bachcha beemar ho gaya. Abu Talha (Radhiyallahu Anhu) ka mamul 
tha ke jo nahi ghar aate, sab se pehle apne isi lakht-e-jigar ki 
khairiyat daryaft karte. Un ki walidah Umm e Sulaim (Radhiya- 
Ilahu Anhuma) bachche ke ilaj mualaje par puri tawajju deti rahin 
magar us ki halat bigadti hi chali gayi. Ek din baqaza e ilahi 
ye bachcha wafaat paa gaya. Umm e Sulaim (Radhiyallahu 
Anha)par gham ka pahad toot padha. Magar is azeem muja- 
hida ne is mauqe par sabr-e-jameel ki itni nadir misal qayam 
ki ke tareekh-e- insani mein is ki nazeer door door tak nazar 
nahi aati. Unhon ne bade tahammul aur wiqar se apne ghum 

wa andoh par qabu pakar bête ki mayyet khamoshi se ghar 
ke ek kone mein rakh di. Us par kapda dal diya aur apne 
shauhar e namdar ke intezar karne lagi. Shaam ko Abu Talha 
(Radhiyallahu Anhu) ghar aaye to unhon ne hasb-e-mamul sab se 
pehle bachche ka haal pucha. Maan ne koi wazeh jawab nahi 
diya bas itna kaha ke wo pehle ki nisbat araam se hai. Ab 
mohtarma Umm e Sulaim (Radhiyallahu Anha)ne jaldi jaldi shau- 
har ke liye khana tayyar kiya aur dastar khwan par chun 
diya. Jab donon khana kha chuke to Umm e Sulaim (Radhiyall- 
ahu Anha) fauran uthe aur apni zeb wa zeenat mein masroof ho 
gayin. Unhon ne aarayesh e jamal ka khoob ehtemem kiya. 
Apne aap ko bahut sanwara aur sajaya phir shauhar namdar 
ki khidmat mein hazir ho gayin. Is tarah unhon ne ye shab 
shauhar e girami ke saath yakjayi mein basar ki. Is dauran 
unhon ne ek lamhe ke liye bhi apni kisi harkat se ye alam 
angez haqeeqat zahir na hone di ke beta wafat pa chuka hai. 
Subah huwi.Umm e Sulaim (Radhiyallahu Anha) ne badi khush 
aahangi se shauhar se pucha:Abu Talha! Ye batao ke koi 
amanat rakhne waala apni amanat wapas talab kare to kya 
us ki wapasi mein koi hiyal hujjat ki jaa sakti hai? Abu Talha 
(Radhiyallahu Anhu) ne kaha: Hargiz nahi. Farmane lagin: Bas ab 
apne bête ke baare mein sabr se kaam lijiye, Allah Taala ne 
jo amanat hamare supurd kit hi wo raat ko us ne wapas le li 
hai. Abu Talha (Radhiyallahu Anhu) naaraz huwe, farmane lage ke 
tum ne mujhe raat hi ko kyo na batla diya? Phir wo ye shika- 
yat lekar Allah ke Rasool (Sallallahu Alaihi Wa Sallam) ki khidmat 
mein hazir huwe. Allah ke Rasool (Sallallahu Alaihi Wa Sallam) 
ne sara majra suna aur donon miyan biwi ko dua di ke Allah 
Taala tumhari guzishta shab mein barkat ata farmaye.[5] Ye 
Allah ke Rasool (Sallallahu Alaihi Wa Sallam) ki dua ki barkat thi 
aur Umm e Sulaim (Radhiyallahu Anha) ke sabr-e-jameel ka sila 
bhi ke Allah Taala ne unhein phir ek bête se nawaza. Seerat 
nigaar likhte hain ke is bête ke che ya saath bête huwe jo sab 
ke sab Quran e Majeed ke hafiz aur bade jayyid Aalim the. 
Abu Talha (Radhiyallahu Anhu) un sahaba mein se the jo Quran e 

majeed par khoob gaur wa fikr karte aur kitaabullah mein 
jin kamon ke karne ka hukm hai un par puri tarah amal 
karte the. Aur jin kamon se mana kiya gaya hai, un se ruk 
jate. Jab chauhte (4th) paareh ki ye aayat e kareema nazil 
huwi ke "Tum log neki ki haqeeqat nahi pahunch sakte jab 
tak ke apni mahboob tareen cheez Allah ki rah mein kharch 
na kardo." (Aal e Imran -3:92) Abu Talha (Radhiyallahu Anhu) 
ne is aayat ka mazmoon suna, is par khoob gaur wa fikr kiya 
aur phir ek natije par pahunch gaye aur khud kalami karte 
huwe kehne lage: Allah Taala mujhe apni azeez tareen mata 
apne raste mein kharch karne ka hukm de raha hai. Abu 
Talha (Radhiyallahu Anhu) Madina ke saheb e sarwat logon 
mien se the. Madina Tayyeba mein un ke kayi baaghat the 
magar sab se umdah aur un ko behad mahboob baagh wo 
tha jis ka naam "beer e ha" tha. uski khajoorein badi aala 
qism aur bahut qeemati thi. Is ke kunwein ka paani bahut 
umdah, thanda aur meetha tha. Wo fauran Allah ke Rasool 
(Sallallahu Alaihi Wa Sallam) ki khidmat mein hazir huwe aur arz 
kiya: Allah ke Rasool! Allah Taala chahta hai ke hum apni 
mahboob tareen cheez us ki raah mein kharch kardein. Mera 
baagh "Beer e ha" mera sab se zyadah pasindeedah aur 
mahboob tareen baagh hai. Main use Allah ki raah mein 
sadqa karta hun. Main use Allah ki rah mein sadqa karta 
hun. Ab ye aap ke hawale hai, use aap jahan chahen aur jis 
tarah chahein kharch karden. Allah ke Rasool (Sallalahu Alaihi Wa 
Sallam) ne is faisle ki tehseen karte huwe farmaya. Bakh, bakh 
yaani waah, waah kya kehne! Kya khoob faisla hai! Phir aap 
(Sallallahu Alaihi Wa Sallam) ne irshad farmaya: Abu Takha! Is baagh 
ko apne qareebi rishtedaaron mein taqseem kardo.[6] (Taa- 
ke sadqa aur silah rehmi donon kaam ho jaye) chunache Abu 
Talha (Radhiyallahu Anhu) ne use apne rishte daaron mein 
taqseem kar diya. Shayer e nubuwwat Sayyeduna Hassan 
Bin Sabit (Radhiyallahu Anhu) bhi un ke rishtedaron mein se the, 
lehaza un ko bhi is mein se hissa mila. 

Allah ke Rasool (sallallahu Alaihi Wa Sallam) Abu Talha (Radhiyallahu 

Anhu) aur un ke gharane se khaas tallug e khatir aur maha- 
bbat rakhte the. Sahih Muslim mein hai ke jab aap (Sallalalhu 
Alaihi Wa Sallam)neHajj kiya to be-shumaar deegar sahaba ke 
saath Abu Talha (Radhiyallahu Anhu) bhi mina ke maidan mein 
maujud the. Aapne jab halag karane ka iradah farmaya to 
hallag ko bulwaya. Sahaba e kiram aap (Sallalalhu Alaihi Wa Sallam) 
ke ird gird jama ho gaye wo aap (Sallalalhu Alaihi Wa Sallam) ke 
muye Mubarak hasil karna chahte the. Ye bilashuba bahut 
badi sa'adat thi ke kisi ke paas Allah ke Rasool (Sallalalhu Alaihi 
Wa Sallam) ke muye Mubarak hon. Aap (Sallallahu Alaihi Wa Sallam) 
ne dayin janib ke baal ko tamam sahaba mein taqseem kar 
dein magar jab bayein janib se halag karaya to daryaft 
farmaya. Abu Talha (Radhiyallahu Anhu) kahan hain? Abu Talha 
(Radhiyallahu Anhu) ko ye saadat mili ke is janib ke tamaam 
baal akele Abu Talha (Radhiyallahu Anhu) hi ke naseeb mein aaye. 
Is ata par wo jitna bhi fakhr karte kum tha. Un ki aur unke 
gharaane ki saari zindagi Islam ki khidmat aur jihad mein 
guzari. Pehle arz kiya jaa chukka hai ke wo bahut tagatwar 
jism ke malik the aur un ki aawaz badi garajdaar thi, is liye 
wo budhape ki umr ko pahunche ke bawajood jihad mein 
musalsal shareek rahe. Wo Quran e Kareem ki aayat 
((INFIRU KHIFAFHAn WA THIKHALAN)) (Al Taubah - 9:41) 
ke maane ye samjahte th eke jihad jawanon aur budhon sab 
par yeksan farz hai, chunache jab wo budhe ho gaye to un ke 
beton ne kaha: Abba Jaan ! Aap ne Allah ke Rasool (Sallallahu 
Alaihi Wa Sallam), siddiqu e Akbar (Radhiyallahu Anhu) aur farooq- 
e-azeem (Radhiyallahu Anhu) ke daur mein jihad kiya hai ab aap 
ghar par aaram farmayen, ab hum aap ki jagah jihad karenge 
magar unhon ne ye baat manne se inkar kar diya aur aakhri 
waqt tak jihad mein masroof rahe. 

Un ki wafat ke baare mein seerat nigaron ne do mukhtalif 
riwayat bayan ki hain. Ek riwayat ye hai ke wo jihad ke liye 
nikle aur usi dauran behri safar mein wafat paa gaye. Dusri 
riwayat ye hai ke wo samandari safar se wapas Madina 
Tayyeba pahunch gaye the aur Madina-tul- Rasool hi mein 

mugeem the ke san 34 Hijri mein Allah ko pyaare ho gaye. 
Wafat ke waat un ki umr sattar (70) baras thi. Sayyeduna 
Uthman Bin Affan (Rahdiyallahu Anhu) ne un ki namaz e janazah 
padhayi. Sayyeduna Abu Talha (Radhiyallahu Anhu) Nabi e Ka- 
reem (Sallallahu Alaihi Wa Sallam) ke baad 40 baras tak zindah 
rahe. Is dauran unhon ne badi kasrat aur tawatur se nafli 
roze rakhe. Aap sirf safar aur marz hi ki halat mein roze ka 
nagha karte the. Aap hadeeth ke rawiyon mein se ek hain. 
Hadeeth ki che (6) kitabon mein un se riwayat kardah 
Ahadeeth maujood hain. Un mein se do Ahadeeth muttafag 
alaih yaani Bukhari aur Muslim donon mein hain. Isi tarah 
ek hadeeth aisi hai jise sirf imam Bukhari ne riwayat kiya 
hai aur dusri hadeeth aisi hai jise sirf Imaam Muslim ne 
riwayat kiya hai. Deegar kutub e sunan mein un ki riwayat 
ki tadad bees (20) ke qareeb hai. 

Allah Taala is mohibb e Rasool (Sallallahu Alaihi Wa Sallm) aur 
Islam ke liye intehayi qeemti khidmat anjaam dene waale 
mard-e-mujahid par carodhon rehmatein nazil farmaye! 

Hawashi: 

[1] Sahih Muslim, Hadeeth:2332. [2] Sahih Bukhari, 
Hadeeth:3811. [3] Sahih Bukhari, Hadeeth :4064. [4] Sahih 
Bukhari, Hadeeth:4064. [5] Sahih Muslim, Hadeeth:2144, 
khabl Al Hadeeth:2458. [6] Sahih Bukhari, Hadeeth: 1461. 

Tafseel ke liye dekhiye: Al Tabqaat ibn Saad:3/504.507, 
wa Al Isabah:8/408-410, wa Usud Al Ghaabah : 5/ 456 - 457. 

SAYYEDUNA USAMAH BIN ZAID 
(RADHIYALLAHU ANHU) 


| Nabi e Kareem (sallallahu Alaihi Wa Sallam) ne farmaya: 
| "Aye Allah! Tu Usama aur Hasan se mahabbat rakh, 
bilashuba main un donon se mahabbat rakhta hun" 
(Sahih Bukhari:3735) 

Ye Sayyeduna Zaid Bin Harith (Radhiyallahu Anhu) ke sahabzade 
hain.Un ki walidah Sayyedah Umm e Aiman (Radhiyallahu Anha) 
hain. Un ka naam Barkah tha. Unhon ne Rasoolullah (Sallallahu 
Alaihi Wa Sallam) ko doodh pilaya tha. 

Sayyeduna Usama Bin Zaid (Radhiyallahu Anhu) ki kunniyat 
Abu Zaid aur Abu Muhammad thi. Aap ko Hibb Ibn e Hibb, 
yaani chahite ka chahita beta kaha jata tha. Kyonke Nabi e 
Kareem (Sallallahu Alaihi Wa Sallam) un ke walid Sayyeduna Zaid 
Bin Harith (Radhiyallahu Anhu) se bada lagao rakhte the aur 
Usama (Radhiyallahu Anhu) Se to aap (Sallallahu Alaihi Wa Sallam) ko 

| be-panah mahabbat thi. 

li Sayyeduna Usama (Radhiyallahu Anhu) kale kaloote, chapti naak 
waale, sheerin maqaal aur bade faseehul lisaan aalim e rabb- 
ani the. Jabke aap ke walid Zaid (Radhiyallahu Anhu) gore the 
yehi waja hai ke baaz logon ne Usama aur Zaid (Radhiyallahu 
Anhu) ke nasab par angusht numayi ki. Nabi e Kareem 
(Sallallahu Alaihi Wa Sallam) ko logon ki is qism ki baton se aziyat 
hoti thi. Ek din ka waqe'aa hai ke ye donon baap bête ek hi 
chadar aodh kar lete huwe the aur donon ke paun chadar se 
bahar nikle huwe the.Achanak mujazzaz mudalji ka guzar 
huwa, wo bada mahir qayafah shanas tha. Baap ke paon 
safed aur bête ke paun siyaah the. Un donon ke paun dekh 
kar Mudalji kehne laga:Subhanallah! Ye paun ek dusre hi se 
talluq rakhte hain. Us ne donon ke pairon hi se pehchan liya 
ke ye donon baap beta hain. qayafa shanas ki zuban se ye 
kalimat sun kar Rasulullah (Sallallahu Alaihi Wa Sallam) ka Muba- 

rak chehra khushi se tamtama utha. Aap (Sallallahu Alaihi Wa 
Sallam) khushi khushi Sayyeda Ayesha (Radhiyallahu Anhu) ke 
ghar tashreef laye aur farmane lage: Tum ne dekha nahi abhi 
abhi mujazzaz Mudlaji aaya tha, Usama aur Zaid ek chadar 
mein so rahe the. Un ke sar dhake huwe aur paun khule 
huwe the. Us ne paun hi dekh kar bata diya ke ye donon 
paun ek dusre se tallug rakhte hain. [1] 

Rasool e Akram (sallallahu Alaihi Wa Sallam) ko Sayyeduna Usama 
Bin Zaid (Radhiyallahu Anhu) se bahut mahabbat thi. Aap 
(Sallallahu Alaihi Wa Sallam) un ka un ke bachpan hi se be-had 
khayal rakhte the. Ek din aisa huwa ke wo achanak darwaze 
se takra gaye aur unke munh se khoon tapakne laga. Aap 
(Sallallahu Alaihi Wa Sallam) ne Sayyedah Ayesha (Radhiyallahu 
Anha) se farmaya: Usama ka khoon saaf kardo. Ayesha 
Siddiqua (Radhiyallahu Anha) kehti hain: Mujhe is baat se zara 
ghin mehsoos hui. Itne mein aap (Sallallahu Alaihi Wa Sallam) 
banafs-e-nafees uthe aur apne Mubarak munh se un ka 
khoon choos kar phenkne lage aur farmaya agar Usama 
ladki hota to main use khubsurat jhode aur zewar pehnata, 
taake shaadi ke paighaamat aate.[2] 

Usama(Radhiyallahu Anhu) se Rasoolullah (Sallallahu Alaihi Wa 
Sallam) ki mahabbat ka andazah is baath se lagayen ke aap 
(Sallallahu Alaihi Wa Sallam) apne nawase Sayyeduna Hasan Bin 
Ali (Radhiyallahu Anhu) ko ek raan par aur Usama Bin Zaid 
(Radhiyallahu Anhu) ko dusri raan par baitha kar farmate the 
ke Aye Allah! Main in donon se mahabbat karta hun tu bhi in 
donon se mahabbat farma. [3] 

Aap (Sallallahu Alaihi Wa Sallam) jab kahin jaate to apne saath 
basa auqaat Usama Bin Zaid (Radhiyallahu Anhu) ko bhi sawari 
par baitha lete the. Aap Sayyeduna Saad Bin Ubada (Radhiyallahu 
Anhu) ki iyadat ke liye tashreef le gaye to apni sawari par 
Usama Bin Zaid (Radhiyallahu Anhu) ko bhi apne saath le gaye. 

Ibn e Umar (Radhiyallahu Anhu) kehte hain ke ek dafa Rasul e 
akram (sallallahu Alaihi Wa Sallam) ne irshad farmaya: "Usama 
mujhe sab logo se zyadah mahboob hai. Mujhe ummeed hai 

ke ye tumhare saleh aur nek logo mein se hoga , is liye is ke 
saath khair khwahi ka rawayya ikhteyar karo." [4] 

Sayyedah Ayesha (Radhiyallahu Anha) kehti hain ke main ek 
din Rasoolullah (Sallallahu Alaihi Wa Sallam) ko ye farmate huwe 
suna ke jo shakhs Allah aur us ke Rasool se mahabbat karta 
hai wo Usama Bin Zaid se mahabbat kare.[5] Yehi wajah hai 
ke jab Ameerul Momineen Umar Farooq (Radhiyallahu Anhu) 
ne mujahideen ko wazeefa dene ke liye register tayyar 
karwaya to Sayyeduna Usama Bin Zaid (Radhiyallahu Anhu) ke 
liye paanch hazaar dirham ka wazeefa muqarrar kiya. Is ke 
bar-'aks apne sahebzade Abdullah Bin Umar (Radhiyallahu 
Anhu) ke liye do hazaar dirham muqarrar kiye Abdullah Bin 
Umar (Radhiyallahu Anhu) kehne lage: Aap ne mujh par Usama 
ko fazeelat dete huwe un ke liye paanch hazaar dirham ka 
wazeefa muqarrar kiya hai. Jab ke mujhe un se kam wazeefa 
diya hai, halanke main un sab m'arkon mein shareek raha 
hun jin mein Usama shareek na the. 

Sayyeduna Umar Farooq (Radhiyallahu Anhu) ne jawaban farmaya: 
Usama Rasool e akram (Sallallahu Alaihi Wa Sallam) ke nazdeek 
tum se zyadah mahboob the aur Usama ke walid bhi 
tumhare baap se kahin zyada Rasoolullah (Sallallahu Alaihi Wa 
Sallam) ke chahite the. Ye keh kar Sayyeduna Umar Farooq 
(Radhiyallahu Anhu) ne apne sahebzade ko khamosh kar diya 
aur apni buland muqami ko nazar andaz karke badi tawazo' 
ka suboot diya. 

Sayyeduna Usama Bin Zaid (Radhiyallahu Anhu) Rasoolullah 
(Sallallahu Alaihi Wa Sallam) ke nazdeek badi muazzaz shaksiyat 
the. Wo aap (Sallallahu Alaihi Wa Sallam) ki khidmat mein jab bhi 
koi darkhwast ya sifarish karte, aap (Sallallahu Alaihi Wa Sallam) 
bakhushi qabool farma lete the. Yun aap un ki dil joyi farma- 
te the. Aur ye aap (Sallallahu Alaihi Wa Sallam) ka Mubarak mam- 
ool tha ke aap un ghareeb ,pasmandah, gumnam aur kasam- 
purs logon ko bhi aala samaji martabe par fayez dekhna 
chahte the jinhein muashre ke log naukar aur ghulam 
samajh kar hech aur naqabil e tawajjoh samajhte the.Yehi 

wajah hai ke aksar ghulam aur khadim apne malikan se 
naraaz hokar aap (Sallallahu Alaihi Wa Sallam) ki khidmat mein aate 
the aur aap un ki diljoyi faarmate the. Sayyeduna Usama 
(Radhiyallahu Anhu) ghulam baap ke bête the magar aap (Sallallahu 
Alaihi Wa Sallam) ne unhein is baath ka kabhi ehsaas hi nahi 
hone diya, balke unhein jaleelul qadr sahaba ki maujudgi ke 
bawajood lashkar-e- islam ka commander in chief bana diya. 
Hum ye waqe'aa is mazmoon ke aakhir mein wazahat se 
bayan karenge. Risalat maab (Sallallahu Alaihi Wa Sallam) ke huzo- 
or Sayyeduna Usama (Radhiyallahu Anhu) ko jo ghair mamuli 
maqbuliyat hasil thi iska andazah is waqe'aa se lagaiye: 
Makkah mein qabila e Makhzoom ki ek aurat ne chori ka 
irkaab kiya.Faisla ye huwa ke chori ke jurm mein us ka 
haath: kaat diya jaye. Chunke ye aurat shareef khandan ki 
thi yun is khandan ke liye ye 'aar ki baat thi ke chori ke jurm 
mein us ki kisi beti ka haath kaata jaye. qabila e Makhzoom 
ke chand bade logon ne aapas mein meeting ki ke aisa kaun 
sa tareeqa ikhtiyar kiya jaye ke hamari khatoon ko saza na 
mile aur us ka haath na kaata jaye, taake hamare khandan ki 
shaan barqarar reh sake. Chand logon ne ye tajweez di ke 
Usama Bin Zaid (Radhiyallahu Anhu) Rasoolullah (Sallallahu Alaihi Wa 
Sallam) ke nazdeek bahut mehboob hain aur un ki sifarish ko 
aap(sSallallahu Alaihi Wa Sallam) kabhi radd nahi farmate is liye 
wahi hamari museebat door kar sakte hain. Aur Rasool Allah 
(Sallallalahu Alaihi Wa Sallam) ki khidmat mein hamari khatoon ke 
baare. mein ye sifarish kar sakte hain ke us ka haath na kata 
jaye balke koi aur halki saza di jaye. 

Chunache Qabeela e makhzoom ke afraad Sayyeduna 
Usama (Radhiyallahu Anhu) ke paas aaye aur chori ka irtekhab 
karne wali khatoon ke baare mein Rasoolullah (Sallallahu Alaihi 
Wa Sallam) ki khidmat mein sifarish karne ki darkhwast ki. 
Sayyeduna Usama (Radhiyallahu Anhu) ne is miqaddame ko 
sanjeedgi se liya. Kuch der gaur wa fikr karne ke baad wo 
Makhzoomi khatoon ka muqaddama lekar Rasulullah 
(Sallallahu Alaihi Wa Sallam) ki khidmat mein pahunche aur us 

khatoon se riaayat baratne ki sifarish ki. Rasulullah (Sallallahu 
Alaihi Wa Sallam) jab Allah ki had mein Syyeduna Usamah ki 
sifarish suni to fart-e-ghazab se aap ki aankhein surkh ho 
gayin. Aap ne farmaya: Aye Usama! Tum Allah ki had mein 
sifarish karne aaye ho! Tum is liye aaye ho ke main us 
khatoon ko mehez is liye muaf kardun aur us ka haat na 
katun ke wo k muazzaz khandan ki aurat hai! Hargiz nahi! 
Aisa kabhi na hoga. 

Phir aap (Sallallahu Alaihi Wa Sallam) ne logon se khitaab karte 
huwe farmaya: Tum se pehli gaumein isi liye halaak huwin 
ke un mein se jab koi muazzaz aadmi chori ka irtekaab karta 
to us ko chodh dete the aur jab koi mamuli aadmi chori 
karta tha to us par had jaari kar dete the. Allah ki gasam! 
Agar Muhammad (Sallallahu Alaihi Wa Sallam) ki beti bhi chori 
karegi to main uska bhi haath kaat dunga. [6] 

Chunache is faisle ke baad Quraish ke khandan-e-makhz- 
oom ki us khatoon ka haath kaat diya gaya. 

Sayyeduna Usama (Radhiyallahu Anhu) nehayat bahadur insan 
the. Maidan-e-jung mein un ki talwar ki chamak dekhte hi 
dushmanan-e-Islam bhaag khade hote the. Wo khud bayan 
farmate hain ke ek ghazwe mein ek kafir se ladte huwe main 
ne us par ghalba paa liya. Mere saath ek Ansari bhi the. use 
qatl karne ke liye jab hum ne apni talwarein buland kin, to 
mere shikanje mein aaya huwa hareef kehne laga:((ASH 
HADU ALLAA ILAAHA ILLA ALLAH)) ham ne samjha ke wo 
apni jaan ke khauf se kalima e shahadat padh raha hai, 
chunache use qatl kar dala. Jab is baat se Rasool e Akram 
(Sallallahu Alaihi Wa Sallam) ko aagah kiya gaya to aap (Sallallahu Alaihi 
Wa Sallam) ne (bade taassuf se) farmaya: Kalima e shahadat 
padhne ke bawajood tum ne use qatl kar diya? Main ne arz 
kiya: Aye Allah ke Rasool! Us ne to mare jaane ke khauf se 
kalima padha tha. Aap(Sallallahu Alaihi Wa Sallam) ne farmaya: Kya 
tum ne us ka jigar phadh kar dekha tha ke us ne khauf se 
kalima padha ya dil se?!Phir aap (Sallallahu Alaihi Wa Sallam) 
baar baar farmane lage ke Aye Usama! Qayamat ke roz tum 

us ke kalime ki shahadat ka kya jawab doge. Sayyeduna 
Usama (Radhiyallahu Anhu)bayan karte hain: Rasulullah (Sallallahu 
Alaihi Wa Sallam) ne ye kalima is qadar takrar se irshad 
farmaya ke mere dil mein ye tamanna paida huwi ke Aye 
Kaash! Main us se pehle musalman hi na hota balke usi roz 
Islam qabool karte. [7] 

Ye Sayyeduna Usama Bin Zaid (Radhiyallahu Anhu) ki jaan baazi 
aur bahaduri hi ka jauhar tha ke Rasul e Akram (sallallahu Alaihi 
Wa Sallam) ne bade bade sahaba e kiram ki maujudgi mein 
unhein islami fauj ka commander in chief muqarrar kiya. Jab 
aap (Sallallahu Alaihi Wa Sallam) ne ek jung mein unhein ameer-e- 
lashkar banaya to logon mein chemigoyiyan shuru ho gayin 
ke abhi to Usama chote hain, un ke muqable mein bade bade 
jaleelul qadr sahaba e kiram maujood hain, is ke bawajood 
aap (Sallallahu Alaihi Wa Sallam) ne unhein lasjkar ka saalaar 
bana diya hai! 

Is baat ki khabar jab Rasoolullah (Sallallahu Alaihi Wa Sallam) ko 
pahunchi to farmaya:Tum log Usama ki imarat par ta'n karte 
ho, is se pehle tum us ke baap Zaid Bin Harith ki imarat par 
bhi ta'n kar chuke ho. Haalanke wo khoob imarat ke layeq 
tha. Wo logon mein mujhe sab se zyadah mahboob tha. Aur 
Allah ke nazdeek bhi sab se zyadah mahboob tha, chunache 
aap (Sallallahu Alaihi Wa Sallam) ne Sayyeduna Usama (Radhiyallahu 
Anhu) ko lashkar-e-islami ka salaar banaya jabke us mein 
Sayyeduna Umar Bin Khattab (Radhiyallahu Anhu) bhi maujood 
the. Isi dauran Rasulullah (Sallallahu Alaihi Wa Sallam) ka inteqal ho 
gaya aur Sayyeduna Usama (Radhiyallahu Anhu) fauj lekar 
rawana na ho sake. Jab Sayyeduna Abubakr Siddique (Radhi- 
yallahu Anhu)khaleefa muqarrar huwe to aapne lashkar-e-Usa- 
ma ko rawana kiya.Usama (Radhiyallahu Anhu) lashkar ki 
qiyadat karte huwe rawana huwe aur sar zameen e Shaam 
mein Balqa ki sarhad par pahunche jahan un ke walid Zaid, 
Jafar tayyar aur Abdullah Bin Rawaha (Radhiyallahu Anhum) 
shaheed huwe the.us ilaqe par Sayyeduna Usama (Radhiya- 
llahu Anhu) ne hamla kiya aur fatehyaab huwe,aap ne dush- 

man ke bahut se faujiyon ko qaid kiya aur dher saare maal- 
e-ghaneemat ke saath Madina Munawwara wapas aaye. 

Iss waqe'ae ke baad jab Sayyeduna Umar Farooq (Radhiyalla- 
hu Anhu) ki Sayyeduna Usama (Radhiyallahu Anhu) se mulaqat 
huwi to wo Sayyeduna Usama (Radhiyallahu Anhu) ko Ameer ke 
naam se mausoom karne lage. Wo jab bhi aap se milte to 
kehte the: As salaamu alaikum Aye Ameer! 

Sayyeduna Usama Bin Zaid (Radhiyallahu Anhu) ka dil hasad, 
bughz aur keena jaise ghatya jazbaat se bilkul paak saaf tha. 
Wo apne se bade sahaba e kiram ki be-had izzat karte the 
aur choton par shafqat farmate the. Apni walidah ke inteha- 
yi farma bardar the. Seerat nigaron ne likha hai ke Sayyedu- 
na Uthman Bin Affan (Radhiyallahu Anhu) ki khilafat ke zamane 
mein un ke paas khajoor ka ek darakht tha jis ki qeemat kam 
wa besh ek hazaar dirham thi. Ek din unhon ne apna ye qee- 
mti darakht kaat diya aur uske andar se jummar, yani khaj- 
oor ke darakht ka gond nikala jo charbi ki tarah safed hota 
hai, phir unhon ne ye besh qeemat gond apni maan ki 
khidmat mein pesh kiya. Logon ne un se pucha: Aap ne itna 
qeemti darakht kyon kaat diya? Farmaya: Baat ye hai ke 
meri walidah ne mujhse jummar khane ki khwahish zahir 
farmayi thi. Mera mamool ye hai ke jab bhi meri maan kisi 
cheez ki khwahish karti hai, main wo cheez hadd-e-imkan 
tak walidah ki khidmat mein zaroor pesh karta hun, chuna- 
che un ki taraf se jummaar khane ki khwahish ki takmeel ke 
liye main ne khajoor ka darakht katwa diya. 

Sayyeduna Usama Bin Zaid( Radhiyallahu Anhu) Rasulullah 
(Sallallahu Alaihi Wa Sallam) ki inteqaal ke baad wadi-e-Qura 
mein muqeem ho gaye the. Us waqt un ki umr bees saal ki 
thi, baad azaan unhon ne Madina Munawwara mein sukunat 
ikhtiyar kar li. Madina se teen mile ke fasle par maqam-e- 
Jurf mein aap ka inteqal ho gaya.Aap ki wafat Ameer 
Muawiya (Radhiyallahu Anhu) ke ahd e khilafat ke akheer mein, 
yaani san 58 ya 59 Hijri mein huwi .Wahan se aap ki mayyet 
Madina Munawwara layi gayi aur wahin dafan kiye gaye. 

[1] Sahih Bukhari , Hadeeth:3555. [2] Sunan Ibn e Majah, 
Hadeeth:1976.[3]Sahih Bukhari, Hadeeth:3747.[4] Musnad 
Ahmed:2/89. [5] Musnad Ahmed:6/156,157[6] Sahih 
Bukhari, Hadeeth:3475. [7] Sahih Muslim, Hadeeth:96. 

Tafseel ke liye dekhiye: Al Isabah:1/202, 203, wa Usud Al 
Ghaabah:1/ 75-78, wa Al Tabqaat Ibn Sa'ad:4/65 wa 71. 

Maasepp? 


SAYYEDUNA ABU MOOSA ASH'ARI 


(RADHIYALLAHU ANHU) 
Nabi e Kareem (Sallallahu Alaihi Wa Sallam) ne farmaya: 
"Abu Moosa ko Aal e Dawud ke mazameer mein se 
mizmaar (husn e awaz) ata kiya gaya hai." 
(Jame' Tirmidhi:3855)) 

Ye azeemul martabat sahabi bayak waqt qari hafiz, alim, 
faqeeh aur qazi the. Khaas Yemen ke rehne waale the. Un ke 
qabila Ash'ari ke log Yemen se MAkkah aate jaate rehte the. 
Un ka asli naam Abdullah Bin Qais tha.Magar shohrat Abu 
Moosa Ash'ari ke naam se payi. Unhon ne shuru zamane hi 
mein Islam qabool kar liya aur phir apne asl watan rawana 
ho gaye. Yemen mein unhon ne Habsha ke badshah Najjashi 
ki shohrat suni. Jab un ko maloom huwa ke wo musalman ho 
gaya hai, bada adil hakim hai aur musalman wahan par 
baghair khauf wa haraas amn se zindagi guzaar rahe hain, to 
unhon ne bhi Habsha jaane ka faisla kar liya, chunache wo 
Habsha chale gaye aur ek muddat wahan guzari.Habsha 
mein musalmano ke leader Sayyeduna Jafar Bin Abu Talib 
the. Wo Allah ke Rasool (Sallallahu Alaihi Wa Sallam) ke chachere 
bhai the. Jab,mushkilat batadareej khatm hoti chali gayin, 
halaat saazgaar ho gaye aur Islam har taraf phailna shuru ho 
gaya, to Allah ke Rasool (Sallallahu Alaihi Wa Sallam) ne Habsha 
mein musalmanon ko paigham bheja ke wo wapas aa jayen, 
chunache Sayyeduna Jafar Bin Abu Talib (Radhiyallahu Anhu) ki 
qayadat mein muhajireen e Habsha ka ek qafila Madina 
pahuncha. Allah ke Rasool (Sallallahu Alaihi Wa Sallam) Ghazwa e 
Khaibar ke liye tashreef le ja chuke the.Allah ke Rasool (Salla- 
Ilahu Alaihi Wa Sallam) se milne ki tadap mein Sayyeduna Jafar 
Tayyar (Radhiyallahu Anhu) se sabar na ho saka. Kehne lage ke 
jahan Allah ke Rasool (Sallallahu Alaihi Wa Sallam) tashreef le gaye 
hain, main bhi wahan jaunga. Jab wo Khaibar rawana huwe 
to deegar logon ke saath Sayyeduna Abu Musa Ash'ari (Radhi- 

yallahu Anhu) bhi rawana ho gaye. Jis waqt ye gafela Khaibar 
pahuncha, us wagt Allah Taala ne musalmanon ko Khaibar 
ke maidan mein fateh ata farma di thi.(1) Fateh ki khushi to 
thi hi magar Habsha se musalman muhajireen ke gafile ka 
aajana bhi kuch kam masarrat bakhsh na tha. Allah ke 
Rasool (Sallallahu Alaihi Wa Sallam) ne irshad farmaya. 

"Mujhe is baath ka ilm nahi ke hamein Khaibar ki fateh 
ki zyadah khushi hai ya Jafar ke aane ki zyadah khushi 
hai." [2] 

Khaibar se bhari miqdar mein mal-e-ghaneemat hasil 
huwa. Allah ke Rasool (Sallallahu Alaihi Wa Sallam) ne jahan deegar 
ghaziyon ko hissa diya wahan Sayyeduna Abu Musa Ash'ari 
(Radhiyallahu Anhu) ko bhi maal e ghaneemat se hissa ata 
farmaya.[3] Ek misaali aur mehboob rehnuma ki sab se badi 
khubi ye hoti hai ke wo apne sathiyon ka bada khayal rakhta 
hai. Har ek yehi samajhta hai ke main apne qayed ke zyadah 
qareeb hun. Allah ke Rasool (Sallallahu Alaihi Wa Sallam) ki seerat- 
e-mubarak mein beshumaar deegar khubiyon ke saath saath 
ye khubi bhi baddarja e atam payi jati thi. Bila shuba Habsha 
ke muhajireen ne Habsha mein ek aadil hukumran ki huku- 
mat mein waqt guzara tha magar pardes baherhaal pardes 
hota hai. Watan se duri, khaas taur par apnon se door reh 
kar diyar e ghair mein rehna koi mamuli baat nahi. Allah ke 
Rasool (Sallallahu Alaihi Wa Sallam) apne saathiyon ke saath saath 
un ki diljoyi bhi kar rahe the. Har chand unhon ne khaibar 
ke m'arke mein hissa nahi liya tha magar un ka bhi hissa 
nikal rahe the. Halanke Khaiber ki ghaneemat ka maal 
Hudaibiya mein shirkat karne walon ke liye makhsoos tha. 
Abu Moosa Ash'ari (Radhiyallahu Anhu) ko is baath ka behad 
afsos tha ke unhon ne Allah ke Rasool (Sallallahu Alaihi Wa Sallam) 
ke saath ghazwat mein hissa kyon na liya, chunache unhon 
ne is baat ka azm kiya ke ab jahan bhi mauqa mayassar aaya 
wo bharpoor tareeqe se jihad mein shirkat karenge. Allah ke 
Rasool (Sallallahu Alaihi Wa Sallam) ko un par behad aetemad tha, 
chunache aap (Sallallahu Alaihi Wa Sallam) ne Sayyeduna Muaz 

aur Abu Musa (Radhiyallahu Anhu) ko Yemen mein qazi aur Zakat 
ke maal ikhatta karne ke liye mamur farmaya. Ye bargah e 
Nabwi ka in do shakhsiyaton par behad aetemad tha. Aur 
phir Allah ke Rasool (Sallallahu Alaihi Wa Sallam) ne un ko bhejne 
se qabl naseehaten farmayin: 

"(Logo ke liye)aasani faraham karna ,unhein sakhtiyon 
mein mubtala na karna,dekho tumhein basharat dene 
waala ban kar jana hai aur logon ko khush khabriyan 
deni hai, unko Islam se door nahi karna aur tum donon 
aapas mein ittefaq rakhna, ikhtelaf ka shikar na hona" [4] 

Taake log Islam ke qareeb aajayein. Islam ke baare mein 
wo ye na samjhein ke ye bada mushkil deen hai. Aur aasan 
hona hi Islam ki khubi hai. 

Hamare aaj ke dayiyan-e-haq ke liye in naseehaton mein 
bahut bada dars maujood hai ke apne akhlaaq, apne kirdar 
aur apne husn e t'aamul se logon ko apne qareeb karein. Un 
ko mamuli mamuli galtiyon aur kotahiyon par jahannam se 
na darayen. Bilashuba Allah Rabb-ul-izzat ki rahmatein aur 
bakhshishen us ke ghazab aur narazi par bhari hai. Islam ke 
in donon namwar saputon ne apne husn-e-akhlaq se wahan 
ke logon ko apna girwedah bana liya.Un ke samne jo bhi 
masla aata, pehle wo us ka hal Quran e Kareem mein talash 
karte, agar Quran e Kareem mein hal na paate to phir sunnat 
e Rasool(Sallallahu Alaihi Wa Sallam) unke liye mash'al e raah hoti.[5] 
Abu Musa Ash'ari (Radhiyallahu Anhu) Quran ke qari the. Allah 
Ta'ala ne un ko khubsurat awaaz se nawaza tha. Itne 
khubsurat aur pur kashish lehje mein Quran padhte ke 
sunne wale jhoom jhoom jate. Ek martaba wo Quran e Kare- 
em ki tilawat kar rahe the ke Allah ke Rasool (Sallallahu Alaihi 
Wa Sallam) aur Sayyedah Ayesha Siddiqua bhi unki tilawat 
sune lagein. Un ko nahi malum tha ke ye do badi shakhsiyaat 
un ki tilawat sun rahi hain. Jab unhon ne tilawat khatm ki to 
Allah ke Rasool (Sallallahu Alaihi Wa Sallam) ne unhein bataya ke 
Abdullah! Hum tumhari tilawat sun rahe the.Is par yaqeenan 
unhein behad khushi huwi hogi.Chunache arz kiya ke Allah 

ke Rasool! Agar mujhe maloom hota ke aap meri tilawat 
sama'at farma rahe hain to main aur ziyadah khubsurat and- 
az mein tilawat karta. Abu Moosa Ash'ari (Radhiyallahu Anhu) 
raton ko lamba qayam karne waale aur raat ko tareeki mein 
lambi lambi duayein mangne waale the. Sahaba e kiram (Rad- 
hiyallahu Anhum) mein un ki ye aadat maruf thi ke wo raat ko 
qayam ke dauran Quran padhte hain aur phir lambi du'aen 
mangte hain. 

Jazba e jihad se sar shaar Abu Musa Ash'ari (Radhiyallahu 
Anhu) ko sab se pehle ghazwa e zaaturriqa'a mein shirkat ka 
mauga mila. 

Raton ko taweel qayam karne waale aur Allah ke khauf se 
rone waale Abu Musa Ashari (Radhiyallahu Anhu) ka Basrah mein 
diya gaya ek khutba bada mashoor hai. Us mein unhon ne 
kaha ke Aye logo! Aansu bahao, agar rona nahi aata to roti 
shakal hi banalo is liye ke jahannami bahut royenge yahan 
tak ke un ke aansu khatm ho jayenge, phir wo itne khoon ke 
aansu bahayenge ke agar us mein kashti chalana chahen to 
chal jayegi. Phir unhon ne logon se kaha ke us din ki nada- 
mat se bachne ke liye aaj rone ka ehtemam karlo. Abu Musa 
(Radhiyallahu Anhu) un khush qismat Hazrat mein se the jin ko 
Rasool (Sallallahu Alaihi Wa Sallam) ne jannat ki basharat di thi. 
Ghazwa e Hunain mein un ke bhai Abu Amir shaheed ho 
gaye to Allah ke Rasool (Sallallahu Alaihi Wa Sallam) ne un ke liye 
du'a farmayi: Aye Allah! Apne bande Abu Amir ko bakhsh de 
aur qayamat ke roz use bahut saari khilqat par fazeelat ata 
karde. Abu Musa (Radhiyallahu Anhu) us waqt paas hi the. Unhon 
ne bhi mauqa ghaneemat jaan kar arz kiya. Allah ke Rasool! 
Mere liye bhi dua farmayen!, chunache Allah ke Rasool 
(Sallallahu Alaihi Wa Sallam) ne un ke liye bhi dua farmayi: 

"Aye Allah! Abdullah Bin Qais ke gunahon ko muaf 
karde aur use jannat mein izzat wa takreem se dakhil 
farma." [6] 

Abu Musa Ash'ari (Radhiyallahu Anhu) ek martaba tilawat kar 
rahe the Allah ke Rasool (Sallallahu Alaihi Wa Sallam) ne un ki tila- 

wat suni to irshad farmaya: 
"Daaood (Alaihissalaam) ki sureeli bansuriyon mein se ek 


bansuri unhein ata ki gayi hai." [7] 

Seerat nigaron ne likha hai ke ek martaba un ki tilawat ko 
ummahatul Momineen ne sama'at farmaya to Abu Musa ne 
kaha ke agar mujhe malum hota ke aap meri tilawat sun rahi 
hain to main aur zyadah khush al haani se tilawat karta. 

Ek martaba wo Dimashq gaye.Un ka qayam apne doston ke 
yahan tha. Wo raaton ko Quran e Kareem ki tilawat karte 
the. Sayyeduna Ameer Muawiya ke ilm mein ye baat aayi to 
woh khud chal kar unki tilawat sunne gaye. 

Tareekh Ibn Asaakar mein hai ke Sha'abi kehte hain: Agar 
ilm hasil karna ho to che(6)ashkhaas se lo.Un mein unhon 
ne Abu Musa Ash'ari (Radhiyallahu Anhu) ka bhi naam liya hai. 
Raton ko jaagne wale Abu Musa duniya se bade beraghbat 
the. Basrah mein ek muddat tak qayam raha. Jab Basrah 
mein dakhil huwe to un ke paas ek ount tha aur jab us sha- 
her se nikle to un ke paas mehez che sau (600) dirham the. 

Sayyeduna Umar Farooq (Radhiyallahu Anhu) ne ek martaba 
Abu Qatada (Radhiyallahu Anhu) se kaha ke tum apne baad Abu 
Musa Ash'ari (Radhiyallahu Anhu) ko Basrah mein chodh aaye 
ho, zara un ke baare mein batao, un ka kya haal hai? Jawab 
diya ke main ne unhein is haal mein choda hai ke wo logon 
ko Quran e Kareem ki taleem dete the. 

Sayyeduna Umar Farooq (Radhiyallahu Anhu) umoor-e-khila- 
fat mein nehayat kamyab the. Un ka usool tha ke jise kisi 
mansab par muqarrar karte, use ek saal se zyadah kisi jagah 
na rehne dete balke tabdeel karke kisi dusri jagah bhej dete. 
Magar Abu Musa Ash'ari (Radhiyallahu Anhu) ka muamla aur 
tha. Un ko ek hi jagah chaar saal tak barqaraar rakha gaya. 

Sayyeduna Abu Musa Ash'ari (Rahdiyallahu Anhu) sirf hafiz e 
Quran aur Qari hi nahi the balke mard e mujahid bhi the. 
Maidan-e-jung mein un ka shumar fauji generalon mein hota 
tha. Dar asl us daur mein bahut futuhat huwein.Saudi Arab 
ke ilaqe se niakl kar aage badhte challe jaye, Urdun , Iraq, 

Shaam (Syria) , Iran , Turkey, Libnan, aur Misr. Ek taraf yaha 
Iran ki quwwat thi to dusri janib Romi taqat thi jiss ka apne 
zamane mein koi thaani na tha, chunache Islam ke sher-dil 
mujahideenne mukhtalif jihalat mein Islam ko phailane ke 
liye jihad kiya. Ussi dauran Iran ke sheher asfashan aur 
nahawand ki fateh mein unn ka numayan kirdar tha. 

Sayyeduna Abu Musa (Radhiyallahu Anhu) raton ko jaagne wale, 
Rabb ke khauf se rone wale, aur kasrat se roze rakhne wale 
the. Saari umr logo ko Quran ki taleem dete rahe. Ek sahih 
Hadeeth mein aata hai ke Rasool (Sallallahu Alaihi Wa Sallam) 
ne ek martaba unn se farmaya tha ke Aye Abdullah Bin 
Khais! Main tumhein jannat ke khazanon mein se ek khazane 
ke mutallig na batau.Arz karne lage:Allah le Rasool !Zaroor 
batayein,Irshad huwa: 

((LA HAWLA WALA QUWWATA ILLA BILLAH)) (8) 

Abu Musa Ashari (Radhiyallahu Anhu) Se Ahadees ki kitabon 
mein 355 ahadeeth riwayat ki gayi hai. Imam Bukhari ne 
chaar aur imam Muslim ne pandrah Ahadeeth bayan ki hai. 

Allah Ta'ala Abu Musa Ashari (Radhiyallahu Anhu) par apne fazl 
wa karm aur rehmat ki barkha barsaye aur un ke darjat 
buland farmaye. (Ameen Thumma Ameen) 

Hawashi: 

[1]Sahih Bukhari,:3136. [2] Al Mustadrak lil Hakim:2/624, 
Hadeeth:4249. [3] Sahih Bukhari, Hadeeth: 4233 wa 4243. 
[4] Sahih Bukhari, Hadeeth:3038. [5] Sunan Abu Dawud, 
Hadeeth:3592. [6] Sahih Bukhari, Hadeeth: 2343. Wa Sahih 
Muslim, Hadeeth: 2498.[7] Sahih Muslim, Hadeeth:793, wa 
Sunan Ibn e Majah. Hadeeth:1341 [8] Sahih Bukhari , 
Hadeeth:6384, wa Saheeh Muslim, Hadeeth:2704. 

Tafseel ke liye dekhiye: Zaad Al Ma'adh:3/292, wa 
tareekh e Baghdaad:8/298, wa Arraheequl Makhtoom:298, 
wa Safwatussafwah:1/559,wa Attabqaat Ibn e Saad:4/108- 
111 , wa Tareekh e Dimshaq Al Kabeer:34/12 wa 57, wa 
Siyar Aalam Al Nobala:2/389 wa 396, wa Al bidayah wa Al 
Nihayah:7/287, wa Al Aalam lilzar kali:4/144. 

(RADHIYALLAHU ANHU) 

Nabi e kareem (Sallallahu Alaihi Wa Sallam) ne farmaya: 

"Aal e Yasir sabar ikhtiyar karo, tumhari wade ki jagah 
jannat hai" (Tabqat Ibn e Saad : 178/1/3) 

Yemen se tajiron ka ek qafila Makkah ki taraf rawan dawan 
tha. qafile mein badi taadad mein ount ghode aur kachchar 
the. Un par mukhtalif ashya ladi huwi thin.Mausam khasa 
garm tha. qafile waale umuman subah sawere safar karte 
aur jab din raushan ho jata aur suraj ki shiddat ki wajeh se 
safar karna mushkil ho jata to wo kisi munasib jagah padao 
daal dete. qafile ki manaazil pahle se muqarrar thin,unko 
khoob ma'loom tha ke dauran e safar paani kahan se milta 
hai aur unhein raat kahan basar karni hai. Sehra ki raatein 
thandi hoti hain, is liye qafile aksar auqat raat ke andheron 
mein safar karte. Wo sitaron se rehnumayi lete the. Un ke 
aaba wa ajdad sadiyon se ye safar karte chale aa rahe the. 
Jaise jaise Makkah qareeb aata jaa raha tha, tajir apne 
zehnon mein program tarteeb de rahe the ke is baar unhein 
kya kuch khareedna aur kiske paas apni cheezein farokht 
karni hain. Wo is martaba apne tasawwur mein bahut ziya- 
dah munafa ki tawaqqu liye badhte chale aa rahe the. 

Iss qafile mein teen afraad aise bhi the jin ko tijarat se koi 
garz na thi, na to un ke paas saman e tijarat tha,na wo kisi 
munafe' ke liye safar kar rahe the. Yemen se Yasir Bin Amir 
aur un ke do bhai Harith aur Malik apne gumshudah chauthe 
bhai ki talash mein nikle the. Ek muddat pehle un ka bhai 
ghar se nikla. Phir arse tak us ki koi khabar na mili to bhai- 
yon ne us ki talash mein mukhtalif jagahon par rabita kiya. 
Magar nakami huwi. Makkah Mukarrama us zamane mein 
arbon ka bada markaz tha. Mukhtalif ilaqon ke tajir yahan 
ikaththe hote the. Kisi ne unhein mashwerah diya ya khudh 
un ke apne zehen mein aaya ke ho sakta hai un ka bhai 

Makkah mein mil jaye, chunache ye teenon bhai is qafile ke 
shareek e safar ho gaye. Phir wo din aaya ke qafila Makkah 
ke qareeb pahunch gaya. Logon mein ghair mamuli josh wa 
kharosh tha. Udhar Quraish bhi qafile ke mantazar the, taake 
jab qafila Makkah Mukarrama mein dakhil ho to us ka 
walehana isteqbal kiya jaye.Un ki rihayesh aur khurdonosh 
ka pehle se bandobast ho chuka tha. qafila wale safar ki 
thakan bhool kar khareed wa farokht mein mashghool ho 
gaye. Bade bade tajir ka nuqta e nazar ye tha ke jaise hi 
qafila aaye us se ahem ashiya fauran khareed li jayen. Phir 
Quraish aur Yemeni apas mein ghul mil gaye. Koi khareed 
raha hai to koi bech raha hai. Magar Yasir aur us ke bhai 
apne kaam mein lage huwe the. Unhon ne apne bhai ko 
talash karna shuru kiya.Makka ki wadiyon aur baazaron ke 
alawah jahan kisi ne bataya woh wahan tak pahunche aur 
apne bhai ko dhundhte rahe magar un ke bhai ko milna tha, 
na mila. Har din ka suraj un ke liye ummeed ki nayi kiran le 
kar aata magar sham dhale un ki ummedein bhi ghuroob ho 
jatein. 

Qafile ki wapasi ka waqt ho chuka tha. Tajiron ne apna 
apna saman bandhna shuru kiya. Yasir aur us ke bhai apne 
mission mein na kaam ho chuke the. Unhon ne wapsi ka 
sochna shuru kiya. Teenon bhai ikaththe huwe taake wapasi 
ki tayyari karein, unhein khayal aa raha tha ke hamare ahl 
wa ayal aur rishtedar Yemen mein hamare muntazir honge. 
Achanak Yasir ne aelan kiya: Mera Yemen wapas jaane ka 
koi iradah nahi. Mujhe Makkah bahut pasand aaya hai, ab 
main yahin qayam karunga. Use Baitullah ka qurb wa jawar 
aur hamsayegi badi achchi lagi. Us ke bhaiyon ne wapasi par 
har chand israr kiya magar us ka faisla atal tha. Hatta ke wo 
din aa pahuncha jab qafila Yemen rawana huwa aur Yasir ne 
apne bhaiyon ko hamesha ke liye alwida keh diya. 

Yasir Makkah mein akela tha. Us ka koi qabila ya khandan 
na tha jo mushkil waqt mein us ka saath deta. us zamane ka 
dastoor ye tha ke jo shakhs ya qabila baher se aata to Makk- 

ah ke kisi muazzaz aadmi ya bade khandan ki kafalat mein 
aa jata ya un se muahada kar leta.Taake agar koi us par zulm 
zyadati kare to wo bada aadmi us ka dafa kar sake. Us 
zamane mein zindagi sirf taqatwar ke liye thi. Jo log guraba, 
foqara, masakeen ya ghulam the un ki zindagi bade aur 
taqatwar logon ki marhoon e mannat thi.Yasir ne bhi Qura- 
ish ke ek bade khandan Banu Makhzoom ki kafalat hasil kar 
li.Banu Makhzoom ka aik ahem fard Abu Huzaifa Bin 
Mugheera tha. Yasir ka us ke saath muahada ho gaya ke wo 
us ka sarparast hoga.Abu Huzaifa ki ek laundi thi jis ka naam 
Summaiya Bint e Khyyaat tha. Wo bahut achche akhlaq wa 
kirdar ki malik, meherban aur wafadar khatoon thi. Usi kha- 
toon se Yasir ki shaadi ho gayi.Yasir ne mehnat mazduri 
shuru kardi. Phir Allah ne Sumaiya ki god hari kardi. Un ke 
yahan beta huwa jis ka naam unhon ne Ammar rakha. Kuch 
arse baad dusra beta paida huwa jis ka naam Abdullah 
rakha. Ab ye gharana chaar afraad par mushtamil tha aur 
Banu Makhzoom ki kafalat mein un ki zindagi bade achche 
tareeqe se basar ho rahi thi. Waqt ki raftar ke saath saath 
bachche jawan hote chale gaye. 

Achanak Makkah Mukarrama mein ek aelan huwa, jis ne 
sab ko chaunka diya.Ek Hashmi naujawan ne jo apni bemisal 
sharafat, husn e kirdar, sadaqat aur amanat mein bada 
maruf tha,aelan e nubuwwat kar diya.Aur aahista aahista log 
us ki taraf badhte chale gaye.Zyada waqt nahi guzara ke 
Makkah ke sanjeedah tabqe ki ek maqool taadad ne 
musalman hone ka aelan kar diya. Mushrikeen ne un ki bhar 
poor mukhalafat shuru kardi.Jo Islam qabool karta us ka 
natiqa band kar diya jata. Khusoosan kamzoron, natawanon, 
aur faqeeron ki to zindagi hi ajeeran kar di gayi. Allah ke 
Rasool (Sallaliahu Alaihi Wa Sallam) ne safa pahadi par waqe Daar e 
Arqam ko apni dawat ka markaz banaya. Ye ghar Banu 
Makhzoom se talluq rakhne wale Arqam Abi Arqam ka tha. 
Naye musalman hone waale isi jagah ka rukh karte. Ye 
musalmanon ka khufiya markaz tha. Ek din dopahar ke waqt 

Ammar Bin Yasir bhi Daar-Ul -Arqam ki taraf kashan kashan 
jaa raha tha. Wo Makkah walon ke radd e amal se khoob 
waqif tha.Magar haq ki awaz to us ke dil ki awaz thi. Muha- 
mmad (Sallallahu Alaihi Wa Sallam) ki dawat jo fitrat ki dawat thi, 
us se wo kaise door reh sakta tha. Ammar ne apne dayein 
bayein nazar daudhayi ke koi use dekh to nahi raha aur phir 
wo dabe paun aage badha. Dar e Arqam ke qareeb pahuncha 
to achanak use Sohaib Bin Sinan Romi nazar aaye. Ye bhi 
Makkah mein ajnabi the. Unhon ne Abdullah Bin Jud'aan ki 
kafalat mein sone ka karobar shuru kiya huwa tha. Aur 
aahista aahista khase maldar hogaye the.Magar un ka bhi 
koi qabeela ya bada khandan na tha. Ye bhi Ammar ki tarah 
ghareebul Watan the. Donon ne ek dusre ko dekha, haath 
milaya. Phir Ammar puchne lage: Suhaib! Tum kahan ja rahe 
ho? Is se pehle ke Suhaib is sawal ka jawab dete, ulta unhi ne 
sawal kar diya: Ammar! Tum batao. Tum kahan jaa rahe ho? 

Main to Muhammad (sallallahu Alaihi Wa Sallam) ke paas jana aur 
unki baatein sunna chahta hun. Ammar ne jawab diya. Main 
bhi unhi ke paas jaa raha hun. Suhaib ne sar goshi ki. 

Donon ne garm joshi se apas mein phir haath milaya 
kyonke donon ki manzil aur murad mushtarak thi. Ab donon 
dost Daar e Arqam mein ikhaththe dakhil hote hain. 

Un ka isteqbal kayenat ki sab se afzal aur aala shakhsiyat 
ne kiya.Wo un ko aqeeda e tauheed bata rahe the. Rab ki 
pehchan kara rahe the. Islam ki khubiyan ujagar kar rahe 
the. Aur thodi der baad donon kalima e Tayyeba padhkar 
apne musalman hone ka aelan kar rahe the. 

Donon ne wo din Allah ke Rasool (Sallallahu Alaihi Wa Sallam) ki 
khidmat mein guzara, un se bahut kuch seekha.Apne see- 
non ko eiman ki raushni se munawwar kiya. Shaam huwi to 
chupte chupate wahan se nikal aaye. 

Sayyeduna Ammar (Radhiyallahu Anhu) ne apne walidain ke 
samne Islam ki dawat pesh ki. Un ke liye ye dawat koi nayi 
cheez na thi. Makkah ka har shakhs is inqelabi dawat se 
aagah ho chuka tha. Aur ye donon miyan biwi saleemul fitrat 

to pehle hi se the, bête ki baat par unhon ne labbaik kaha 
aur fauran Islam qabool karliya. Tauheed ki khushbu chupi 
nahi reh sakti. Thode hi arse mein logo ko malum hona 
shuru ho gaya ke Aal e. Yasir ne Islam qabool kar liya hai. 
Aur phir ek din Banu Makhzoom ke sar kardah afraad ne 
pucha: Kya tum log bhi sabi ho gaye ho? Unhon ne han mein 
sar hila diya. Bas phir kyat ha. Ye aeteraf koi chota jurm na 
tha, fauran hi us ki saza milne lagi. Maar peet, galiyan aur 
tang karna to mamuli baat thi. Wo jitna zulm kar sakte the 
us mein koi kasar baaqi nahi rakhi gayi.Waadi e batha mein 
jab suraj ki garmi se Makkah tap raha hota Aal e Yasir par 
kode barsaye jate. Unko paani se mehroom rakha jata. Garm 
zameen par lita kar zanjeeron se bandh diya jata. Un se ek hi 
mutalaba tha ke Muhammad (Sallallahu Alaihi Wa Sallam) ka saath 
chodh do. Magar jaise jaise un ka zulm badhta chala gaya. 
Aal e Yasir ka eimaan pukhta se pukhta hota chala gaya. 

Ek roz duniya ki sab se mushfiq hasti ka wadi e batha se 
guzar huwa. Dekha ke Aal e Yasir ko azab diya jaa raha hai. 
Yasir khud, us ki biwi Sumaiya aur bete Abdullah aur 
Ammar zanjeeron mein jakde huwe hain. Un ka jurm sirf ye 
hai ke unhon ne akele Rabb ko apna mushkil kusha aur hajat 
rawa maan liya hai. Yasir Bin Amir keh rahe hai:"Zamana 
aisa hi hota hai." Allah ke Rasool (Sallallahu Alaihi Wa 
Sallam) ne un ki halat e zaar dekhi. Un ke jism se behta 
huwa khoon dekha, wo lachar, be yar wa madadgar intehayi 
be basi ki halat mein zalimon ke haaton maar kha rahe the. 
Aap (Sallallahu Alaihi Wa Sallam) ne arsh wale Rab ki taraf nigah 
dau- dhayi aur zuban e aqdas se ye alfaz nikle: 

"Sabr karo, phir goya huwe: Aye Allah! Aal e Yasir ko 
bakhsh de aur yaqeenan tune bakhsh diya hai." 
. Ek aur riwayat mein is tarah hai: 
"Aal e Yasir! Tumhare liye basharat aur khushkhabri 
hokar Allah ki jannat tumhara thikana hai."[1] 

Mazloom Aal e Yasir ne ye khushkhabri suni to un ke 

eiman mein mazeed izafa ho gaya ke khud natiq e wa'hi ne 

un ko jannat ki basharat di hai. Ye duniya ka azaab to mehez 
'chand rozah hai. Zulm dhaane waale aakhir kitna zulm 
karlinge.Magar jannat ki khushboo! Wah Wah ! Subhanallah! 
Us ke kya kehne. Aal e Yasir sabr karte hain magar Banu 
Makhzoom ke zulm wa sitam mein izafa hota chala jata hai. 
aur ek din naubat ye aa gayi ke Yasir is azab ko bardasht na 
kar sake.Wo apni jaan ka nazrana pesh karke jiwar e rehmat 
mein pahunch gaye. Un ke farzand Abdullah bhi maar khaate 
khaate apne khaliq e haqeeqi se jaa mile aur Sayyda Sum- 
ayya (Radhiyallahu Anha) to unki laundi thi. Abu Jahal ke musalsal 
zulm ka nishana banne wali budhi khatoon bhala kab tak 
sakhtiyan bardasht karti. Ek din badbakht Abu Jahl nezah le 
aaya aur bola: Muhammad (Sallallahu Alaihi Wa Sallam) ko chodh do 
ya marne ke liye tayyar ho jao. Sayyeda Sumaiya 
(Radhiyallahu Anha) ke samne to aakhirat thi.Wo deen e 
haneef se ek lamhe ke liye bhi dast bardar hone ko tayyar 
nahi thi. Abu Jahl ne neze se Sayyedah Sumaiyya (Radhiyallahu 
Anha) ki sharmgah par waar kiya. Sayyeda Sumaiyah 
(Radhiyallahu Anha) tadap kar giri aur apne Rab ke huzoor 
pahunch gayi. Us ne apne Rab ke sath jo wadah kiya tha use 
pura kar dikhaya. Us ne ek aelan kiya tha ke mera Rab Allah 
hai aur phir us par isteqamat ikhtiyar ki thi. Is tarah Islam ki 
raah mein qurban ho jane par us khatoon ko islam ki pehli 
shaheed khatoon hone ka aezaz hasil huwa. Sayyedah 
Sumaiyah (Radhiyallahu Anha) apni jaan ki qurbani dekar apne 
Rab ke huzoor chali gayi aur rehti duniya tak kayenat ki 
tamam musalman khawateen ke liye ye paigham chodh gayi: 
Jaan di, di huwi usi ki thi 
Haq to ye hai ke haq ada na huwa 

Ab is chote se gharane mein Sayyeduna Ammar 
(Radhiyallahu Anhu) hi baaqi reh gaye hain. Un ke 
walidain aur bhai un ki aankhon ke saamne apni jaanein 
deen e haq ki rah mein qurbaan kar chuke hain. Ab un ki 
baari aati hai. Un par mu- khtalif qism ke azaab azmaye jaa 
rahe hain. Mutalaba kiya gaya hai ke Muhammad (Sallallahu Alaihi 


CamScanner 


c Seerat e Sahaba (Raz) > (214 Maktaba Al Faizi, Hyd 


Wa Sallam) ke baare mein kuch aise kalimat keh do jo hamein 
pasand hain aur hamare buton ke liye bhi kuch khair ke 
kalimat keh do. 

Insan kitna hi jari kion na ho magar jab zulm aur jabr ki 
inteha ho jati hai to wo kabhi majboor bhi ho jata hai. 
Ammar ko sakht tashaddud ke baad paani mein dubkiyan di 
gayin to unhon ne neem be hoshi ke aalam mein apni zuban 
se buton ke baare mein kalima e khair keh diya aur un ka 
dusra mutalaba bhi pura kar diya. Zalimon ne un ki jaan 
chodh di. Hosh aayya ‚socha, ye main ne kya keh diya! Allah 
ke Rasool (Sallallahu Alaihi Wa Sallam) ke baare mein aise kalmat, 
buton ke baare mein kailma e khair aankhon se aansu jaari 
ho gaye. Apne aap ko malamat karte huwe Ammar Allah ke 
Rasool (Sallallahu Alaihi Wa Sallam) ki khidmat mein hazir hote 
hain. Aap (Sallallahu Alaihi Wa Sallam) ne daryaft farmaya: Ammar! 
Piche kya muamla huwa? Arz kiya:((SHARRUN YA RASUL 
ALLAH!)) "Allah ke Rasul! Mujh se bada galat kaam sarzad 
ho gaya. Un zalimon ne mujhe us waqt tak nahi choda jab 
tak aap ke baare mein meri zuban se chand galat kalimat aur 
apne buton ke liye kalima e khair nahi kehelwa liya." 

Allah ke Rasul (Sallallahu Alaihi Wa Sallam) ne apne sathi ki taraf 
dekha ke walidain aur bhai ki judayi ka gham sehne wala 
Ammar apne zameer par bhojh liye phir raha hai. Us ko to 
majboor kar diya gaya tha. Wo apni zuban se aise kalimat 
hargiz nahi nikalna chahta tha. Aap (Sallallahu Alaihi Wa Sallam) 
ne un se suwal kiya: 

"ye kalimat kehne ke baad tumhare dil ki kia kaifiyat 
hai?” 

Jawab diya: 

"Dil to hala-e-eimaan par mutmayin hai." 

Allah Taala ko apne is bande par pyaar aa gaya ke us ka to 
koi qusoor nahi aur phir Jibraeel Ameen wahi le kar aajate 
hain. " Jis ne Allah par eimaan lane ke baad kufr kiya us par 
Allah ka ghazab aur azaab e azeem hai lekin jise majboor kar 
diya jaye aur us ka dil eimaan par mutmayin ho us par koi 

girift nahi." (Al Nahl - 16: 106) 

Zulm ki har andheri raat ke baad raushan subah bhi to tulu 
hoti hai.Allah ke Rasool (Sallallahu Alaihi Wa Sallam) ne apne sathi- 
yon ko Madina Tayyeba hijrat karne ki ijazat de di hai. Aahi- 
sta aahista sahaba e kiram Madina Tayyeba jaa rahe hain. Ek 
din Sayyeduna Ammar (Radhiyallahu Anhu) bhi Makkah ki 
sar zameen chodh kar Madina Tayyeba jaa pahunche. Ye 
shaher aman ka gehwarah hai. Kuch dinon baad Allah ke 
Rasool (Sallallahu Alaihi Wa Sallam) bhi tashreef le aate hain.Madine 
pah- unch kar pehla kaam Masjid e Nabwi ki tameer ka tha. 
BanuNajjar ke mohalle mein do Yateem bachche Sahl aur 
Suhail jo Sayyeduna As'ad Bin Zurarah (Radhiyallahu Anhu) ki 
kafalat mein the, un se zameen khareed ki gayi. Yun Allah ke 
Rasul (Sallallahu Alaihi Wa Sallam) apni ummat ko sabaq de rahe 
hain ke musalman chahe kisi bhi jagah jaye apna ghar baad 
mein banayen pehle Allah tabarak wa taala ka ghar aabad 
karen. Muhajireen aur Ansar ke liye munadi aelan kar raha 
hai ke Masjid e Nabwi ki tameer karni hai.Razakaron ki 
zarurat hai. Aaiye Masjid ki tameer mein hissa len. Aur phir 
chashm e falak ne dekha ke Bani Nau e insani ki sab se aala 
shakhsiyat khud amali taur par Masjid ki tameer mein hissa 
le rahi hai. Sahaba ne dekha ke un ke qayed , un ke renuma, 
un ke Rasul khud apne dast-e-mubarak se paththar utha 
rahe hain to wo deewana waar aage badhte hain aur Masjid 
ki tameer mein masruf ho jate hai. Ek sahabi ne apne 
sathiyon ko mutawajjeh kiya aur kaha: 

"Hum baithe rahen aur Nabi (Sallallahu Alaihi Wa Sallam) 
kaam karte rahen. Ab hamara baithe rehna bada 
naarawa amal hai." 

Idhar musalmanon ne us ke jawab mein kaha: 

"Aye Allah! Kamyabi to sirf aakhirat hi ki kamyabi hai. 
Aye Allah! Ansar aur Muhajireen ko bakhsh de." 

Sayyeduna Ali aur Ammar Bin Yaser (Radhiyallahu 
Anhuma) yun rajz padh rahe hai: 

"Wo shakhs jo uthte baithte har haal mein Masjid ki 

taamer mein maasruf rehta hai. Aur wo aadmi jo pan 
banane mein koi hissa hi nahi leta in donon ka darja 


barabar nahi ho sakta." 

Ammar Bin Yasir (Radhiyallahu Anhu) bhi dusre sahaba ke saath 
paththar le lekar aa rahe hain. Ye qawiul jism the. Dusron ne 
ek paththar uthaya huwa hai aur Ammar (Radhiyallahu Anhu) 
ne do paththar uthaye huwe hain. Allah ke Rasool 
(Sallallahu Alaihi Wa Sallam) ne rehem bhari nazron se 
apne piyare sahabi ki taraf dekha. Ye kitna wafadar hai! Aur 
phir pesheengoyi farmayi: ((WAYHA AMMAR, 
TAQTULUHUL FIATUL BAGHIYATU)) Yahan wayha ka 
mafhoom rehmat aur tarahhum ke maynon mein hai ke 
"Ammar ko ek baghi giroh qatl karega."[2] Ammar Bin Yasir 
(Radhiyallahu Anhu) ne saari zindagi Allah ke Rasool 
(Sallallahu Alaihi Wa Sallam) ke ek itaat guzar ghulam ki haisiyat se 
guzar di. Tmaam ghazwat mein wo Allah ke Rasool (Sallallahu 
Alaihi Wa Sallam) ke saath rahe. Allah ke Rasool (Sallallahu Alaihi 
Wa Sallam) bhi to apne sathiyon se bahut mahabbat karte the. 
Ye mahabbat yektarfa na thi. Balke aap (sallallahu Alaihi Wa Sallam) 
to apni puri ummat ke khair khwah aur gham khwar the. 
Aap ko ek adna sahabi se bhi badi mahabbat thi aur ye to 
Ammar (Radhiyallahu Anhu) the jin ka pura khandan Islam par 
bedareegh qurban ho gaya. Aur phir ek roz apne is pyare 
sahabi ko Allah ke Rasool (Sallallahu Alaihi Wa Sallam)ne ye aezaz 
bakhsha. 

"Mai nahi janta ke main kab tak tumhare darmiyan 
rahunga. Tum log mere baad do shakhsiyaat Abubakr aur 
Umar ki iqteda karna aur Ammar ke mauqif ko mazbuti 
se pakadna. Jab Abdullah Bin Masood tumhare rubaru koi 
baath bayan kare to us ki tasdeeq karna. "[3] 

Jab Allah ke Rasool (Sallallahu Alaihi Wa Sallam) wafat pa gaye to 
Ammar (Radhiyallahu Anhu) bhi deegar sahaba ki tarah 
behad gham zadah huwe. Un ki aankhon se aansu thamte hi 
na the. Ye musalmanon par bada mushkil daur tha. Bahut 
sare qabayel murtad ho gaye. Baaz ne zakat dene se inkar 

kar diya. Us waqt Sayyeduna Abubakr Siddique( Radhiyallahu 
Anhu) ki isteqamat aur 'abqariyat ki waja se ye fitna dab 
gaya. Unhon ne mukhtalif muhazon par mujahideen ko 
bheja jinhon ne kamyabiyan hasil kin. Ammar Bin Yasir 
(Radhiyallahu Anhu) is fauj ke harawal daston mein shamil 
rahe. 

Jung e Yamama mein Ammar Bin Yasir (Radhiyallahu Anhu) 
shareek the. Ghamasan ki ladayi ho rahi thi, ye ek paththar 
par khade ho gaye aur musalmanon se mukhatib hokar 
kehne lage: 

"Musalmano! Kya tum jannat se bhaag rahe ho? Idhar 
aao! Main Ammar Bin Yasir hun.” 

Chunache fauj ke daste un ki awaaz par labbaik kehte 
huwe dushman par toot pade aur shadeed jung ke baad 
muja hedeen e Islam ko fateh naseeb huwi. 

Ammar Bin Yasir(Radhiyallahu Anhu) ek maidan e jung se dusre 
maidan-e-jung mein muntaqil hote rahe. Har maidan mein 
dad e shaja'at dete rahe. Qadsiya ki jung Islami tareekh mein 
badi ahem hai. Us ke baad musalmanon par mazeed futuhat 
ke darwaze khulte chale gaye.Ammar Bin Yasir (Radhiyallahu 
Anhu) is ehem jung mein bhi shareek the. Aur phir wo din 
bhi aaya jab Sayyeduna Umar Farooq (Radhiyallahu Anhu) ne un 
ko koofa ka governor bana diya. Unhon ne ahl e koofa ko 
khat likha: 

"Main aap logon ki taraf Ammar Bin Yasir ko ameer 
banakar aur Abdullah Bin Masood ko Muallim aur 
wazeer banakar bhej raha hun aur main ne Ibn e Masood 
ko Nazim e BaituL Maal bhi muqarrar kiya hai. Ye donon 
bade kareemunnafs aur ounche log hain. Ye Muhammad 
(Sallallahu Alaihi Wa Sallam) ke wo saathi hain jinhon ne Badr 
mein shirkat ki.Unke ahkamat suno aur un ki ita'at karo.” 

Sayyeduna Ammar Bin Yasir (Radhiyallahu Anhu) ne 
Islam aur musalmanon ki khidmat mein ek bharpoor 
zindagi basar ki aur bil akhir san 37 Hijri mein jung e Siffeen 
mein Sayye- duna Ali Bin Abu Talib ki taraf se ladte huwe 94 

baras ki umr mein Abul Ghadiya AL Muzni ke haathon 
khala'at e sha- hadat se sarfaraz huwe. 

Sayyeduna Ammar Bin Yasir ne bilkul awayel mein Islam 
qabool kiya. Baaz riwayat mein hai ke us waqt tak sirf char 
ya paanch aadmiyon ne Islam qabool kiya tha.Tamam 
sahaba ko un ki is fazeelat ki khushkhabri mil chuki thi ke 
dusre log to akele akele jannat mein jayenge magar Al e 
Yaser sara gharana ikhatta jannat mein jayega. Un ke kanon 
mein Nabi e Kareem (Sallallahu Alaihi Wa Sallam) ka ye farman 
Mubarak abhi tak goonj raha tha: 

"Aye khandan e Yasir! Sabr se kaam lo, tumhara thikana 
Allah ki jannat hai." [4] 


Hawashi: 

[1] Musnad Ahmed:1/62, wa Arraudhul Anaf:2/87, wa Al 
Seerah lil Sallabi:1/222 -224. [2]Sahih Bukhari, Hadeeth: 447 
wa 3932,wa Sahih Muslim,Hadeeth:2915,wa Al Bidayah wa 
Al nihayah:3/213-216,wa Al Seerah Ibn e Hisham:2/ 496, 
497.[3]Musnad Ahmed:5/385,wa Jame' Tirmidhi, 
Hadeeth:3663. r4JAI Mo'jam Al Kabeer littabrani:24/303, wa 
MajmauzZawaid:9/293,wa Al Mustadrak lil Hakim:3/383. 

Tafseel ke liye dekhiye: Tafseer Ibn e Katheer:2/775, 776, 
wa Siyar Aalam Al Nobala:1/406-428, wa Al Iqd Al Tha- 
meen:6/215,wa Usud Al Ghaabah:3/309,wa Ansabul As- 
hraaf:1/178,179wa182,wa Al Tabqat Ibn Saad:3/250-268. 

SAYYEDUNA HUDHAIFA BIN YAMAAN 


(RADHIYALLAHU ANHU) 
Abu Huraira (Radhiyallahu Anhu) farmate hain: 
"Huzaifa(Radhiyallahu Anhu) Rasulullah (Sallallahu Alaihi 
Wa Sallam) ke sahibussir (raaz- daan) the" 
(Jame' Al Tirmidhi - 3811) 

Baap beta donon Madina ke raste par rawan dawan the. 
Allah ke Rasool (sallallahu Alaihi Wa Sallam) Badr ke liye rawana ho 
chuke the. Udhar mushrikeen bhi Makkah se chal pade the. 
Ye donon baap aur beta mushrikeen ke haaththe chadh 
gaye. Pucha: Kidhar ja rahe ho? Jawab mila ke Madina jaa 
rahe hain. Mushrikeen ne kaha: Nahi, tum Allah ke Rasool 
(Sallallahu Alaihi Wa Sallam) se mil jaoge aur hamare khilaf ladoge, 
lehaza hum tumhein jane nahi denge. Baap bête ne kaha ke 
hum to Madina zaroor jayenge. Mushrikeen ne kaha: Phir 
wada karo ke tum hamare khilaaf ladayi mein shamil nahi 
hoge. Is surat mein hum tumhara rasta chodh dete hain. 
Baap bête ne isbaat mein sar hila diya. Wada ho gaya to 
mushrikeen ne rasta chodh diya. Udhar ye donon baap bete 
kafiron se jaan chudha kar nikle to seedhe Badr ke maidan 
mein jaa pahunche. Badr mein musalmanon ki taadad teen 
sau terah (313) thi. Kafir ek hazar ki taadad mein the. Ek ek 
shakhs ki ashad zarurat thi ke wo kafiron ke muqable mein 
utre. Allah ke Rasool (Sallallahu Alaihi Wa Sallam) ko baap bête ne 
tafseel sunayi to irshad huwa: Musalman apni baat ka pakka 
aur sachcha hota hai. Har chand hamein is waqt aadmiyon ki 
sakht zarurat hai magar tum apne wade ki paasdari karo aur 
Madina challe jao.[1] 

Qareyeen e kiram! Ye do baap bête jin ka waqe'a upar 
guzra Allah ke Rasool (Sallallahu Alaihi Wa Sallam) ke mashhoor 
sahabi Hudhaifa aur un ke walid Yamaan the.Yamaan ka asl 
naam Hisl ya Husail tha. Wo Madina ke rehne wale the. 
Seerat nigaron ke mutabiq un ka talluq Banu Ghatfan se tha. 

Yamaan ne apne watan mein kisi ko qatl kar diya aur bhaag 
kar Madina aa gaye. Yahan aakar Bani Abdul Ashhal ke halif 
ban gaye. Chunke Abdul Ashhal Yemen se aaye the logon ne 
is munasabat se un ko Yamaan kehna shuru kar diya. Is 
tarah un ka asl naam to kisi ko yaad na raha, albatta Yamaan 
sab ki zuban par rawan ho gaya.[2] Yamaan ne Madine hi 
mein shaadi ki. Un ke yahan beta paida huwa to us ka naam 
Hudhaifa rakha. Bait ki aur Islam ki nemat se malamal huwe. 
Hudhaifa ki walidah Sayyeda rubab aur bhai Safwan bhi 
musalman the. Badr main baap beta donon shareek na ho 
sake, albatta Ghazwa e Uhud mein donon shareek huwe. 
Uhud mein Sayyeduna Yamaan (Radhiyallahu Anhu) shahadat 
paa gaye. Un ko shaheed karne wale kafir nahi balke musal- 
man the. Jab Khalid Bin Waleed ne Uhud ke upar se chakkar 
kaat kar hamla kiya to pahadi par mehez barah afrad pehra 
par maujood the, baaqi apni jagah chodh chuke the. Udhar 
se mushrikeen ka bhagta huwa lashkar wapas aa gaya to 
musalman narghe mein aa gaye. 

Ek giroh to hosh kho baitha, use sirf apni jaan ki padi thi, 
chunache us ne maidan e jung chodh kar faraar ki raah 
ikhtiyar ki. Kuch pahad par chadh gaye. Ek aur giroh piche ki 
taraf palta to mushrikeen ke saath makhloot ho gaya. Donon 
lashkar gud mud ho gaye. Ek dusre ka pata hi na chal saka. Is 
ke nateje mein khud musalmanon ke haathon baaz musal- 
man mare gaye. 

Sahih Bukhari mein hai ke Sayyedna Hudhaifa (Radhiyallahu 
Anhu) ne dekha ke unke walid Yamaan par hamla ho raha hai. 
Wo bole: Allah ke Bando! Ye mere walid hain. Lekin Allah ki 
qasam! Logon ne haath na roka. Yahan tak ke unhein maar 
hi dala. Hudhaifa (Radhiyallahu Anhu) ne kaha ke Allah aap logon 
ki maghfirat kare. Baad mein Allah ke Rasul (satattahu Alaihi Wa Sallam) 
ne un ki diyyat deni chahi magar Sayyeduna Hudhaifa (Radhi- 
yallahu Anhu) ne kaha ke main ne un ki diyyat musalmano par 
sadqa kardi hai. Is wajah se Allah le Rasul (Sallallahu Alaihi Wa 
Sallam) ke nazdeek Sayyeduna Hudhaifa (Radhiyallahu Anhu) ke 

khair-o-barkat ke sarmaye mein mazeed izafa ho gaya. [3] 

Sayyeduna Hudhaifa ka laqab sahebussir tha, yaani Allah 
ke Rasul (Sallallahu Alaihi Wa Sallam) ke muhrim e raaz. Is laqab ki 
wajh e tasmiya ye thi ke Allah ke Rasool (Sallallahu Alaihi Wa 
Sallam) ne un ko munafiqeen ke naam bata diye the. [4] Is 
muamle ko wo razdari ke saath poshidah rakhte the. Sayye- 
duna Umar Farooq (Radhiyallahu Anhu) un ki bahut izzat karte 
the. Jis janaze mein Sayyeduna Hudhaifa (Radhiyallahu Anhu) 
shirkat karte us mein Sayyeduna Umar (Radhiiyallahu Anhu) bhi 
shirkat karte the ke wafat pane wala munafiqeen mein se 
nahi hai. Aur jis janaze mein Sayyeduna Hudhaifa (Radhiyallahu 
Anhu) shirkat na karte us ka janaza Sayyeduna Umar (Radhi- 
yallahu Anhu) bhi nahi padhte the. 

Sayyeduna Hudhaifa (Radhiyallahu Anhu) ka shumar kibar 
sahaba mein hota tha. Wo ahd e Nabwi ke huffaz e Ouran 
mein se the. Ghazwa e Khandag mein unhon ne na sirf 
shirkat ki balk ek azeem karnama bhi anjaam diya.Unhon ne 
mukhtalif augaat mein is wagiye ko khud bhi bayan far- 
maya. Seerat nigaron ne bhi badi tafseel se iss wagiye ka 
zikr kiya hai. 

Ghazwa e Khandaq mein bilashuba musalmanon ko fateh 
huwi. Magar ye jung koi aam jung na thi. Dushman pure arab 
ko ikhatta karke le aaya tha. Madina Tayyaba ki choti si basti 
ko mitane ke liye das hazaar ka lashkar e jarraar umand 
aaya tha. Madina walon ko do gism ke dushmanon se wasta 
tha. Awwalan Yahud ke wo to pehle hi kafiron ke saath mile 
huwe the. Banu Quraiz alaniya un ki madad kar rahe the. Wo 
amali taur par musalmanon ke khilaf jungi kaarwayion mein 
masroof ho gaye, Saniyan is mauge par baaz munafigeen ke 
nifaag ne bhi sar uthaya. Ghazwa e Khandaq ki aakhri raat ki 
baat hai. Shadeed sardi ka toofan aaya huwa tha, har taraf 
ghata top andhera chaya huwa tha. Allah ke Rasool (Sallallahu 
Alaihi Wa Sallam) is baat ka pata chalana chahte the ke Quraish 
ke kiya azayem hain? Kya wo wapas jane ka iradah rakhte 
hain? Zaruri tha ke koi shakhs Quraish ki safon mein jaye 

aur wahan ki tazah tareen surat haal maloom karke aaye. 

Irshad huwa: 

"Jo shakhs mushrikeen ke baare mein khabar le kar 
aaye to Allah use qayamat ke roz mere saath karde.” 

Tamam log khamosh hain ke sardi bhi shaded thi aur 
dushman ka bhi khauf tha. Usi asna mein phir irshad huwa 
ke jo shakhs mushrikeen ke baare mein khabar le kar aaye 
to Allah use qayamat ke din mere saath karde. 

Ab bhi tamam log khamosh rahe. Kisi ne jawab na diya. Aur 
phir Hudhaifa (Radhiyallahu Anhu), ko ye aezaz milta hai ke Allah 
ke Rasool (Sallallahu Alaihi Wa Sallam) ne irshad farmaya: 

"Hudhaifa! Tum utho aur dushman ki khabar lekar 
aao.” 

Ab jabke Sayyeduna Hudhaifa (Radhiyallahu Anhu) ko naam 
lekar bulaya jata hai, Sayyeduna Hudhaifa (Radhiyallahu Anhu) 
kehte hain ke ab mere samne inkar ki koi gunjayesh hi na 
rahi. 

Sayyeduna Hudhaifa (Radhiyallahu Anhu) fauran rawangi ke liye 
tayyar ho jate hain. Ab Allah ke Rasool (Sallallahu Alaihi Wa Sallam) 
un ko hidayat de rahe hain ke dekho dushman ke baare 
mein sirf khabar lani hai, wahan koi aur kaam nahi karna. 
Badi zabardast sardi thi, is aalam mein Allah ke Rasool 
(Sallallahu Alaihi Wa Sallam) ki mahabbat ka ek aur izhar hota hai. 
Hudhaifa (Radhiyallahu Anhu) kehte hain ke ye aap ka mojezah 
tha, mujhe sardi ka qat'an ehsas tak na huwa. Main dushman 
ke camp mein pahunch gaya.Main ne dekha ke raat ki tare- 
eki mein Abu Sufiyan aag taap raha hai. Us ki pusht meri 
taraf thi. Main ne tarkash se teer nikala, use kamaan mein 
rakha. Abu Sufiyan mere nishane par tha. Bas ye chand 
lamhat ki baat thi ke us waqt Islam ka sab se bade dushman 
apne mantiqi anjam ko pahunch jata. Lekin mujhe Allah ke 
Rasool (Sallallahu Alaihi Wa Sallam) ki hidayat yaad aa gayi ke dus- 
hman ki khabar lane ke alawah koi aur kaam nahi karna. 
Main aage badha aur logon ke saath baith gaya. Abu Sufiyan 
logon se baaten kar raha tha. Arab ka ye nehayat zeerak 

insane achanak kehne laga: Logo! Apne irdgird ka khayal 
rakhna. Ho sakta hai ke Muhammad (Sallallahu Alaihi Wa Sallam) ne 
apne kisi aadmi ko tum logon ki khabar lene ke liye bhejh 
diya ho aur wo tumhari baatein sun raha ho. Hudhaifa 
(Radhiyallahu Anhu) kehte hain ke main ne fauran apne saath 
baithe huwe aadmi ka haath pakad liya aur use itni mohlat 
hi na di ke wo mujhse puchta ke main kaun hun? Main ne 
pahel karte huwe us se pucha ke tum kaun ho? Us ne kaha 
ke main fulan Bin fulam hun. (Ye Amr Bin Al 'Aas the) main 
ne kaha ke theek hai. Use mere baare mein sawal karne ki 
zarurat hi mahsoos nahi huwi. Wo mujhe apna hi aadmi 
samajh raha tha. Aag ke alaw ke ird gird log aag senk rahe 
the aur Abu Sufiyan un se keh raha tha ke logo! Banu Qurai- 
za ne tumhare sath badi badehdi ki hai. Idhar sakht aandhi 
ka toofan hai, tumhare ghode aur ount halaak ho gaye. 
Hamari handiya udh gayi, aag tak jalani mushkil ho gayi hai. 
Main in halaat mein kooch kar raha hun. Phir wo apne ount 
par sawar huwa aur Makkah ki taraf rawana ho gaya. Hazrat 
Hudhaifa (Radhiyallahu Anhu) ye saare halaat janne ke baad 
bakhairiyat wapas musalmanon ke lashkar mein pahunch 
gaye. Allah ke Rasool (Sallallahu Alaihi Wa Sallam) US wagt namaz 
mein mashghool the. aap namaz padh chuke to main ne 
saare halaat se bakhabar kiya, main saari raat jaagta raha 
tha aur ab mujhe sardi bhi lag rahi thi. Zara yahan Allah ke 
Rasool (Salla Allahu Alaihi Wa Sallam)ki apne sathiyon ke sath 
mahabbat mulahaza kijiye. 

Aap(sSallallahu Alaihi Wa Sallam) ne apni chadar ka ek hissa mere 
upar daal diya. Aur irshad farmaya ke tum so jao. Allah ke 
Rasool (Sallallahu Alaihi Wa Sallam) phir namaz aur shukr mein 
mashghool ho gaye. Hudhaifa (Radhiyallahu Anhu) kehte hain ke 
main subah tak soya raha. Hatta ke namaz e fajr ka waqt ho 
gaya. Ab Allah ke Rasool (Sallallahu Alaihi Wa Sallam) ne mujh se 
nehayat muhabbat se farmaya: 

"Aye neend ke matwale! Utho." Namaz ka waqt ho gaya 
hai. [5] 

Iss tarah Sayyed Sayyeduna Hudhaifa (Radhiyallahu Anhu) ne ghazwa 
e Khandaq mein ek numaya kirdar ada kiya. Wo Ghazwa e 
Khaibar, baith-e-Rizwan, Fath e Makkah aur deegar ghazwat 
mein bhi shareek rahe. 

Jab Sayyeduna Abubakr Siddique aur Umar Farooq (Radhiy- 
allahu Anhu) ke adwar e khilafat aaye to unhon ne jihad mein 
phir poora hissa liya. 18 Hijri mein Nahawand par lashkar 
kashi ke waqt Umar Farooq(Radhiyallahu Anhu) ki khwahish 
par wo Koofa se ek muntakhab lashkar le kar nikle aur 
Iraniyon muqabla kiya. Is jung ke slpaH salaAr Sayyeduna 
Noman Bin Mugrin (Radhiyallahu Anhu) the. Wo is jung mein 
shaheed ho gaye. Commander ki shahadat ke baad fauj ko 
control karna bada mushkil hota hai. Magar yahan Sayyedu- 
na Hudhaifa (Radhiyallahu Anhu) ki bemisal jurat aur qayedana 
salahiyaton ka muzaharah hota hai. Wo fauj ki qayadat 
sambhal lete hain. Aur aisi jurat ka muzaharah karte hain ke 
dushman ko shikast e faash hoti hai. 

Ab Sayyeduna Umar Farooq (Radhiyallahu Anhu) un ko Iran ki 
aakhri had par waqe' Azarbayejan par hamle ka hukum dete 
hain. Aur ye ek sakht ladayi ke baad is ilaqe ko bhi Islami 
mamalik ki hudood mein shamil kar dete hain, phir wo 
musalsal aage badhte chale gaye aur Iran ke beshtar hisse 
ko Islami qalamrau mein shamil kar diya. Udhar Madina 
Tayyeba mein markazi hukumat ek aur faisla karti hai, 
unhein fauji khidmat se subkadosh karke Madayen ka 
governor muqarrar kiya jata hai. 

Madayen ka ilaqe bada zarkhaiz tha. Is ilaqe ke log bade 
maaldar the. Governor ko mura'aat bhi milti thi. Magar 
Sayyeduna Hudhaifa (Radhiyallahu Anhu) nehayat sadgi aur faqr 
wa faaqe se zindagi basar karte the. Wo behtareen munta- 
zim the, chunache Sayyeduna Uthman (Radhiyallahu Anhu) ne 
bhi unhein apne daur mein ek muddat tak Madayen ki 
Governari par Fayez rakha. Seerat nigaron ke mutabiq wo 
ek martaba phir Islami lashkar mein shamil ho gaye. Aur 
Ray aur Arminia ke m'arkon mein daad e shuja'at di. Pehle 

zikr kiya gaya hai ke Allah ke Rasool (Sallallahu Alaihi Wa Sallam) 
ne unhein munafiqeen ke naam bata rakhte the. Jab Allah ke 
Rasool (Sallallahu Alaihi Wa Sallam) Ghazwa e Tabook se wapas 
aate huwe raaste mein ek jagah ghati se guzar rahe the, us 
waqt aap (Sallallahu Alaihi Wa Sallam) ke saath sirf Sayyeduna 
Ammar (Radhiyallahu Anhu) the jo outni ki nakail thame huwe 
the. Sayyeduna Hudhaifa Bin Yamaan (Radhiyallahu Anhu) outni 
hank rahe the. Baaqi sahaba e kram door waadi ke nasheb 
se guzar rahe the. Munafiqeen ne us mauqe ko apne napaak 
magsad ke liye ghaneemat samjha aur aap (Sallallahu Alaihi Wa 
sallam) ki taraf qadam badhaya. Ye log chehron par dhanta 
bandhe huwe the aur Allah ke Rasool (Sallallahu Alaihi Wa Sallam) 
par taqreeban chadh hi aaye the ke Allah ke Rasool (Sallallahu 
Alaihi Wa Sallam) ne Sayyeduna Hudhaifa (Radhiyallahu Anhu) ko un 
ki taraf bheja. Unhon ne un munafiqeen ki sawariyon par 
apni dhaal se zarb lagani shuru ki jis se Allah Taala ne un 
logon ko maroob kar diya. Aur woh tezi se bhaag kar aam 
logo mein mil gaye. Allah ke Rasool (Sallallahu Alaihi Wa Sallam) ne 
Sayyeduna Hudhaifa (Radhiyallahu Anhu) ko un munafiqeen 
ke namon se aagah kar diya. Aur unke napak irade se bhi 
bakhabar farmaya. Isi liye Sayyeduna Hudhaifa (Radhiyallahu 
Anhu) ko Allah ke Rasool (Sallallahu Alaihi Wa Sallam) ka raazdan 
kaha jata hai. 

Sayyeduna Umar Farooq (Radhiyallahu Anhu) un ka bahut 
ehteram karte the. Balke unhon ne ek martaba un se pucha: 
Aye Hudhaifa! Kahin Allah ke Rasool (Sallallahu Alaihi Wa Sallam) 
ne mera naam to munafiqeen mein nahi liya? 

Isi tarah unhon ne ek martaba Sayyeduna Hudhaifa 
(Radhiyallahu Anhu) se pucha ke kya mere ummal mein koi mu- 
nafiq bhi hai? Sayyeduna Hudhaifa (Radhiyallahu Anhu) ne kaha 
ke han ek shakhs hai. Ab Umar Farooq (Radhiyallahu Anhu) ne 
pucha ke wo kaun hai? To jawab diya ke mujhe yaad nahi. 

Magar yahan Sayyeduna Umar Farooq (Radhiyallahu Anhu) ki 
zahanat aur firasat ko daad dijiye ke unhon ne is munafiq ka 
khoj laga liya use naukari se bar taraf kar diya. 

Sayyeduna Umar Farooq (Radhiyallahu Anhu) ke yahan un ka 
jo muqaam aur martaba tha,us ka andazah is baat se lagayen 
ke ek martaba unhon ne apne sathiyon se kaha ke agar 
tumhari koi tamanna hai to batao. Unhon ne kaha ke agar 
hamare paas sone aur chandi, jawaherat ke khazane hon to 
hum unhein Islam ki khidmat aur isha'at mein sarf karein. 

Magar Sayyeduna Umar Farooq (Radhiyallahu Anhu) kehne 
lage ke main tamanna karta hun ke mere paas Abu Ubaidah 
Bin Jarrah, Muaz Bin Jabal aur Hudhaifa Bin Yamaan (Radhiya- 
llahu Anhum) jaise log hon, unhein Allah ki itaat aur farmaba- 
rdari ke kaamon mein lagaun. Aur phir Sayyeduna Umar 
(Radhiyallahu Anhu) ne Hudhaifa Bin Yamaan (Radhiyallahu Anhu) ke 
paas maal bheja ke dekhen ye us ke saath kya karte hain. 
Raawi kehta hai ke jab un ko maal mila to unhon ne use 
taqseem kar diya. Sayyeduna Umar Farooq (Radhiyallahu Anhu) 
ko ilm huwa to sathiyon se kaha: Main ne tumhein bataya 
nahi tha ke ye kis kirdar ke log hain? 

Un ki wafat Sayyeduna Uthman Bin Affan (Radhiyallahu Anhu) 
ki shahadat ke chalees din baad huwi. Wafat se qabl un ki 
du'a thi ke Aye Allah ! Tu janta hai ke main teri zaat-e-aali se 
mulaqat ka shauq rakhta hun. Aye Allah! Meri khwahish ko 
jald pura farma. Allah Taala ki carodon rehmaten is mard e 
mujahid par nazil hon jo Allah ke Rasool (Sallallahu Alaihi Wa 
Sallam) ka raazdaar tha. 

Hawashi: 

[1]Sahih Muslim, Hadeeth:1787. [2] Al Mustadrak lil 
Hakim:3/380. Wa Al isteea'ab :186-194 (524).[3]Sahih 
Bukhari ,Hadeeth:3824, wa Al Seerah lissallabi:2/90. 

[4] Sahih Muslim, Hadeeth: 2779, wa Al Seerah Ibn 
Katheer:345 wa 495-497. [5] Sahih Muslim , Hadeeth:1788. 

Tafseel ke liye dekhiye: Tafseer Ibn Katheer:2/507, wa Al 
Bidayah wa Al Nihayah:8/11-112, wa Mojam Al 
Buldan:1/129, wa Al Tabqaat Ibn e Saad:7/317, wa Siyar 
Aalam Al Nobala:2/364 wa 366, wa Futoohul Buldan, 
page:207 wa 314,315, wa Usud Al Ghaabah:1/442-444. 

SAYYEDNA HAKEEM BIN HIZAAM 


(RADHIYALLAHU ANHU) 

Sayeed Bin Musayyib (Rahimahullah) farmate hain: 

"Nabi (Sallallahu Alaihi Wa Sallam) ki naseehat ke 
baad Hakeem Bin Hizaam (Radhiyallahu Anhu) ne 
gasam kha kar kaha ke main kisi se maal nahi lunga 
aur wafat tak is baat par qayam rahe"(Sahih Bukhari) 

Zamana e jahiliyat mein Taif ke gurb wa jawar mein ek 
mela lagta tha jo soog-e-Ukaaz, yaani Ukaaz ki mandi ke 
naam se mashoor tha. Ek martaba is mele mein bahut saare 
ghulam farokht ke liye pesh kiye gaye. un ghulamon mein ek 
nehayat khubsurat aur zaheen naujawan Zaid Bin Harith bhi 
the. Unhein Hakeem Bin Hizam naami shakhs ne khareed 
liya aur Makkah pahunch kar apni phuphi Sayyeda Khadija 
Bint e Khuwailid (Radhiyallahu Anha) ki khidmat mein bataur 
tohfa pesh kar diya. Baad azaan Sayyedah Khadija (Radhiyallahu 
Anha) ne us naujawan ko Allah ke Rasool (Sallallahu Alaihi Wa 
Sallam) ki khidmat mein pesh kiya aur aap (Sallallahu Alaihi Wa 
Sallam) ne Zaid ko aazad kar diya. Aaiye! Zaid ko khareedne 
waale Abu Khalid Hakeem Bin Hizaam ke baare mein kuch 
malumat ka izafa karte chalen. 

Hakeem Bin Hizaam Quraishi the. Riwayat ke mutabiq un 
ki wiladat Kaabatulllah mein Aamul Feel se terah (13) saal 
pehle huwi. Yun wo umr mein Allah ke Rasool (Sallallahu Alaihi 
Wa Sallam) se bade the. Un ka shumar Quraish ke numayan 
afrad mein hota tha. Us ka andazah aap is baat se lagayen ke 
un ki umr mehaz pandrah baras thi jab un ko Darunnadwa 
ke sahebur raye afraad mein shumar kiya jane laga. Seerat e 
paak ke mutale se malum hota hai ke Allah ke Rasul (Sallallahu 
Alaihi Wa Sallam) ne fath e Makkah ke mauqe par dusre logon 
ke sath unka bhi naam liya tha aur ye aelan kiya tha: 

"Jo Hakeem Bin Hizaam ke ghar mein dakhil ho jaye aur 
hathyar daal de wo amn yafta hai." (1) 

Un ki seerat mein aala akhlaq ki tamaam sifat bakhubi 
maujud thin. Ye gareebon ke saath hamdardi karte, bewaon 
ka dum bharte, un ki zayafat karte aur khoob sadqa khairat 
karte the. 

Ye un logon mein se the jo nubuwwat se qabl hi Allah ke 
Rasool (Sallallahu Alaihi Wa Sallam) se behad mahabbat karte the, 
chunache khud bayan karte hain ke mujhe jahiliyat hi ke 
zamane se Muhammad (Sallallahu Alaihi Wa Sallam) nehayat 
pasand the. Ek martaba kisi safar mein un ko Saif Bin Zi 
Yazan ka bada qeemti hulla (libas) bikta huwa nazar aa 
gaya. Allah ke Rasool (Sallallahu Alaihi Wa Sallam) us waqt hijrat 
karke Madina tashreef le jaa chuke the. Unhon ne pachaas 
deenar mein wo qeemti libaas khareed liya. Ye ek sabiq 
badshah ka qeemti libas tha. Wo us ko le kar Madina 
Tayyeba pahunch gaye aur Allah ke Rasool (sallallahu Alaihi Wa 
sallam) ki khidmat mein pesh kiya. Irshad huwa ke hum 
mushrikeen ka hadiye qubool nahi karte. Lekin agar tum 
pasand karo to main ise qeematan le sakta hun, chunache 
Allah ke Rasool (Sallallahu Alaihi Wa Sallam) ne us ko qeematan 
khareed kar Zeb e tan farmaya.Kehte hain ke main ne aap 
(Sallallahu Alaihi Wa Sallam) ko us libas mein aur zyada khubsurat 
paya. Sayyedna Usama Bin Zaid (Radhiyallahu Anhu) bhi paas 
the. Allah ke Rasool (Sallallahu Alaihi Wa Sallam) ne hulla utara to 
unhon ne khud pehenne ki ijazat mangi. Allah ke Rasul 
(Sallallahu Alaihi Wa Sallam) ne ijazat de di to Usama (Radhiyallahu 
Anhu) ne pehen liya. Hakeem Bin Hizaam bade tajjub se 
kehne lage: Usama! Tum Saif Bin Zee Yazan ka hulla (libaas) 
pehente ho. Sayyeduna Usama (Radhiyallahu Anhu) kehne lage: 

"Han, Allah ki qasam! Main us se behtar hun aur mera 
baap us ke baap se behtar hai aur meri maan bhi us ki 
maan se behtar hai." 

Hakeem Bin Hizaam jab wapas Makkah aaye to logon ko 
Usama ki baat batayi. Makkah mein muqeem musalman ye 
baath sun kar nehayat khush huwe.[2] Hakeem Bin Hizaam 
apni phuphi Sayyedah Khadija (Radiyallahu Anha) se nehayat 

muhabbat karte the. Har chand unhon ne fath e Makkah par 
Islam qabool kiya tha magar sabeqa zamane mein kufr par 
hone ke bawajood phuphi ki bhook ko bardasht na kar sake. 
Unhon ne Sh'eb e Abu Talib mein mut'addid baar raat ke 
andhere mein gehun bhijwa diye. Ek baar Abu Jahl ne dekh 
liya to wo galla rokne par adh gaya. Udhar ye bhi Quraishi 
the. Baat aage badh gayi. Ye mosir the ke main apni phuphi 
tak ye galla zaroor pahunchaunga aur Abu Jahl bazid tha ke 
main ye galla nahi jaane dunga. Is dauran Abul Bukhtari aa 
gaya, us ne mudakhalat ki. Us ke natije mein ye Sayyeda 
Khadija tak galla pahuchane mein kamyab ho gaye. 

Hakeem Bin Hizaam Badr ke maidan mein kafiron ki taraf 
se ladne ke liye aaye the. Ye Makkah ke un bade sardaron 
mein se ek the jo us roz bach nikalne mein kamyab ho gaye 
the. Chunache baad azaan ye jab qasam khate to kehte ke us 
zaat ki qasam jis ne mujhe Badr ke maidan mein najat di thi! 

Hakeem Bin Hizaam (Radhiyallahu Anhu) ne lambi umr payi. 
Muarrekheen ke mutabiq un ki umr ek sau bees (120) saal 
thi. Jab Islam qabool kiya to us waqt ye saath saal ke the. 
Fath e Makkah ke fauran baad ghazwa e Hunain ka m'arka 
huwa. Ye bhi us mein shareek the. 

Maal e ghaneemat mein un ko Allah ke Rasool (Sallallahu Alaihi 
Wa Sallam) ne sau ount ata farmaye. Unhon ne mazeed ka 
mutalaba kiya. Aap (Sallallahu Alaihi Wa Sallam) ne mazeed sau 
ount inayat farma diye. Unhone phir mutalaba kiya to Allah 
ke Rasool (Sallallahu Alaihi Wa Sallam) ne un ki ye isted'aa bhi puri 
farmadi, baad azaan apne is azeez rishtedar ko bade pyar se 
ek baat kahi.Jise unhon ne hamesha yaad rakha,. Irshad 
huwa: 

"Aye Hakeem! Bila shuba ye daulat wa sarwat meethi 
aur shadab hai. Jis ne use sakhawat e nafs aur achche 
khane ke liye liya to us ke liye us mein barkat hai. Aur jis 
ne apni tama' e nafs ke liye liya to us mein barkat na 
hogi, us aadmi ka haal us shakhs jaisa hoga jo khoob 
khata hai magar us ka pet nahi bharta, (yaad rakho) 

dene wala haath lene waale haath se behtar hai." 

Sayyeduna Hakeem Bin Hizaam (Radhiyallahu Anhu) ne jab 
Allah ke Rasool (Sallallahu Alaihi Wa Sallam) ki zuban e agdas se 
ye naseehat aamoz kalimat sune to unhon ne gasam khayi 
ke aaj ke baad kisi insaan se koi atiya gabool nahi karunga. 
Ab phir unhon ne apni is gasam ko is tarah pura kiya ke Bait 
ul Maal se bhi apna hissa wasool na kiya. Sayyeduna Faroog 
e Azam (Radhiyallahu Anhu) ne Baitul Maal se un ka hissa 
bhijwaya to unhon ne lene se inkar kar diya. Sayyeduna 
Umar Farooq (Radhiyallahu Anhu) ne musalmanon ki ek jamat 
ke samne farmaya: Tum Hakeem par gawah ho jao, main un 
ke samne un ka haq pesh karta hun aur ye us ko lene se 
inkar karte hain.Wo marte damtak apni is baat par qayam 
rahe. Unhon ne Sayyeduna Abubakr Siddique , Sayyeduna 
Uthman Bin Affan aur Sayyeduna Ameer Muawiya (Radhiyallahu 
Anhu) se bhi koi atiya wasool na kiya.[3] 

Allah Rabbul izzat ne bhi un ke maal mein khoob barkat de 
rakhi thi. Ye zamana e jahiliyat mein bhi bade fayyaz the. 
Unhon ne Islam laane ke baad Allah ke Rasool (Sallallahu Alaihi 
Wa Sallam) se jahiliyat ke zamane mein ki jane wali nekiyo ke 
mutalliq pucha to aap (Sallallahu Alaihi Wa Sallam)ne farmaya: 

"Tum apni un tamam nekiyon ke saath Islam laye ho jo 
pehle guzar chuki hain." [4] 

Ab un ka kehna tha ke main ne jahiliyat mein jo khair ke 
kaam kiye ab Islam laane ke baad us se behtar kaam karu- 
nga,chunache unhon ne Islam laane ke baad sau ghulam 
azaad kiye. Unhon ne jahiliyat mein sau ount ki qurbani ki 
thi, Islam laane ke baad unhon ne sau ount qurban kiye, 
chunache Musab Bin Thabit kehte hain ke main ne un ko 
Arfat ke roz dekha. Un ke saath sau ghulam the, sau ount 
the, sau gayen thin aur sau bakriyan bhi thin. Unhon ne un 
ki taraf dekha aur kaha ke ye tamam Allah Rabbul izzat ke 
liye hai. 

Allah ke Rasool (Sallallahu Alaihi Wa Sallam) ne Makkah ke chaar 
afraad Etaab Bin Usaid, Jubair Bin Mut'im Hakeem Bin 

Hizaam aur Suhail Bin Amr (Radhiyallahu Anhu) ki tareef farmayi. 
Sayyeduna Hakeem (Radhiyallahu Anhu) un afrad mein se the, 
jinke paas koi faqeer, ya zayeef aajata to khali haath na jata. 
Jab Sayyeduna Ameer Muawiya (Radhiyallahu Anhu) ne Hajj kiya to 
Hakeem Bin Hizaam (Radhiyallahu Anhu) ka ghar chalees hazaar 
dirham mein khareed liya. Sayyeduna Abdullah Bin Zubair 
(Radhiyallahu Anhu) ne US par tabserah kiya to kehne lage: Are! 
Main ne ye ghar sirf sharab ki ek mashk ke badle mein 
khareeda tha. Daarun Nadwa bhi un ki milkiyat thi. Ameer 
Muawiya (Radhiyallahu Anhu) ne use bhi ek laakh dirham mein 
khareed liya. Daarul Nadwa Makkah walon ki parliament 
huwa karti thi aur un ki azmat wa shaukat ka nishan thi. 
Abdullah Bin Zubair (Radhiyallahu Anhu) Hakeem Bin Hizaam 
(Radhiyallahu Anhu) ke qareebi azeez the. Un ko Daarul Nadwa 
ka bechna achcha na laga. Chunache un se raha na gaya, 
kehne lage: Aye Hakeem! Aap ne Makkah ki sharafat aur 
waqar ki nishani bech dala. JAwab mein kehne lage: Bhatije! 
Wo sharafat, waqar , akhlaqi riwayaat to gaye. Han ab us ki 
bajaye taqwa reh gaya hai, jis ko naseeb ho jaye. Main ne is 
Daarun nadwa ke badle mein jannat mein ghar ka faisla kar 
liya hai. Main tum sab ko gawah banata hun ke main ne Dar 
un Nadwa ki tamam qeemat Allah Rabbul izzat ki raah mein 
de di hai. 

Wo Hijrat karke Madina Tayyeba mein muqeem ho gaye 
the. Wo Sayyedna Uthman Bin Affan (Radhiyallahu Anhu) ki 
khilafat ke aakhri daur mein un ke difa ke liye pesh pesh the. 
Unhon ne un ke ghar par pehra diya aur baghiyo ko puri 
jur-at se roka. Jab Sayyeduna Uthman (Radhiyallahu Anhu) ki 
shahadat ho gayi. to ye sakht fitne ka waqt tha. Madine par 
amalan baghiyon ka qabza tha. Is mushkil daur mein unhon 
ne azeemat se kaam liya. Jin afraad ne raat ke andhere mein 
Sayyeduna Uthman (Radhiyallahu Anhu) ko Baqi mein dafan kiya 
aur un ki namaz e janaza padhi, un mein Hakeem Bin 
Hizaam (Radhiyallahu Anhu) bhi shamil the. 

Jaisa ke pehle arz kiya jaa chuka hai ke woh behad sakhi 

the. Allah ne un ke maal mein be panah barkat de rakhi thi. 
Zamana e jahiliat mein bhi aur Islam laane ke baad bhi wo 
apni tijarat ke munafe mein faqeeron aur mohtajon ka hissa 
rakhte the. 

Is mard e mujahid aur kareem Quraish ke sardar par Allah 
Taala ki laakhon rehmatein hon jo jahiliat mein bhi aur 
Islam qabool karne ke baad bhi aala akhlaq ka malik tha. 
(Radhiyallahu Anhu) 


Hawashi: 

(1) Al Mojan Al Kabeer lil tabrani:8/8 (2) Al Mustadrak lil 
Hakim:3/485, wa Musnad Ahmed:3/484. [3]Sahih Bukhari, 
Hadeeth:1472, wa Al Mustadrak lil Hakim:3/483. [4] Sahih 
Bukhari, Hadeeth:2220, wa Saheeh Muslim, Hadeeth :123. 


Tafseel Ke liye dekhiye: Al Istee'aab, page:285,286, wa 
Al Bidayah wa Al Nihayah:8/70,71, wa Al Isabah:2/98, wa Al 
Raudhul Anaf:2/134, wa Usud Al Ghaabah:2/44, wa Tareekh 
e Dimshaq Al Kabeer:17/74 wa 76, wa Al Kamil fee Al 
Tareekh:3/69. 

(RADHIYALLAHU ANHU) 
Shaqeeq Bin Salma (Rehmatullah) bayan karte hain: 
"Khabbab Bin Arat awwaleen musalmanon mein se 
hain aur nehayat mukhlis muhajir hain” 
(Sahih Bukhari:3914) 

Wo peshe ke lehaz se lohar the.Makkah Mukarrama mein 
un ki dukan badi mashoor thi. Wo badi khubsurat talwaren 
banate the. Log un ke bade girweda the. Ye halaat ki sitam 
zarifi thi ke wo lohar ka pesha ikhtiyar karne par majboor 
ho gaye the warna un ka talluq Arab ke bade mashoor 
khandan Tameem se tha. Wo zamana e jahiliat mein aghwa 
kar liye gaye aur Makkah ke bazaar e ghulama mein laye 
gaye. Yahan un ko Umm e Anmar Khuzaiyah ne khareed liya. 
Un ka naam Khabab Bin Arat tha. Ye un khush qismat 
sahaba mein se the jin ko bilkul shuru hi mein Islam lane ka 
sharf hasil ho gaya tha. Seerat nigaron ke mutabiq wo Islam 
qubool karne walon mein chate khush qismat fard the. 
Makkah ki wadi mein jis ka bada qabeela kumba aur 
khandan na hota wo bilkul be-haisiyat gardana jata tha, 
balke us shehar mein to bade bade khandan ke afrad ne bhi 
Islam qabool kiya to un ko bahut mara gaya aur kadi 
sazayen di gayin. Magar sabiqeen al awwaleen ke Islam ke 
kya kehne. Un ko jitna mara gaya, sataya gaya aur sazayein 
di gayin , utna hi un ka eiman pukhta hota chala gaya. 
Khabab Bin Arat un ashab-e- azeemat mein se the jinhon ne 
kalima e tauheed sab se pahle buland kiya. Imam Mujahid 
(Rahmatullah alaih) kehte hain ke sab se pehle Allah ke Rasool 
(Sallallahu Alaihi Wa Sallam) ne Islam ka aelan wa izhar kiya, phir 
Sayyeduna Abubakar Siddique, Khabbab Bin Arat , Suhaib , 
Bilal, Ammar (Radhiyallahu Anhum) aur Sumaiya Umm e Ammar 
(Radhiyallahu Anha) ne apne qabool e Islam ka izhar kiya. Khabb- 
ab. (Radhiyallahu Anhu) un logon mein se the jin ka Makkah mein 

koi difa karne wala na tha. Har chancd un ki malika Umm e 
Anmar ne un ko aazad kar diya tha. Magar wo dastoor ke 
mutabig usi ke maula kehlate the. Aur jab ek din unhon ne 
Quraish ke samne Allah ke Rasool (Sallallahu Alaihi Wa Sallam) 
par eiman laane ka aelan kiya to un ko itna mara gaya ke wo 
behosh ho gaye. Ouraish un se apni talwaren lene aaye the 
magar ye un ko tauheed ka kalima suna rahe the. Phir un ke 
ghar jitna loha tha jise unhon ne talwarein banana ke liye 
rakha huwa tha use zanjeeron mein dhaal diya gaya. Phir 
unhin zanjeero se un ko bandh diya gaya. Un ke jism ke 
niche dehakte huwe koyele rakhe jate the. Us ke natije mein 
un ke badan ki charbi pighal pighal kar koyelon ko thandi 
kar deti thi. Un ko majboor kiya gaya ke wo deen-e-hag se 
dastbardar ho jayen. Magar momin ko jitna dabaya jata hai 
wo utna hi ubhar jata hai. 

Allah ke Rasool (Salalahu Alaihi wa Sallam) baaz auqat apne is pyare 
sathi ke paas tashreef le jate aur un ki hausla afzayi farmate. 
Ek din kisi ne un ki malikah ko is baat ki itella di to us ne un 
ko zanjeeron mein jakad diya. Unhon ne Allah ke Rasool 
(Sallallallahu Alaihi Wa Sallam) ko is ki ittela di to Aap (Sallallahu Alaihi 
Wa Sallam) ne un ke liye dua ki. 

"Aye Allah! Khabbab ki nusrat farma.” 

Khabbab Bin Arat (Radhiyallahu Anhu) ke kamzor hone aur 
kisi bade qabile ke fard na hone ki bina par un ko khoob 
sataya gaya. Jaisa ke pehle arz kiya jaa chuka hai ye lohar the 
aur Quraish e Makkah ke liye talwarein banaya karte the. 
Makkah ke ek bade sardar 'Aas Bin Wayel ko unka qarza 
ada karna tha. Aas Amr ka walid the aur Allah ke Rasool 
(Sallallahu Alaihi Wa Sallam) ka shadeed dushman tha. Jab Say- 
yedna Khabbab (Radhiyallahu Anhu) ne us se apni raqam ka 
mutalaba kiya to us ne kaha: 

"Jab tak Muhammad (Sallallahu Alaihi Wa Sallam) ke sath kufr 
nahi karega main tujhe teri raqam nahi dunga. Sayyedu- 
na Khabbab (Radhiyallahu Anhu) kehne lage: Agar tum 
marker dobara zindah bhi ho jao tab bhi main ye kaam 

nahi karunga.Aas Bin Wayel kehne laga: Kya mujhe 
marne ke baad phir zindah bhi kiya jayega? Sayyeduna 
Khabbab (Radhiyallahu Anhu) ne kaha: Ji haan! Aas Bin Wayel 
kehne laga: Phir to yaqeenan mujhe wahan maal wa 
aulad se bhi nawaza jayega to us jahan mein ye raqam 
ada karunga.” 
Ye keh kar us ne un ki raqam dene se inkar kar diya. 
Qharayeen e kiram! Ye sauda dar asl rahman ke saath tha. 
Allah T'aala ko apne bande Khabbab ki ye ada itni pasand 
aayi ke us mauqe par Surah Maryam ki ye aayat nazil huwi: 
"Bhala aap ne dekha jis ne hamari aayat ka inkar kiya 
aur dawa kiya: Mujhe zaroor maal aur aulad milegi, us 
ne ghaib se ittela payi hai ya Rehman ke yahan koi ahed 
le liya hai? Hargiz nahi! Jo kuch wo kehta hai hum zaroor 
likhenge aur us ke liye azaab mein bahut bada izafa 
karenge, aur jin cheezon ka wo mudda'i hai, un ke hum 
waris honge aur wo hamare paas akela hazir hoga. ”"[1] 
Sayyeduna Khabbab (Radhiyallahu Anhu) un sahaba mein se 
the jinhon ne Quran e Kareem ko Allah ke Rasool (Sallallahu 
Alaihi Wa Sallam) se barah e rast seekha. Jitni aayat ya suratein 
nazil hotin wo un ko apne seene mein mehfooz kar lete. Aur 
phir use dusre sahaba ko sikhana shuru kar dete the. 
Qhareyeen e kiram! App ko yaad hoga ke Makkah ki taree- 
kh mein ek din aisa bhi aaya jab Sayyeduna Umar Farooq 
(Radhiyallahu Anhu) nangi talwar liye phir rahe the aur alaniya 
keh rahe the ke wo (M'aaz Allah) Islam ki dawat ko aaj 
hamesha ke liye khatm kar denge. Wo Allah ke Rasool (Salla- 
llahu Alaihi Wa Sallam) ko qatl karna chahte the. Wo apne is 
maqsad ke liye rawana huwe to raaste mein Nuaim Bin 
Abdullah se mulaqat ho gayi. Us ne Umar ke tewar dekhe to 
pucha: Umar! Kahan ka iradah hai? Jawab mila Muhammad 
(Sallallahu Alaihi Wa Sallam) ko qatl karne jaa raha hun. Nuyaim ne 
kaha ke Muhammad (Sallallahu Alaihi Wa Sallam) ko qatl kar ke tum 
Banu Hashim aur Banu Zohra se kaise bach sakoge? 
Umar ne jawab diya: Lagta hai tum bhi bedeen ho chuke 

ho. Unhon ne kaha: Is sebhi ajeeb tar baat na batau ke 
tumhari behen Fatimah aur behnoyi Sayeed Bin Zaid bhi 
bedeen ho chuke hain. Itna sunna tha ke Umar apni behen 
ke ghar ki taraf chal diye. Wahan Sayyeduna Khabbab Bin 
Arat (Radhiyallahu Anhu) un ko Quran e Kareem padha rahe the. 
Umar ki awaaz suni to ghar ke andar jaakar ek goshe mein 
chup gaye. Waqe'a ko mukhtasar karte huwe bas utni baat 
ki nishandahi kaafi hai, jis ka talluq Sayyrduna Khabbab 
(Radhiyallahu Anhu) ke darkhashan kirdar se hai, ke jab Umar 
apna gussa thanda kar chuke aur surah Taha ki aayat tilawat 
kar ke apne ye ta-assurat zahir kar chuke ke ye to bada 
umdah aur mohtaram kalam hai. Chalo mujhe Muhammad 
(Sallallahu Alaihi Wa Sallam) ka pata batao to Umar ke ye alfaz sun 
kar Sayyeduna Khabbab Bin Arat (Radhiyallahu Anhu) andar se 
bahar aa gaye aur kehne lage ke Aye Umar! Khush hojao, 
mujhe ummeed hai ke Allah ke Rasool (sallallahu Alaihi Wa Sallam)ne 
Jumerat ki raat tumhare baare mein jo dua ki thi ke Aye 
Allah! Umar Bin Khattab ya Abu Jahl Bin Hisham ke zariye 
Islam ko quwwat pahuncha, wo qabul ho chuki hai. Ye baat 
sunte hi Umar Farooq be ikhtiyar pukar uthe: Khabbab! Jaldi 
batao ke main Allah ke Rasool (sallallahu Alaihi Wa Sallam) se kahan 
mil sakta hun? Chunache un ke batane par wo Dar e Arqam 
tashreefle gaye aur wahan jakar Islam qabool karne ka 
aelan kar diya. Is mauqe mein Sayyeduna Khabbab Bin Arat 
(Radhiyallahu Anhu) ka kirdar bada raushan hai. 

Jaisa ke upar guzra ke musalmanon par arse hayat tang kar 
diya gaya tha aur Khabbab (Radhiyallahu Anhu) ko itna mara jata 
tha ke baaz auqat sabr ka paimana chalak uth-ta tha. Khabb- 
ab (Radhiyallahu Anhu) ka koi difa karne waala na tha. Wo 
bilkul akele the. Un ka koi haami wa nasir na tha jo un ko 
Quraish ki cheerah dastiyon se bachata. Ek din Sayyeduna 
Khabbab (Radhiyallahu Anhu) Allah ke Rasool (Sallallahu Alaihi Wa 
Sallam) ki khidmat mein shikwa lekar pahunch gaye. Allah ke 
Rasool (Sallallahu Alaihi Wa Sallam) Baitullah mein tashreef farma 
the. Arz kiya: Allah ke Rasool! Allah ki madad kab aayegi? 

Allah ke Rasool (Sallallahu Alaihi Wa Sallam) ka chehra e Mubarak 
gusse se surkh ho gaya. Irshad huwa: 

"(Eiman lane ki paadash mein)tum se pahli ummaton ke 
logon ke liye gadha khoda jata aur unhein us mein daal 
diya jata. Phir un ke sar par aara rakh kar un ke do tukde 
kar diye jate, phir bhi wo apne deen se na phirte. Lohe ke 
kanghe un ke gosht mein dhansa kar unki haddiyon aur 
puththon par phere jate phir bhi wo apna eiman na 
chodhte, Allah ki qasam! Ye amr (Islam) zarur kamal ko 
pahunchega aur ek zamana aayega ke ek sawar muqam 
e San'aa se Hadhramaut tak safar karega (aur raston ke 
pur amn hone ki wajah se) use Allah ke siwa aur kisi ka 
dar nahi hoga. Sirf bhediye ka khauf hoga mubada us ki 
bakriyon ko khajaye lekin tum log jaldi karte ho." [2] 

Bilakhir Khabbab (Radhiyallahu Anhu) 37 hijri mein koofa mein 
73 baras ki umr mein faut huwe. Aur un se 32 ahadeeth 
riwayat ki gayi hain. 


Hawashi: 

[1] Sahih Bukhari, Hadeeth:4732-4735.[2] Sahih Bukhari, 
Hadeeth: 3612, wa sunan Abu Dawud, Hadeeth:2649. 

Tafseel ke liye dekhiye: Usud Al Ghaabah:2/102-105, 
wa Al Tabqaat Ibn e Saad:3/164-167, wa Siyr Aalam Al 
Nobala:2/323 .324. wa Al Seerah Ibn Ishaq:1/ 220, 223, wa 
Rijal haular Rasul:165. 

SAYYEDUNA ZAID BIN HARITH 


(RADHIYALLAHU ANHU) 

Nabi e Kareem (Sallallahu Alaihi Wa Sallam) ne farmaya: 

"Zaid Bin Harith mere mehboob tareen logon mein 
se hain" (Sahih Bukhari:3730) 

Zamana e jahiliyat ki baat hai. Banu Ma'n ki ek aurat Su'da 
bint e Salaba apne aath saala bête Zaid ke sath apne mayeke 
aayi huwi thi ke achanak un ki basti par un ke hareef qabile 
Banu Qain Bin Jasr ne shab khhon mara. Hamla itna achanak 
tha ke basti walon ko sambhalne ka mauqa bhi na mila aur 
dekhte hi dekhte Banu Qain ke naujawanon ne basti ka maal 
lootana shuru kar diya. Jo kuch un ke hath laga unhon ne 
utha liya. Saaman loota, janwaron ko hanka, saath hi unhon 
ne bachchon aur auraton ko bhi ghulam bana kar apni 
hirasat mein liya aur wahan se bhaag gaye, jin bachchon ko 
wo ghulam banane mein kamyab huwe un mein aath saala 
bachcha Zaid Bin Haritha bhi tha. Us nau umr ladke ka talluq 
Arab ke mashoor qabile Banu Ka'ab se tha. Su'da khali haath 
apne khawind ke paas wapas aayi to use behad ranj huwa. 
Baap ka bête ki judayi mein bura haal ho gaya. Us ke khan- 
dan ne mukhtalif zaraye se malum karne ki koshish ki ke un 
ka beta kahan hai magar un ko Zaid ke baare mein kuch 
malum na ho saka. 

Taif Arab ka maroof shaher hai, wahan Ukaz ke bazaar 
mein har saal ek bada mela lagta tha. Deegar ashyaye tijarat 
ke sath sath ghulamon ki mandi bhi lagti. Door door se 
shu'ara bhi aate,apne ash'aar sunate aur logon se daad paate 
the. Makkah wahan se zyadah door na tha, is liye Makkah ke 
bade bade rayees bhi is mele mein shirkat karte the aur 
wapasi par apni man pasand ashya khareed kar le jate the. 
Quraish ka ek muazzaz raees hakeem Bin Hizaam bhi ek 
martaba Ukaz ke mele mein shareek tha. Bazaar mein 
farokht hone wale ghulamon mein Zaid Bin Haritha bhi tha. 

Hakeem Bin Hizaam ne Zaid samet kayi ghulam khareed 
liye. Wo Makkah wapasi par apni phuphi Khadija Bint e 
Khuwailid se milne aaye aur un se kaha ke main Ukaz ke 
bazaar se kuch ghulam khareed laya hun. Aap un mein se jis 
ko pasand karlein wo aap ke liye meri taraf se tohfa hai. 
Sayyeda Khadija (Radhiyallahu Anha) ne un nau umr bachchon ki 
taraf dekha, to Zaid Bin Harith ko pasand kar liya. Kyonke is 
kam sini hi mein us ke chehre se zahanat wa fazanat tapakti 
thi. Thoda arsa hi guzra tha ke Sayyeda Khadija ki shaadi 
kayenat ke Imam Hazrat Muhammad (sallallahu Alaihi Wa Sallam) 
se ho gayi. Ab unhon ne apne shauhar e naamdar (sallallahu 
Alaihi Wa Sallam)ko tohfa dena chaha to apne pasandeeda ghulam 
Zaid Bin Harith ko bataur e tohfa un ki khidmat e aaliya 
mein pesh kar diya. Ab Zaid Bin Harith kayenat ke sab se 
bade insan ki tarbiyat mein tha. Wo un ka ghulam tha magar 
aaqa wa ghulam wala riwayati rishta hargiz na tha. Aaqa 
behad shafaqat aur mahabbat karne waale the. Unhon ne 
Zaid se itna kareemana sulook kiya ke goya wo ghar hi ka ek 
fard hai. Jise Muhammadi akhlaaq se mustafeed hone ka 
tajurba ho jaye us ki khush qismati ke kya kehne! Udhar 
Ziad ki walidah ke sadme se bura haal tha. Use apna beta 
bhala kaise bhool sakta tha. Zaid ka walid Harisa bhi mard 
hone ke bawajood apne bête ke liye bahut beqaraar tha. Us 
ne tamam ilaqon mein Zaid ki ghmshudgi ki khabar pahun- 
cha di thi taake kahin se use apne bête ki ittela mil jaye. Us 
ne maqool raqm ka bandobast bhi kar rakha tha taake jiss 
shakhs ke paas bhi us ka beta maujood ho wo use fidya de 
kar apne bête ko chuda laye. Bete ki mahabbat mein usne 
asha'ar bhi kahe jin mein us ne apne bête ki judayi mein 
musalsal rone ka zikr kiya. Apni bebasi ka izhar kiya aur 
badi hasrat se kaha ke kaash! Mujhe mere bete ka pata chal 
jaye to main use fauran chuda laun. 

Makkah Mukarrama mein har saal Arab ke kone kone se 
log Hajj ke liye aate the. Ek martaba Zaid ki qaum ke kuch 
log Hajj karne aaye to Baitullah ke tawaf ke dauran achanak 

unki nigahein Zaid par padein, Zaid ne bhi unhein pehchan 
liya. Aapas mein baatein huwin. Khair khairiyat puchi. Jumla 
halaat daryaft kiye. Phir wo log Hajj ke baad apne watan 
wapas chale gaye. Unhon ne jaate hi Harisa ko bataya ke 
tumhara beta Makkah mein hai aur bakhair wa afiyat 
zindagi basar kar raha hai. Harith ki neend udh gayi. Us ne 
fauran apne bhai Ka'b ko sath liya. Aur ek maqool raqam le 
kar Makkah Mukarrama ki taraf rawana ho gaya. Makkah 
pahunch kar wo fauran Hazrat Muhammad ( Sallallahu Alaihi Wa 
Sallam) ki khidmat mein hazir huwa aur arz kiya ke Aye Aal e 
Abdul Muttalib! Tum log Baitullah ke hamsaye ho. Tumhare 
akhlaq buland hain. Tumhare kirdar ka pura jazira e Arab 
motarif hai. Tum Kareem log, jo logon ko khana khilate ho. 
Agar koi sayel tumhare darwaze par aa jaye to use khali 
hath nahi lautate.Hum aap ki khidmat mein apne bete ki 
rihayi ke liye hazir huwe hain. Fidya ki raqam hamare paas 
maujood hai. Hum par ehsan farmayen aur hamare bete ko 
hamare hawale kar dijiye. 

Muhammad (Sallallahu Alaihi Wa Sallam) ne un se poocha: Tum 
kaun se bête ki baat kar rahe ho,unhon ne kaha ham Zaid 
bin Harisa ki baat kar rahe hain, Irshad farmaya :Tum fidye 
ki baat karte ho, main tum se us se bhi zyadah behtar ki baat 
kehta hun. Haritha aur us ka bhai K'ab kehne lage: Irshad 
farmaiye aap kya tajweez dete hain? Aap (Sallallahu Alaihi Wa 
Sallam) ne irshad farmaya: Aapne bête ko ikhtiyar de do ke wo 
jise chahe pasand kar le. Agar us ne tumhare sath jana 
pasand kiya to phir mujhe tumhare maal ki koi zarurat nahi. 
Aur agar usne mere hi paas rehna pasand kar liya to phir 
main use (us ki marzi ke khilaf zabardasti) tumhare hawale 
nahi kar sakta. Wo donon ek zaban hokar bolle: Aapne to ye 
insaaf se bhi badh kar (nehayat kareemana) baat ki hai. 

Allah ke Rasool (Sallallahu Alaihi Wa Sallam) ne Zaid ko bulwa 
bheja. Wo aa gaye to unse pucha: Zaid! Kya tum jante ho ye 
donon kaun hain? Unhon ne kaha: Ji Han! Ye mere walid 
Haritha Bint e Shurahbeel hai aur ye mere chacha Ka'b hai. 

Irshad huwa: Main tumhein ikhtiyar deta hun. Chaho to un 
ke saath chale jao aur chaho to mere paas teher jao. 

Zaid ne bila tammul kaha: Main aap ko chodh kar kahin 
nahi jana chahta. Zaid ka baap kehne laga Zaid! Tumhara 
satyanas ho, tum apne maan baap ke muqable mein ghulami 
ko pasand kar rahe ho? Zaid ne kaha: Ji Han! Main ne is 
azeem shakhsiyat mein aisi aala sifaat payi hain ke main un 
se juda hona hargiz pasand nahi karta. 

Mushfiq wa meherbaan aaqa ne Zaid ki is mahabbat ko 
dekha to us ka haath pakad kar Baitullah mein tashreef le 
gaye. Hajr-e-Aswad ke saamne Quraish ke bade bade log 
baithe huwe the. 

Aapne un ko mukhatab karke farmaya: 

"Sardaran e quraish! Tum gawah ho jao aaj se Zaid 
mera beta hai. Main us se wirasat paunga aur ye mujh se 
wirasat payega." [1] 

Us din ke baad Zaid ka naam Makkah mein- Zaid Bin 
Haritha ke bajaye Zaid Bin Muhammad pukara jane laga. Aur 
ye naam us waqt tak maroof raha jab tak Allah ne Quran e 
Kareem mein mutabanna (munh bole bête)ke baare mein 
ahkaam nazil na farma diye, chunache irshad hota hai: 

"Un ko un ke bapon ke naam se bulaya karo,Allah ke 
nazdeek ye bahut insaaf ki baat hai.” 

Is ke baad un ka naam phir Zaid Bin Haritha pukara jane 
laga.[2] 

Kayenat aur us mein paye jane wali makhluqat par Allah 
Rabbul izzat ke beshumar ehsanat wa inamat hain. Magar 
un mein sab se bada inaam be'sat e nabwi hai. Ghaar e Hira 
mein wa'hi ka nuzool koi mamuli waqe'ah na tha. Pure Arab 
mein halchal mach gayi. Aur phir Allah ke Rasool (Sallallahu 
Alaihi Wa Sallam) akele Rab ki taraf dawat de rahe the. Sab se 
pehle jin khush qismat logon ne is dawat e haq ko qabool 
kiya un mein Zaid Bin Harith ka naam saf e awwal mein 
nazar aata hai. Ghulamon mein sab se pehle jis shakhsiyat 
ne is dawat par fauran labbaik kaha wo Zaid Bin Harith 

(Radhiyallahu Anhu) hi the. Aur phir wo dil wa jaan se Allah ke 
Rasool (Sallallahu Alaihi Wa Sallam) ke muawin ban gaye. Makkah 
ki galliyan ho ya Taif ka bazaar har jagah Zaid Bin Harith 
(Radhiyallahu Anhu) Allah ke rasool ke saath saye ki tarah lage 
rehte. Wo azaad kardah ghulam hi nahi the balke dawat-e- 
Islam ke ek pur josh muballigh bhi the. Wo ek bade khandan 
ke farzand the. Phir Allah ke Rasool (Sallallahu Alaihi Wa Sallam) 
ne un ki shaadi apni azaad kardah laundi Umm e Aiman se 
kardi. Umm e Aiman ka talluq Habsha se tha. Ye Allah ke 
Rasool (Sallallahu Alaihi Wa Sallam) ko aap (Sallallahu Alaihi Wa Sallam) 
ke bachpan mein god mein khilaya karti thin. Un ka asal 
naam Barkat tha aur kunniyat Umm e Aiman thi. Rasoolullah 
(Sallallahu Alaihi Wa Sallam) ke walid ne jo cheezein tarke mein chodi 
thi un mein ye Habshiya laundi bhi shamil thin. 

Sayyeduna Zaid Bin Harith (Radhiyallahu Anhu) wo shakhsiyat 
hain jin ka naam Quran e Paak mein maujood hai. Ye munfa- 
rid fazeelat un ke alawa kisi aur sahabi ke hisse mein nahi 
aayi. Un ke zariye Islam ne ek bahut buri aur khatarnak 
rasm ka khatema kiya. Arbon mein ye riwaj tha ke jis ko 
munh bola beta bana lete us ki mutallaqa ya biwi se nikah 
ko usi tarah haram samajhte the jis tarah sage bête ki biwi 
se nikah ko haram samjha jata hai. 

Islam ne zaat paat ki tameez ka khatema kar diya. Allah ke 
Rasool (Sallallahu Alaihi Wa Sallam) ne apni phuphi ki beti Zainab Bint 
e Jahash(Radhiyallahu Anha) ki shaadi Hazrat Zaid (Radhiyallahu Anhu) 
se kardi. Zainab qabeela e Banu Asab Bin Khuzaima se talluq 
rakhti thin. In donon mein nibah mushkil ho gaya aur Hazrat 
Zaid (Radhiyallahu Anhu) ne un ko talaq dene ka iradah kar liya. 
Allah ke Rasool (Sallallahu Alaihi Wa Sallam) ne Zaid ko samjhaya 
aur tanbeeh farmayi ke apni biwi ko talaq na do. Use roke 
rakho, magar mashiyat e aezadi us galat rasam ko mitana 
chahti thi, jo Arab muashare mein pusht ha pusht se chali aa 
rahi thi aur badi pokhta ho chuki thi, yaani kisi ko bhi 
mutabanna banane ki soorat mein wahi huqooq aur hurma- 
tein hasil ho jati thin jo haqeeqi bête ko hasil hoti hain. Ye 

dastoor aur usool arab muashare mein is qadar jadh pakad 
chuki thi ke is ka mitana asaan na tha. Lekin ye usool un 
usoolon se badi shiddat se takrata tha jo islam ne nikah, 
talaq, meeras aur dusre muamlat mein tay farmaye the. Jab 
Hazrat Zaid (Radhiyallahu Anhu)ne Sayyedah Zainab (Radhiyallahu 
Anha) ko talaq de di aur un ki iddat guzar gayi to Allah Ta'ala 
ne apne Rasool (Sallallahu Alaihi Wa Sallam) ko un se shaadi ka 
hukm diya. Us watq munafiqeen aur mushrikeen ko pro- 
paganda karne ka mauqa zaroor mila aur in Islam dushman 
anasir ne tarah tarah ki baatein banayin magar gaur karein 
ke is ke fayeda kitne hai. Zaid Bin Harith (Radhiyallahu Anhu) ke ek 
bête Hazrat Usama (Radhiyallahu Anhu) the, jin se Allah ke Rasool 
(Sallallahu Alaihi Wa Sallam) ko shadeed mahabbat thi. Aap (Sallallahu 
Alaihi Wa Sallam) un se usi tarah mahabbat karte the jis tarah 
apni aulad se ki jati hai. Un ki walidah Umm e Aiman thin, jin 
ko Allah ke Rasool (sallallahu Alaihi Wa Sallam) apni walidah ke baad 
maan ka darja dete the. 

Sayyeduna Zaid Bin Harisah (Radhiyallahu Anhu) Allah ke Rasool 
(Sallallahu Alaihi Wa Sallam)ke nazdeek kitni ahmiyat ke hamil the? 
Is ka andazah zel ke waqe'ae se lagaiye. Hijrat ke aathwen 
baras Muta ki jung hoti hai. Is ka sabab ye huwa ke Allah ke 
Rasool(sallallahu Alaihi Wa Sallam)ne Harith Bin Umair Azdi 
(Radhiyallahu Anhu) ko apna khat de kar Hakim e Busra ke paas 
rawana kiya.Qaiser e Room je governor Shurahbeel Ghass- 
ani ne qasid ko giraftar kar liya, phir unhein mazbooti se 
jakad kar un ki garden maar di. Safeeron aur qasidon ka qatl 
badtareen jurm hai balke aelan e jung ke barabar samjha 
jata hai. Jab Allah ke Rasool (sallallahu Alaihi Wa Sallam) ko is saanhe 
ki ittela mili to aap (Sallallahu Alaihi Wa Sallam) ne fauran lashkar 
tayyar karne ka hukm diya.Teen hazaar ka lashkar tayyar 
huwa aur usi ki qayadat ka aezaz Sayyeduna Zaid Bin Harith 
(Radhiyallahu Anhu) ko naseeb huwa. Aap (Sallallahu Alaihi Wa Sallam) 
ne khud lashkar ke liye safed parcham bandha aur use Zaid 
Bin Harisa (Radhiyallahu Anhu) ke supurd farmya. 

Yahan ye baat zehen mein rahe ke aap (Sallallahu Alaihi Wa 


CamScanner 


£ Seerat e Sahaba (Raz) ) “244 C Maktaba Al Faizi,Hyd >) 
Sallam) ne Zaid ko apne chacha zaad bhai Jafar par tarjih di 
aur un ko sipah salar banaya. Aap (Sallallahu Alaihi Wa Sallam) ne 
Zaid Bin Harisa ko hukm diya ke jis jagah Harith Bin Umair 
(Radhiyallahu Anhu) ko qatl kiya gaya hai, wahan pahunch kar us 
maqaam ke bashindon ko islam ki dawat do. Agar wo Islam 
qabool karlein to behtar hai, warna Allah se madad mango 
aur ladayi karo. 

Irshad huwa: 

"Agar Zaid Shaheed ho jaye to Jafar Bin Abu Talib sipah 
salaar honge. Aur agar Jafar shaheed ho jayen to 
Abdullah Bin Rawaha sipah saalar honge” 

Muta mein musalmanon ka muqabla mushrikeen ki do 
laakh ki tiddi dal fauj ke saath tha. Sayyeduna Zaid Bin 
Harisa(Radhiyallahu Anhu) ne fauj ki Kaman karte huwe alam 
apne hath mein liya aur aisi bejigri se lade ke tareekh e insa- 
ni mein islami shahbazon ke alawa kahin us ki nazeer nahi 
milti. Wo jawan mardi se ladte rahe yahan tak ke dushman 
ke nezon se chalni ho kar jam-e-shahadat nosh farmaya. Is 
jung mein yake bad deegare Jafar Bin Abu Talib aur 
Abdullah Bin Rawahah (Radhiyallahu Anhu) bhi shaheed huwe. 
Aur phir jhanda Sayyeduna Khalid Bin Waleed (Radhiyallahu 
Anhu) ke haath mein aaya. Unhon ne badi hikmat e amali se 
jung ladi aur musalmanon ki fauj ko Allah ke fazl se fatah 
naseeb huwi. 

Allah ke Rasool (Sallallahu Alaihi Wa Sallam) ko hazrat Zaid Bin 
Harisa(Radhiyallahu Anhu) ki shahadat se intehayi sadma huwa. 
Allah ke Rasool (Sallallallahu Alaihi Wa Sallam) is qism ke hadesaat 
par badi sabit qadmi ka muzahara farmate the, magar jab 
Usama (Radhiyallahu Anhu) ko dekha to be ikhtiyar aab deedah 
ho gaye. Allah ke Rasool (sallallahu Alaihi Wa Sallam) Zaid Bin Harisa 
(Radhiyallahu Anhu) se be panah mahabbat karte the jis ka 
andazah zel ke waqe'ah se lagaya ja sakta hai. 

Sahih Bukhari ki hadeeth ke mutabiq aap (Sallallahu Alaihi Wa 
Sallam)ne apni hayaat e tayyeba ke aakhri lashkar ko Usama 
bin Zaid (Radhiyallahu Anhu) ki qayadat mein Rome ki taraf 

rawana karne ka faisla farmaya. Hazrat Usama (Radhiyallahu 
Anhu) ki umr abhi choti thi. Baaz logon ne un ki nau umri ko 
nukta cheeni ka nishana banaya to irshad farmaya: 

" Tum log us ki sipah salari par tana-zani kar rahe ho, 
un se pehle tum un ke walid ki sipah salari par bhi 
t'ana-zani kar chuke ho. Allah ki qasam! Woh sipah salari 
ke ahl the. Aur mere nazdeek mahboob tareen logon mein 
se the aur un ke baad ye bhi mere mahboob tareen logon 
mein se hai. [3] 

Allah Taala ki crorha rehmatein Sayyeduna Zaid Bin Harisa 
(Radhiyallahu Anhu) par hon, wo Allah ke Rasool (Sallallahu Alaihi Wa 
Sallam) ke mahboob tareen logon mein se ek the. 


Hawashi 

[1] Al Mustadrak lil Hakim: 3/213, 214. [2] Sahih Bukhari , 
Hadeeth:4782, wa Sahih Muslim, Hadeeth: 2425.[3] Sahih 
Bukhari, Hadeeth:4250,4260,4261, 4262, 4263 wa Sahih 
Muslim, Hadeeth:2426. 


Tafseel ke liye dekhiye: Al Istee'aab:890. Wa Siyar 
Aalam Al Nobala:1/220, wa Arraheequl Makhtoom: 387 wa 
391, wa Al Bidayah wa Al Nihayah:4/ 241-258, wa Usud Al 
Ghaabah:2/238, 239. 


CamScanner 


Maktaba Al Faizi,Hyd 


É Seerat e Sahaba (Raz) > {246 
SAYYEDUNA BILAL BIN RIBAH 


(RADHIYLLAHU ANHU) 

Nabi e Kareem (sallallahu Alaihi Wa Sallam) ne farmaya: 

"Main ne Bilal Bin Ribah ki juton ki aahat jannat 
mein apne aage suni" (Sahih Bukhari - 1149) 

Ruye zameen par kaun sa musalman hoga jis ne Sayyeduna 
Bilal Bin Ribah (Radhiyallahu Anhu) ka naam na suna ho. Islam 
se zara si bhi waqefiyat rakhne waale shakhs se agar suwal 
kiya jaye ke Rasoolullah (Sallallahu Alaihi Wa Sallam) ka muazzin 
kaun tha? To wo aap ko jhat se jawab dega: Sayyeduna Bilal 
(Radhiyallahu Anhu).Yun to duniya mein beshumar ghulam 
paida huwe. Habashiunnasl ghulamon ki ek badi tadaad 
Arab muashare mein maujood thi. Magar jo shohrat aur 
izzat Sayyeduna Bilal (Radhiyallahu Anhu) ke hisse mein aayi wo 
kam hi ghulamon ko mili hogi. Quraish ke mukhtalif qabayel 
Makkah mein abaad the. Un mein ek numayan naam Bani 
Jumah ka tha. 

Sayyeduna Bilal (Radhiyallahu Anhu) ki walidah Hamama usi 
khandan ki laundi thin. Un ki shaadi Ribah se huwi jo Habshi 
unnasl the. Un ke yahan ek beta paida huwa. Us ka naam 
Bilal rakha gaya. Un ke aaqa ka naam Umayya Bin Khalaf tha. 
Us ka talluq Banu Jumah se tha.Bilal zamana e jaheliyat mein 
aik ghulam the Aur us daur mein ghulamon ke saath jo 
sulook hota tha us ki tafseel motahaj-e-wazahat nahi. 

Sayyeduna Bilal (Radhiyallahu Anhu) ka qad lamba, rang siyah, 
chehra patla aur sar par ghane baal the. Ye un khush qismat 
logon mein se the jinhon ne sab se pehle Islam qabool kiya. 
Seerat nigaron ne likha hai ke balighon mein Sayyeduna 
Abubakr Siddique (Radhiyallahu Anhu) ke baad sab se pehle 
Islam qabool karne waale Sayyeduna Bilal (Radhiyallahu Anhu) 
hi the. Mumkin hai ke un se pehle bhi kuch shakhsiyaat ne 
Islam qabool kiya ho magar ye tay shudah baat hai ke ye 
sabeqeen mein se the.[1] Bilal apne aaqa ke ounton ki dekh 

bhaal karte aur us ke ewaz bahut mamuli muawaza subah 
sham ke khane ki surat mein wasul karte the. Us daur ke 
ghulamon ko yehi kuch milta tha ke din bhar ki jiddo jahad 
ke baad mamuli gism ka khana de diya jata tha aur tan 
. dhanpne ke liye kapde, duty ke koi auqat muqarrar na the. 
Malik jab chahta apne ghulam ko aawaz de kar bula leta aur 
use hukm saadir karta, inkar ki koi gunjayish na thi. Say- 
yeduna Bilal (Radhiyallahu Anhu) ke Islam laane ki khabar jald hi 
phail gayi, un ke aaga Umayya ko pata chala to sakht naraz 
huwa. Us ke liye ye koi mamuli khabar na thi ke us ka 
Habshi ghulam Islam gabool karle aur Muhammad (Sallallahu 
Alaihi Wa Sallam) ki itteba karne lage. Phir un par zulm wa sitam 
ki inteha kardi gayi. Umayya un ki garden mein rassi daal 
kar ladkon ko de deta tha aur wo unhein Makke ke pahadon 
mein ghumate phirte. Ye wahshiyana amal is tasalsul se kiya 
jata tha ke un ki garden par rassi ka nishaan pad jata tha. 
Khud Umayya bhi unhein bandh kar dande marta tha. 
Chilchilati dhoop mein jabran bithaye rakhta tha. Khana 
paani bhi na deta tha. Bhookha piyasa rakhta tha. Makkah ki 
garmi to waise hi badi shadeed hoti hai aur ye zalim Hazrat 
Bilal (Radhiyallahu Anhu) ko ayn us waqt jab garmi apne joban 
par hoti aur zameen tap jati, dehekte huwe farsh par lita 
deta aur seene par bhari paththar rakh deta tha. Phir wo 
kehta: Bilal! Tum isi halat mein tadapte rahoge. Yahan tak ke 
tum mar jao. Agar is azab se najaat paana chahte ho to 
Muhammad (Sallallahu Alaihi Wa Sallam) ke saath kufr karo aur 
Islam se dastbardaar ho jao. Magar Sayyeduna Bilal 
(Radhiyallahu Anhu) ki azeemat ke kia kehne! Wo Umayya ki 
baat ko mastarad kar dete the aur zor zor se ahad ahad ki 
sada lagate the. Ye moqaddas bol sun kar Umayya aur zyada 
taish mein aa jata tha. Wo un par aur zyada zulm karta, un ki 
buri tarah pitayi karta aur kehta ke Muhammad (Sallallahu Alaihi 
Wa Sallam) ke baare mein naazeba alfaz kaho aur hamare 
buton ki tareef karo. Kuffar ka ye wateerah ghareeb aur 
kamzor musalmanon ke saath aam tha. Baaz sahaba ki 

zuban se wo aise kalmat nikalwane mein kamyab bhi ho 
gaye. Yehi harba Sayyeduna Bilal (Radhiyallahu Anhu) par bhi 
aazmaya jaa raha tha. Un se bhi yehi mutalaba tha ke Allah 
ke Rasool (Sallallahu Alaihi Wa Sallam) ke baare mein nazeba 
kalimat kaho. Magar unhon ne har zulm wa sitam bardasht 
kiya lekin Allah ke Rasool (Sallallahu Alaihi Wa Sallam) ki shaan ke 
khilaaf koi kalima zuban se nahi nikala. 

Ye zulm wa sitam rozana hota tha. Jaise jaise zulm badhta 
gaya Bilal ka eiman aur pukhta hota chala gaya. Ek din 
Sayyeduna Abubakr (Radhiyallahu Anhu) ka udhar se guzar 
huwa. Unhon ne dekha ke Sayyeduna Bilal (Rashiyallahu Anhu) 
ko berehmi se mara jaa raha hai. Wo zulm wa sitam ki 
chakki mein pis rahe hain. Magar zuban se ahad ahad hi ke 
eimaan parwar bol buland kar rahe hain. Abubakr Siddique 
(Radhiyallahu Anhu) ne soncha ke Bilal (Radhiyallahu Anhu) ka qasoor 
kya hai? Sirf ye ke wo La ilaaha illallah ke dayi hain. Unhon 
ne Umayya se kaha ke Bilal (Radhiyallahu Anhu) ko mere haath 
farokht karde. Seerat nigaaron nr likha hai ke Sayyeduna 
Abubakr (Radhiyallahu Anhu) ne Hazrat Bilal (Radhiyallahu Anhu) 
ke badle mein apna ghulam de diya. Aur baaz ne likha ke 
unhein ek awqiya (40 Dirham) ke badle mein khareed liya. 
Ye bhi kaha jata hai ke paanch awqiya (do sau (200) 
Dirham) yaani 735 giram chandi ya saat awqiye (do sau assi 
(180) Dirham) yaani ek kilo se zyada chandi ke badle mein 
un ko khareeda. Umayya ko bada tajjub ho raha tha ke 
Abubakr ko is kale kaloote Habshi ghulam mein aisi kya 
khubi nazar aati hai jo wo ise itne mehenge damon khareed 
rahe hai. Jab bay' mukammal ho gayi to Umayya ne tanz 
bhare lahje mein kaha: Jao Abubakr! Agar tum ek awqiya 
mein bhi khareedna chahte to hum use bech dalte. Qhreyeen 
e kiram! Ek zara Abubakar ka jawab mulahaza farmayen. 
Unhon ne kaha: Umayya! Tum ek awqiya ki baat karte ho 
agar tum Bilal ki qeemat sau awqiya bhi lagate tab bhi main 
unhein khareed leta. Abubakr Siddique (Radhiyallahu Anhu) ne 
Bilal (Radhiyallahu Anhu) ko khareedne ke baad Allah ki raza ke 

liye aazad kar diya, phir us azaad kardah ghulam ko Allah 
Taala ne ye izzat aur shaan di ke Sayyeduna Faroog e azam 
(Radhiyallahu Anhu) ne farmaya: 

"Hamare sardar Abubakr ne hamare sardar Bilal ko 
azaad kiya hai.” [2] 

Hazrat Bilal (Radhiyallahu Anhu) Madina Tayyeba hijrat karte 
hain. Yahan Hazrat Bilal (Radhiyallahu Anhu) ko ye s'aadat milti 
hai ke wo Allah ke Rasol (Sallallahu Alaihi Wa Sallam) ke zaati 
khadim muqarrar huwe. Aap (Sallallahu Alaihi Wa Sallam) ki azwaj 
e mohtaram ke chote mote kaam aur umoor e mehmaan dari 
Sayyeduna Bilal (Radhiyallahu Anhu) hi sar anjam diya karte 
the. Wo aap (Sallallahu Alaihi Wa Sallam) ke ahad bardar air khazin 
bhi the. Jab Masjid e Nabwi ki tameer mukammal ho gayi aur 
azaan kehne ka marhala pesh aaya to Sayyeduna Bilal 
(Radhiyallahu Anhu) hi ko ye s'aadat moyessar aayi ke wo 
muazzin muqarrar huwe. Is tarah wo Islam ke pehle 
muazzin the. Wo din mein paanch waqt apni buland aur 
dilkash awaaz mein azaan diya karte the. Us waqt 2 muazzin 
the:Ek Abdullah Bin Umm e Maktoom aur dusre Bilal 
(Radhiyallahu Anhuma) phir un ka naam hi Bilal muazzin ho gaya. 

Allah ke Rasool (Sallallahu Alaihi Wa Sallam) jab meraj ki raat 
aasmanon par tashreef le gaye to aap (Sallallahu Alaihi Wa Sallam) 
ne jannat mein Bilal (Radhiyallahu Anhu) ke chalne ki aahat 
sama'at farmayi. Dusri subah Hazrat Bilal (Radhiyallahu Anhu) 
se Allah ke Rasool (Sallallahu Alaihi Wa Sallam) ne pucha: Bilal! 
Kaun se amal sar anjam dete ho? Main ne jannat mein 
tumhare qadmon ki aahat suni hai. Arz kiya: 

"Main ne raat aur din ke waqt jab bhi wazu kiya hai to 
us wuzu ke saath do rak;at nafl zarur padhi hai. Isi tarah 
jab bhi azaan di do rakat namaz padhi hai. Aur jab bhi 
mera wuzu toot ta hai, main fauran apne wuzu ki tajdeed 
karta hun aur do rak'at namaz (tahiyyatul wuzu) zarur 
padhta hun. "[4] 

Ek martaba aap(Sallallahu Alaihi Wa Sallam)ne eid ki namaz 
padhayi phir khutba irshad farmaya. Aur phir aurton ki taraf 

tashreef le gaye. Un ko wa'z wa naseehat farmayi. Is mauqe 
par Hazrat Bilal (Radhiyallahu Anhu) bhi aap (Sallallahu Alaihi Wa 
Sallam) ke sath the. Aap(Sallallahu Alaihi Wa Sallam) ne un ke hath 
ka sahara le rakha tha. Is mauqe par jab Allah ke Rasool 
(Sallallahu Alaihi Wa Sallam) ne aurton ko sadqa wa khairat karne 
ki talqeen ki to to aurton ne apna zewar utar utar kar pesh 
karna shuru kar diya. Is mauqe par Syyeduna Bilal (Radhiyallahu 
Anhu) ne fauran apni chadar phaila di aur aurton ne us chadar 
par apne apne zewrat daal diye. [5] 

Allah ke Rasool (Sallallahu Alaihi Wa Sallam) jitne bhi ghazwat 
mein tashreef le gaye, Sayyeduna Bilal (Radhiyallahu Anhu) aap 
ke sath the. Islam ki sab se pehli aur ahem ladayi Badr ke 
muqam par huwi. Yahan Hazrat Bilal (Radhiyallahu Anhu) ko 
apne aap par dhaye jane waale mazalim ka hisab chukane ka 
mauga mil gaya. Ye pehle arz kiya ja chuka hai ke Umayya 
Bin Khalaf aap ka aaqa tha aur us ne aap par behad zulm 
kiye the. Umayya Bin Khalaf zamana e jahiliyat mein Sayye- 
dna Abdurrahman Bin Auf (Radhiyallahu Anhu) ka dost tha. Jab 
Badr mein kafiron ko shikast e faash huwi to Quraish mein 
bhaghdad mech gayi. Musalmanon ne maal e ghaneemat par 
qabza karna shuru kar diya. Hazrat Abdul Rahman Bin Auf 
(Radhiyallahu Anhu)dushman se kuch zireni cheen kar le jaa rahe 
the. Doosri taraf Umayya apne bête Ali ka haath pakad kar 
khada tha. Us ne Abdurrahman Bin Auf (Radhiyallahu Anhu) ko 
dekh liya aur zor se chilla kar kaha: Abdurrahman! Kya 
tumhein meri zarurat hai? Main tumhari in zirhon se kahin 
behtar hun.Aaj jaisa manzar main ne kabhi nahi dekha. Kya 
tumhein doodh ki hajat nahi?Wo un se cheekh cheekh kar 
keh raha tha: Aao!Mujhe aur mere bête ko giriftar karlo. Ap- 
ni panah mein le lo. Main fidye mein do badi ountniyan 
dunga. Ye sun kar Abdurrahman Bin Auf (Radhiyallahu Anhu) ne 
zirhein phenk di aur baap bête donon ko giraftar karke aage 
badhe. Sayyeduna Abdurrahman Bin Auf (Radhiyallahu Anhu) 
bayan karte hain ke main Umayya aur us ke bete ke darmi- 
yan chal raha tha. Us ne pucha ke aap logon mein se wo 

kaun sa aadmi tha jis ne apne seene par shutur murgh ka 
par lagaya huwa tha? Main ne jawab diya: Wo Hamza Bin 
Abdul Muttalib (Radhiyallahu Anhu) the. Umayya kehne laga ke is 
shakhs ne hamari safon mein tabahi machadi. Zara aage 
badhe to Sayyeduna Bilal(Radhiyallahu Anhu) ne Umayya ko dekh 
liya unhon ne zor se kaha: Aoho! Ye to kuffar ka sar Ghana 
Umayya Bin Khalaf hai! 
"Ab main bachunga ya ye bachega." 

Main ne kaha:Bilal!Ye mera gaidi hai. Sayyeduna Bilal (Radh- 
iyallahu Anhu) ne phir kaha: Ab ye bachega ya main bachunga. 
Sath hi unhon ne nehayat buland awaz se pukar kar kaha: 
Aye Allah ke Ansar!Ye raha kuffar ka sarghana Umayya Bin 
Khalaf.Ab ya to main rahunga ya ye rahega. Ansar ne Sayye- 
duna Bilal (Radhiyallahu Anhu) ki awaz suni to bhagte huwe aaye 
aur hamein ghere mein le liya. Main Umayya aur us ke bete 
ka bachao kar raha tha. Usi dauran ek Ansari ne Umayya ke 
bête ke paun par talwar mari,wo niche gir pada.Udhar 
Umayyaa ne itne zor se cheekh maari ke main ne waisi 
cheekh kabhi nahi suni. Main ne us se kaha: Nikal bhago. 
Magar yaad rakho! Aaj bhagne ki koi gunjayish nahi. Main ab 
tumhare kisi kaam nahi aa sakta. Us dauran logon ne baap 
bete ko kaat kar rakh diya. Is tarah Sayyeduna Bilal (Radhiya- 
Ilahu Anhu) par zulm wa sitam dhane wala apne aziyat naak 
anjaam ko pahuncha. Hazrat Abdurrahman Bin Auf 
(Radhiyallahu Anhu) farmaya karte the ke Allah Bilal par raham 
farmaye, meri zirhein bhi gayin aur gaidi bhi mere hath se 
jaate rahe. [6] 

Hazrat Bilal (Radhiyallahu Anhu) Madina mein Allah ke Rasool 
(Sallallahu Alaihi Wa Sallam) Ki sarparasti mein zindagi basar kar rahe 
the ke Allah Taala ne un ko ek nehayat aala sharf aur azeem 
rutba ata farmaya. Makkah aathwin hijri mein fatah huwa. 
Wo Makkah jahan se musalman badi besar wa samani ki 
haalat mein nikle the.Jahan Bilal ko mara jata tha. Garam ret 
par litaya jata tha aur un ke labon se "Ahad ahad" ki sada 
fiza mein goonja karti thi. Aur aaj das hazar ka lashkar e 

jarrar Makkah mein fatehana : shan se dakhil ho raha hai. 
Baitullah ko buton se paak kiya jaa raha hai. But aondhe 
munh padhe huwe hain. Mushrikeen e Makkah badi hasrat 
se Allah ke Rasool (Sallallahu Alaihi Wa Sallam) ko dekh rahe hain, 
phir un sab ko muaf kar diya jata hai,pehli martaba Baitullah 
se tauheed ka aelan hone waala hai. Aur phir logon ne dekha 
ek Habshi, azaad kardah ghulam Sayyeduna Bilal Bin Ribah 
(Radhiyallahu Anhu) KO ye azeemushshaan aezaz mil raha hai ke wo 
Baitullah ki chath par khade hain aur apni buland motaran- 
nim aawaz mein keh rahe hain: 

Makkah ki hawaon aur fizaon mein Sayyeduna Bilal (Radhi- 
yallahu Anhu) ki aawaz goonj rahi hai. Tauheed ki sada, akele 
Rab ki wahdaniyat ki lalkar: Ahad ahad ki wo awaaz jise 
dabane aur khatm karne ki na jaane kitni zabardast saffa- 
kana koshish ki gayi,aaj wahi awaaz Makkah mein goonj 
rahi hai. Aur ye aezaz aur imteyaz Sayyeduna Bilal (Radhiyallahu 
Anhu) ko hasil ho raha hai. Kafiron ke bade bade sardar jal 
bhun kar reh gaye, magar ye buland martaba jise milna tha 
mil gaya. 

Seerat nigaron ne likha hai ke Allah ke Rasool (Sallallahu Alaihi 
Wa Sallam) ki wafat ke baad unhon ne azaan kehni chodh di 
thi. Kisi ne wajah puchi to farmane lage ke ab main ASH 
HADU ANNA MUHAMMADAR RASOOLULLAH kehte waqt 
kis ke chehre ki taraf dekhunga? Us ke baad dirf do mauqon 
par azaan di. Pehli martaba aap ne us waqt azaan kahi jab 
Sayyeduna Umar Farooq (Radhiyallahu Anhu) ke daur mein sar 
handon par tashreef le gaye aur jihad mein mashghool ho 
gaye. Sayyeduna Umar Farooq (Radhiyallahu Anhu) Jabiya tashreef 
le gaye to un ki khwahish par unhon ne azaan kahi. Jab 
sahaba e kiram ne Hazrat Bilal (Radhiyallahu Anhu) ki azaan 
ki awaaz suni to be ikhtiyar rone lage. Dusra mauqa wo tha 
jab wo Madina tashref laye aur Sayyeduna Hasan aur Husain 
(Radhiyallahu Anhu) ne un se azaan ke liye kaha. Jab unhon ne 
azan di to Madina mein kohram mach gaya. Ye donon mauge 
bade riggat angez the. 

Hazrat Bilal (Radhiyallahu Anhu) ki tareekh e wafat mein 
ikhtelaf hai, baaz ne 17 Hijri aur baaz ne 21 Hijri bayan ki 
hai. Un ki gabr Dimashg ke gabristan mein hai. Ragemul 
Huroof ko chand saal gabl Dimashg mein un ki gabr par 
jaane ka ittefag huwa tha. Main der tak un ki gabr par khada 
un ko khiraaj e tehseen pesh karta aur un ki bulandi e dar- 
jaat ki duayein karta raha. 


Hawashi 

(1) Sunan Ibn e Majah, Hadeeth:150, wa Musnad Ahmad 
:1/404. [2] Sahih Bukhari , Hadeeth :3754.[3]Sahih Bukhari, 
Hadeeth:1149, wa Sahih Muslim ,Hadeeth :2458. [4]Jami Al 
Tirmidhi, Hadeeth:3689, wa Musnad Ahmed:5/360. 
[5] Sahih Bukhari, Hadeeth:979, wa Sahih Muslim, Hadeeth: 
884. [6] Sahih Bukhari , Hadeeth: 2301. Wa Al Bidayah wa Al 
Nihayah:3/ 286,287. 


Tafseel ke liye dekhiye: Usud Al Ghaabah:1/237-239, wa 
Jami Al Masaneed wa Al Sunan:2/338, 339, wa Al Tabqaat 
Ibn Saad:3/232-239, wa Hilyatul Aawliya:1/ 72, wa Al 
raheeq wa Al Makhtoom:405, wa Siyar Aalam Al 
Nobla:1/357-359. 

SAYYEDUNA ABDULLAH BIN AMR BIN AAS 


(RADHIYALLAHU ANHU) 

Abu huraira (Radhiyallahu Anhu) farmate hain: 

"Abdullah Bin Amr(Abid aur Zahid)Hadeeth ko 
likhne wale sahabi hain" (Sahih Bukhari:114) 

Hazrat Abdullah Bin Amr Bin Aas (Radhiyallahu Anhu) ek bade 
gharane aur bade baap ke nehayat mutaggi aur maaruf 
farzand the. Un ka tallug Quraish ke gabile Banu Sahm se 
tha. Un ka dada Aas Bin Wayel Islam ka sakht dushman tha. 
Un ke walid Amr Arab ke un gine chune afrad mein aik the 
jin ko arab nehayat zaheen aur mudabbir shakhsiyat mante 
the. Najjashi ke darbar mein Quraish ka jo wafd gaya tha us 
ke sarbarah yahi the ,ye naadir misal hai ke baap apne bete 
se mehez giyarah saal bada ho. Seerat nigaron ne likha hai 
ke Abdullah apne walid se sirf giyarah saal chote the. Wo 
nehayat ibadat guzar, Quran e kareem ki tilawat karne wale 
aur kasrat se roze rakhne wale the. Un ki walidah rayeta 
Bint e Hajjaj bhi Quraishi thi. Abdullah Bin Amr ne apne 
walid se pehle Islam qabool kiya.Islam qabool karne se 
pehle un ka naam apne dada ke naam par Aas tha. Aas ke 
ma'ne hai nafarman! Allah ke Rasool (Sallallahu Alaihi Wa Sallam) 
ki aadaat e Mubarak thi ke jo naam achche na hote ya jin ke 
ma'ne munasib na hote to un ko tabdeel kar diya karte the. 
Jab unhon ne Islam qabool kiya to Allah ke Rasool (Sallallahu 
Alaihi Wa Sallam) ne un ka naam Aas se badal kar Abdullah 
rakh diya. Ye Islam ke un aalim fazil farzandon mein se the 
jin ko Injeel aur Taurat par uboor hasil tha. Ghaleban unhon 
ne apna ilmi rusookh badhane ke liye un guzishta aasmani 
kitabon ka mutal'aah farmaya tha. 

Yun to har sahabi ki islam ke liye beshumar khidmat hai 
magar Abdullah Bin Amr (Radhiyallahu Anhu) Ka islam aur 
musalmanon par ek azeem ehsaan ye hai ke unhon ne Allah 
ke Rasool(Sallallahu Alaihi Wa Sallam)se Hadees likhne ki baqayeda 

nuzool ho raha tha, to us daur mein aap (Sallallahu Alaihi Wa 
Sallam) ke farameen likhne ki ijazat na thi. Us ki hikmat ye thi 
ke kahin log Quran e Kareem aur Hadeeth shareef ko aapas 
mein mila na dein. Abdullah (Radhiyallahu Anhu) ne Allah ke Ras- 
OOl (Sallallahu Alaihi Wa Sallam) ke farameen ko ihata e tahreer 
mein lana shuru kiya to logon ne un ko mana kiya ke aap 
aisa na karein. Allah ke Rasool (Sallallahu Alaihi Wa Sallam) bashri 
taqazon ke mutabiq kabhi khushi ke aalam mein hote hain, 
kabhi naraz bhi hote hain. Aur aap Allah ke Rasool (Sallallahu 
Alaihi Wa Sallam)ki har baat likh lete hain,aisa karna theek nahi 
hai. Unhon ne Allah ke Rasool (Sallallahu Alaihi Wa Sallam) se is 
baare mein pucha to aap (Sallallahu Alaihi Wa Sallam) ne apni 
zaban e aqdas ki taraf isharah karte huwe farmaya: Jo baat 
main kahun use likh liya karo kyonke is zaban se sirf haq hi 
nikalta hai. Ek riwayat mein hai: 
"Han main haq baat hi kehta hun.”[1] 

Un ki is fazeelat ka aeteraf Hazrat Abu Huraira (Radhiyallahu 
Anhu) ne yun kiya: "Main Allah ke Rasool (Sallallahu Alaihi Wa 
Sallam) ke tamam sahaba se zyada Ahadeeth bayan karne 
wala hun. Magar Abdullah Bin Amr Bin Al Aas (Radhiyallahu 
Anhu) ka muamla dusra hai. Wo Ahadeeth likh liya karte the 
aur main nahi likhta tha."[2] Abdullah Bin Amr (Radhiyallahu 
Anhu) sirf rawi e hadeeth hi nahi the aur wo mahez hadeeth 
likhne hi par iktefa na karte the balke wo Quran wa hadeeth 
ke hafiz bhi the. Quran e paak se un ko behad shaghf tha. 
Ulama e akram unhein in alfaz mein kharaj-e-tehseen pesh 
karte huwe yaad karte hain ke wo Abdullah Bin Amr Bin Al 
Aas (Radhiyallahu Anhu) jo Quran e Kareem ke bahut bade qari 
aur us par khoob amal karne wale the. Wo kasrat se Quran e 
Kareem ki tilawat karte the. Ek martaba unhon ne ek raat 
mein pura Quran padh dala. Allah ke Rasool (Sallallahu Alaihi 
Wa Sallam) ko ilm huwa to irshad farmaya ke "Ek maah mein 
mukammil Quran padha karo." Kehne lage: Main abhi jawan 
hun aur kasrat se Quran padhne ki taqat bhi rakhta hun, 

lehaza mujhe ek maah se kam arse mein Quran padhne ki 
ijazat marhamat farmayen. Allah ke Rasool (Sallallahu Alaihi Wa 
Sallam) ne irshad farmaya:"Bees dinon mein Quran e Kareem 
mukammal kar liya karo." Kehte hain ke main ne phir arz 
kiya: Allah ke Rasool! Main abhi jawan aur taqatwar hun, 
mujhe is jawani se bharpoor fayeda uthane dijiye. Allah ke 
Rasool (Sallallahu Alaihi Wa Sallam) ne irshad farmaya: "Abdullah! 
Quran e Kareem ko saat dinon se pehle khatm na karo."[3] 

Ek dusri riwayat mein teen din ka zikr milta hai.[4] Dar asl 
shariyat ka mansha ye hai ke Quran e paak ko pure tadabbur 

aur gaur wa fikr ke sath padha jaye. Aur yun bhi waqt waqt 

ki baat hai, aadmi jab sehat mand hota hai us waqt us ki 
ibadat aur Quran padhne ke auqat zyada hote hain. Magar 

jab jawani chali jati hai to phir himmat jawab de jati hai, 
chunache yehi kuch un ke saath bhi pesh aaya. Ye raaton ko 

der tak Quran padhte aur raat ka beshtar hissa qiyamul Layl i 
mein guzarte the. Jaisa ke pehle zikr huwa ke ye bahut bade j 
ameer kabeer gharane ke fard the. Un ke walid ne un ki 
shadi Quraish ki ek mumtaz aur ameer e kabeer aurat se ki. 
Abdullah (Radhiyallahu Anhu) ki raatein Allah ke huzoor sajdon 
mein aur din nafl roze rakhne mein basar hote the. Biwi ke | 
saath koi talluq hi nahi tha. Ek din un ke walid Amr Bin Al į 
Aas (Radhiyallahu Anhu) apni bahu ke paas aaye. Unhon ne apne | 
bête ki adm maujudgi mein us se pucha ke tumhara khaw- 

ind kaisa hai? Us ne bil jumla tareef ki aur kaha: Wo bahut 
achche aadmi hain. Magar izdiwaji marasim se beniyaz hain, | 
raat bhar ibadat mein mashghool rehte hain aur din ko roza | 
rakhte hain. Ab walid apne bête se milte hain aur naraz ho ] 
kar kehte hain ke main ne tumhari shadi ek unche aur | 
mumtaz gharane ki beti se ki hai. Aur tumne us ko chodh 
rakha hai. Uski koi khabar giri nahi karte. Sirf ibadat mein 1 
mashghool rehte ho. | 


Qhareyeen e kiram! Wo daur kitna khubsurat aur pyara 
tha. Baap ko bête se shikayat huwi to wo seedhe Allah ke 
Rasool (Sallallahu Alaihi Wa Sallam) ke paas pahunch gaya. Sara 

muamla Allah ke Rasool (Sallallahu Alaihi Wa Sallam) ko bataya. 
Irshad huwa ke Abdullah ko bulao. Thodi der ke baad wo 
bargah e nabwi mein hazir hojate hain. Irshad huwa ke kya 
tum raton ko gayam aur din ko roze rakhte ho? Abdullah 
(Radhiyallahu Anhu)ne isbaat(han)mein sar hila diya. Ab ummat 
ki sab se meherbaan aur shafeeg hasti ke alfaz par gaur 
farmayen ke aap (Sallallahu Alaihi Wa Sallam) ne apni ummat ki 
kis tarah islah ki aur kis saleege se tarbiyat farmayi. 

Allah ke Rasool (Sallallahu Alaihi Wa Sallam) un ko hukm bhi de 
sakte the ke aisa karo, ya aisa na karo. Magar Muallim e hik- 
matun ko apni misaal de rahe hain. Farmaya: 

"Main to nafli roze rakhta bhi hun aur chodta bhi hun." 

Murad ye thi ke kabhi rakh liya, kabhi na rakha."Main raat 
ko nafil namaz bhi padhta hun aur sota bhi hun." "Aur main 
apni biwiyon ke paas bhi jata hun." 

Qareyeen e kiram! Is tarbiyat par hazar martaba qurban 
jayein. Mere maan baap qurban! Kitna umdah tareeqa hai 
apne saathi ko sabaq sikhane ka. Irshad farmaya: 

"Jis ne meri sunnat se aeraz kiya us se mera koi talluq nahi." 

Ye sun kar Abdullah (Radhiyallahu Anhu) apne ghar ko 
basate hai.[5] 

Seerat nigaron ne badi tafseel se un ke nafli rozon ke baare 
mein likha hai. Unhon ne Allah ke Rasool (Sallallahu Alaihi Wa 
Sallam) se nafil roze musalsal rakhne ki ijazat talab ki. Aap 
(Sallallahu Alaihi Wa Sallam) ne kaha: Ek maah mein teen din roza 
rakha karo.Is ki hikmat ye hai ke Islam mein ek neki ka 
badla das guna hai. Goya teen din ke rozon ka thawab tees 
din (ek mah) ka huwa. Ab Abdullah arz karne lage:"Main to 
is se zyada ki taqat rakhta hun"[6] Irshad huwa: Hafte mein 
do din roza rakh lo. Abdullah ne arz ki: Main is se zyadah ki 
taqat rakhta hun. Ab Allah ke Rasool (Sallallahu Alaihi Wa Sallam) 
ne irshad farmaya: 

"Phir Dawud (alaihissalam) jaise roze rakho jo ek din roza 
rakhte the aur ek din chodh dete the."[7] 

Phir aap (Sallallahu Alaihi Wa Sallam) ne un se Quran e paak ki 

tilawat ke baare mein pucha: Mujhe malum huwa hai ke tum 
raat bhar mein Quran khatm kar lete ho, "Mujhe dar hai ke 
tum lambi umr pao(aur phir quran padhna tumhare liye 
mushkil ho jaye)"[8] phir un ko teen din mein Quran khatm 
karne ka hukm diya. Phir waqeyi Abdullah Bin Amr 
(Radhiyallahu Anhu) ne badi lambi umr payi. Jab un par budha- 
pa cha gaya, haddiyan kamzor ho gayin, jism mein quwwat 
na rahi to un ke liye raton ka qeyam, Quran ki tilawat aur 
musalsal roze rakhna mushkil ho gaya. Us waqt Abdullah 
Bin Amr (Radhiyallahu Anhu) hasrat bhare lahje mein kaha karte 
the. Kaash! Main ne Allah ke Rasool (Sallallahu Alaihi Wa Sallam) ki 
rukhsat qabool karli hoti. 

Islam aetedal ka mazhab hai. Us mein ifrat wa tafreet nahi 
hai, rahbaniyat ikhtiyar karne ki bhi islam mein koi 
gunjayish nahi. Islam ne apne maanne walon ko is baat ka 
hukm nahi diya ke wo jungalon mein jakar chille kate aur 
wahan duniya se bekhabar akele ibadat karta rahe. Us ke 
baraks khud Allah ke Rasool (Sallallahu Alaihi Wa Sallam) logon 
ke darmiyan mile jhule rahe, un ke muamlat aur un ke 
masayel mein un ki rehnumayi farmate rahe aur apni 
ummat ko ye taleem di. 

"Allah Taala ke nazdeek pasandida amal wo hai jo 

hamesha kiye jaye, chahe wo thoda hi ho." [9] 

Abdullah Bin Amr Bin Al Aas (Radhiyallahu Anhu) ko hadees lik- 
hne ki ijazat mil gayi aur unhon ne iss zimmedari ko nehayat 
sehat wa amanat se nibhaya. Wo rasikhoon fil ilm mein se 
ek the. Jo Ahadeeth unhon ne riwayat ki hain un ki tadaad 
sau hai. Saat Ahadees mutaffaq alaih,Imam Bukhari ne 8 aur 
Imam Muslim ne 20 Ahadees is ke alawa bayan ki hain. 

Hawashi:[1]Abu Dawud:3646. [2]Sahih Bukhari:113. 
[3]Nasai:5/24. [4]Tirmidhi:2949.[5]Musnad Ahmed:2/158. 
[6] Sahih Bukhari:1978. [7] Sahih Bukhari:1979.[8] Sahih 
Ibn Khuzaimah:3/296. {9} Sahih Bukhari: 5861. 

Tafseel ke liye dekhiye: Seerah Ibn Hisham: 1/33,wa 
Asrus Sahabah , Suad:401, wa Siyar Aalam Al nobala:3/79. 

SAYYEDUNA ABDULLAH BIN MASUD 


(RADHIYALLAHU ANHU) 

Hudhaifa (Radhiyallahu Anhu) farmate hain: 

"Nabi (Sallallahu Alaihi Wa Sallam) ki seerat wa 
andaaz mein sab se gareeb tar Ibn Masud hain" 
(Sahih Bukhari:3762) 

Abu Sufiyan ne Islam laane se pehle Allah ke Rasool (Salla- 
Ilahu Alaihi Wa Sallam) ke sathiyon ke baare mein gawahi di thi 
ke jis tarah ke sathi Allah ke Rasool (Sallallahu Alaihi Wa Sallam) 
ko mile hain aur wo jis tarah un se mahabbat karte hain utni 
mahabbat karne wale sathi kisi qayed ko nahi mile. 
Yaqeenan is gawahi ki sadaqat mein koi shubah nahi. Bila 
shubah Allah ke Rasool (Sallallahu Alaihi Wa Sallam) ke sathi aap 
(Sallallahu Alaihi Wa Sallam) se waalihana mahabbat karte the. 
Makkah mein jin logon ne Islam qabool kiya unhon ne to 
bepanah khubiyon ke nazrane pesh kiye hain. Kis kis ka 
naam lein aur un ke kaun kaun se karname ginen, yahan to 
har sahabi itni shaan aur azmat wala hai aur us ki Islam ke 
liye is qadar qurbaniyan hain ke un ko jaan kar be ikhtiyar 
dil se sada nikalti hai ke Allah ki laakhon, croron rehmatein 
hon sahaba e kiram (Radhiyallahu Anhu) par, beshak unhon ne 
Islam ko phailane ke liye tareek rahon ko raushan kar diya. 

Aise hi raushan sitaron mein ek numayan naam Sayyeduna 
Abdullah Bin Masud (Radhiyallahu Anhu) ka hai. Hadeeth 
shareef se adna si waqfiyat rakhne wale bhi un ke naam se 
bakhubi waqif hain. Ye Makkah ke rehne waale the. Un ka 
nasab nama Tameem tak ja pahunchta hai. Un ka khandan 
Bani Zohra ka haleef tha. Un ka khandan koi bada ameer 
kabeer tha Na Makkah mein un ki koi pusht panahi karne 
wala tha. Jawani mein ye Uqba Bin Abu Muaith ki bakriyan 
charaya karte the aur Makkah ke adna tabqe se talluq rakhte 
the. Un ka bhai Utba aur walidah Umm e Abd ne bhi dawat e 
Islam ke aghaaz hi mein Islam qabool kar liya tha. Un ke 

gabool e Islam ko Allah ke Rasool (Sallallahu Alaihi Wa Sallam) ka 
mojiza shumar kiya jata hai. Ek din aap (Sallallahu Alaihi Wa 
Sallam) Sayyeduna Abubakr (Radhiyallahu Anhu) ke saath jaa 
rahe the ke un ki mulagat Abdullah se ho gayi. Ye us wagt 
bakriyon ka ek rewadh chara rahe the. Aap (Sallallahu Alaihi Wa 
Sallam) ne un se pucha: Doodh hai? Unhone jawab diya: 
Doodh to hai magar main ameen hun. Allah ke Rasool (Salla- 
Ilahu Alaihi wa Sallam) ne pucha: Koi aisi bakri hai jo gair baligh 
ho? Abdullah Bin Masud ek bakri pakad kar le aaye,aap 
(Sallallahu Alaihi Wa Sallam) ne us ke thano par hath phera. Than 
fauran bade ho gaye aur un se wafir migdar mein doodh 
nikal aaya. Aap (sallallahu Alaihi Wa Sallam) aur Sayyeduna Abubakr 
Siddigue(Radhiyallahu Anhu)ne doodh piya aur unhon ne bhi 
piya. Baad azaan aap (Sallallahu Alaihi Wa Sallam) ne than se farmaya: 
Sukad jaa! To wo sukad gaya. Abdullah Bin Masud (Radhiya- 
llahu Anhu) kehte hain: Is waqye ke baad main Rasoolullah 
(Sallallahu Alaihi Wa Sallam) ki khidmat mein hazir huwa aur main 
ne arz kiya: Aye Allah ke Rasool !Mujhe is quran e majeed 
mein se kuch sikha dein. Aap (Sallallahu Alaihi Wa Sallam) ne 
mere sar par shafaqat se haath phera aur farmaya: Allah tum 
par rahem kare! Bilashuba Allah tumhein is Quran ki taleem 
se behrawar karega, Abdullah Bin Masud (Radhiyallahu Anhu) 
kehte hain: Phir main ne aap (Sallallahu Alaihi Wa Sallam) se 70 
surtein sikhin.[1] ye waqeya Allah ke Rasool (Sallallahu Alaihi 
Wa Sallam) ka mojeza tha. 

Abdullah Bin Masud (Radhiyallahu Anhu) bilashuba usi waqt 
Islam le aaye the jab aap (Sallallahu Alaihi Wa Sallam) ne Daar e 
Arqam mein Islam ki taleem aur dawati wa tarbiyati 
sargarmiyon ka aghaaz bhi nahi kiya tha. Is tarah wo 
Sayyeduna Ameer Hamzah aur Sayyeduna Umar Farooq (Rad- 
hiyallahu Anhu) se pehle Islam laye. Ek riwayat mein hai ke 
qabool e Islam ke waqt un ki umr unnees ya bees saal thi. 

Sayyeduna Abdullah Bin Masud (Radhiyallahu Anhu) un khush 
qismat logon mein se the jin ko alaniya mushrikeen Makkah 
ke samne Quran e Kareem ba awaaz buland padhne ka sharf 

hasil huwa. Ouraish ki aadat thi ke wo Baitullah ke sehen 
mein mandali bana kar baithe rehte the. Wo wahna par gape 
hankte, musalmanon ke khilaf mansube banate, kamzoron 
ko marte peet te, agle din ki mansooba bandi karte aur phir 
wahan se chale jate the. Ye un ka rozana ka mamool tha. 
Allah ke Rasool (Sallallahu Alaihi Wa Sallam) aur Sayyeduna Abubakr 
Siddigue (Radhiyallahu Anhu) ne bhi jab un ke samne buland 
awaz se Quran e paak ki tilawat ki to un ko bhi mara peeta 
gaya. Ouran e Kareem ki buland awaz se tilawat kame mein 
bhi ek lazzat hai. Aur phir Abdullah bin Masud (Radhiyallahu 
Anhu) to bade khush alhaan the. Itni khubsurat awaaz mein 
Quran padhte the ke sameyeen jhoom uthte the. 

Ek mauga aisa bhi aaya jo un ki zindagi ka sab se zyadah 
Mubarak waqeya ban gaya. Ek din Allah ke Rasool (Sallallahu 
Alaihi Wa Sallam) ne un se farmaya: Abdullah! Mujhe Quran 
padh kar sunao. Abdullah ye sun kar sannate mein aa gaye. 
Nehayat adab se arz kiya: Bhala meri kya hasti hai ke main 
aap ko Quran sunaun , halanke Quran to aap par nazil huwa 
hai. Irshad huwa ke main dusron se Quran sunna pasand 
karta hun, chunache Abdullah Bin Masud (Radhiyallahu Anhu) 
ne apni khush al haan awaaz mein Surah Nisa ki tilawat 
shuru kardi. Abdullah Bin Masud (Radhiyallahu Anhu) tilawat 
kiye jaa rahe hain aur Allah ke Rasool (Sallalalhu Alaihi Wa Sallam) 
sun rahe hain. Jab Abdullah Bin Masud (Radhiyallahu Anhu) is 
aayat par pahunche: ((FAKAIFA IZA JINA MIN KULLI 
UMMATIN BISHA HIDIN WA JINA BIKA ALA HA-ULAYI 
SHAHIDAN)) (Al Nisa 4:41) To Allah ke Rasool (Sallallahu Alaihi 
wa Sallam) rone lage. Subhanallah! Quran e Kareem ki lazzat hi 
badi ajeeb hai. Ab irshad hota hai. ((HASBUKA)) Abdullah! 
Tum ne Quran padh liya hai, kafi hai, chunache unhon ne 
tilawat band kardi. (2) ye jo waqeya bayan huwa hai ye 
yaqeenan Madni zindagi ka waqeya hai. Hum dobarah har- 
am ki taraf chalte hain. Jahan Quraish ki mandali baithi huwi 
hai. Sayyeduna Abdullah Bin Masud (Radhiyallahu Anhu) jism- 
ani lehaz se kamzor the, qad qadre chota tha aur pindliyan 


CamScanner 


s Seerat e Sahaba (Raz) ) { "262 Maktaba Al Faizi, Hyd 


patli thin. Magar un ka eiman koh e hamliya se bhi bada tha. 
Ye Baitullah mein dakhil hote hain. Aur quwwat e eimani se 
buland awaz mein Surah rahman ki tilawat karte hain. us 
quran ki jo us ghar ke malik aur rakh wale ne nazil kiya hai. 
Jaise hi unhon ne tilawat shuru ki. Quraish ki mandali mein 
harkat shuru huwi. Ek ne doosre se kaha: Arey! Ye to wo 
kalam padh raha hai jis ke baare mein Muhammad (Sallallahu 
Alaihi Wa Sallam) ka kehna hai ke wo kalam e ilahi hai. Bas phir 
kya tha Quraish Abdullah (Radhiyallahu Anhu) par toot padte 
hain. Koi thappad maar raha hai, koi juta, koi ghunsa maar 
raha hai. Yun Abdullah (Radhiyallahu Anhu) ko Quran padhne ki 
sazadi jaa rahi hai. Jab musalmanon par Quraish ke muzalim 
had darja badh gaye to Allah ke Rasool (Sallallahu Alaihi Wa Sallam) 
ne sahaba e kiram ko Habsha ki taraf hijrat ki ijazat de di 
hijrat karne walon mein Sayyeduna Abdullah Bin Masud 
(Radhiyallahu Anhu) bhi shamil the. 

Abu JAhl bilashuba us waqt ka fir'aun tha. Us ka maqsad 
aur harf hi musalmanon ko tang karna tha. Ek din us ka 
muqabla Sayyeduna Abdullah Bin Masud (Radhiyallahu Anhu) 
se ho gaya. 

Upar zikr ho chuka hai ke un ka qad chota tha. Abu Jahl ne 
Abdullah Bin Masud (Radhiyallahu anhu) ko thappad mara. Use 
ye hargiz tawaqqu na thi ke Makkah mein koi us ko maar 
bhi sakta hai.Magar us ki tawaqqu ke bilkul bar'aks Sayye- 
duna Abdullah(Radhiyallahu Anhu) ne puri quwwat se use jawabi 
thappad raseed kiya. Ye quwwat e eimani thi. Us ka anjaam 
kya huwa hoga? Is ka jawab seerat ke auraaq mein gum hain 
magar waqt guzarte der nahi lagti.Badr ka m'araka pesh aya. 
Sayyeduna Abdullah Bin Masud (Radhiyallahu Anhu) bhi is 
m'arake mein shareek the. Afra ke jawan mard, jari aur ba- 
hadur beton ne Arab ke sab se shaheed zakhmi kar diya hai. 
Is par naz'a ka aalam tari hai.Sayyeduna Abdullah Bin 
Masud (Radhiyallahu Anhu) use talash karte karte us ke sar par 
ja pahunche. Unhon ne us ka sar katne ke liye apna paun us 
ki garden par rakh diya. Phir us ke qareeb ho kar kaha: 

Aye Allah ke dushman! Kya Allah ne tujhe ruswa nahi kar 
diya? 

Abu Jahal bola: Wo mujhe zaleel kyon karne laga. Kya 
tumne mujh se bada koi aadmi qatl kiya hai? Mujhe batao 
aaj fateh kise huwi hai? Abdullah Bin Masud (Radhiyallahu 
Anhu) ne jawab diya ke Allah Taala, us ke Rasool (Sallalalhu 
Alaihi Wa Sallam) aur momineen ki fateh huwi hai. Marte waqt 
bhi Abu Jahl ki ruaunat baaqi thi. Us ne kaha: Aye bakriyon 
ke charwahe!Tu ek mushkil chadhayi chadh gaya hai. 
(Wazeh rahe ke wo Makkah mein bakriyan charaya karte 
the) Is tarah ek se chote se qad ke bade aadmi Abdullah 
(Radhiyallahu Anhu) ne ek jabir aur zalim ka sar kaat daala aur 
use le kar Allah ke Rasool (Sallallahu Alaihi Wa Sallam) ki khidmat 
mein hazir huwe. Abu Jahl ka sar aap ke samne rakha aur 
arz kiya: Aye Allah ke Rasool! Main ne Abu Jahl ko qatl kar 
diya hai. Aap (Sallallahu Alaihi Wa Sallam) ne buland awaz se LA 
ILAHA ILLALLAH padha. Abdullah Bin Masud (Radhiyallahu 
Anhu) ne bhi yehi kalima dohraya. us ke baad Rasoolullah 
(Radhiyallahu Anhu) ne bhi yehi kalima dohraya. Is ke baad Raso- 
olullah (Sallallahu Alaihi Wa Sallam) ne irshad farmaya: Aye Allah ke 
dushman! Us ka shukr hai jis ne tujhe zaleel kiya..... Phir 
farmaya: Ye us daur ka Fir'awn tha. 

Sayyeduna Abdullah Bin Masood (Radhiyallahu Anhu) ko ye 
aezaz bhi hasil tha ke wo Allah ke Rasool (Sallallahu Alaihi Wa 
Sallam) ke khadim the. Aap (Sallallahu Alaihi Wa Sallam) ke sath 
sath rahte the aur aap (Sallallahu Alaihi Wa Sallam)ke joote aur 
miswak sambhale rakhte the.isi liye aap ko sahebus si- wak 
aur sahibul wisad(miswak aur takiye wala)kaha jata hai. 

Madina Tayyeba mein wo Masjid e nabwi ki pusht par 
rehte the. Wo khud aur un ki walidah Rasoolullah (Sallallahu 
Alaihi Wa Sallam) ke ghar is qadar kasrat se aate jaate dikhayi 
dete the ke nawaqif log un ko aap (Sallallahu Alaihi Wa Sallam) 
ke ghar ke afraad samajhte the, chunache Abu Musa ka 
bayan hai ke main aur mera bhai Yemen se Madina aaye to 
hum Abdullah Bin Masud (Radhiyallahu Anhu) aur unki walidah 

ko ahl-e-bait e Nabwi hi mein se samajhte the. Kyonke wo 
bakasrat Allah ke Rasool(Sallallahu Alaihi Wa Sallam)ke ghar aate 
jaate. 

Sayyeduna Abdullah Bin Masud (Radhiyallahu Anhu) ki zindagi 
mein ek ahem mauqa is tarah aaya ke wo galeban miswak 
todne ke liye ek darakht par chadhe. Deegar sahaba e kiram 
bhi maujud the, Un ki pindliyan patli patli thin. Kisi sathi ne 
tajjub ka izhar karte huwe kaha ke dekho Abdullah ki pindli- 
yan kitni patli patli hain. Abdullah (Radhiyallahu Anhu) ki khush 
qismati thi ke is mauqe par Allah ke Rasool (Sallallahu Alaihi Wa 
Sallam) bhi maujud the. Saathiyon ka ye tabserah suna to 
Allah ke Rasool (Sallallahu Alaihi Wa Sallam) ne bhi Abdullah ko 
tamgha e fazeelat ata farmaya. Irshad huwa ke us zaat ki 
qasam jis ke haath mein meri jaan hai! Qayamat ke din 
meezan mein Abdullah ki donon pindliyon ka wazan Uhud 
pahadh se bhi zyadah bhari hoga.[3] 

Upar zikr huwa ke wo chote qad ke bade aadmi the. Sayye- 
duna Umar Farooq (Radhiyallahu Anhu) ne un ko is tarah daad 
di ke unhein ilm ka moraqqa qarar diya. Wo tamam markon 
mein Allah ke Rasool (Sallallahu Alaihi Wa Sallam) ke saath shareek 
huwe. Aur aap (Sallallahu Alaihi Wa Sallam) ke baad Islami hudood 
ko wasee karne aur Allah ke paigham ko duniya ke kone 
kone tak pahunchane mein ahem kirdar ada kiya. Jis lashkar 
ne Iran ki sarhadon par hamla kiya, wo us lashkar mein bhi 
shamil the. Jung e Yarmook ka mauqa numayan ahmiyat ka 
hamil hai,Abdullah Bin Masud (Radhiyallahu Anhu) zahir waz'a 
qata' mein Allah ke Rasool (Sallallahu Alaihi Wa Sallam) ki taqleed 
karte the. Un ke baal surkh aur lambe the. Wo un mein khiz- 
aab na lagate the, safed libas zaib e tan karte aur khushbu ka 
kasrat se istemal karte the. Wo namazon ka bataur e khas 
ehtemam karte aur bar waqt ada e namaz par khoob zor 
dete the. Namazon ke baraks wo nafli rozon par kam zor 
dete the, taake ada e namaz ke liye apni taqat ko mehfooz 
rakh sakein. 

Sayyeduna Abubakr Siddique (Radhiyallahu Anhu) ke zamane 

mein jab fitna e irtedaad shuru huwa to unhon ne Madina 
Tayyeba ki hifazat ke liye jin logon ko muntakhab kiya un 
mein sayyeduna Abdullah Bin Masud (Radhiyallahu Anhu) bhi 
shamil the. 

Sayyeduna Umar Farooq (Radhiyallahu Anhu) ne apne daur e 
khilafat mein Sayyeduna Abdullah (Radhiyallahu Anhu) ko Bait- 
ul Maal ke intezam aur Islam ki tableegh ke liye koofa bheja. 
Wahan wo sakhawat, karam aur bahut kasrat se sadqat, 
khairat karne wale ki haisiyat se mashoor huwe. Ba'd azaan 
Sayyeduna Umar Farooq (Radhiyallahu Anhu) ne unhein koofa 
se wapas bula liya.Aap Iraq se Hajj karne gaye Madina ke qa- 
reeb ek jagah Rabzah se guzre wahan Sayyeduna Abu Dhar 
(Radhiyallahu Anhu) ki wafat aur tajheezon takfeen ke mauqe par 
maujood rahe. 

Madina pahunche to beemar ho gaye. Ye daur Sayyeduna 
Uthman Bin Affan (Radhiyallahu Anhu) ke daur e khilafat ka tha. 
Un ki umr saath(60) saal se upar ho chuki thi. Ameerul Mo- 
mineen Sayyeduna Uthman (Radhiyallahu Anhu) un ki eyadat ke 
liye tashreef laate hain. Eyadat ke dauran in do badi shkh- 
siyat ke darmiyan mukalama hota hai. Sayyeduna Uthman 
(Radhiyallahu Anhu) ne pucha ke aap ko kya beemari hai? Jawab 
diya ke mere gunahon ne mujhe beemar kar diya hai. Ab 
suwal hota hai ke aap kya chahte hain? Jawab mila ke apne 
Rabb ki rehmat chahta hun. Sayyeduna Uthman (Radhiyallahu 
Anhu) ne farmaya ke main tabeeb ko aapke ilaj ke liye atiya 
ka hukm na dun? Unhon ne do barason se atiya lena chodh 
diya tha, fauran jawab diya ke mujhe us ki zarurat nahi. 
Sayyeduna Uthman (Radhiyallahu Anhu) ne farmaya ke ye atiya 
aapki betiyon ke liye hoga. Jawaban pucha: Kya aap ko meri 
betiyon ke faqr ka khauf hai? Main ne apni betiyon ko hukm 
diya hai ke wo har raat surah Waqi'ah padha karein ke us ki 
barkat se faqr nahi aayega. Unhon ne Sayyeduna Zubair Bin 
Awwam (Radhiyallahu Anhu) ko wasiyat ki thi ke wo aur un ka 
beta Abdullah un ki jayedaad ko taqseem karenge. Sayye- 
duna Zubair (Radhiyallahu Anhu) un ki namaz e janaza padhay- 

enge, chunache jab unki wafat huwi to Sayyeduna Zubair 
(Radhiyallahu Anhu) ne raat ke waqt Sayyeduna Abdullah Bin 
Masud (Radhiyallahu Anhu) ko jannatul Baqi mein dafna diya. 
Sayyeduna Uthman (Radhiyallahu Anhu) ko un ki wafat ka ilm 
huwa to bade ranjeedah huwe aur un ke janaze mein shirkat 
na karne par badha afsoos kiya balke Sayyeduna Zubair 
(Radhiyallahu Anhu) se narazi ka izhar kiya ke mujhe Abdullah 
Bin Masud (Radhiyallahu Anhu) ki wafat ki khabar kyon na di. 
Baaz muarrekheen ne likha hai ke un ka janaza Sayyeduna 
Uthman (Radhiyallahu Anhu) ne aur baaz ne kaha hai ke Ammar 
Bin Yasir (Radhiyallahu Anhu) ne padhaya. Allah Taala is mard e 
mujahid par laakhon rehmatein nazil farmaye. 


Hawashi: 
[1] Musnad Ahmed:1/379.[2] Sahih Bukhari, 
Hadeeth:5050. [3]Musnad Ahmed:1/114. 


Tafseel ke liye dekhiye: AL bidayah wa AL Nihayah: 7/108, 


wa Usud Al Ghaabah:1/345 wa 3/74-77, wa Siyar Aalam Al 
Nobala:1/461-500. 

SAYYEDUNA MUS'AB BIN UMAIR 


(RADHIYALLAHU ANHU) 

Bara bin Aazib (Radhiyallahu Anhu) farmate hain: 

"Mus'ab Bin Umair(Radhiyallahu Anhu)awwaleen 
muhajireen mein se hain, Muallim e Madina aur 
shaheed e Uhud hain". (Sahih Bukhari:3924, Sahih Muslim:940) 

Islami tareekh mein jin shakhsiyaton ne apni seerat ke 
sunahre nugoosh chodhe hain, un mein ek badi shakhsiyat 
Sayyeduna Mus'ab Bin Umair (Radhiyallahu Anhu) ki thi. Un ko 
jo aezazat mile wo kam hi logon ko naseeb huwe. 

Un ki azmat wa fazeelat ke baare mein itna kehna hi kafi 
hai ke un ko Islam ka pehle Muallim banne ka sharf hasil 
huwa. Ye Quraish ke ek bade khandan Abdud Daar se tallug 
rakhte the. Bade Ameer walidain ke bête the. Un ka bachpan 
aur jawani nehayat naaz wa ne'am mein guzri thi. Umdah se 
umdah tar nitnayi poshakein pehente the. Apni maan ke 
bade hi ladle the, lehaza un ke liye nehayat qeemati libas 
banaya jata tha. Makkah mein sab se mehenga aur qeemati 
atar istemal karne wale bhi Mus'ab hi the. Un ke liye Yemen 
ke mashoor ilaqe Hazramut se joota khareeda jata tha. Ye 
khud bhi bade khubsurat, nehayat khush libas, khush guftar 
aur khush khoraak the. Naujawanon ki majlis mein baithte 
to un ki guftagu sunne wali hoti thi. Itni shandar guftagu 
karte the ke sunne waale hairan reh jata, aksar naujawan un 
ka intezar karte ke wo kab majlis mein aaye aur un ki 
baatein suni jaye. Jab wo majlis mein baith jate to sab un ki 
taraf dekhte, hama tan gosh hokar un ki baatein sunte aur 
sar dhunte. Un ke dalayel badhe qawi aur zordar hote the. 
Koi un se guftagu mein aage nahi nikal sakta tha. 

Mus'ab Bin Umair ki walidah Khanas Bint e Malik nehayat 
Ameer kabeer aurat thi.Mus'ab ki shakhsiyat mein be 
shumar khubiyan jalwah gar thin.Wo bade bahadur the. Kisi 
se nahi darte the. Taham ek zaat aisi thi jisse wo bahut darte 

the aur un ke samne un ki ghiggi bandh jati thi. Aur ye un ki 
walidah thi. Wo walidah ke bade farman bardar the. Apni 
dhun ke pakke the. Ek martaba jo iradah kar lete wo atal 
hota tha. Jab Allah ke Rasool (sallallahu Alaihi Wa Sallam) ne aawaz e 
haq buland farmaya to ye nehayat hi khatin aur mushkil 
daur tha. Islam qabool karne wale bahut thode the.chup 
chup kar tableegh hoti thi. Ek din aisa aaya ke Allah ke 
Rasool (Sallallahu Alaihi Wa Sallam) ne Safa pahadi ke daman mein 
Arqam Bin Abi Arqam ke ghar ko dawat-e- Islami ka markaz 
banaya.Ye ghar logon ki nigahon se door tha.Arqam ka 
talluq Abu Jahl ke khandan Bani Makhzoom se tha. Phir 
tareekh ne wo din bhi dekha jab Bani Abdud Daar ke is 
farzand ne Islam qabool kar liya. Islam qabool karne ke baad 
un ki kaifiyat Badal gayi. Un ka beshtar waqt Dar e Arqam 
mein guzarta. Wo Allah ke Rasool (Sallallahu Alaihi Wa Sallam) ki 
sohbat mein roh kar aap (Sallallahu Alaihi Wa Sallam) ki rehbari 
se faiz yaab hote aur Islam ki taleemat hasil karte the. 

Unki walidah Islam ki sakht dushman thi. Islam ka naam 
sunna bhi gawara na karti thi, is liye Mus'ab Bin Umair 
(Radhiyallahu Anhu) ne maslihatan apne Islam ko chupaye 
rakha. Magar aakhir kab tak wo Islam ko chupaye rakhte. Ek 
din un ke dost Uthman Bin Talha ne un ko Daar e Arqam 
mein dakhil hote huwe dekh liya. Phir kisi aur maqaam par 
Muhammad (sallallahu Alaihi Wa Sallam) ke sath namaz padhte huwe 
bhi dekha. Chunache Uthman Bin Talha ne un ki walidah ko 
un ke Islam lane ki khabar de di. Bas phir kya tha ek 
bhunchal aa gaye. Un ki maan sonch bhi nahi sakti thi ke us 
ka beta bhi Islam gabool kar sakta hai. 

Ek din Mus'ab (Radhiyallahu Anhu) ki maan ne apne khandan 
walon ko jama kiya, baad azaan Mus'ab (Radhiyallahu Anhu) ko 
hazir hone ka hukm diya. Ye apni maan se sirf darte hi na 
the balke us ka behad adab wa ehteram bhi karte the. Maan 
ne thappad marne ke liye haath utha rakha tha. gareeb tha 
ke wo apne bête ko maar baithti ke ashraaf mein se ek 
shakhs ne use mana kiya aur kaha ke hum us ko samjha dete 

hain, itna gussa na karo, ye khud hi samajh jayega. Us waqt 
to toofan tal gaya. Magar jun jun maan ki Islam dushmani 
mein sakhti aati gayi, Mus'ab (Radhiyallahu Anhu) ki quwwat 
eimaani mein izafa hota chala gaya. Maan ne un se tamaam 
mura'aat cheen liye. Aur ye tamam dunyawi ne'maton se 
mehroom kar diye gaye. Jab maan ne dekha ke us ka ye 
harba bhi kamyab nahi huwa to un ko qaid karne ka faisla 
kar liya gaya. 

Ye wo waqt tha jab Quraish ke zulm wa sitam se bachao ke 
liye Allah ke Rasool (Sallallahu Alaihi Wa Sallam) ne musalmanon ko 
Habsha ki taraf hijrat karne ka hukm de diya tha. Irshad 
huwa: "Habsha mein ek aisa aadil hukmaran hai jo kisi par 
zulm nahi karta, lehaza wahan chale jao." Jin khush naseeb 
logon ko Habsha ki pehli aur phir dusri hijrat ka sharf hasil 
huwa, un mein Mus'ab Bin Umair (Radhiyallahu Anhu) bhi shamil - 
the. Jab log Habsha ki taraf hijrat kar rahe the to ek din ye 
bhi maan ko jul de kar nikal bhaage, hijrat karne walon ke 
qafile mein shamil huwe aur ba khairiyat Habsha pahunch 
gaye. Wahan kuch arsa guzra to muhajireen e Habsha mein 
ye afwah phail gayi ke ahl e Makkah Islam le aaye hain, chu- 
nache bahut sare log wapas aagaye. Un mein Mus'ab Bin 
Umair (Radhiyallahu Anhu) bhi the. Jab wo Makkah pahunche to 
malum huwa ke ye mahez afwah thi jabke haqeeqi surat e 
haal ye thi ke ahl e Makkah apne kufr aur shirk mein pehle 
se bhi zyada sakht ho gaye the aur musalmanon par pehle se 
bhi badh chadh kar zulm wa sitam dha rahe the. Habsha 
mein Mus'ab Bin Umair (Radhiyallahu Anhu) khaase kamzor ho 
gaye the. Un ki rangat hi badal gayi thi. Maan ne dekha to be 
tab hogayi. Bete ko ghar le aayi. Magar ab us ki mahabbat 
aur piyaar mein khasa faraq tha. Wo apne buton ko chodhne 
par aamadah na thi. 

Idhar beta Allah aur us ke Rasool (Sallallahu Alaihi Wa Sallam) ki 
mahabbat mein pehle se bhi aage badh chuka tha. Mus'ab 
(Radhiyallahu Anhu) nehayat khush akhlaaq the. Jis ke paas bhi 
thodi hi der ke liye baith te us ko apna girwida kar lete the. 

Un ke ek bachpan ke dost Umar Bin Rabiya bayan karte hain 
ke ham donon ne Habsha ki taraf ikhatte hi hijrat ki thi. 
Mus'ab mera dost tha. Main ne usse badh kar husn-e-akh- 
laag wala koi shakhs nahi dekha. Us ka kisi se kam hi 
ikhtelaf hota tha. 

Islam se mahabbat ki lazzat bhi ajeeb shay hai. Walidah ne 
phir sakhti ki aur kaha: Agar tum ne Islam na choda to main 
tumhein rassiyon se bandh kar ghar hi mein gaid karungi. 
Unhon ne walidah ka ye iradeh dekha to saaf keh diya ke 
"Jiss ne bhi mujhe rassiyon se bandhne mein tumhari madad 
ki, main use qatl kar dunga." Maan apne bete ke naqabil e 
taskheer azm se khoob waqif thi. Us ne rote huwe apne bête 
ka rasta chodh diya. Bete ne apne ghar par alwidayi nazar 
daali aur phir apni maan ke qareeb pahunch kar adab se 
kaha: Amma Jaan! Main aap ka nehayat hamdard aur khair 
khwah hun. Bas ek martaba apni zuban se LA ILAHA ILLA 
LLAH MUHAMMADUR RASUL ALLAH keh do. 

Maan ne bête ko gazab naak nigahon se dekha aur boli 
sitaron ki qasam! Jab tak meri aqal baaqi hai aur hosh wa 
hawas kaam karte hain, main tumhara mazhab kabhi qabool 
nahi karungi. Ye alfaz sun kar bête ke dil par kya beeti hogi? 
Ye wahi jante the. 

Seerat nigaron ne ek aur manzar bayan kiya ke ek din 
sahaba e kiram (Radhiyallahu Anhu) Allah ke Rasool (Sallallahu 
Alaihi Wa Sallam) ke gird halqa banaye baithe the. Itne mein 
Mus'ab bhi aa gaye. Sahaba ne dekha ke aaj un ki poshak 
taat ki hai. Taat ke do chote tukde the jin se bamushkil satar 
chupa rakha tha kyonke aaj unki walidah ne un ke badan ke 
kapde bhi utarwa liye the. Jab unhon ne satar chupane ke 
liye kuch manga to us ne bête ki taraf taat ke do tukde phe- 
nk diye .Aur kaha: Agar tum Muhammad (Sallallahu Alaihi Wa 
Sallam) ko nahi chodhte to phir aaj se tumhein yehi libas 
pehenna padega, chunache Mus'ab (Radhiyallahu Anhu) yehi libas 
pahne huwe bargah e risalat mein hazir huwe. Sahaba e 
kiram (Radhiyallahu Anhu) ki aahein nikal gayin. Aankhon se 

aansu jaari ho gaye. Allah ke Rasool (Sallallahu Alaihi Wa Sallam) 
ne apne sathi ki taraf shafqat bhari nigahon se dekha aur 
irshad farmaya: "Main ne Mus'ab ko Islam laane se pehle bhi 
dekha hai, poore Makkah mein us se zyada walidain ka ladla 
koi na tha. Use duniya bhar ki aasayesh aur sahulatein 
muyassar thi. Ye sab se mehenga atar istemal karta tha. 
Magar us ne ye saari nematein Allah aur us ke Rasool (sallallahu 
Allahu Alaihi Wa Sallam) ke liye qurban kardi." 

Madina Tayyeba se che afrad par mushtamil ek wafd 
Makkah aata hai. Un logon ki khush qismati ke unki Allah ke 
Rasool (Sallallahu Alaihi Wa Sallam) se mulaqat ho jati hai aur wo 
Islam ki daulat se malamaal hokar wapas jate hain. Madina 
Tayyaba mein Isalm ki roshmi padhne aur phailne lagti hai. 
Un logon ne Allah ke Rasool (sallallahu Alaihi Wa Sallam) ko paigham 
bheja ke hamare liye koi Muallim bhej dijiye jo hamein 
Quran aur deen ke deegar umoor ki taleem de. Muallim ki 
badi shaan hoti hai. Ye bahut ahem aur nazuk zimmedari 
hai. Muallim ke intekhab ke liye Allah ke Rasool (Sallallahu 
Alaihi Wa Sallam)ki nigah Mus'ab Bin Umair (Radhiyallahu Anhu) 
par padti hai. Irshad huwa ke Mus'ab! Yathrib chale jao aur 
logon ko islam ki dawat do, chunache Mus'ab (Radhiyallahu 
Anhu) Yathrib pahunch jate hain. Un ke mezban Ansar ke 
sardar As'ad Bin Zorarah (Radhiyallahu Anhu) hain. 

Yathrib ka mahaul Makkah se bilkul mukhtalif hai. Yahan 
dawat wa tableegh ka maidan khula hai. Koi khaas rukawat 
nahi. Ye nehayat hikmat se ahista ahista logon ko tableegh 
kar rahe hain. Quran padha rahe hain. Un ki dawat ka usloob 
bhi bada umdah tha. Log Islam ki taraf aa rahe hain. Dawat e 
haq qabool kar rahe hain. Wo khud bhi logon ke gharon 
mein jaate un ki majalis mein shamil hote, un ke qabayel se 
ruju karte aur unhein Quran padh kar sunate. Allah ke 
Rasool (Sallallahu Alaihi Wa Sallam) ke baare mein aagah karte aur 
un ke akhlaq aur mahasin-e-aaliya bayan karte. Is jiddo 
jehed ka natija ye hota ke ek do aadmi Islam qabool kar lete. 
Udhar Asad Bin Zorarah (Radhiyallahu Anhu) jo ab un ke dost 

bhi the, muhrim e raaz bhi the aur shareek-e-kaar bhi, wo 
ek qadam aage badhate hain. Un ka kehna tha ke Islam ko 
badi tezi se phailna chahiye. 

Ek din unhon ne Mus'ab (Radhiyallahu Anhu) ko sath liya aur 
Bani Abdul Ashhal aur Bani Zafar ke mohalle mein tashreef 
le gaye. Wahan Bani Zafar ke ek baagh mein Marq nami ek 
kuwein par baith gaye. Un ke paas kuch musalman jama ho 
gaye. Us waqt tak Bani Abdul Ashhal ke do bade sardar S'ad 
Bin Muadh aur Usaid Bin Hudhair musalman nahi huwe the, 
abhi mushrik hi the. Jab unhein un ki aamad ki khabar huwi 
to S'ad Bin Muadh ne Usaid se kaha: Tum jao aur dekho ke 
ye log kya kar rahe hain? Ye hamare azeezon ko bewaqoof 
bana rahe hain. dar asl As'ad Bin Zorarah mera khalazaad 
hai. Main us ke samne nahi jana chahta. Tum un logon ko 
daant do aur hamare mohalle mein aane se mana kardo. 
Agar khala ka beta na hota to ye kaam mein khud hi anjaam 
deta. 

Usaid ne apna hirba uthaya aur un logon ke paas ja pahu- 
nche. Hazrat As'ad Bin Zorarah (Radhiyallahu Anhu) ne unhein 
baagh mein aate dekha to Mus'ab Bin Umair (Radhiyallahu Anhu) 
se kehne lage ke ye apni qaum ka sardar aa raha hai. Un ke 
baare mein Allah se apni bandagi ka rishta sach kar dikhao. 
Y'ani unhein deen e haneef ki dawat do. Mus'ab (Radhiyallahu 
Anhu) kehne lage ke agar ye baithega to main us se zaroor 
baat karunga. Is dauran Usaid un ke paas pahunch gaye aur 
aate hi un ko sakht sust kehne lage. Bolo: Tum yahan kyon 
aaye ho? Tum hamare kamzoron ko bewaqoof banate ho. 
Yaad rakho!Agar tumhein apni jaan piyari hai to hum se alag 
hi raho. Mus'ab (Radhiyallahu Anhu) ne nehayat itmenan se kaha: 
Kyon na aap thodi der ke liye hamare paas baithein, hamari 
baat sunein agar hamari baat pasand aa jaye to qabool 
karlein aur pasand na aaye to chodh den. Usaid ne kaha: 
Tumhari baat maqool hai. Tum ne insaf ki baat ki hai. Phir 
hirba gadh kar baith gaye. Ab Mus'ab Bin Umair (Radhiyallahu 
Anhu) ne islam ki baat shuru ki. Us ke mahasin bayan kiye 

aur Quran e Paak ki tilawat ki to dauran-e- ,-guftugu hi Usaid 
ke chehre se andazah ho gaya ke wo baat qabool kar rahe 
hain aur un ke chehre par chamak aa gayi hai.Jaise hi Mus'ab 
(Radhiyallahu Anhu) ne apni baat khatm ki to Usaid ne kaha ke 
ye to badi achchi baatein hain aur bahut hi khoob hai, phir 
pucha: Jab tum log kisi ko musalman karte ho to kya karte 
ho? Unhon ne kaha: Aap ghusl karlen.Kapde paak karlen aur 
haq ki shahadat dein. Do rakat namaz padhein. Usaid ke dil 
ki kaya palat chuki thi. Wo fauran uthe, ghusl kiya, paak saaf 
kapde zaib tan kiye, kalima e shahadat padha aur islam ki 
daulat se maala maal ho gaye. Phir do rakat namaz ada ki 
kehne lage. Mere piche ek aur shakhs bhi hai agar wo tum- 
hara pairokar ban jaye, islam qabool karle to phir us ki 
qaum ka koi aadmi piche nahi rahega, sab musalman ho 
jayeinge. Main unhein abhi tumhare paas bhejta hun. Ye keh 
kar wo S'ad Bin Muadh ki taraf rawana ho gaye. 

S'ad Bin Muadh apne sathiyon ke saath majlis mein baithe 
huwe the. Unhon ne Usaid (Radhiyallahu Anhu) ko aate dekha 
to apne sathiyon se kehne lage. Wallah! Ye shakhs tumhare 
paas jo chehra lekar aa raha hai, ye wo chehra nahi hai jise le 
kar gaya tha. Itni der mein Usaid (Radhiyallahu Anhu) majlis 
mein pahunch jate hain. S'ad Bin Muadh ne un se pucha ke 
batao jis kaam ke liye main ne tumhein bheja tha us ka kya 
huwa? Tum kya kar ke aaye ho? Unhon ne kaha: Main ne un 
se baat ki hai. Wallah! Mujhe to un ki baat mein koi galat 
cheez nazar nahi aayi. Waise main ne unko mana kar diya 
hai aur unhon ne kaha hai ke hum wahi karenge jo aap 
chahenge. 

Hazrat Usaid (Radhiyallahu Anhu) ki khwahish thi ke kisi tarah 
S'ad Bin Muadh bhi halqa bagosh e islam ho jayen. Ye na sirf 
apni qaum ke sardar the balke waqt ke behtareen mufakkir 
bhi the. Hazrat Usaid (Radhiyallahu Anhu) sonchne lage ke ab un 
ko Mus'ab Bin Umair (Radhiyallahu Anhu) tak kaise bheja jaye 
taake ye un ki batein sunein aur apne liye Saheeh deen ka 
khud faisla karein. Unhon ne achcanak Sa'd Bin Muadh se 

kaha: Mujhe maloom huwa hai ke Bani Harith ke log As'ad 
Bin Zorarah (Radhiyallahu Anhu) ko gatl karne gaye hai. Us ki 
wajah ye hai ke wo jaante hain ke As'ad tumhari khala ka 
beta hai. Ye sun kar S'ad ghusse se bhadak uthe, apna nezah 
uthaya aur badi tezi se Mus'ab Bin Umair aur As'ad Bin 
Zurarah (Radhiyallahu Anhu) ke paas jaa pahunche. 

Wo donon abhi tak Bani Zafar ke ek baagh mein Marg nami 
kuwein par nehayat itmenan se baithe the. Ab wo samajh 
gaye ke Usaid ka asl mansha kya tha. Wo chahta tha ke 
Mus'ab Bin Umair (Radhiyallahu Anhu) jo baat pesh karte hain us 
ko S'ad khud sunein. S'ad Bin Muadh ne pane khalazaad 
As'ad (Radhiyallahu Anhu) se mukhatib hokar kaha: Allah ki 
gasam! Agar maal aur tumhare darmiyan garabat ka tallug 
na hota to tum mujh se kissi achchai ki ummeed nahi rakh 
sakte the. Tum log hamare mohalle mein aakar jo harkatein 
kar rahe ho wo hamein gata'an gawara nahi. 

Udhar As'ad Bin Zorarah (Radhiyallahu Anhu) ne Mus'ab Bin 
Umair (Radhiyallahu Anhu) se pehle hi ye keh diya tha ke aap ke 
paas ek aisa sardar aa raha hai jis ke piche us ki puri gaum 
hai. Agar us ne tumhari baat maan li aur Islam qabool kar 
liya to phir uski gaum ka koi fard piche na rahega, chunache 
Hazrat Mus'ab Bin Umair (Radhiyallahu Anhu) ne S'ad ki kadwi 
kaseli guftagu ko nazar andaz karte huwe un se nehayat 
narmi aur nawazish se kaha: Aap thodi der ke liye tashreef 
to rakhein, hamari baat to sunein ,agar aap ko hamari baat 
achchi lage to use gabool kar lijiye aur agar pasand na aaye 
to hum aap ki napasandida baat ko aap se door hi rakheinge. 

S'ad kehne laga: Ye to bila shuba tumne insaf ki baat ki hai. 
Ye keh kar unhon ne apna nezah zameen mein gaadha aur 
aalti palti maar kar baith gaye. Ab Mus'ab Bin Umair 
(Radhiyallahu Anhu) ki baari thi. Wo behtareen khateeb the, 
umdah guftagu ka saleekha khoob jante the. Unhon ne Islam 
ke mahasin bayan kiye, Islam ka taaruf karaya, phir Allah ke 
Rasool (Sallallahu Alaihi Wa Sallam) ke taaruf ke baad Quran e Kar- 
eem ki tilawat shuru kardi. Quran ke alfaz S'ad Bin Muaz ke 

dil wa dimag mein utar rahe the. Islam ke pehle safeer ne 
S'ad ke chehre ki taraf dekha. Un ka chehra chamak raha tha. 
Kahan wo gussa aur ishte'aal bhari baatein aur kahan ab un 
ki ye khanda peshani aur betabiyan ke ek dam be ikhtiyar 
hokar puchne lage: Tum log Islam laate ho to kya karte ho? 
Jawab mila: Islam qabool karna bada aasan hai. Bas aap 
ghusl karlein. Kapde paak karlein. Haq ki shahadat den aur 
phir do rak'at namaz ada karen.Aap dayera e Islam mein 
dakhil ho jayenge. 

Chunache S'ad Bin Muaz uthte hain. Unhon ne ghusl kiya. 
Kapde badle aur phir Madina Tayyeba ka ye namwar sardar 
kalima Tayyeba padhne laga. 

Madina Tayyeba ke mumtaz sardaron ke Islam qabool 
karne ke baad Mus'ab Bin Umair (Radhiyallahu Anhu) ko bahut 
badi kamyabi mil chuki hai. Un ke chehre par itmenan hai. 
Wo Allah ka shukr ada kar rahe hain ke MAdina Tayyeba ka 
namwar sapoot daman e Islam mein jagah paa chuka hai. 
Udhar S'ad Bin Muaz (Radhiyallahu Anhu) ka dil kuch aur hi faisla 
kar chuka hai. Unhon ne apna nezah uthaya aur apni qaum 
ki taraf chal diye. qaum ke danishmandon ne door hi se un 
ke aane ka andaaz dekha to kehne lage: wallah S'ad jo 
chehra lekar gaye the uski bajaye wo doosra chehra lekar 
wapas aa rahe hain. Itni der mein S'ad apni qaum ke paas 
pahunch jate hain. Aur apni qaum se yun mukalama karte 
hain: 

Bani Abd e Ashhal! Tumlog mere baare mein kya ray 
rakhte ho? Apne batin mein mera muamla kaisa samajhte 
ho? qaum ke afrad ba yak zuban bole: Aap to hamare sardar 
hain, hum mein sab se zyadah achchi sujh bujh ke malik 
hain, hamare numayan afrad mein se hain. 

Ab Hazrat S'ad (Radhiyallahu Anhu) ne farmaya: Agar mere 
baare mein tumhari yehi ray hai to suno: Tamam mardon 
aur aurton se meri baat cheeth haram hai jab tak ke tum 
Allah aur us ke Rasool (Sallallahu Alaihi Wa Sallam) par eiman na 
lao. Wo qaum ke sardar the, qaum un ki motee' bhi thi, un ka 

ehteram bhi karti thi. Un ki zahanat wa fazanat aur samajh 
bhoojh ki dil se qayal thi. Aur phir sardar ne to 'ayn fitrat ki 
baat ki thi. Islam to deen e fitrat hai. Ab un ki baat Bani Abd 
Ashhal ke logon mein gardish karne lagi. Gharon, gali ku- 
chon aur bazaron mein Islam ka charcha hai, log jooq dar 
jooq haq ki sada par labbaik keh rahe hain. Islam ki tareekh 
ka sunehra baab khulta hai. Shaam tak S'ad Bin Muadh 
(Radhiyallahu Anhu) ke qabile ke kam wa besh tamam afrad 
Islam qabool kar chuke hain. LA ILAHA ILLALLAH MUHA- 
MMADUR RASULULLAH,ke moqaddas bol se Madina Tayye- 
ba ki basti gunj rahi hai. S'ad Bin Muadh (Radhiyallahu Anhu) 
kitne khush qismet hai. Bade sardar ki khubi yehi hoti hai ke 
qaum us ka ehteram karti hai. Un ki qaum ke jitne log islam 
qabool karte hain un sab ki nekiyan Hazrat S'ad (Radhiyallahu 
Anhu) ke naseeb mein aati hain. S'ad Bin Muadh (Radhiyallahu 
Anhu) ka pura qabeela Bani Abd Ashhal islam qabool kar leta 
hai. Sirf ek shakhs reh jata hai.Unka qissa bhi bada ajeeb hai. 

Qhareyeen e kiram! Agar koi shakhs aap se suwal kare ke 
kya koi aisa aadmi bhi hai jis ne Allah Taala ko ek sajdah bhi 
na kiya ho, aur use Allah ke Rasool (Sallallahu Alaihi Wa Sallam) 
ne jannati hone ki guarantee di ho? 

To us ka jawab ye hai ke bilashuba tareekh-e-islam mein 
mutaaddid aise afrad hain jinhon ne ek bhi namaz nahi 
padhi magar natiq e wa'hi ne un ke jannati hone ki basharat 
di. Un khush qismat logon mein Banu Abd e Ashhal ki qaum 
ka ek fard Usairim bhi hai.Us ne islam ke ibtedayi daur mein 
kisi wajah se islam qabool na kiya. Magar jab Allah ke Rasool 
(Sallallahu Alaihi Wa Sallam)ghazwa e Uhud ke liye nikalte hain to 
ayn m'arake ke waqt Usairim maidan e jung mein pahunch 
jate hain. Islam qabool karte hain. Aur phir kafiron se ladte 
huwe shaheed ho jate hain. Unhon ne Allah ke liye ek bhi 
sajdah nahi kiya. Ek namaz bhi ada nahi ki. Magar Allah ke 
Rasool (Sallallahu Alaihi Wa Sallam) un ko certificate de rahe hain 
ke Usairim ne amal thoda kiya magar us ka ajar bahut ziyada 


paya. 

Qhareyeen e kiram! Islam ke pehle safeer ji jin n ko ahl e Mad- 
ina ne :Mus'ab Al Khair" ka laqab diya. Un ka qayam As'ad 
Bin Zorarah (Radhiyallahu Anhu) ke ghar hi par hai. Wo sara din 
tableegh karte hain. Logon ko islam ke arkan sikhate hain. 
Madina ke sardar un ka bharpoor sath de rahe hain. Jabaja 
log yehi baatein kar rahe hain ke agar Usayd Bin Hudhair 
(Radhiyallahu Anhu)musalman ho gaye , S'ad Bin Muadh musalman 
ho gaye, S'ad Bin Ubadah (Radhiyallahu Anhu) musalman ho 
gaye hain aur As'ad Bin Zorarah (Radhiyallahu Anhu) jaisi shkh- 
siyat ne Islam qabool kar liya hai to phir ham kyon piche 
rahein. Us ke baad un ka rukh Mus'ab Bin Umair (Radhiyallahu 
Anhu) ki taraf hota hai ke un ki zuban se to deen e haq hi ki 
baat hi nikalti hai.Jab un ko mehsoos ho gaya ke ab musal- 
manon ki ek qabil e qadr jamaat parwan chadh chuki hai to 
un ka mission ek had tak pura ho gaya. Ab Hajj ka mausam 
aa raha hai.Nubuwwat ka terahwan (13) saal shuru ho 
chuka hai. 

Madina Tayyeba ke log Hajj ke liye Makkah ka rukh kar 
rahe hain aur is qafile mein Mus'ab Bin Umair (Radhiyallahu 
Anhu) bhi shamil hain take apne rehbar e azam aur salaar e 
aala (Sallallahu Alaihi Wa Sallam) ko apni kamyabiyon se aagah aur 
Madina Tayyeba ke halaat se bakhabar kar sakein, chunache 
wo Allah ke Rasool (Sallallahu Alaihi Wa Sallam) ki khidmat mein 
hazir hote hain aur aap (Sallallahu Alaihi Wa Sallam) ko qabayel e 
Yasrib ke halaat aur unki jangi wa defayi salahiyaton ki 
tafseelat se aagah karte hain. In tamam halaat ko jaanne ke 
baad Hijrat ki rah hamwar aur aasan ho jati hai. Aur musa- 
laman ek martaba phir aahista aahista nehayat hikmat se 
Madina Tayyeba ka rukh karte hain. Aur phir ek din woh bhi 
aata hai jab kayenat ki sab se aala aur muazzaz shakhsiyat 
aakhri aur aalami Nabi Hazrat Muhammad (Sallallahu Alaihi Wa 
Sallam) Sayyeduna Abubakr (Radhiyallahu Anhu) ke sath Yasrib 
pahunch jaate hain. 

Ghazwa e Badr do (2) Hijri ko huwa. Allah ke Rasool 
(Sallallahu Alaihi Wa Sallam) jab Badr ki taraf rawana hote hain to 

un ke fidayiyon mein ye Quraishi naujawan Mus'ab Bin 
Umair (Radhiyallahu Anhu) bhi shamil hain. Kuch hi arse ke 
baad ghazwa e Uhud ka mauqa aata hai. Islami lashkar 
ikhatta ho chuka hai, Allah ke Rasool (Sallallahu Alaihi Wa Sallam) 
ne is mauqe par muhajireen aur Ansaar ko jhande ata 
farmaye.Un khush naseebon mein Hazrat Mus'ab (Radhiyallahu 
anhu) bhi shamil the. Jhande ka milna ek badi s'aadat hai aur 
us ki hifazat karna us se bhi badi aur azeem tar zimmedari 
hai! Hazrat Mus'ab (Radhiyallahu Anhu) is zimmedari ko khoob 
samajhte the,chunache Uhud ke din aap ne is zimmedari ka 
haq bakhubi ada kardiya.Muarrekheen ne us din Hazrat 
Mus'ab (Radhiyallahu Anhu) ka kirdar is tarah bayan kiya hai. 

Jung e Uhud mein jhanda Mus'ab (Radhiyallahu anhu) ke paas 
tha.Musalman jab tittar bittar hogaye to Mus'ab sabit qadam 
rahe. Ibn e Qamiya laishi aage badha. Usne aapke dahne 
haath par talwar ka waar kiya jis se aap ka daayan hath jism 
se juda ho gaya, aap ne jhanda bayein hath mein pakda. Ab 
us ne baayein haath par waar kiya aur un ka bayan bazu bhi 
kat gaya, us waqt aap ye aayat tilawat kar rahe the: 

"Aur Muhammad (Sallallahu Alaihi Wa Sallam) sirf Allah ke 
Rasool hi hain,aap se pehle bhi bahut se Rasool guzar 
chuke hain." (Aal e Imran -3: 144) 

Hazrat Mus'ab ne kate huwe bazuaon ke baqaya hisson ke 
sahare jhanda apne seene se laga liya. Ab ki baar us ne neze 
se hamla kiya. Aap ki zuban par musalsal Quran e paak ki is 
aayat ki tilawat jaari thi: 

((WA MA MUHAMMADUN ILLA RASULUN QAD KHALAT 
MIN QABLI HIR RUSULU)) ( Al Imran 3: 144) 

Neze ki ani aap ke seene ke paar ho gayi. Aap zamaeen par 
gir gaye aur saath hi shaheed ho gaye. Shahadat ke waqt 
umr e Mubarak chalees (40) saal thi. Jhanda zameen par gira 
to Hazrat Ali (Radhiyallahu Anhu) ne aage badh kar jhanda 
sanbhal liya. M'arka khatm huwa. Allah ke Rasool (Sallallahu 
Alaihi Wa Sallam) deegar sahaba ke saath shuhada ko al wida 
keh rahe the, jin mein Hazrat Mus'ab Bin Umair (Radhiyallahu 

Hazrat Khabbab Bin Arat (Radhiyallahu Anhu) ne aansuon ke 
sath un ko yun nazrana e aqeedat pesh kiya: Hum logon ne 
mahez razaye ilahi ki khatir Allah ke Rasool (Sallallahu Alaihi Wa 
Sallam) ke saath hijrat ki. Is ka ajr wa sawab aur badla yaqee- 
nan Allah Taala se milega. Hum mein se kuch aise log bhi the 
jinhon ne hijrat ka badla duniya mein bhi paya aur kuch aise 
the jin ko duniya mein koi maddi fayeda hasil na huwa, un 
mein Mus'ab Bin Umair (Radhiyallahu Anhu) bhi shamil the. Jab 
un ko dafan karne lage to kafan muyassar na tha, ek choti si 
chadar hti, jis ko sar par daal lete to paun nange reh jate aur 
paun par sarkate to sar e Mubarak nanga reh jata. 

Rasoolullah (sallallahu Alaihi Wa Sallam) ko khabar di gayi . Aap 
(Sallallahu Alaihi Wa Sallam) tashreef laye, apne piyare sathi ki 
laash ke qareeb khade huwe. Aankhon se aansu rawan the. 
Aap (Sallallahu Alaihi Wa Sallam) ne farmaya: 

"Mominon mein kuch log aise hain jinhon ne apne Rab 
ke sath wade ko sachcha kar dikhaya. Mus'ab! Main ne 
tumhein Makke mein dekha tha. Tum se zyadah nafees 
libas aur tum se zyadah khubsurat bal kisi ke nahi the aur 
is wagt mein tumhari ye halat dekh raha hun ke tumhare 
baal bikhre huwe hain aur tum ek mamuli chadar mein 
lipte huwe ho." 

Phir aap (Sallallahu Alaihi Wa Sallam) ne tamam shuhada ki taraf 
ek nazar daali aur farmaya: "Allah ka Rasool gawahi deta hai 
ke tum qayamat waale din shuhada mein uthaye jaoge." 

Phir aap (Sallallahu Alaihi Wa Sallam) ne sahaba ko hukm diya 
Mus'ab ke sar ko chadar se dhaanp do aur qadmon ko izkhir 
ghaas se dhak do[1](Aur phir qabr ke supurd kardo ) 
(Radhiyallahu Anhu). 

Hashiya: 

[1]Sahih Bukhari , Hadeeth :1276. 

Tafseel ke liye dekhiye: UsUd Al Ghabah :1/ 269 wa 
134-136.Wa Arraheequl Makhtoom,page:144/146,wa Al Ma- 
gazi waqedi:1/213,wa Siyar Aalam Al Nobala:1/146.147. 

SAYYEDUNA ABU HURAIRAH 


(RADHIYALLAHU ANHU) 

Nabi e Kareem (Sallallahu Alaihi Wa Sallam) ne farmaya: 

"Aye Allah! Mominon ke dilon mein Abu Hurairah aur 
un ki walidah ki mahabbat daal de aur un ke dilon mein 
mominon ki mahabbat daal de" (Sahih Muslim:2491) 

Islami tareekh se adna si waqfiyat rakhne wale shakhs ke 
liye bhi Sayyeduna Abu Huraira (Radhiyallahu Anhu) ka naam 
bahut maroof hai. Bhala kaun si Islami kitab hogi jis mein 
(CAN ABI HURAIRA OAALA:OAALA RASOOLULLAH))(Salla- 
Ilahu Alaihi wa Sallam) ke Mubarak alfaz se ibarat shuru na hoti 
ho. Shayed hi koi khutba e juma aisa ho jis mein khateeb 
hazraat un ke hawale se hadeeth bayan na karte hon. Yemen 
ke mashoor Oabile Daus se tallug rakhne wale Abu Huraira 
(Radhiyallahu Anhu) bila shuba Ameerul Momineen fil hadeeth 
ke buland mugaam par Fayez the. Allah Ta'ala sahaba e kir- 
am par caroron rehmatein nazil farmaye. Un ki koshishon ki 
badolat Islam ki taleemaat ham tak bahut wazeh hokar 
pahunchi hai.Unhon ne Islam ki raahon ko achchi tarah 
raushan kar diya. Yun to bahut se sahaba e kiram ne Allah ke 
Rasool (Sallallahu Alaihi Wa Sallam) se Ahadeeth riwayat ki hain 
magar unmein se jis shakhsiyat ne sab se zyadah Ahadeeth 
riwayat ki hain, aaj hum un ki Mubarak zindagi par kuch 
raushni daleinge. 

Zamana e jahiliyat mein un ke mutaddid naam the jin mein 
se Abd Shams zyadah mashoor hai. Islam laane ke baad un 
ka naam Umair, Abdullah ya Abdurrahman rakha gaya. Wo 
Abdurrahman hi ke naam se zyadah maruf huwe. Unhein 
Abu Huraira is liye kaha jata hai ke wo apne qabile ki bakr- 
iyan charate the. Is dauran wo dil behlane ke liye apne sath 
ek billi ka bachcha rakha karte the. Is wajah se unhein Abu 
Huraira, yaani billiyon wala kaha jane laga. Imam Ibn e Kas- 
eer kehte hain ke Abu Huraira (Radhiyallahu Anhu) ne khud 

bayan farmaya:Main ne ek jungli billi dekhi to uske bachch- 
on ko pakad liya. Mere baap ne mujh se pucha: Ye tumhari 
god mein kya hai? Main ne unhein billi ke bachchon ke baare 
mein bataya to walid kehne lage: Tu Abu Huraira hai. Allah 
ke Rasool (Sallallahu Alaihi Wa Sallam) ne unko "ABAHIRR" keh kar 
mukhatab farmaya. Un ki is kuniyat ke hawale se bahut se 
waqe'aat bayan kiye gaye hain jin ka khulasa yehi hai ke un 
ko billi se unsiyat thi. isi bina par un ki ye kuniyat is qadar 
mashhoor ho gayi ko un ka asl naam pas e manzar mein 
chala gaya. 

Sayyeduna Abu Huraira (Radhiyallahu Anhu) Tufail Bin Amr 
Dausi(Radhiyallahu Anhu)ki tableegh ke natije mein musalman 
huwe.Wo apni walidah ke hamrah Yemen se Madina Tayy- 
eba pahunche. Allah ke Rasool (Sallallahu Alaihi Wa Sallam) us 
waqt ghazwa e khaibar ke liye tashreef le ja chuke the. 
Yemen se ye nowarid jab Madina pahunche to Allah ke 
Rasool (Sallallahu Alaihi Wa Sallam) ko wahan na paakar ye bhi 
aap (Sallallahu Alaihi Wa Sallam) ke piche piche khaibar rawana ho 
gaye. Un ke saath un ka ek ghulam bhi tha. Wo raste hi mein 
kahin bhag gaya. Islam qabool karne ke baad Sayyeduna 
Abu Huraira (Radhiyallahu Anhu) ne apni zindagi ka beshtar 
hissa Allah ke Rasool (Sallallahu Alaihi Wa Sallam) ki sohbat mein 
Madina Tayyeba hi mein basar kiya. Un ka shumar ashaa- 
b-e-suffah mein hota hai.ahl e Islam ke liye ye faqr wa faaqa 
aur tangdasti ka zamana tha. Abu Huraira (Radhiyallahu Anhu) 
ka zyada tar waqt Allah ke Rasool (Sallallahu Alaihi Wa Sallam) se 
deen seekhne mein guzarta tha. Ye aap (Sallallahu Alaihi Wa 
Sallam) ki khidmat mein rah kar Ahadees seekhne aur 
samajhne ke bahut shauqeen the, chunache jab deegar 
sahaba e kiram karobar ya husool e rozgar ke liye bazaron 
aur kheton ka rukh karte the, us waqt ye Allah ke Rasool 
(Sallallahu Alaihi Wa Sallam) ki khidmat mein hazir ho jate the. 
Ilm hasil karne mein aisi bepanah lazzat hai ke ilm ka piyasa 
kabhi sairab nahi hota. Sayyeduna Abu Huraira (Radhiyallahu 
Anhu)aap (Sallallahu Alaihi Wa Sallam) ki khidmat mein sirf teen 

ya chaar baras rahe magar is mahdood muddat ke bawa- 
jood unhon ne Allah ke Rasool (Sallallahu Alaihi Wa Sallam) se 
5374 ahadees riwayat ki hai. Un mein se 326 ahadees mutt- 
affaq alaih hai. Yaani unhein Bukhari aur Muslim donon ne 
riwayat kiya hai. Imam Ahmed Bin Hanbal ki Musnad mein 
un ki riwayat 313 safhat par phaili huwi hai. Jin hazraat ne 
barah e raast un se hadeeth ki riwayat ki hai un ki tadaad 
aath sau (800) balke us se kuch zyada shumar ki gayi hai. 
Allah Rabbul izzat apne bandon se mukhtalif andaaz mein 
kaam leta hai. Aur apne maqbool bandon ko Quran wa 
hadees ki khidmat aur un ki nashr wa isha'at ke liye chun 
leta hai. In shakhsiyat mein ek numayan naam Sayyeduna 
Abu Huraira (Radhiyallahu Anhu) ka hai. Allah Ta'ala ne unko 
bala ka hafiza ata farmaya tha. Is ke bawajood unhon ne ek 
din Allah ke Rasool (Sallallahu Alaihi Wa Sallam) se arz kiya: Aye 
Allah ke Rasool! Main jo kuch sunta hun kabhi us mein se 
kuch bhool jata hun. Irshad huwa: Jab main kuch kahun to 
tum apni chadar phaila dena aur jab meri baat mukammal 
ho jaye to use utha kar apne gird lapet lena. Abu Huraira 
(Radhiyallahu Anhu) ne aisa hi kiya. Phir wo Allah ke Rasool 
(Sallallahu Alaihi Wa Sallam) Se suni huwi koi baat kabhi nahi bhule. 
Ye bhi Rasoolullah (Sallallahu Alaihi Wa Sallam) ka ek m'ojizah tha. 
Ek jagah wo khud bayan karte hain: Logo! Tum kehte ho ke 
Abu Huraira (Radhiyallahu Anhu) Rasool (Sallallahu Alaihi Wa Sallam) 
se bakasrat Ahadees bayan karta hai. Tum log jaante ho ke 
main ek miskeen aadmi tha. Main apne pet se befikr hokar 
Allah ke Rasool (Sallallahu Alaihi Wa Sallam) ki khidmat mein hazir 
rehta tha. Muhajireen bazaron mein khareed wa farokht 
mein masroof rehte the aur Ansar apne amwaal wa zara'at 
ki dekh bhaal mein mashghool ho jaate the. Ek din main 
Allah ke Rasool (Sallallahu Alaihi Wa Sallam) ki khidmat mein hazir 
huwa to aap (Sallallahu Alaihi Wa Sallam) ne farmaya: Jo shakhs 
meri baat khatm hone tak apni chadar phailaye rakhega, 
phir use samet lega wo mujh se suni huwi baat ko hargiz 
nahi bhulega, chunache main ne apni chadar phaila di yahan 

samet li. Us zaat ki qasam jis ke haath mein meri jaan hai! Us 
ke baad main ne aap (Sallallahu Alaihi Wa Sallam) se jo kuch suna 
use kabhi nahi bhula. 

Ek roz Sayyeduna Abu Huraira (Radhiyallahu Anhu)ne Allah ke 
Rasool (Sallallahu Alaihi Wa Sallam) se poocha: Allah ke Rasool! 
Qayamat ke din sab se badhkar aap ki shafa'at ka haqdar 
kaun hoga? Irshad farmaya: Abu Hurairah! Mujhe tumhare 
shauq ke pesh e nazar andaza tha ke is baare mein tumse 
pehle koi aur shakhs ye suwaal nahi karega. Bila shuba 
qayamat ke din sab se pehle meri shafa'at se fayeda uthane 
wala wo shakhs hoga jo khuloos dil se LAA ILAHA ILLA 
LLAH kahe. Is waqe'ah se andazah hota hai ke Sayyeduna 
Abu Huraira (Radhiyallahu Anhu) ko Rasoolullah (Sallallahu Alaihi 
Wa Sallam) se kasrat se suwal puchne aur ilm hasil karne ki 
kitni tadap aur kis qadar lagan thi. Sayyeduna Abu Huraira 
(Radhiyallahu Anhu) ko apni walidah se shadeed mahabbat thi. 
Wo un ke sath hi Madina Tayyeba mein muqeem thin. Magar 
abhi tak halat-e-kufr mein thin.Unko Allah ke Rasool (Salla- 
Ilahu Alaihi Wa Sallam) se dushmani bhi thi. Baaz augat wo apni 
zuban se Allah ke Rasool ke baare mein aap (Sallallahu Alaihi 
Wa Sallam) ki shaan ke munafi alfaz bhi nikal deti thin. Udhar 
Abu Huraira (Radhiyallahu Anhu) Allah ke Rasool (Sallallahu Alaihi 
Wa Sallam) par jaan chidakte the aur aap (Sallallahu Alaihi Wa 
Sallam) ki shaan ke khilaaf unhein ek lafz sunna bhi gawara 
na tha. Wo bahut mahabbat aur adab se apni walidah ko 
islam ki dawat dete the magar walidah par koi asar hi nahi 
hota tha. Ek din un ki walidah ne Allah ke Rasool ke baare 
mein aise nazeba kalimat kahe ke Abu Huraira (Radhiyallahu 
Anhu) sadme ke maare ro padhe. Wo rote huwe Allah ke Ras- 
ool ki khidmat mein hazir huwe aur arz kiya:Allah ke Rasool 
'Main apni walidah ko Islam ki dawat deta hhun magar wo 
meri baat nahi manti. Aaj jab main ne use Islam ki dawat di 
to us ne apni zuban se aise alfaz kahe jinhein main sakht 
napasand karta hun. Allah ke Rasoo!! Aap meri walidah ki 

hidayat ke liye dua farmayen. Allah ke Rasool (Sallallahu Alaihi 
Wa Sallam) ne rehmat waale hath dua ke liye buland farma 
diye ke Aye Allah! Abu Huraira ki walida ko hidayat ata 
farma. Abu Huraira (Radhiyallahu Anhu) kehte hain: Main daudta 
huwa ghar ki taraf rawana huwa taake apni walida ko Allah 
ke Rasool ki dua ke baare mein basharat dun. Jab main ghar 
ke darwaze par pahuncha to dekha ke darwazah band hai 
aur paani girne ki aawaaz aa rahi thi. Meri walidah ne andar 
se aawaaz di aur mujhe hidayat ki: Abu Huraira! Jahan ho 
wahin teher jao.Darasl meri walidah ghusl kar rahi thin. 
Thodi der ke baad unhon ne darwazah khola aur jaldi se 
dupatta odhte huwe kehne lagin: ((ASH HADU AN LA ILAHA 
ILLALLAH WA ASH HADU ANNA MUHAMMADAN ABDUHU 
WA RASULUH)) Idhar wo apne musalman hone ka aelan kar 
rahi thin.Meri ye kafiyat thi ke thodi hi der pehle main gham 
wa gusse mein rota hua Allah ke Rasool ki khidmat mein 
hazir huwa tha aur ab meri halat ye ho gayi ke main khushi 
ke aansun ke saath dobarah Allah ke Rasool ki khidmat 
.mein jaa raha tha. Main ne aap (Sallallahu Alaihi Wa Sallam) ki 
khidmat mein pahunchte hi arz kiya: Allah ke Rasool! Khush 
ho jayen. Allah Taala ne aap ki dua ko sharf e qabuliyat ata 
farmaya hai. Allah Taala ne meri walidah ko hidayat naseeb 
farma di hai. Phir Abu Huraira (Radhiyallahu Anhu) ne Allah ke 
Rasool se ek aur darkhwast ki ke Allah se dua kijiye ke wo 
mujhe aur meri walidah ko momin bandon ka mahboob 
banade, chunache Allah ke Rasool ne dua farmayi: Aye Allah! 
Abu Hurairah aur us ki walidah ko apne momin bandon ka 
mahboob bana de. Abu Huraira kehte hain: Mujhe aur meri 
maan ko chahe kisi ne dekha hai ya nahi dekha agar wo 
momin hai to hum se zaroor mahabbat karta hai. Ye waqe'ah 
dalayel e nubuwwat mein se ek hai. 

Qhareyeen e kiram! Aage badhne se pehle zara ruk jayein. 
Bila shuba har momin jo hadees e Rasul padhta hai, padhata 
hai ya sunta hai wo Sayyeduna Abu Huraira (Radhiyallahu 
Anhu) se zaroor mahabbat karta hai. Khud hamari kaifiyat ye 

hai ke un ke liye dil ki gehrayiyon se duayein nikalti hain. Un 
ka aur unki walidah ka ehteram hamare dilon mein ja guzin 
hai. Unhon ne Islam ki bahut khidmat ki hai. Aur hadeeth ko 
hum tak pahunchane mein puri eimandari aur badi mehnat 
se kaam liya hai. 

Upar zikr huwa ke Allah Ta'ala ne un ko bahut qawi hafize 
se nawaza tha. Aisa kyon na hota un ke liye to Allah ke 
Rasool (Sallallahu Alaihi Wa Sallam) ne dua farmayi thi. Ek din 
Umawi khandan ke khaleefa Marwan Bin Hakam ne un ke 
hafize ka imtehan lena chaha. Unhein bulwa bheja. Phir 
khaleefa Marwan ne apne kaatib ko parde ke piche bitha 
diya aur hukm diya ke Abu Huraira (Radhiyallahu Anhu) jo kuch 
bayan karein wo likhte jao. Ab Marwan aap se suwalat karne 
laga. Aur aap us ke jawabat marhamat farmate rahe. In 
sawalat wa jawabat ko katib ne fauran likh liya. Ek saal baad 
Marwan ne unhen phir bulaya aur unse wahi Ahadees bayan 
karne ko kaha jo ek saal pehle suni thi. Unhon ne Ahadees 
padhni shuru ki. Udhar katib ne parde ke piche baithe 
baithe un ke alfaaz ko sabega likhe huwe alfaz se milana 
shuru kiya, Sayyeduna Abu Huraira (Radhiyallahu Anhu) ko ye 
malum hi na ho saka ke un ke hafize ka imtehan liya jaa raha 
hai. Katib ne khalifa ko report di ke Hazrat Abu Huraira 
(Radhiyallahu Anhu) ne ek saal gabl jo Ahadees bayan ki thi un 
mein aur aaj un ki bayan kardah ahadees mein ek lafz ka bhi 
farg nahi paya gaya. Ek wagt wo tha ke Abu Huraira ashaab 
e suffah mein shamil the. Wahan khane peene ko kabhi kuch 
mil jata tha aur kabhi faga ki naubat aa jati. Ek dafa unhon 
ne apne geemati rumal se ek rent ko saaf kiya aur phir khud 
kalami karte huwe farmane lage : Abu Huraira! Aaj tum is 
geemti kapde se rent saaf karte ho. Yaad hai ke kal ek waqt 
wo bhi tha jab tum riyaazul jannah mein bhookh ke mare gir 
padhe the. Bhookh ki shiddat se tum par ghashi taari thi. 
Log wahan se guzarte to kehte the: Is par junoon taari ho 
gaya hai. Magar mujhe koi junoon lahiq na tha. Main bhookh 
ki waja se nidhaal ho kar zameen par leta rehta tha. Hatta ke 

bhookh se aajiz aakar apne pet par paththar bandh leta tha. 
Ek martaba usi halat mein tha ke Abubakr Siddique (Radhi- 
yallahu Anhu) wahan se guzre. Main ne un se Quran e Kareem ki 
ek aayat ka mafhoom pucha: Aayat ye thi: ((WA YUT- 
IMUNAT TAAMA ALA HUBBIHI MISKINA WA YATIMA WA 
ASEERA)).Puchne ka maqsad ye tha ke wo mujhe ghar le 
jayeinge aur khana khilayeinge magar unhon ne aayat ke 
mana bataye aur aage chale gaye, phir Sayyeduna Umar 
Farooq (Radhiyallahu Anhu) guzre to main ne un se bhi usi aayat 
ka mafhoom pucha unhon ne bhi mera maqsad pura na kiya. 
Un ke baad mohsin-e-insaniyat Muhammad Rasoolullah 
(Sallallahu Alaihi Wa Sallam) wahan se guzre. Main ne aap (Sallallahu 
Alaihi Wa Sallam) se bhi usi aayat e kareema ka mafhoom 
pucha. Aap meri zarurat fauran samajh gaye aur farmaya: 
Abu Huraira! Mere saath aao. Phir main aap (Sallallahu Alaihi 
Wa Sallam) ke piche piche aap (Sallallahu Alaihi Wa Sallam) ke ghar 
mein dakhil ho gaya. Ghar mein ek pyala doodh rakha huwa 
tha. Aap (Sallallahu Alaihi Wa Sallam) ne ghar walon se pucha: Ye 
doodh kahan se aaya hai? Arz kiya gaya: Fulan ghar se hadi- 
ya ke taur par bheja gaya hai. Allah ke Rasool (Sallallahu Alaihi 
Wa Sallam) ne farmaya: Abu Huraira! Jao tamam ashab-e-suff- 
ah ko bula lao. Main ne dil mein soncha: Ye doodh ka ek hi 
piyala hai, mujhe us waqt sakht bhookh lag rahi hai. Ye 
piyala mujh akele ke liye bhi bamushkil kafi hoga. Magar 
Allah ke Rasool ki farman bardari zaruri thi, chunache main 
ne ashab e suffa ko bulaya. Wo fauran hazir e khidmat ho 
gaye. Ab Allah ke Rasool (Sallallahu Alaihi Wa Sallam) ne irshad 
farmaya: Abu Huraira! Ye piyala pakdo aur un ko dete chale 
jao. Ek sahabi ne piya aur khoob piya hatta ke wo sair ho 
gaye. Ab piyala dusre sahabi ke hath mein diya. Unhon ne 
piya, phir teesre, phir chauthe sahabi ne piya. Isi tarah ek 
ek karke main har sahabi ke hath mein piyala pakdata chala 
gaya. Aur un sab ne khoob sair hokar piya. Jab tamam 
ahl-e-suffah ji bhar kar pi chuke to main ne ye piyala Allah 
ke Rasool (Sallallahu Alaihi Wa Sallam) ki khidmat mein pesh kar 

diya. Kayenat ke imam ne mutabassim nigahon se apna sar e 
Mubarak uthaya aur irshad farmaya: Ab tum aur mai baagi 
reh gaye. Main ne arz kiya: Aap ne durust farmaya, Irshad 
huwa: Abu Huraira! Ab tum doodh piyo. Main ne shuru kiya. 
Jab main sair ho gaya to farmaya: Aur piyo. Main ne aur pi 
liya to farmaya: Aur piyo. Allah ke Rasool (Sallallahu Alaihi Wa 
Silam) irshad farmate rahe: Aur piyo aur piyo, hatta ke main 
ne arz kiya. Us zaat ki qasam jis ne haq aur sach ke saath aap 
ko mab-aus farmaya hai! Ab mazeed peene ki gunjayish 
nahi, chunache Allah ke Rasool (Sallallahu Alaihi Wa Sallam) ne 
bacha huwa doodh nosh farma kar piyala khali kar diya. (1) 
Qhreyeen e kiram! us waqt faqr wa faqa ka zamana tha. 
Khuraak ki qillat thi. Upar jo waqe'ah bayan huwa wo 
bilashuba Allah ke Rasool (sallallahu Alaihi Wa Sallam) ka mojiza tha 
ke tamam ashab-e-suffah ek hi piyale se doodh pete rahe aur 
wo khatm na huwa. Allah ne apne fazl wa karam se us mein 
barkat daal di. Sayyeduna Abu Huraira (Radhiyallahu Anhu) ko 
Allah ke Rasool (Sallallahu Alaihi Wa Sallam) se ek khaas talluq tha. 
Wo waqt kitna piyara tha ke jab bhi koi mushkil ya pare- 
shani pesh aati thi,sahaba e kiram uska izhar Allah ke Rasool 
(Sallallahu Alaihi Wa Sallam) Se kar dete the. Aur shafi jawab paate 
the. Sayyeduna Abu Huraira (Radhiyallahu Anhu) apna ek aur 
waqe'ah bayan karte hain ke ek martaba mujhe bhookh lagi. 
Ghar mein khane ko kuch na tha. Har chand namaz ka waqt 
na tha, phir bhi main ne soncha ke chalo Masjid chalte hain. 
Shayed wahan kuch khane ko mil jaye. Masjid pahuncha 
wahan kuch saathiyon ko baithe dekha. Unhon ne pucha: 
Tum is waqt ghar se kis gharz se nikle ho? Main ne arz kiya: 
Bhook ki wajah se. Wo kehne lage: Allah ki qasam! Hamein 
bhi bhookh hi ghar se nikaal layi hai. Ab hum ne wahan se 
Allah ke Rasool ke ghar ka rukh kiya. Aap (Sallallahu Alaihi Wa 
Sallam) ne daryaft farmaya: Tum log is waqt kyon aaye ho? 
Hum ne aane ka maqsad batlaya to aap ne khajuron ka ek 
tabaq mangwaya. Aur har shakhs ko do do khajoorein inayat 
farmayi. Main ne ek khajoor khali aur doosri walidah ke liye 

chupa li. Allah ke Rasool ne irshad farmaya: Tum khao. Hum 
tumhari walidah ke liye aur denge. 

Phir isi ghareeb aur bekhanuma Abu Huraira (Radhiyallahu 
Anhu) par wo waqt bhi aaya ke ye Basrah ke Governor muga- 
rrar huwe magar is mansab se jald hi farigh ho gaye. Aap 
hamesha Peer aur Jumerat ka rozah rakhte the. Un ke ghar 
ke afrad raat ke mukhtalif hisson mein nawafil ada karte 
the. Is tarah un ke ghar mein raat bhar ibadat hoti rehti thi. 
Aap ne Madina Tayyeba mein wafat payi. 


Hashiya: 

[1]Sahih Bukhari, Hadeeth:6452. 

Tafseel ke liye dekhiye: Al Isbah:7/349 - 360, wa Hilyatul 
Awliya:1/464, wa Al tabqaat Ibn e Saad: 4/329, wa Siyar 
Aalam Al Nobala:2/251 wa 592wa 609 wa 632. 

SAYYEDUNA ASLAM 


(RADHYALLAHU ANHU) 

Nabi e Kareem (sallallahu Alaihi Wa Sallam) ne farmaya: 

"Qaum ke azad kardah ghulam ka shumar unhi 
mein hota hai, lehaza maal e zakat Aslam tere liye bhi 
halal nahi" (Jame' Tirmidhi:657) 

Aslam (Radhiyallahu Anhu) Rasoolullah (Sallallahu Alaihi Wa Sallam) 
ke ghulam hain. Un ki kunniyat Abu Rafe hai, isi kuniyyat se 
aap mashoor ho gaye. Aap ke naam mein qadre ikhtilaf paya 
jata hai. Baaz Aslam batate hain, baaz Ibrahim batate hain 
aur baaz ne un ka naam Hurmuz likha hai. 

Ye Rasoolullah (Sallallahu Alaihi Wa Sallam) ke chacha Hazrat 
Abbas Bin Abdul Muttalib (Radhiyallahu Anhu) ke ghulam the. 
Hazrat Abbas (Radhiyallahu Anhu) ne islam qabool kar liya tha 
magar chunke un ki qaum ke mukhtalif logon ke paas un ke 
bahut se amwal the jo unhon ne bagarz e tijarat ya husool e 
manaf'at ki khatir de rakhe the, is liye unhon ne apne islam 
ka izhar nahi kiya tha. Jab Rasool e akram (Sallallahu Alaihi Wa 
Sallam) ne Sayyeduna Abu Rafe (Radhiyallahu Anhu) ke islam ki 
khabar Hazrat Abbas (Radhiyallahu Anhu) ko di to unhon ne unhe 
aazad kardiya, Rasoolullah (Sallallahu Alaihi Wa Sallam) ki khidmat 
mein bataur e hiba pesh kar diya.Yehi qaul zyadah Sahih hai. 

Rasoolullah (Sallallahu Alaihi Wa Sallam) ne apne ghulam Sayye- 
duna Abu Rafe (Radhiyallahu Anhu) ki shaadi apni laundi Salma 
(Radhiyallahu Anha) Se kardi thi jin ke batan se Ubaidullah Bin 
Rafe paida huwe. Abu Rafe (Radhiyallahu Anhu) likhna panda 
jante the. Allama Ibn e Kaseer (Rahimhullah) ne un ke baare 
mein likha hai ke wo Koofa mein Ameerul Momineen Ali Bin 
Abu Talib (Radhiyallahu Anhu) ke katib bhi rahe. Un ke sahabzade 
Abdullah Bin Abu Rafe bhi likhna padhna jante the. Al 
istee'aab ke muallif ne likha hai ke Ubaidullah Bin Abu Rafe 
Ameerul Momineen Ali Bin Abu Talib (Radhiyallahu Anhu) ke 
munshi aur khazanchi the. 

Jab Nabi e Kareem (Sallallahu Alaihi Wa Sallam) Makkah Mukarrama 
se hijrat karke Madina Munawwara tashreef laye to aap ne 
sab se pehle Sayyeduna Abu Ayyub Ansari (Radhiyallahu Anhu) 
ke ghar par saat mahine tak qayam farmaya. Hijrat ke 
mauqe par Abdullah Bin Uraiqit Aldaili ne raste ki rehnu- 
mayi karte huwe Rasoolullah (Sallallahu Alaihi Wa Sallam) aur aap 
ke piyare sathi Sayyeduna Abubakar Siddique (Radhiyallahu 
Anhu) ko Madina Tayyeba tak pahunchaya tha. Jab wo aap 
donon ko pahuncha kar Madina se Makkah wapas jane laga 
to aap (Sallallahu Alaihi Wa Sallam) ne us ke sath apne ghulam Zaid 
Bin Harisa aur Abu Rafe ko bheja taake wo Makkah Mukar- 
rama se aap (Sallallahu Alaihi Wa Sallam) ke ahl e khana ko Madina le 
aayein. Aap (Sallallahu Alaihi Wa Sallam) ne unhein do ountniyan 
aur paanch sau dirham marhamat farmaye taake wo mugam 
e Qudaid se ek ount khareed lein, chunache aap ke ghulam 
Zaid Bin Harisa aur Abu Rafe donon Makka Mukarrama 
pahunche aur wahan se Sayyedah Fatima, Sayyeda Umm e 
Kulsum, Ummul Momineen Saudah wa Ayesha aur Hazrat 
Abubakr (Radhiyallahu Anhu) ki biwi Umm e Ruman (Radhiyallahu 
Anha)ko Madina le aaye. Un ke sath Abdullah Bin Abubakr 
(Radhiyallahu Anhu) bhi the. Chunke Sayyedah Ruqaiyya apne 
shauhar Uthman Bin Affan (Radhiyallahu Anhu) ke sath hijrat 
kar ke Habsha ja chuki thin, is liye wo is qafile mein nahi 
thin. Isi tarah Sayyedah Zainab (Radhiyallahu Anha) bhi apne 
shauhar Sayyeduna Abul Aas Bin Rabi' (Radhiyallahu Anhu) ke 
sath Makkah mein mahfooz thin, is liye wo bhi is qafile ke 
sath rawana na ho sakin. 

Rasoolullah (sallallahu Alaihi Wa Sallam) ke in donon khadimon 
ne puri zimmedari se nehayat amanat wa diyanat ke sath 
aap (Sallallahu Alaihi Wa Sallam) ke mukarram ahl e khana ko 
Makkah se Madina pahunchaya. Sayyeduna Abu Rafe (Radhi- 
yallahu Anhu) Rasoolullah (Sallallahu Alaihi Wa Sallam) ke ahl e khana 
ko Madina pahunchane ke baad phir Makkah chale gaye aur 
wahin Aal e Abbas ke sardaron ke sath rehne lage. 

Sayyeduna Abu Rafe(Radhiyallahu Anhu) ghazwa e Badr mein 

shareek nahi ho paaye kyonke is mauqe par wo Makkah 
mein the. Phir unhon ne Madina ki taraf hijrat ki aur ghazwa 
e Uhud ke alawa deegar ghazwaat mein bhi pesh pesh rahe. 
Ye Nabi e akram (Sallallahu Alaihi Wa Sallam) ke qeemti saman ki 
hifazat par mamoor the. Unhein teer banane mein badi 
maharat hasil thi. 

Ghazwa e Badr mein musalmanon ko Allah Ta'ala ne kafi- 
ron ke muqable mein fath e azeem ata farmayi, is mauqe par 
Allah ke dushman Abu Lahab aur Rasoolullah (Sallallahu Alaihi 
Wa Sallam) ke piyare ghulam Abu Rafe ke mabayan ek waqe- 
'ah pesh aaya jis ke raawi khud Abu Rafe hi hain. Wo bayan 
karte hain ke main Abbas Bin Abdul Muttalib (Radhiyallahu 
Anhu) ka ghulam tha. Hazrat Abbas aur un ki ahliya Ummul 
Fazl ke saath main ne bhi Islam qabool kar liya tha. Hazrat 
Abbas (Radhiyallahu Anhu) ka haal ye tha ke wo'apni qaum ke 
logon se darte the, is liye bazahir un ke khilaf koi baat karna 
pasand nahi farmate the. Unhon ne apne Islam ko apni qaum 
se chupa rakha tha. Un ki milkiyat mein bahut sara maal tha 
jo mukhtalif logon ke paas tha. Usi dauran Badr ka m'arka 
chidh gaya. Ahl e Makkah Badr jane ki tayyari mein lag gaye. 
Abu Lahab is jung mein shareek nahi ho saka. Us ne apni 
jagah Aas Bin Hisham Bin Mugheerah ko bheja. Isi tarah un 
deegar logon ne bhi jo Badar nahi ja sake the, apna qayam 
muqam bana kar kisi aur ko bhej diya. Jab Aliah ne ghazwa e 
Badr mein musalmanon ko fateh wa kamrani se nawaza aur 
Makkah ke kafiron ko shikast e faash se do chaar kiya, to is 
na-gahani khabar se Makkah ka kafir laraz uthe. Har shakhs 
bas isi baat par kaan lagaye huwe tha ke Badr mein kiya 
hua? Aur jo kuch hua woh kaise ho gaya? 

Abu Rafe (Radhiyallahu Anhu) farmate hain ke Abu Lahab 
mushrikeen e Makkah ki shikast ki khabar sun kar bahut 
ruswa huwa. Jabke is khabar se hamein behad khushi huwi. 
Main ek kamzor aur la chaar shakhs tha. Zamzam ke qareeb 
khaime ke paas baith kar teer bana raha tha. Mere paas 
Ummul Fazl bhi baithi huwi thin. Hamein musalmanon ki 

fateh ki behad khushi thi j jis ka asar hamare chehre se ayaan 
tha. Usi dauran achanak Abu Lahab aa gaya aur khaime ke 
sath lagi huwi rassiyon par baith gaya. Wo is tarah baitha 
huwa tha ke us ki peeth meri peeth ki taraf thi. Gham wa 
gusse ke aasar us ke chehre par saaf padhe ja sakte the. Abhi 
wo baitha kuch sonch hi raha tha ke itne mein Abu Sufiyan 
bhi wahan pahunch gaye. Abu Lahab ne unhein pukara aur 
kaha: Abu Sufiyan! Yahan aayein aur Badr ki khabar suna- 
yen. Chunke aapne is jung ko qareeb se dekha hai, is liye aap 
ke paas puri report hogi. Abu Sufiyan (Radhiyallahu anhu) us 
waqt tak kafir the wo Abu Lahab ke paas baith gaye aur log 
un ke ird gird khadhe hokar un ki baat sunne lage. 

Abu Sufiyan ne kaha: Allah ki qasam! Hamari samajh mein 
nahi aata ke musalman ham par kis tarah haawi ho gaye. Wo 
hamein dhadha dhadh marne aur giraftar karne lage. Humne 
jung ke maidan mein bahut se safaid posh shahsawaron ko 
dekha jo aasman se utar rahe the aur ladayi mein hissa le 
rahe the junhi hamara koi aadmi un ke saamne guzarta tha 
wahin dher ho jata tha. 

Abu Rafe (Radhiyallahu anhu) aage bayan karte hain ke Abu 
Sufiyan ki ye batein sun kar main ne un rassiyon ko utha 
diya jinn par Abu Jahal baitha tha, phir main ne kaha: Allah 
ki qasam! Wo aasman se utarne wale safaid posh shahsawar 
farishte the. Itna sunna tha ke Abu Lahab gusse ke mare 
beqabu ho gaya. Us ne mere munh par ek zordar tamacha 
mara. Main ne us ke is iqdam ka jawab dene ke liye khud ko 
sambhala magar us ne mujhe utha kar zameen par patak 
diya aur ghoonse marne laha. Main kamzor aur beyaar wa 
madadgar aadmi tha, Abu Lahab ne meri majburi ka khoob 
fayeda uthaya aur mujh par laga taar tashaddud karta raha. 
Itne mein Ummul Fazl uthe, unhon ne khaime ki ek chob 
kheench kar Abu Lahab ke sar par itne zor se maari ke us ka 
sar phat gaya. Unhon ne Abu Lahab se kaha:Jab se aaqa, Ra- 
soolullah (Sallallahu Alaihi Wa Sallam)Madina hijrat farma gaye hain 
tumne use kamzor samajh liya hai. B'ad azan Abu Lahab ko 

shkil ek hafta hi guzra tha ke wo usi bimari mein mar gaya. 

Yahan jumla mo'tareza ke taur par apne Qhareyeen ko ye 
batlana chahunga ke mardood wa maloon Abu Lahab ki 
maut badi zillat ke sath huwi aur marne ke baad bhi Allah 
Taala ne use Abad tak ruswa kar diya. Ghinawni giltiyon ki 
bimari mein mubtala hokar Abu Lahab din raat tadapta 
rehta tha. ahl e Quraish is khauf se mubada uski bimari 
unhein chimat jaye,Abu Lahab ke qareeb bhi nahi phatakte 
the. Wo us se koson door rehne ki koshish karte the. Abu 
Lahab sisak sisak kar mar gaya. Koi uski laash ke qareeb bhi 
nahi gaya sab ko uski qatil bimari se sakht ghin aa rahi thi. 

Ek riwayat ke mutabiq jab Abu Lahab mar gaya to us ke 
beton ne bhi us ki laash ke paas jana gawara nahi kiya. Teen 
din tak us ki laash lawarison ki tarah door padi rahi. Jab us 
ki laash se badbu aane lagi to Quraish ke ek aadmi ne Abu 
Lahab ke beton se kaha: Tumhara Naas ho! Tumhare baap ki 
laash ghar hi mein padhi sadh rahi hai aur us se badbu aa 
rahi hai. Tum log use dafan kyon nahi karte? Donon beton 
ne jawab diya: Hamein is beemari ke lagne ka khatra hai jis 
bimari se hamare baap ki maut waqe' huwi hai, is liye hum 
mein se koi use hath tak lagana bhi gawara nahi kar raha! 
Quraishi ne kaha: Chalo main tumhare sath mil kar us ko 
dafnata hun. Allah ki qasam! Us ki laash ko unhon ne door hi 
door se paani phenk phenk kar ghusl diya. Koi us ke qareeb 
nahi phatka. Ghusl ke baad unhon ne Makkah ke balayi hisse 
par le jakar us ki laash ek jagah phenk di. Phir us ke upar 
dher saare paththar daal diye. 

Rasoolullah (Sallallahu Alaihi Wa Sallam) deegar ghulamon ki 
tarah Sayyeduna Abu Rafe (Radhiyallahu Anhu) se bhi bahut 
mahabbat karte the. Aur ye nehayat mahabbat aur wafadari 
ke sath aap(Sallallahu Alaihi Wa Sallam) ki khidmat anjaam dete 
the. Abu Rafe(Radhiyallahu Anhu) ka bayan hai ke khaibar ke 
roz main shadeed sardi se dochar tha. Rasoolullah (Sallallahu 
Alaihi Wa Sallam) ne farmaya ke lehaf waale ko chahiye ke 

baghair lihaf waale ko lihaf odhaye, chunache sahaba na is 
hukm par amal kiya magar mujhe koi aisa sathi nahi mila jo 
mujhe lihaf odhne ke liye de deta. Mai Rasoolullah (Sallallahu 
Alaihi Wa Sallam) ki khidmat mein pahuncha to aap ne apne 
lihaf mein se kuch hissa mere upar daal diya, phir hum 
subah tak soye. Subah aap (Sallallahu Alaihi Wa Sallam) ne mere 
paun ke paas saanp dekha aur mujh se farmane lage. Abu 
Rafe! Use maaro, use maaro. 

Sayyeduna Abu Rafe(Radhiyallahu anhu) ka datsoor tha ke wo 
koi aisa kaam kabhi nahi karte the jis ke baare mein unhein 
mukammal deeni ahkam aur hidayat se agaahi na ho. Aur ye 
khubi taqreeban tamam sahaba e kiram mein maujud thi. 
Musnad Ahmed ki riwayat hai ke ek daf'a Rasoolullah (Sallalla- 
hu Alaihi Wa Sallam) ne Banu Makhzoom ke ek aadmi ko sadqat 
ki wasuli par muqarrar kiya. Us ne Abu Rafe (Radhiyallahu 
Anhu) se kaha: Tum bhi mere sath chalo taake tumhein bhi 
kuch hissa mile. Abu Rafe (Radhiyallahu Anhu) ne kaha: Main us 
waqt tak nahi jaunga jab tak ke Rasoolullah (Sallallahu Alaihi Wa 
Sallam) se is baare mein Mas-ala daryaft na karlun, chunache 
wo aap (Sallallahu Alaihi Wa Sallam) ki khidmat mein hazir huwe aur 
ye mas-ala aap (Sallallahu Alaihi Wa Sallam) ke samne rakha. Aap 
(Sallallahu Alaihi Wa Sallam) ne irshad farmaya: Sadqe ka maal 
hamare liye kisi tarah bhi halal nahi aur kisi qaum ke ghul- 
am ka shumar usi qaum mein hota hai, chunache Abu Rafe 
(Radhiyallahu Anhu) us aadmi ke sath jaane se ruk gaye. [1] 

Musnad e Ahmed waghairah mein Abu Rafe (Radhiyallahu 
Anhu) ka bayan hai ke mujhe ek bakri hadiye mein di gayi, 
Main us ka gosht paka raha tha ke utne mein Rasoolullah 
(Sallallahu Alaihi Wa Sallam) tashreef laye aur pucha: Abu Rafey! kia 
paka rahe ho? Main ne arz kiya: Mujhe ek bakri hadiye mein 
mili thi usi ko paka raha hun. Farmaya:Lao, mujhe bazu wala 
gosht do.Main ne bazu ka gosht aap ko pesh kiya to aapne 
nosh e jaan farmaya, phir aapne dusra bazu bhi talab 
farmaya. Main ne pesh kiya aur aapne tanawul farmaya, phir 
aapne tesri baar bhi bazu talab kiya. Main ne arz kiya: Aye 

aapko pesh kar diye.Aap (Sallallahu Alaihi Wa Sallam) ne farmaya: 
Agar tu khamosh rehta to mujhe yak e b'ad deegre musalsal 
bazu deta rehta, phir aapne wuzu ka pani manga. Kulli ki aur 
namaz padhne chale gaye. Wuzu nahi kiya. (21 

Unke is waqeye se kayi ek masayel maloom huwe jin mein 
ek ye bhi hai ke bakri ka gosht khane se wuzu nahi toot ta. 

Sayyeduna Abu Rafe(Radhiyallahu Anhu)se kayi ahadees mar- 
wi hain. Un mein se ek hadeeth padhiye: 

Sahih Muslim aur Tirmidhi waghaira mein Sayyeduna Abu 
Rafe(Radhiyallahu Anhu) bayan karte hain ke Rasoolullah (Sallallahu 
Alaihi Wa Sallam) ne ek aadmi se ount ka bachcha garz liya. Aap 
ki khidmat mein sadga ke ount aaye to aapne mujhe us 
aadmi ka garz ada karne ka hukum diya. Main ne jakar 
dekha to un ounton mein bachcha koi na tha, saare hi chaar 
daant ke jawan ount the. Main ne aakar aap (Sallallahu Alaihi Wa 
Sallam) ko khabar di ke ount ka to koi bacha nahi hai jaisa ke 
us aadmi ne aap ko bataur e garz diya tha. Aap (Sallallahu Alaihi 
Wa Sallam) ne irshad farmaya. Use jawan ount hi de do, Allah 
ke nazdeek sab se achche wahi log hain jo achche tareeqe se 
qarz wapas karte hain. [3] 

Ameerul Momineen Umar Bin Khattab (Radhiyallahu Anhu) 
ke zamane mein jab Misr ki hukoomat musalmanon ke hath 
mein aayi to us jung mein Sayyeduna Abu Rafe bhi shareek 
the. Wo Sayyedna Ali Bin Abu Talib (Radhiyallahu Anhu) ke liye 
un ke zamana e khilafat mein kitabat bhi kiya karte the jaisa 
ke pehle main ne bayan kiya hai. 

Sahih qaul ke mutabiq un ki wafat Sayyeduna Ali Bin Abi 
Talib (Radhiyallahu Anhu) ke ahd e khilafat mein huwi. 

Hwashi: 

[1] Jami Tirmidhi:657[2] Musnad Ahmed:2/ 48.13) Sahih 
Muslim: 1600, wa Jami Tirmidhi:1318. 

Tafseel ke liye dekhiye: Usud Al Ghabah:1/91, wa Imta' 
ul Asma'lil Maqrizee, wa Arraheequl Makhtoom,:225, 226, 
wa Al Seerah ibn Katheer :747. 

(RADHIYALLAHU ANHU) 

Nabi e Kareem (Sallallahu Alaihi Wa Sallam) ne farmaya: 

"Aye Allah! Anas ke maal aur aulad mein izafa kar 
aur un mein barkat daal de" (Musnad Ahmed: 3/ 248) 

Un ka silsila e nasab ye hai: Anas Bin Malik Bin Nazar Bin 
Zamzam Bin Zaid Bin Haraam Bin Jundub Bin Aamir Bin 
Ghanam Bin Adi Bin Najjar. Un ki kuniyat Abu Hamzah thi. 
Nabi e Kareem (sallallahu Alaihi Wa Sallam) ne unhein ye kunniyat 
di thi. Un ki ek kuniyat Abu Shamama bhi bayan ki jati hai. 
Un ki walidah ka naam Umm e Sulaim Bint Milhan tha. 

Ye Rasoolullah (Sallallahu Alaihi Wa Sallam) ke khadim e khaas 
the. Jab koi unhein khadim e Rasool kehta to bahut khush 
hote aur use apne liye ba-'ais e fakhr samajhte the. Muarrikh 
Ibn e Asakir ne likha hai ke ek dafa Sayyeduna Anas Bin 
Malik (Radhiyallahu Anhu) ne apne paas maujud logon se kaha: 
Meri khwahish hai ke jab main qayamat ke roz Rasoolullah 
(Sallallahu Alaihi Wa Sallam) se milun to kahun:Aye Allah ke Rasool! 
Ye aap ka nacheez khadim aap ki khidmat mein hazir hai. 

Rasool e Akram (sallallahu Alaihi Wa Sallam) jab hijrat kar ke 
Madina Munawwara tashreef laye to us waqt Sayyeduna 
Anas Bin Malik (Radhiyallahu Anhu) ki umr taqreeban das saal 
thi. Rasool e Akram (Sallallahu Alaihi Wa Sallam)se Ansar e Madina 
ki mahabbat ka aalam ye tha ke har aadmi ki khwahish yehi 
thi ke wo ziyadah se ziyadah aap (Sallallahu Alaihi Wa Sallam) ki 
khidmat kare, khwah ye khidmat kisi bbhi nau-iyat ki ho, 
chunache isi mahabbat wa aqeedat aur zauq wa shauq ke 
zer e asar Sayyeduna Anas Bin Malik (Radhiyallahu Anhu) ki 
walidah Sayyedah Umm e Sulaim Bin Milhan (Radhiyallahu 
Anhuma) ne apne sahebzade ko aap (Sallallahu Alaihi Wa Sallam)ki 
khidmat keliye waqf kar diya. 

Is silsile mein khud Sayyeduna Anas Bin Malik (Radhiyallahu 
Anhu) ka bayan sunye. Wo farmate hain ke jab Rasoolullah 

(Sallallahu Alaihi Wa Sallam)hijrat karke MAdina tashreef laye to 
meri walidah Umm e Sulaim (Radhiyallahu Anhu) mujhe Rasool e 
Akram (Sallallahu Alaihi Wa Sallam) ki khidmat mein le kar hazir 
huwe. Us wagt meri walidah ne apni aodhni ke aadhe hisse 
ko mera izaar banaya huwa tha aur aadhe hisse ko mere 
upar daal diya tha. Meri walidah ne arz kiya: Aye Allah ke 
Rasool! Ye mera beta Unais hai( piyaar se tasgheer ka lafz 
istemal kiya) Main ise aapki khidmat mein is liye layi hun ke 
ye aap ki khidmat kare. Aap is ke hag mein Allah Taala se 
dua e khair farma dein. Aap (Sallallahu Alaihi Wa Sallam) ne Anas 
Bin Malik (Radhiyallahu Anhu) ke hag mein Allah Taala se dua ki: 
"Aye Allah! Anas ke maal wa aulad mein barkat ata 
farma." 

Chunache is barkat ka asar ye huwa ke Anas Bin Malik 
(Radhiyallahu Anhu) hi ke alfaz hain ke un ke paas maal wa 
daulat ke anbar lag gaye. Allah Taala ne unhein duniya ke 
har naaz wa ne'am se nawaza.Isi tarah un ki aulad aur aulad 
ki aulad mein bhi Allah Taala ne bahut barkat de rakhi thi. 
Jin ki taadad koi sau (100) ya sau se kuch zyadah ho chuki 
thi aur un sab ko Anas Bin Malik (Radhiyallahu Anhu) ne apni 
zindagi mein dekh liya tha.(1) 

Rasool e Akram (Sallallahu Alaihi Wa Sallam) ki dua ke asar ka 
andazah is baat se lagayein ke Sayyeduna Anas Bin Malik 
(Radhiyallahu Anhu) ke paas ek aisa bagh tha jis mein saal mein 
do martaba phal aata tha. Is baagh mein Raihan ka ek pau- 
dah tha jis se mushk ki khushboo aati thi. 

Rasoolullah (Sallallahu Alaihi Wa Sallam) Sayyeduna Anas Bin 
Malik (Radhiyallahu Anhu) se bahut pyaar karte the. Unhein kisi 
kaam par nahi tokte the. Agar kabhi aap (Sallallahu Alaihi Wa 
Sallam) ke hukm ki tameel mein un se kotahi ho jati to inte- 
hayi mahabbat aur pyar se un ki tarbiyat farmate the. 

Sayyeduna Anas Bin Malik (Radhiyallahu Anhu) bayan karte 
hain ke Rasoolullah (sallallahu Alaihi Wa Sallam) logon mein sab se 
zyadah achche akhlaaq ke malik the. Ek din ka waqeya hai 
ke aap (Sallallahu Alaihi Wa Sallam) ne mujhe kisi kaam se bheja. 

Main ne arz kiya: Allah ki qasam!Main nahi jaunga. Main ye 
baat zahir taur par keh raha tha jabke mere dil mein tha ke 
jahan Aap (Sallallahu Alaihi Wa Sallam) bhej rahe hain wahan main 
zarur jaunga.Itna kehkar main aap (Sallallahu Alaihi Wa Sallam) 
ke paas se nikla. Main aap ke hukm ki tameel mein jaa raha 
tha ke bazaar mein chand bachchon ke paas se mera guzar 
huwa.Main bhi un bachchon ke saath khelne laga aur Rasoo- 
lullah (sallallahu Alaihi Wa Sallam) ki baat mere zehen se nikal gayi. 
Main bachchon ke saath khelne mein mashghool hi tha ke 
kisi ne piche se mera sar pakad liya. Main ne mudkar dekha 
to Rasoolullah (Sallallahu Alaihi Wa Sallam) khadhe muskura rahe 
the. Aap (Sallallahu Alaihi Wa Sallam) ne farmya: Unais! Main jahan 
bhejh raha hun wahan jate ho ya nahi? Main ne arz kiya: Ji 
han, Aye Allah ke Rasool! Main abhi jata hun.[2] 

Rasoolullah (sallallahu Alaihi Wa Sallam) ke is azeem akhlaq ka 
namuna bayan karne ke baad Sayyeduna Anas Bin Malik 
(Rasdhiyallahu Anhu) aage bayan karte hain ke Allah ki qasam! 
Main ne Nabi e Kareem (Sallallahu Alaihi Wa Sallam) ki musalsal 
das baras tak khidmat ki.[3]Mujhe yaad nahi ke aap 
(Sallallahu Alaihi Wa Sallam) ne kabhi mere kaam par nakeer 
farmayi ho aur mujh se ye kaha ho ke tum ne aisa kyon kiya 
ya aisa kyon nahi kiya. [4] 

Sayyeduna Anas Bin Malik (Radhiyallahu Anhu) ki umr sirf das 
saal thi jab aap ki walidah Umm e sulaim (Radhiyallahu Anhu) 
ne aap ko Rasoolullah (Sallallahu Alaihi Wa Sallam) ki khidmat ke 
kiye waqf kar diya tha. Rasoolullah (Sallallahu Alaihi Wa Sallam) 
ki khidmat mein aap ka uthna baithna shuru huwa to aap ki 
shakhsiyat hairat angez taur par nikharne lagi. Aap uthte 
baithte,sote jagte Rasoolullah (Sallallahu Alaihi Wa Sallam) ke 
harkaat wa saknaat par nazar rakhte aur aap (Sallallahu Alaihi 
Wa Sallam) ka uswa e hasana apnane ki koshish karte. Aap ne 
Rasoolullah (Sallallahu Alaihi Wa Sallam) ki khoob dil laga kar 
khidmat ki aur aap ko bhi kisi shikayat ka mauqa nahi diya. 
Baaz muarrekheen ne likha hai ke aap Ghazwa e Badr mein 
bhi Rasoolullah (Sallallahu Alaihi Wa Sallam)ki khidmat par mamur 

the. Aap ki aadat ye thi ke aap Rasoolullah (Sallallahu Alaihi Wa 
Sallam) ke mizaaj e Mubarak ka gehra jayezah lete rehte the 
aur basa augat nakhre bhi kar lete the jaisa ke bachchon ki 
aadat hoti hai. Idhar Rasoolullah (Sallallahu Alaihi Wa Sallam) bhi 
Sayyeduna Anas Bin Malik (Radhiyallahu Anhu) ke jazbaat ka 
bada khayal rakhte the. 

Tirmidhi ki riwayat hai ke ek roz unhon ne Rasoolullah 
(Sallallahu Alaihi Wa Sallam) se arz kiya: Aye Allah ke Rasool!Meri 
tamanna hai ke aap Qayamat ke din mere liye sifarish kare. 
Aap (Sallallahu Alaihi Wa Sallam)ne farmaya:Han main tumhare 
liye sifarish karunga,unhon ne pucha:Phir main gayamat ke 
din aap se kaun si jagah mulagat karunga?Aap (Sallallahu Alaihi 
Wa Sallam)ne farmaya: Pehle mujhe pul sirat par dhoondna 
Arz kiya: Agar wahan aap se mulaqat na ho sake to? Irshad 
farmaya:Phir mujhe meezan ke waqt dhundna. Arz kiya: 
Agar meezan ke waqt bhi aap se mulaqat na ho saki to? 
Farmaya:To phir Hauz e Kausar ke paas dhundna! Kyonke 
qayamat ke roz main un teen muqamat ke elawah kahin aur 
nahi jaunga. [5] 

Sayyeduna Anas Bin Malik(Radhiyallahu Anhu)ko sunnat e 
Nabwi ki pairwi ka behad shauq tha. Har wo amal jo unhon 
ne Sayyedul Kaunain (sallallahu Alaihi Wa Sallam) ko karte dekha 
tha,unki tamanna hoti thi ke wo khud bhi wahi amal Rasoo- 
lullah(Salllallahu Alaihi Wa Sallam) hi ke tareeqe ke mutabiq anjam 
dein. Ek dafa un ki maan Umm e Sulaim (Radhiyallahu Anha) ne 
unhein kuch khajoorein de kar Rasoolullah (Sallallahu Alaihi Wa 
Sallam) ki khidmat mein bheja. Jab wo aap (Sallallahu Alaihi Wa 
Sallam) ko khajoorein pesh karne gaye to malum huwa ke 
aap (Sallallahu Alaihi Wa Sallam) ek darzi ki dawat par us ke ghar 
tashreef le gaye hain. Sayyeduna Anas (Radhiyallahu Anhu) bhi 
wahan ja pahunche. Aap (Sallallahu Alaihi Wa Sallam) ne unhein bhi 
dawat mein shamil kar liya. Us waqt Sayyeduna Anas (Radhi- 
yallahu Anhu) ne dekha ke Rasoolullah (Sallallahu Alaihi Wa Sallam) 
sabziyon mein se kaddu chun chun kar badi raghbat se kha 
rahe hain. Ye dekh kar Sayyeduna Anas (Radhiyallahu Anhu) kaddu 


CamScanner 


ee 


4 pany e Sooko (Ran) > { 300; È ma Maktaba A Al Faizi Hyd Y 


ke tukde utha utha kar Rasoolullah (Sallallahu Alaihi Wa Sallam) 
ke saamne rakhte gaye aur aap(sallallahu Alaihi Wa Sallam)tana wul 
farmate rahe. Sayyeduna Anas (Radhiyallahu Anhu) ka bayan hai 
ke main usi din se kaddu khane ka shauqeen ho gaya. [6] 

Sunan Tirmidhi ki riwayat hai ke ek roz Abu Taloot Sayye- 
duna Anas Bin Malik (Rashiyallahu Anhu) ke ghar gaye. Dekha 
ke wo kaddu kha rahe hain aur farma rahe hain: Aye kaadu! 
Main tujhe is liye pasand karta hun ke tu mere aaqa wa 
maula (Sallallahu Alaihi Wa Sallam) ki pasandida ghiza hai. [7] 

Isi tarah Sayyeduna Anas Bin Malik (Radhiyallahu Anhu) Ras- 
oolullah (Sallallahu Alaihi Wa Sallam) ki itteba mein teen saanson 
mein pani peete the aur farmate the ke main ne Rasoolullah 
(Sallallahu Alaihi Wa Sallam) ko teen sanson hi mein paani peete 
dekha hai. [8] 

Sayyeduna Anas Bin Malik (Radhiyallahu Anhu) ki aadat thi ke 
jab bachchon ke paas se guzarte to unhein salam karte the 
aur farmaya karte the ke main Nabi e Kareem (Sallallahu Alaihi 
Wa Sallam) ke saath jaa raha tha. Aap ka guzar bachchon ke 
paas se huwa to aap (Sallallahu Alaihi Wa Sallam) ne unhein 
salaam kiya. [9] 

Mazkoorah waqe'aat se andazah laga lijiye ke Sayyeduna 
Anas Bin Malik (Radhiyallahu Anhu) Rasool e Akram (Sallallahu Alaihi 
Wa Sallam) ke tareeqe par chalne ki koshish kitne zauq wa 
shaug se karte the. 

Sayyedna Anas Bin Malik(Radhiyallahu Anhu) se 2286 ahadees 
marwi hain. Jin mein se 180 mutaffaq alaih hai. Aur aksar 
wo Ahadees hain jin par sharayi ahkam wa usool morattab 
hote hain. Yahan munasib malum hota hai ke un se marwi 
chand Ahadeeth qareyeen e kiram ke mutal'ah ke liye pesh 
kardi jayein. Mulahaza ho: 

Xz Ek Aarabi Rasoolullah (Sallallahu Alaihi Wa Sallam) ke ahd e 
Mubarak mein Masjid e Nabwi mein dakhil huwa aur Masjid 
hi mein peshab karne laga. Hazereen e majlis use daantne 
lage magar aap (Sallallahu Alaihi Wa Sallam) ne farmaya: Use mat 
danto, peshab kar lene do. Jab aarabi peshab kar ke farigh 

ho gaya to aap ne hazireen se farmaya ke aarabi ne jis jagah 
peshab kiya hai us jagah par paani baha do, aap (Sallallahu Alaihi 
Wa Sallam) ke is hukm ki tameel ki gayi. [10] 

yz Rasoolullah (Sallallahu Alaihi Wa Sallam) ne irshad farmaya: 
Jis ne jaan bhujh kar meri taraf koi jhooti baat mansoob ki 
wo jahannam ko apna thikana bana le. [11] 

x Nek aadmi ka achcha khwab nubuwwat ke chayalees 
darjaat mein se ek darja hai. 

Nabi e Kareem (Sallallahu Alaihi Wa Sallam) ki wafat ke baad 
Sayyeduna Anas Bin Malik (Radhiyallahu Anhu) kuch dinon tak 
Madina hi mein rahe, phir aap Basrah chale gaye aur usi 
shehher ko apna maskan bana liya. Wahan Hajjaj Bin Yousuf 
ko un ke baare mein shak ho gaya ke unhon ne us ki imarat 
mein mudakhalat ki hai aur us ke khilaf fatwa diya hai, 
chunache us ne Sayyeduna Anas (Radhiyallahu Anhu) ki gardan 
mein ek kaagaz latka diya. Us par likha huwa tha ke ye Hajjaj 
ke aazad kardah insan hai. Anas Bin Malik (Radhiyallahu Anhu) 
ne Hajjaj ki is harkat ke baare mein khalifa Abdul Malik Bin 
Marwan ki khidmat mein shikayat bheji to us ne sakht naraz 
hokar Hajjaj ko khat likha aur us khat mein use khoob 
daanta. Hajjaj khaleefa ka ye khat paa kar khauf zadah ho 
gaya aur us ne fauran Sayyeduna Anas Bin Malik (Radhiyallahu 
Anhu) ki khidmat mein hazir ho kar un se musalahat karli. 

Basrah mein logon ko malum ho gaya tha ke Sayyeduna 
Anas Bin Malik (Radhiyallahu Anhu) Rasoolullah (Sallallahu Alaihi Wa 
Sallam) ke khadim e khaas the, chunache log aapki behad izzat 
wa ikraam karte the. Bawaqt e zarurat apne ahem muamalat 
mein un se nashwarah lete aur fatwa talab karte the. 
Muarrekheen ne un ki baabat likha hai ke Rasoolullah (Salla- 
llahu Alaihi Wa Sallam)ke baad ye Dimashq chale gaye.Phir 
Dimshaq se naql e makani karke Basrah aa gaye aur yahin 
muqeem ho gaye.612 mein inteqal farma gaye. Ye Basrah 
mein inteqal karne waale aakhri sahabi e Rasool hain. 

Hawashi: 

[1]Sahih Muslim,Hadeeth:2481.[2]Sahih Muslim, Hadeeth: 

2310.[3] Sahih Muslim, Hadeeth:2309.[4] Sahih Bukhari, 
Hadeeth:6911. [5] Jami Tirmidhi, Hadeeth:2433.[6] Sahih 
Bukhari, Hadeeth:2092. [7]Jami Tirmidhi, Hadeeth:1849. 
[8] Sahih Bukhari, Hadeeth:5631.[9] Sahih Bukhari , 
Hadeeth: 6247. [10] Sahih Bukhari, Hadeeth:219.[11]Jami 
Tirmidhi, Hadeeth: 2661. 

Tafseel ke liye dekhiye: Usud al Ghaabah:1/149, wa 
Tareekh e Dimashq:9/265, wa Siyzr Aalam Al Nobala:3/404 
- 406. 

